
        
            
                
            
        

    RUDIE VAN RENSBURG
MONSTER
Queillerie



Monster is ’n gefiksionaliseerde weergawe van sekere ware gebeure in 2018. Geeneen van die Suid-Afrikaanse karakters en die meerderheid van die Saoediese karakters is gebaseer op werklike mense nie.



Proloog
’n Verblindende pyn steek deur Carl Bester se kop. Sy oë knipper oop. Sy asemhaling is swaar. Hy lê op ’n dun matrassie en kreun toe hy in ’n sitposisie kom. Die pyn laat sy liggaam ineentrek.
Hy voel versigtig aan sy kop. Sy vingers kom tot stilstand op sy kroontjie. Die vel is sensitief. Sy vingertoppe volg die kontoere van ’n diep sny. Die klonte in sy hare moet bloed wees.
Sy tong is dor en opgehewe. Dit kleef aan sy verhemelte. Hy sien ’n blikbeker langs die matrassie. Gryp dit en sluk gulsig van die lou water.
Carl se oë skeer oor die vertrek, deur die skemerte. ’n Straaltjie daglig syfer deur ’n smal venstertjie hoog teen die muur. In die oorkantste hoek is ’n drommetjie, ’n rol toiletpapier langsaan op die vloer. Niks anders nie. Die plek ruik muf en is drukkend warm.
Hoe het hy hier gekom? Hy druk sy oor teen die muur langs hom, maar kan niks hoor nie. Ook vanaf die venstertjie, waarby hy nie sal kan uitkom nie, hoor hy geen geluide soos die dreuning van voertuie nie.
Hy vee oor sy ken. Sy stoppelbaard krap sy hand.
Hy probeer onthou wat met hom gebeur het, maar sy brein is net so newelagtig soos die vertrek. As hy net iets konkreets kan onthou!
Die enigste beeld wat by hom opkom, is van ’n Moslemvrou in ’n swart gewaad. Dan vervaag alles weer. In sy kop hamer dit soos tamboerslae.
“Dink! Dink!” roep hy uit, sy stem skor. Wat gaan met hom aan? Hoekom onthou hy niks nie? Dit voel asof iemand hom tussen die oë gedonder het.
Hy sukkel orent, maar sy bene gee dadelik onder hom mee. Hy syg weer steunend op die matrassie neer. Hy kan voel hoe pêrel die sweet op sy voorkop. Hy moet nou kalm bly. Hy haal diep asem en sluit sy oë.
Dan verskyn die Moslemvrou weer voor hom. Dié keer is die prentjie helder.
Sy haal die hoofbedekking af, skud haar bos swart hare los en gooi dit oor haar skouer. ’n Fynbesnede Arabiese gesig met donkerbruin oë. Hoë wangbene. Vol, breë mond. Beauty spot op die regterwang. Sy glimlag en beduie na ’n bed langs ’n groot venster, waarheen sy stap – en toe sy tot stilstand kom, wink sy hom nader. Hy bly onseker staan. Sy praat, maar hy kan nie uitmaak wat sy sê nie. Dan buk sy af, vat die pante van haar abaja vas en trek dit met ’n vloeiende beweging oor haar kop en gooi dit op die mat langs haar neer. Sy is poedelnakend. Haar blas vel glim in die sonlig wat by die venster instroom.
Sy stap na hom toe. Haar klein, ferm borsies en die rondings van haar heupe is strelend op die oog. Die vel om haar maag span styf en vertoon ’n paar spiere, die lyf van iemand wat gereeld oefen. Lang, lenige bene. Sy kom staan teenaan hom, moet opkyk omdat hy ’n kop langer as sy is. Hulle oë ontmoet, haar blik uitdagend. Die sagte aroma van haar parfuum vul sy neusvleuels.
Sy lei hom aan die hand na die bed. Staan weer voor hom en begin sy hemp se knope losmaak. ’n Glimlag speel om haar mondhoeke. Carl bly staan gedweë. Sy moet om hom loop om sy hemp teen sy arms af te skil, streel met koel vingers liggies oor sy kaal rug.
Dan die brandpyn in sy arm. Hy swaai verskrik om, sien dat sy met ’n spuitnaald in haar hand staan. Hy gryp na haar pols, maar sy is te vinnig en tree agteruit. Sy bene voel meteens soos lood, sy kop duisel …
Carl klou die matrassie met albei hande vas, wag tot sy vinnige asemhaling bedaar. Hy druk sy linkerhand onder sy kortmouhemp in. Voel liggies oor die ander boarm. Daar is ’n sensitiewe kol waar die spuitnaald sy vel binnegedring het.
Hy staar na die plafon. Wat het daarna gebeur? ’n Beklemming kruip op in sy bors. Sy fokken verstand het gevries. Hy vee die sweet van sy voorkop af.
Sou dit geheueverlies wees? Dié gedagte kom soos ’n opstopper. Hy sit sy kop in sy hande. Sy gedagtes snel in alle windrigtings, maar hy loop hom telkens vas.
’n Ernstige kopbesering kan tot geheueverlies lei. Of dalk is dit van die inspuiting? Vergiftiging kan ook die geheue aantas. Amnesie in die ergste graad kan alle herinneringe uitwis.
Hy sug diep. Niks maak sin nie. Hoekom onthou hy die Moslemvrou? En nogal so in detail. Hy het aan haar kledingstuk gedink as ’n abaja en nie ’n burka nie. Waar kom hy daaraan? Dat hy gefragmenteerde gebeure en besonderhede kan oproep, dui tog seker daarop dat dit nie ernstige amnesie is nie.
Maar dis ’n vae troos, want hy het steeds geen idee hoe hy saam met haar in ’n kamer beland het nie. Of wie sy is nie. Hy kan ook nie onthou of hy dit in opdrag van iemand gedoen het nie. Dalk deel van ’n ondersoek? En was dit in Kaapstad?
Carl tuur na die blikbeker voor hom op die vloer. Dit het ook dalk niks met enige van daardie moontlikhede te make nie. Dit kan bloot sy onversadigbare seksdrang wees wat hom saam met die vrou in die kamer laat beland het.
Hy skud sy kop stadig. Dis of sy onlangse verlede in ’n bodemlose gat verdwyn het.
Dan dawer oorverdowende musiek meteens vanuit ’n luidspreker iewers op.
Hy kners op sy tande en moet sy ore toedruk. Dit voel of die vibrerende klankgolwe sy brein binnedring en enige verdere gedagtes vernietig.

Dinsdag 2 Oktober
Istanbul, Turkye
Anwar Safudien trek sy ritssluiter op, stap na die ry wasbakke teen die oorkantste muur, en beskou homself eers vlugtig in die spieël voor hy sy hande was.
Hy sal nie vandag se onderhoud as hoogs suksesvol bestempel nie, maar hy het darem ’n paar vae antwoorde gekry waarop hy kan voortborduur. Hy het nie veel meer verwag nie. Diplomate kies altyd hulle woorde versigtig en verhoudinge tussen Saoedi-Arabië en Turkye is juis stram. Die man was buitengewoon gespanne. Sy oë het by tye kompleet gelyk soos ’n dier s’n wat op ’n donker pad in ’n kar se kopligte vasgevang is. Anwar het ook afgelei sy gedagtes was nie ten volle by die onderhoud nie.
Hy sug. Hy twyfel of hierdie flou storie sy nuusredakteur in Londen gelukkig gaan maak. Die bliksem is selde met ’n berig van hom tevrede. Dis nou amper halftwee, darem genoeg tyd om nog sy storie deur te stuur vir die laat-uitgawe.
Anwar vee sy hande deeglik droog aan ’n spierwit handdoekie, een van ’n dosyn stuks wat aan ’n reling hang. Hy gooi die gebruikte handdoekie in ’n houer. Beskou homself weer in die spieël, stoot sy swart kuif effe terug, streel vlugtig oor sy bokbaardjie, en stap na die deur.
In die smal gangetjie op pad na die leë lokaal hoor hy die ruising van stemme. Hy frons. In sy soektog na ’n badkamer is hy by dié lokaal verby. Dit het gelyk na ’n ongebruikte vertrek – net ’n verweerde seil op die vloer en sonder meubels. Hy wonder wat mense nou daar maak.
Aan die punt van die gangetjie steek hy vas. Hoop nie daar is ’n belangrike vergadering nie. Hy is nie veronderstel om hier te wees nie, ’n bordjie in die gang het aangedui dié badkamer en lokaal is gereserveer vir personeel.
Hy loer versigtig om die kosyn. Verstar. Hy herken die man dadelik. Wat sal hý hier doen? Hy is omring deur omtrent ’n dosyn mans wat Anwar nog nooit gesien het nie. Lyk beslis nie soos personeel van die konsulaat nie.
Die groepie mans beweeg dreigend nader aan die man in die middel. Anwar trek sy asem in. Een van die mans hou ’n saag agter sy rug vas.
Sy nuusinstink skop dadelik in. Hy koes terug en pluk vervaard sy selfoon uit sy baadjiesak. Hy loer weer versigtig om die kosyn en hou die foon met ’n bewende hand in die rigting van die groepie, aktiveer terselfdertyd die video-opnemer.
Dit gebeur in ’n oogwink. Drie mans bespring die een in die middel, twee van hulle hou sy arms vas. Die derde trek ’n plastieksak oor sy kop. Die man probeer hom loswikkel uit sy aanvallers se greep, skree iets in Arabies wat Anwar nie verstaan nie. Hy bly spartel. Die plastieksak word stywer om sy kop getrek.
Ná ’n paar minute golf ’n stuiptrekking deur sy liggaam voor dit verslap.
Anwar haal hortend asem. Hy kan nie glo wat voor sy oë gebeur nie.
Die liggaam word op die seil neergelê. Die mans praat gedemp. Een lag.
Hulle begin sy klere uittrek.
Anwar staan versteen. Sy hart klop wild in sy bors. As een van hulle hom nou moet sien, het sy einde aangebreek. Maar hy is redelik veilig, die plek waar hy verskuil in die kosyn staan, is in die verste hoek en almal se aandag is op die man op die vloer.
Die man met die saag staan nader. Iemand gee ’n opdrag. Een van die mans haal ’n bandspeler uit ’n sportsak. Musiek klink op in die vertrek.
Anwar ruk van die skrik toe ’n lang man uit die groep wegbreek en met ’n selfoon in die hand in sy rigting aankom. Hy onderdruk die drang om sy hand terug te pluk, bang die beweging laat die man opkyk. Maar dié se aandag is gevestig op sy eie selfoon. Twee, drie meter van Anwar af draai hy om, sy gesig na die groep. Hy praat op die foon. Hoewel Anwar nie verstaan wat hy sê nie, weet hy dat sy foon elke woord opneem ten spyte van die musiek op die agtergrond. Die man staan naby genoeg.
Die gesprek duur ongeveer drie minute, waartydens die man ook opdragte blaf aan die spul in die vertrek, wat hy duidelik ontvang van die persoon aan die ander kant van die lyn. Dan druk hy dood, sit die foon in sy sak en stap terug.
Anwar kyk in afgryse hoe hulle die lyk begin opsaag. ’n Naarheid stoot in sy keel op.
Iemand stel die musiek harder.
Anwar besef dis nou sy kans om weg te kom. Hy trek sy hand stadig terug, sit die video-opnemer af en druk die foon in sy baadjiesak. Voetjie vir voetjie retireer hy na die badkamer, maak die deur versigtig oop en gaan in.
Hy storm op die oorkantste venster af. Genadiglik is daar nie diefwering nie, die hoë muur om die konsulaat maak sulke veiligheidsmaatreëls onnodig.
Anwar klim op die asdrommetjie, kry die redelik hoë venster vinnig oop en klouter blindelings deur. Hy land met ’n hik op sy sitvlak op ’n geplaveide paadjie.
Hy sluip gebukkend langs die gebou af na die agterkant toe. Daar moet ’n uitgang wees wat die kombuispersoneel gebruik, hoop hy. Hy kan dit nie waag om die perseel aan die voorkant of deur een van die twee syuitgange te verlaat nie, want hy weet daar is kameras. Beter om nie nou deur ’n CCTV-oog op beeld vasgelê te word nie.
By die hoek van die gebou gaan staan hy, swets saggies. Die konsulaat het na alle waarskynlikheid ’n bleddie veiligheidswag hier agter.
Hy loer versigtig om die hoek. Sy moed sak in sy skoene toe hy ’n man op ’n stoel sien sit. Geen manier om by hom verby te kom nie. Hy sal een van die syuitgange móét gebruik.
Net toe hy wil omdraai, staan die wag op toe iemand in ’n voertuig by die nabygeleë ysterhek toet. Die wag stap na die hek, maak dit wyd oop. ’n Swart minibus met donker getinte ruite ry in. Dan verdwyn die wag uit Anwar se sig toe hy om die minibus stap om met die bestuurder te praat.
Anwar laat nie op hom wag nie. Hy hardloop op sy tone oor die smal strokie gras na die oop hek, glip uit in die smal straatjie. Tot sy verligting is daar enkele meter van die hek af ’n koffiekroeg. Sonder om om te kyk, stap hy in en gaan sit by ’n tafel in die verste hoek, maar met ’n goeie uitsig op die venster.
Hy hou sy asem op, verwag dat die veiligheidswag enige oomblik by die plek gaan inbars om navraag te kom doen oor hoekom hy by die agterste hek uit is.
Maar niks gebeur nie. Die wag het hom nie gesien nie.
Die kelner bring vir hom ’n spyskaart.
Anwar kyk daarna, maar kan nie daarop fokus nie. Sy gedagtes hardloop soos ’n wegholtrein deur die afgryslike gebeure wat hulle pas in die konsulaat afgespeel het.
’n Toneel wat hy geheel en al op sy foon se video-opnemer vasgelê het.
Die volle impak van daardie besef laat hom onbedaarlik aan die bewe raak. Dis dinamiet waarmee hy sit, wat skouspelagtig in sy gesig kan ontplof. Daaroor het hy min twyfel. Trouens, net een verkeerde skuif en sy lewe kan summier beëindig word.
Hy tuur lank na die spyskaart.
Anders, as hy sy kaarte reg speel, kan hierdie situasie die aanloop wees na ’n nuwe, opwindende en sorgelose bestaan.
Dit gaan net afhang hoe hy dit hanteer.
* * *
Woensdag 3 Oktober
Tamboerskloof, Kaapstad
Carl Bester staan op sy woonstelbalkon, ’n koppie koffie in die hand. Hy voel vanoggend soos iemand wat die vorige aand in ’n bokskryt hard en aanhoudend deur ’n gespierde reus gebliksem is.
Dis van die min slaap. Die nagmerrie het hom halftwee laat wakker skrik. Daarna kon hy nie weer ’n oog toemaak nie.
Sarah se gesig wou hom nie los nie. Daardie uitdrukking van volslae ongeloof en ontnugtering sal hom seker die res van sy lewe bybly. Hy krimp ineen van selfverwyt en spyt elke keer as hy daardie beeld in sy gedagtes oproep.
Sarah het hom so mooi gevra om vir haar te wag, waartoe hy ingewillig het. Hy het desperaat vasgeklou aan die moontlikheid dat dinge tussen hulle sal uitwerk. Want om régtig lief te wees vir ’n vrou is ’n rare gebeurtenis in sy losbandige bestaan.
Maar nee, toe die geleentheid hom voordoen, kon hy wéér nie sy seksdrang onderdruk nie. Toe die getroude Juliana Smith hom twee weke gelede bel en vra of sy kan oorkom, het hy dadelik ingestem. Hy’t maar te goed geweet sy wil nie nét kom koffie drink nie.
Hulle was skaars in die bed, klere gestrooi oor die slaapkamer se vloer, toe die voordeurklokkie lui. Carl was oortuig dis sy orige buurvrou wat tydig en ontydig haar opwagting maak. Hy het van sy eerste dag in hierdie nuwe blyplek besef sy maak ogies vir hom, maar hy handhaaf darem sekere beginsels, en een daarvan is om nie sy bed met sulke onaansienlike vroue te deel nie.
Carl het ’n handdoek om sy middel geknoop en vir Juliana gesê om saam te stap voordeur toe. Hy wou die lastige buurvrou só laat skrik dat sy vir altyd wegbly. Juliana het giggelend agter hom aangetrippel.
En toe maak hy die deur wawyd oop. Nogal met ’n smug smile op sy gevreet terwyl die kaal Juliana soos ’n hoer aan sy arm hang.
Carl gooi die laaste bietjie koffie in sy keel af, stap in, maak die skuifdeur agter hom toe en val op die rusbank neer.
Die tydsberekening was niks minder as fokken bisar nie. Nadat hy bykans twee maande op Sarah gewag het sonder om een keer ontrou te wees, moes sy op dáárdie oomblik sy voordeurklokkie lui. Hy was lam van skok – was dan onder die indruk dat sy tot einde November in Johannesburg sou wees voor sy ’n besluit oor hulle toekoms sou neem.
Wel, dinge het verander. Hy het Sarah se vriendin in Johannesburg gebel pas nadat sy met fluitende bande in ’n huurkarretjie hier voor die woonstelblok weggejaag het. Toe moes hy met afgryse verneem dat Sarah skielik bedank het uit haar tydelike lektorspos by Wits, en: “Sy het haar tasse gepak om jou in die Kaap te gaan verras. Sy was uiteindelik honderd persent seker van haar gevoelens vir jou.”
Daardie woorde was soos dolke in sy hart.
Sedertdien probeer hy Sarah elke dag bel. Dalk maar beter dat sy nie haar selfoon antwoord nie, want wat sê hy vir haar? Ek wou net ’n vinnige knippie by ’n getroude vrou vang, maar ek voel regtig niks vir haar nie.
Carl glimlag wrang.
Wat het Sarah eenkeer skertsend opgemerk? “’n Jakkals verander van hare, maar nie van streke nie.”
Nou kan sy dit met oortuiging sê.

Donderdag 4 Oktober
Istanbul, Turkye
Anwar haas hom terug na sy woonstel met die Engelse uitgawe van die Daily Sabah styf onder sy arm vasgeknyp. Hy was van plan om sy kruideniersware vanoggend by die markie op die plein aan te vul, maar toe sien hy die plakkaat by die koerantstalletjie.
Hy gaan sit in die enigste stoel in sy karig gemeubileerde eenslaapkamerplekkie, en vou die koerant dadelik oop. Dis die hoofstorie, die opskrif oor die volle breedte van die bladsy:
Khashoggi vermis ná besoek aan konsulaat
Hy lees die berig met ingehoue asem.
Jamal Khashoggi, bekende Saoediese joernalis, het spoorloos verdwyn sedert hy twee dae gelede die Saoedi-Arabiese konsulaat in Istanbul besoek het, volgens ’n verklaring van die Turkse regering.
Khashoggi, ’n oudredakteur in Saoedi-Arabië en raadgewer van die voormalige hoof van intelligensie, het verlede jaar uit vrees vir vergelding uit dié land padgegee. Hy was veral krities teenoor die Saoediese koninkryk se leiers, die land se beleid in Jemen en die manier waarop afvalliges hanteer word. Sedertdien het hy in selfballingskap in Amerika gewoon, waar hy vir die Washington Post ’n rubriek hanteer het waarin hy baie kritiek teenoor die Saoediese regering uitgespreek het.
Die nuus van sy verdwyning kom ná Khashoggi se verloofde, Hatice Cengiz, op die aand van 2 Oktober ’n verklaring by die Turkse polisie afgelê het nadat hy nooit uit die konsulaat gekom het nie. Sy het in die straat by een van die drie uitgange gewag nadat Khashoggi die gebou binnegegaan het om sy egskeidingsdokumente te kry sodat hy met Cengiz kon trou.
’n Woordvoerder van die Saoediese regering het gister ontken dat hulle enige kennis dra van Khashoggi se omstandighede. Volgens hulle het hy die gebou op 2 Oktober verlaat. 
Turkse kringtelevisie van die vorige dag, wat gister besigtig is, het getoon dat iemand wat Khashoggi mag wees wel die konsulaat by ’n ander uitgang verlaat het as waar Cengiz op hom gewag het. Turkse owerhede het egter met Cengiz se hulp vasgestel dat die persoon in die opname beslis nie Khashoggi is nie, maar ’n man met ’n vals baard wat die joernalis se klere aangehad het.
Saoedi-Arabië se konsul-generaal in Istanbul wou nie hierop kommentaar lewer nie. Die saak word verder deur die Turkse owerhede ondersoek.
Intussen het verskeie lande hulle ontsteltenis oor die voorval uitgespreek. President Donald Trump van die VSA het glo twintig minute lank telefonies met die Saoedi-Arabiese koning, Salman bin Abdoel Aziz al-Saoed, gepraat oor die verdwyning van Khashoggi, wat tydelike Amerikaanse burgerskap het. Trump sê dit wil voorkom asof die koning en kroonprins Mohammed bin Salman niks omtrent die voorval weet nie.
Anwar lees weer die berig. Skreef sy oë. Die Turke is bliksems. Hulle sal hierdie ding nie los nie. En hy weet nie hoe die Saoedi’s daarop gaan reageer nie.
Hy peins ’n rukkie oor wat hom te doen staan. Hy het die afgelope twee dae ’n finale besluit geneem, maar weet nog nie wanneer hy sy plan gaan uitvoer nie. Sy tydsberekening moet perfek wees. Dit gaan afhang van wat die Turke alles uitvind en in die media uitbasuin.
Net die gedagte aan sy plan laat ’n rilling teen sy ruggraat afgly. Hy speel met vuur.
Maar hy stel homself gerus dat daar tog ’n manier is om hulle aan die knaters beet te kry. As hy sy kaarte reg speel, sal hulle nie ’n vinger op hom kan lê nie, want hulle gaan nie weet wie hy is nie. En hulle sal geen ander keuse hê as om aan sy eis te voldoen nie.
Anwar staan op uit die stoel en stap na die venster, tuur buitentoe. Met dié nuus van Khashoggi se beweerde verdwyning gaan sy nuusredakteur heeltyd op sy nek wees. Anwar sal vir hom sê die konsulaat weier om enige verklarings uit te reik, wat moontlik die geval sal wees. Die koerant se verteenwoordiger in Saoedi-Arabië sal die storie verder moet hanteer, sal hy voorstel.
Die laaste ding wat hy wil hê, is om navraag by die konsulaat te moet doen. Dis bitter noodsaaklik dat hy daar ’n lae profiel handhaaf. Hoe minder mense weet dat hy op daardie tydstip in die konsulaat was, hoe beter vir sy gesondheid. Hy’t ’n vermoede die konsul-generaal het nou soveel hooi op sy vurk dat hy nie regtig weer sal dink aan die niksseggende onderhoud wat Anwar met hom gevoer het nie.
Anwar het goed oor daardie onderhoud nagedink. Die konsul-generaal het uiters gespanne voorgekom. Sou hy geweet het wat sy medeburgers beplan om met Khashoggi te doen? En hoe het daardie spul so vinnig op die toneel verskyn? Hulle was beslis Saoedi’s, maar nie personeellede nie. Hulle moes vooraf geweet het Khashoggi gaan die konsulaat besoek.
Die enigste ding wat nog soos ’n kanker aan Anwar vreet, is dat hy steeds in besit is van sy toegangskaart, wat hy ontvang het toe hy by die konsulaat aangekom het. Hy was veronderstel om dit terug te besorg toe hy die gebou verlaat.
Sou hulle dit agtergekom het? Hy twyfel. Die ontvangsarea is daagliks bedrywig en die mannetjie by die toonbank is nie juis die toonbeeld van ’n noukeurige amptenaar nie. Hy het heeltyd soos ’n afkophoender rondgehardloop en verskeie besoekers onnodig lank laat wag.
Anwar vee die sweetlagie van sy bolip af.
Tyd om aan die werk te spring. Daar is nog baie om te doen voor hy eens daaraan kan dink om sy plan in werking te stel.
* * *
Saterdag 6 Oktober
Tamboerskloof, Kaapstad
Carl word wakker met ’n blondine langs hom in die bed. Vir ’n paar oomblikke het hy nie ’n idee wie sy is nie.
Dan kom gisteraand se gebeure stuk-stuk deur die newels van sy babelaas brein na hom aangesweef.
Hy het ’n paar drankies gaan drink by ’n kroeg in Kloofstraat. Soos dit op Vrydagaande gaan, was die plek gepak met meestal luidrugtige jonges. Hy het eenkant by die kroegtoonbank gesit toe iemand hom op die skouer klop.
’n Blonde meisie het glimlaggend na hom gekyk. Diep kuiltjies in haar wange, grasgroen oë, lenige, sexy lyf. Sy het een van daai jeans aangehad wat lyk of ’n hond dit verskeur het en gedeeltes van haar bruingebrande bene ontbloot. Haar T-hemp het styf oor haar prominente borste gespan. Geen bra nie, het hy dadelik gemerk.
“Ek en my vriendinne skinder van jou,” het sy op Engels gesê en beduie na ’n tafeltjie waar drie giggelende meisies hulle dopgehou het. “Ons het nog nóóit so ’n mooi man soos jy gesien nie.”
Carl het verleë geglimlag. “Dankie vir die kompliment.”
“Is jy ’n filmster?” het sy gevra terwyl sy die enigste beskikbare kroegstoeltjie nader sleep en ongenooid langs hom kom sit.
“Ongelukkig nie.”
“Jy’t iets van Keanu Reeves aan jou. Veral hier om die oë, maar jy is baie aantrekliker as hy,” het sy voortgebabbel. Sy het haar hand uitgesteek. “Ek’s Mandy.”
“Carl.”
“Oe, wát ’n manlike naam!”
Sy het hom ongemaklik gemaak en hy het die gesprek in ’n ander rigting probeer stuur. “Wat doen jy vir ’n lewe? Ek raai ’n model?”
Sy het uitbundig gelag. “Nou speel jy dieselfde vlei-game as ek.” Sy het haar kop geskud. “Nee, ek’s net ’n gewone studentjie.” En as ’n nagedagte: “By Ikeys.”
Dit het Carl dadelik aan Sarah laat dink. Volgens haar Johannesburgse vriendin het sy haar ou lektorspos in internasionale politiek by die Universiteit van Kaapstad teruggekry.
Dis heel moontlik die gedagte aan Sarah wat gemaak het dat hy meer drink as wat hy normaalweg sou. Tussen die geklets deur met die donsdosie langs hom en ’n helse lot draughts in sy keelgat af, wou Sarah nie sy gedagtes los nie.
Om middernag het hy halt geroep en ’n Uber bestel.
“Ek is nou in jou hande,” het Mandy gesê. “My vriendinne het gery en ek het nie geld vir ’n taxi nie.”
Hy het ’n paar note uit sy beursie gehaal, maar sy het geweier om dit te neem. Sy het skalks geglimlag en in sy oor gefluister: “Het jý nie dalk ’n slaapplekkie nie?”
Mandy was al in die Uber-motor soos ’n tierkat oor hom – grypend, vroetelend en hygend.
In die woonstel het Carl eers sy klere van sy lyf gestroop en toe hare. Haar ferm lyf was bruingebrand van kop tot tone, haar geslag kaalgeskeer, haar tepels soos antennas gepunt. Sy het hom dringend aan die hand na die kombuistafel gelei. Daarop gaan lê en haarself oopgespalk. Hom toe aan die hare gegryp en sy kop tussen haar bene ingedruk. Later hygend uitgeroep dat hy haar nou moet spyker. Haar krete en uitroepe het ongekende drange in hom losgelaat en hom twee keer ’n orgasme laat bereik. Sy uithouvermoë het selfs hóm verstom toe hulle mekaar later in die stort en toe weer in die bed met dieselfde dierlike drif bespring.
Carl beskou haar nou waar sy langs hom lê. Dis ’n lyf wat op die voorblad van ’n prikkeltydskrif vir mans hoort. Sy geslagsorgaan ontwaak stadig. Hy leun oor en streel saggies met sy vingertoppe oor haar gladde maag.
Hy is vir seker terug op sy ou weë.

Maandag 8 Oktober
Istanbul, Turkye
Anwar se nuusredakteur is hewig ontsteld. Hy praat so hard dat Anwar die foon ’n entjie van sy oor af moet hou.
“Dit het nou uitgekom daar was ’n vuisgeveg in die konsulaat waarin Khashoggi dood is. Die geveg het blykbaar uitgebreek toe van die konsulaat se amptenare met hom gestry het.”
“Dis … nuus vir my,” stamel Anwar.
“Ja, dis duidelik nuus vir jou! Wat erger is, is dat dit daar reg onder jou neus in Istanbul plaasvind en jy nie ’n bliksemse clue daarvan het nie. Vergeet nou van ál jou ander stories en konsentreer net op hierdie een. Dis ’n fókken grote. Die hele wêreld gons daaroor. Kontak die konsul-generaal vir kommentaar. Ek soek jou storie oor ’n uur.”
Toe die nuusredakteur aflui, kyk Anwar lank na die foon in sy hand. Binnekort kan hy hierdie bliksem en sy koerant in hulle moer in stuur. Niks sal hom groter vreugde verskaf nie, en dan sal hy nie meer afhanklik wees van die peanuts wat hulle hom betaal nie.
Hy bel die konsulaat teensinnig, gee ’n vals naam en doen hom voor as ’n joernalis van The Guardian.
“Die konsul-generaal het al eergister Riaad toe gevlieg. Niemand anders hier kan as woordvoerder optree nie,” lig die vrou hom stuurs in. Dit is duidelik dat sy oorval word met navrae.
Anwar is verlig. Hy sal nou die straat moet vat om die oggendkoerante te kry. Sal dan ’n storietjie daaruit saamflans en maar hoop dit stel sy nuusredakteur tevrede.
Hy is geïrriteerd omdat hy sy belangrike taak moet onderbreek. Daar is nog só baie om te doen.
* * *
Dinsdag 9 Oktober
Riaad, Saoedi-Arabië
Hafsa Farat stap vasberade na haar bestemming.
Indrukwekkende wolkekrabbers toring om haar die hoogtes in. Dis net beton, glas en staal waar sy kyk. Twee slap, lang swart karre met donker getinte ruite gly geruisloos verby. In ’n nou oopte tussen twee toringblokke pluk-pluk die warm woestynwind aan haar abaja se pante.
Haar oë skeer oor die voetgangers op die sypaadjie. Net mans, sy die enigste vrou.
Sy skud haar kop. Dis ’n land waar mans werk en vroue by die huis moet sit. Tot ’n kort rukkie gelede was dit ook haar voorland. Dit was bestem dat sy binnekort sou trou met daai varkgevreet wat haar pa vir haar uitgesoek het. Sy sou die sestigjarige skatryk oliebaron se vyfde vrou word. Haar pa was in die sewende hemel oor die vooruitsig, haar ma het saam met haar gehuil. Sy het geweet haar jongste dogter het groter aspirasies as om net soos haar twee ouer susters die onderdanige slavinne van sjeiks te word. Al is Hafsa haar lewe lank voorberei op só ’n lewe, het dit vir haar gevoel of die einde van die wêreld aangebreek het.
Maar Allah het haar gebede verhoor. Die varkgevreet het nie sy massiewe hartaanval van twee weke gelede oorleef nie.
Haar pa was platgeslaan. “Jy sou deel geword het van een van die invloedrykste families in Saoedi-Arabië, maar nou gaan dit jou nie beskore wees nie,” het hy die nuus oor haar aanstaande se dood aan haar oorgedra. Te oordeel na sy droewige gesigsuitdrukking sou ’n mens sweer hy het ’n geliefde verloor.
Hafsa en haar ma het skelm in ’n spaarkamer op die boonste verdieping haar vryheid met ’n bottel verbode wyn gevier. Dit sou oneerbiedig teenoor die “invloedryke familie” wees as Hafsa binne die afsienbare toekoms met ’n ander man trou. ’n Lang rouperiode word vereis. Nou het sy minstens ’n volle jaar om ’n ander toekoms te skep as wat haar pa vir haar in gedagte het, het haar ma gesê.
“Die enkele vroue wat hulle as vooraanstaande akademici gevestig het, het darem ’n mate van onafhanklikheid en status hier,” was die gaping wat haar ma gesien het. Maar Hafsa wou nie ’n akademiese loopbaan volg nie. Sy het reeds ’n graad, wat juis destyds ’n helse herrie in die huishouding veroorsaak het. “’n Vrou het nie nodig om te studeer nie,” was haar pa se uitgangspunt, maar hy het uiteindelik onder druk van haar ma ingestem tot ’n driejaarkursus vir sy jongste.
“Kan Ma net dink hoe hy gaan oorreageer as ek verder wil studeer?”
“Ek weet hy sal ontplof, maar ek kan nie aan ’n beter opsie dink nie, my kind.”
Sy het haar ma ingelig wat sy in gedagte het. Dié was skepties daaroor. “Dis ’n manswêreld daardie, dis beslis nie ’n beroep vir ’n vrou nie. Klink ook gevaarlik.”
Maar Hafsa het aanhou neul. “Dis tog Ma se broer. Bel hom en hoor of ek hom by sy kantoor kan gaan sien. Dis seker nie te veel gevra nie.”
“As jou pa hiervan uitvind, gaan hy briesend wees! So ’n plan strook hoegenaamd nie met sy idee van vroue se rol in die samelewing nie,” het haar ma bekommerd wal gegooi.
“Vra oom Kamal om stil te bly oor my besoek. Pa hoef nie te weet nie. Oom Kamal sal my situasie verstaan. Hy het dan altyd gesê ek is die kind in ons gesin met ’n wil van haar eie.”
“Jou broer gaan ook nie hiermee ingenome wees nie.”
Hafsa het verontwaardig gesnork. “Kareem het geen sê oor my nie! Wat het hý in elk geval in die lewe bereik? Niks, behalwe dat hy een van seweduisend prinse in die koninkryk is. En soos baie van hulle, verwyl hy die meeste van sy tyd in Londen en Monte Carlo – jaag net in sy blink sportkarre agter plesier, dwelms en hoere aan.”
Haar ma het stilgebly, want sy’t geweet Hafsa is reg. Haar pa se enigste seun en lieflingskind is ’n nikswerd lieplapper.
Nou het Hafsa haar bestemming bereik. Sy staan eers ’n wyle voor die imposante grys betongebou. In swierige goue letters staan daar op ’n swart naambord al Mukhabarat al ’Amma al Mamlaka al Arabyah Saudihya. Die algemene intelligensie-presidensie van Saoedi-Arabië.
Dis verreweg die magtigste van al die intelligensie-agentskappe in die land, want dis die enigste een wat direk verantwoording doen aan die koning en kroonprins, weet Hafsa.
Sy stap teen die trappies op na die hoofingang en word dadelik deur ’n veiligheidswag voorgekeer. Hy lig sy wenkbroue en grynslag. “Hokaai! Waarheen dink jy is jy op pad, my meisie?”
Hafsa haal vererg die sluier voor haar gesig weg, wat sy nie veronderstel is om te doen nie. Sy hoop ook die poephol sien die veeg lipstiffie wat sy vanoggend aangesit het en haar ma amper ’n hartaanval besorg het: “Jy is heeltemal te waaghalsig, Hafsa. Jy daag nou alle konvensies uit!”
Sy kyk die wag stip in die oë. “Eerstens is ek nie jou meisie nie. En tweedens het ek ’n amptelike afspraak met generaal Kamal Ahmad.”
Die melding van die agentskapshoof se naam laat hom wasbleek word. “Ek … ek is jammer,” stamel hy.
Sy gluur hom aan.
Hy lei haar dadelik na die ontvangsportaal, waar hy iets mompel vir die man wat die toonbank beman. Die kêrel reageer of hy ’n elektriese skok gekry het. Hy stamel toe hy haar naam vra, pluk dan ’n telefoon nader en praat dringend in ’n fluisterstem.
Hafsa verkyk haar aan die reuse-ontvangsarea. Die staal-steunbalke, ontblote dakkappe, glasstene, chroom, aluminium, rousteen en groot dakvensters verleen ’n glansryke industriële styl aan die interieur.
Die man by die toonbank kug. “Die generaal verwag jou.”
Sy moet haar handsak en selfoon inhandig, en stap deur ’n metaalverklikker voordat ’n vroulike veiligheidswag haar vlugtig deursoek. Hier word nie kanse gewaag nie.
Hafsa word in die hysbak vergesel deur ’n ander wag. ’n Man, wat sy aanvaar haar oom se privaat sekretaris is, wag haar by die hysbakdeur op die boonste verdieping in en neem haar na haar oom se hoekkantoor.
Hy beduie na een van die besoekerstoele. “Sit solank, die generaal sal nou hier wees.”
Dis ’n ruim, luukse kantoor. Persiese tapyte op die vloer, kleurvolle skilderye teen die mure, hipermoderne meubels, vase met gerwe vars blomme, en asemrowende uitsigte oor die stad. Agter oom Kamal se lessenaar is daar groot foto’s van die koning en kroonprins teen die muur.
Hafsa verstyf toe sy haar oom se stem by die deur hoor. Sy neem aan hy praat met sy privaat sekretaris.
Sy haal diep asem, voel hoe haar hartklop versnel.
Nou of nooit.

Tamboerskloof, Kaapstad
Carl weet hy kan nie so aangaan nie. Hierdie kolk waarby hy hom maar net te gewillig laat insuig het, gaan hom uiteindelik vernietig. Soos soveel kere vantevore.
Mandy is eers vanoggend terug na haar blyplek. Saam met haar vriendin Natalie.
Dié het gister hier by die woonstel aangekom, kwansuis om Mandy op te laai. ’n Smeulende swartkop met ’n voller figuur as Mandy, maar net so sexy.
Carl was verlig om van Mandy ontslae te kan raak. ’n Hele naweek saam met die tierkat het hom naderhand tot die dood toe uitgeput. Sy 47-jarige lyf kon nie tred hou met haar onuitputlike drange nie.
Maar die twee meisies het ander planne gehad.
“Al ooit deel van ’n threesome gewees, Carl?” het Mandy guitig gevra.
Sonder om te wag op ’n antwoord, het sy haar vriendin begin ontklee. Toe Natalie self haar broekie uittrek, het Carl gevoel hoe die krag in sy lendene terugvloei.
Hy skud sy kop en staan op om te gaan koffie maak. Dit was een moerse sekssessie en Natalie se ecstasy het hom bevry van die paar inhibisies wat hy nog gehad het. Dit het ’n erotiese samehorigheidsgevoel tussen die drie van hulle meegebring, sodat alle konvensionele reëls van die liefdespel by die agterdeur uit is. Hulle lywe vervleg, hande wat orals gryp en druk. Dit het net nie einde gekry nie – in die bad, bed, sitkamer en kombuis. Carl is net dankbaar dat hierdie woonstelle redelik klankdig is, anders het die bure hom vir rusverstoring aangekla.
Hy tuur by die venster uit met die koppie koffie in sy hand. Soos soveel kere in sulke omstandighede, dwaal sy gedagtes terug na sy grootwordjare, sonder pa in ’n nederige huisie in Yeoville in Johannesburg. Sy ma se inkomste as kassier by OK Bazaars was beswaarlik genoeg om hom en sy broer, Bert, skool toe te stuur én kos te gee. Bert, tien jaar ouer as hy en onder sy vriende bekend as “die hartebreker van Yeoville”, was veronderstel om sy afwesige pa se skoene vol te staan, maar het allermins.
Hoeveel aande moes Carl nie voorgee dat hy slaap terwyl sy broer ’n enkele meter van sy bed af nóg ’n meisie van haar maagdelikheid ontneem nie? Toe hy op ’n keer vir Bert vra hoekom hy nie by een meisie hou nie, was sy antwoord: “Dit moet maar ons Bester-mans se manier van doen wees. Waarom dink jy is Pa vort met daai blondine? En ek hoor hy het haar intussen vir ’n brunet ingeruil. Ek’s maar soos hy, ons albei glo die lewe is te kort om ’n fliek twee keer te sien.”
Carl sug. Toe spring hy ook nie die Bester-mans se manier van doen vry nie.
Wat het ’n polisie-psigiater op ’n keer vir hom gesê? “Daar is ’n chemiese wanbalans in jou brein wat tot ’n oormatige seksdrang lei.”
Wat die psigiater nie geweet het nie, is dat daardie drang groter en groter word elke keer dat Carl ’n krisis beleef. Dan is hy soos ’n gerehabiliteerde alkolis wat weer die bottel met oorgawe gryp en nie kan ophou suip nie.
En dan verloor hy alle oordeel en perspektief.
* * *
Riaad, Saoedi-Arabië 
Oom Kamal beskou Hafsa glimlaggend op ’n afstand, beduie sy moet haar hoofbedekking afhaal. “Ons is mos familie.”
Sy maak so, skud haar bos swart hare los en gooi dit oor haar skouer.
“Vaderland, jy is nog mooier as toe ek jou laas gesien het!” roep oom Kamal uit.
Sy gee ’n verleë laggie. “Dankie.”
Hy lyk vir haar nog dieselfde. Dalk ’n bietjie gryser by die slape. Met sy welige wenkbroue en swart snor het hy haar as kind altyd aan haar ma se gunstelingakteur, Omar Sharif, herinner. Sy was eintlik heimlik verlief op hom.
Hy gaan sit agter sy lessenaar, skud sy kop. “Skande dat ek deesdae so min by julle uitkom. Ek het jou seker ses, sewe jaar laas gesien. My werk hou my maar besig.” Hy kyk stip na haar. “Waaraan het ek die eer van jou besoek te danke? Jou ma wou my nie oor die foon vertel nie.”
“Ek wil hier werk.”
Hy lig sy wenkbroue. “Hafsa, jy’s ’n prinses. Bestem om –”
“Een van duisende prinsesse in die koninkryk,” val sy hom in die rede. “En een wat beslis nie in die wieg gelê is om in die nabye toekoms ’n string snotneusies groot te maak nie. Ek is nou eers vier-en-twintig, ek soek ander uitdagings in die lewe.”
Hy glimlag, peins ’n rukkie. “Ek kan seker ’n plan maak. Daar is juis ’n pos oop in ons administratiewe afdeling.”
Sy voel die bloed na haar gesig styg. “Nee, oom Kamal, ek dink ek is tot meer in staat as om tikwerk te doen en koffie aan te dra.”
Hy lag. “ ‘Hafsa’ beteken nie verniet leeuwelpie nie. Klink vir my jou naels is behoorlik uit.”
“Ek wil ’n volwaardige pos in die intelligensie-omgewing beklee. As ons liewe kroonprins gesorg het dat vroue nou selfs in die weermag toegelaat word, kan ek nie sien waarom hulle nie ook hier ’n rol kan speel nie.”
Hy knik. “Ek het die kroonprins gesteun in sy hervormingsplanne – dat vroue in die weermag toegelaat moet word. En ja, jy is seker reg as jy sê die intelligensie-omgewing kan ook baat vind by vroue in ons geledere …” Dan tuur hy by die venster uit. “Jy het my nou onkant betrap.”
“Ek het my graad in ekonomie en staatsleer met lof verwerf. Dis waarin ek belangstel. En dit pas tog perfek in by hierdie omgewing.”
Oom Kamal tokkel met sy vingers op die lessenaarblad. “Daar is by my geen twyfel dat jy intelligent genoeg is om ’n spioen te word nie. Máár dit verg baie meer as net ’n flink brein en ’n belangstelling in ekonomie en staatsleer om ’n agent van die intelligensie-presidensie te word. Báie meer, Hafsa.”
“Soos … wat?”
Sy blik is meteens koud. “Taaiheid van liggaam en gees. Onverskrokkenheid. Daar sal gevaarlike sendings wees. Jy moet bereid wees om jou lewe op die spel te plaas. Ook nie terugdeins om ’n lewe te neem as dit in belang van die koninkryk is nie. Géén genade vir die vyand word geduld nie. Ook nie wanneer jy mense moet martel om inligting uit hulle te kry nie. Glo my, dis ’n wêreld wat geharde mans al geknak het.”
Hafsa stoot haar ken uitdagend uit. “En oom dink ek sal nie in staat wees om dit te doen nie … net omdat ek ’n vrou is?”
Hy beskou haar lank, glimlag. “Toe ek nog gereeld by julle gesin gekuier het, het ek vir jou pa gesê jy is ’n regte rabbedoe – en boonop een met ’n sterk willetjie van haar eie. En dat hy jou moeilik in toom sal kan hou as jy eendag groot is. Dit lyk my ek was reg.”
Oom Kamal kom orent agter sy lessenaar. “My tyd is ongelukkig min. Maar gee my kans om daaroor te dink. Ek laat weet jou oor ’n week of so.” Dis asof iets hom byval. “Is jy enigsins ingestel op fiksheid?”
“Baie. Ek oefen elke dag twee uur lank in ons tuisgimnasium. En gaan draf vier keer ’n week op die agterpad tot by die ou klerefabriek en terug. Die pad is deesdae heeltemal verlate.”
“Dis gevaarlik om vroualleen aan te durf.”
Hafsa trek haar skouers op. “My pa laat my nie toe om op openbare paaie in ’n sweetpak te verskyn nie.” Sy gee ’n laggie. “Maar ek is nie bang om daar te draf nie, ek kan myself verdedig.”
Hy glimlag net. “Ons praat weer oor ’n week.”
* * *
Woensdag 10 Oktober 
Istanbul, Turkye
Anwar bel sy ma. Hy wag geduldig, maar dit voel soos ’n ewigheid voor sy antwoord.
“Dis ’n surprise, seun! Jy bel my mos net saans. En deesdae ook maar min.”
“Ek het iets belangriks om vir Ma te sê.”
“Ek’s die ene ore.”
“Daar gaan binne ’n week of twee ’n pakkie by Ma aankom. Ek stuur dit met die koerier. Ma mag die pakkie onder geen omstandighede oopmaak nie. Steek dit weg onder die los vloerplank in my kamer, waar ek altyd my ciggies gebêre het toe ek nog skelm gerook het.”
“Wat vir ’n pakkie is dit dan, my kind!”
“Niks om Ma oor te ontstel nie. Doen net presies soos ek sê. En Ma moet my belowe dat Ma dit nie vir ’n enkele siel sal noem nie. Nie eens vir auntie Cass ’n woord daaroor sal rep nie.”
“Jinne, Anwar, nou’t jy my skoon bang.”
“Niks om oor bang te wees nie. Dis net belangrik dat niemand van die pakkie weet nie.”
“Oukei, dan maak ek so. En my lips are sealed.”
“Dankie, geweet ek kan op Ma staatmaak. Hoe gaan dit verder in die Bo-Kaap?”
“Voor ’ie wind, daar’s nie klagtes nie. Ek en auntie Cass help môre by die community market. Daar wag vanmiddag en vanaand nog ’n lang sessie vir ons voor die kospotte.”
“Klink so reg in Ma en auntie Cass se kraal. Ek kan al die borrie ruik.”
Sy lag.
“Ek kan ongelukkig nie lank praat nie. Ek bel Ma later in die week weer.”
“Nou goed dan. Pas jouself op, my kind. Ek verlang my dood na jou. Bye.”
Anwar glimlag toe hy aflui. Hy kon dit nie waag om vir haar te sê sy gaan nie veel langer hoef te verlang nie. Dit gaan veiliger wees om in die Kaap aan te kom as niémand vooraf daarvan weet nie.

Donderdag 11 Oktober
Riaad, Saoedi-Arabië
Hafsa kon haar geluk vanoggend beswaarlik glo. Sy was skaars uit die bed toe haar selfoon lui – oom Kamal se privaat sekretaris.
“Die generaal het gevra jy moet hom Dinsdagoggend om tienuur kom sien.”
Dit móét goeie nuus wees as hy so gou van hom laat hoor.
Sy sit droomverlore op haar bed. Het Allah ook hierdie gebed verhoor?
’n Agent by die intelligensie-presidensie! Sy sien daarvoor kans ondanks die uitdagende vereistes wat oom Kamal uitgespel het.
Om haar kroonprins, Mohammed bin Salman, te dien het ’n hartsbegeerte geword. Hy het die vroue in die land hoop op ’n beter toekoms gegee. Ontslae geraak van kleingeestige reëls soos dat vroue nie motors mag bestuur en nie sportstadions mag besoek nie. Deesdae dien daar selfs al ’n paar vroue in munisipale rade.
En hy bou ’n beter toekoms vir die jonger geslag. Anders as die verstokte koning, besef hy dat hulle ’n slimfoongenerasie is, met radikaal ander behoeftes en aspirasies as vorige geslagte.
Hy beskik oor visie, en is ’n profeet wat weet hoe om die jonges opgewonde te maak. Sy idee om ’n geoutomatiseerde, hoogs gevorderde metropool aan die kus van die Rooisee te ontwikkel, het haar pa en sy geslag in hul oggendkoffie laat stik. Die kroonprins voorsien dat dié stad, Neom, groter as Dubai gaan raak. Dit sal ’n internasionale handelsentrum wees – ’n sakekern met ’n gevorderde vervaardigings-, biotegnologiese en mediabedryf. Die kern van sy visie is dat robotte in diens van Neom se inwoners sal wees. Daar sal meer robotte as mense wees, om al die voordele van kunsmatige intelligensie ten volle te benut. Hoe opwindend is dít nie!
En daarby is hierdie visionêr so sjarmant dat hy eerder in Hollywood tuishoort as in ’n paleis in Riaad. Hy’s die enigste man in die ganse koninkryk wat Hafsa se knieë lam maak.
Sy glimlag. As ’n volwaardige spioen by die intelligensie-presidensie sal haar kanse soveel groter wees om hom van aangesig tot aangesig te ontmoet. Sy het hom by ’n paar onthale net op ’n afstand gesien.
Sy sug, skud haar kop vies. Sy loop dinge vooruit. Oom Kamal kan haar dalk bloot inlig dat daar geen pos vir haar is nie.
Dan is sy maar net weer ’n prinsessie. Wel deel van die uitgebreide koninklike familie, maar steeds uitgelewer aan omstandighede waarin sy haar nie wil bevind nie. In haar lewe is sy toegegooi met mooi klere en juwele en het sy nooit ’n dag honger gely nie. Sy is omring deur liefdevolle ouer susters en ’n wonderlike ma wat haar voltyds probeer beskerm het teen die mans in haar gesin – ’n pa wat net sy seun liefhet en fout vind met alles wat sy doen, en ’n broer wat haar onderdruk en vertrap waar hy kan.
Al word sy in die toekoms aan ’n ander sjeik afgesmeer, gaan haar omstandighede dieselfde bly. Dit kan ook aansienlik agteruitgaan. Daarvan kan haar ouer susters getuig.
Trane biggel in Hafsa se oë by die gedagte aan so ’n donker vooruitsig. Sy is so desperaat om dit te vermy dat sy sal moor – nie alleen vir haar volk, vaderland en kroonprins nie, maar vir haar eie vryheid.
* * *
Vrydag 12 Oktober
Istanbul, Turkye
Anwar het vir middagete by die straatkafee lamsvleis-shawarma en ’n Efes Pilsen, die enigste Turkse bier waarvan hy hou, bestel. Waar hy nou op die kafee se patio by ’n tafeltjie op sy bestelling wag, tel hy die koerant met ’n bewerige hand van sy skoot af op.
Hy is amper te bang om die voorbladberig te lees. Hy was op pad na die straatkafee toe hy die plakkaat by die stalletjie sien. Hy het die drang om dit net daar te staan en lees met moeite onderdruk. Besef hy moet dit rustig doen en elke woord inneem.
Anwar vou die koerant oop.
Khashoggi dalk vermoor! skree die opskrif.
Hy lees met ingehoue asem.
Verskeie faktore dui daarop dat Jamal Khashoggi, bekende joernalis van Saoedi-Arabië, heel moontlik op 2 Oktober in die Saoediese konsulaat in Istanbul vermoor is, het Turkse ondersoekers vanoggend aangekondig. 
Vroeër is bespiegel dat Khashoggi dood is in ’n vuisgeveg ná ’n woordewisseling met Saoediese amptenare van die konsulaat. Etlikes is gisteraand deur die Turkse owerhede by hulle huise in hegtenis geneem, maar vanoggend weer vrygelaat.
Volgens die Turkse ondersoekspan het CCTV-opnames by die konsulaat se een sy-ingang gewys hoe 15 Saoedi’s, wat nie aan die konsulaat verbonde is nie, op 2 Oktober daar in is. Dit was net voor Khashoggi by die konsulaat aangemeld het. 
Een van die mans het ’n uur later by die konsulaat uitgekom met Khashoggi se klere en ’n vals baard. Die ondersoekers sê dit dui daarop dat die Saoedi’s só die indruk wou skep dat Khashoggi lewend uit die gebou is. Net 13 van die mans het die gebou ’n halfuur later verlaat. Die 15de lid van die groep moes die perseel op ’n ander manier verlaat het. 
Kringtelevisie by die internasionale Hotel Mövenpick, ’n paar minute se stap van die konsulaat af, dui daarop dat dié groep mans die vorige aand daar tuisgegaan het nadat hulle die middag op die Istanbulse lughawe van Riaad af aangekom het. ’n CCTV-opname by die lughawe wys dat hulle vroeg die aand van 2 Oktober met ’n privaat straler na Riaad teruggevlieg het. 
In hierdie stadium weier die Saoediese konsulaat dat Turkse ondersoekers die perseel betree. 
Die Saoediese regering het ook nog nie kommentaar op die bewerings gelewer nie. 
Donald Trump, president van die VSA, het intussen vir Mike Pompeo, sy minister van buitelandse sake, na Riaad gestuur om met die koning en kroonprins oor die kwessie te vergader. Daar word bespiegel dat die Trump-administrasie en Amerikaanse verdedigingsektor inderhaas besig is om ’n paar ooreenkomste, onder meer ’n kontrak van honderdmiljard dollar, met Saoedi-Arabië te sluit ná wêreldwye negatiewe reaksie op die skokkende gebeure.
Anwar vee die sweet van sy bolip af. Soos hy die Turke ken, gaan daar nog baie meer oor die moord op die lappe kom.
Dit pla hom nie meer nie. Vir sy plan om te werk, moet die Saoedi’s net reageer soos hy verwag hulle sal.
* * *
Uniegebou, Pretoria
Tito Mvaba stap met ’n beklemming in sy hart terug na sy kantoor. As direkteur van die departement van internasionale betrekkinge en samewerking moet hy die Khashoggi-kwessie voortaan hanteer, het die minister gesê.
“Die media verwag ’n verklaring van ons daaroor. Tel jou woorde versigtig. Ons wil op geen manier ons betrekkinge met Saoedi-Arabië beduiwel nie. Die belegging van tienmiljard dollar wat hulle ons belowe het, tel nou die swaarste.” Die minister het gefrons. “In die toekoms sal jy die regering se enigste woordvoerder oor dié saak wees. Hou jou dus op die hoogte en skakel gereeld met die Staatsveiligheidsagentskap, wat gereeld inligting van die CIA oor die aangeleentheid behoort te ontvang.”
Tito skud sy kop toe hy agter sy lessenaar gaan sit. Politiek is ’n vuil speletjie waarby hy nog nooit betrokke wou raak nie. Nou het hy geen keuse nie. Hy sal hierdie veragtelike daad moet verdedig. Dat ’n gesiene joernalis koelbloedig vermoor is omdat hy die waagmoed gehad het om die Saoediese owerhede te kritiseer, druis in teen alles waarvoor hy staan.
Hy het vir die minister so gesê. Tot sy spyt.
“Moenie met moraliteit en sulke twak na my kom nie, Tito! Ek gee nie ’n moer om wie agter hierdie beweerde moord op Khashoggi sit nie. Dis van uiterste belang dat die Saoedi’s hulle beloftes van ’n nuwe olieraffinadery en petrochemiese aanleg in Suid-Afrika nakom. Die maatskappy Saudi Aramco, wat deur die koningsgesin beheer word, oorweeg ook om opgaartenks in Saldanha te gebruik om ruolie te stoor. In geldterme sal dit een van die grootste inspuitings in ons ekonomie in jare wees. Moet die Saoedi’s dus geen rede gee om die moer in te word nie.”
Tito peins lank voor hy op sy rekenaar die kort verklaring tik.
Die Suid-Afrikaanse regering neem kennis van die beweerde moord op Jamal Khashoggi in Istanbul. Ons verwelkom die voortgesette samewerking tussen Saoedi-Arabië en Turkye, en vertrou dat hierdie gesamentlike ondersoek die nodige duidelikheid sal bring. 
Hy sug. Die minister het sy voorstel verwerp om die frase “Ons spreek ons kommer uit oor die aangeleentheid” te gebruik.
“Klink te negatief, Tito. Hééltemal te fokken negatief.”

Langstraat, Kaapstad
Soos verlede Vrydagaand, soek Carl die geselligheid van ’n kroeg op. Hy sou kon redeneer dat sy ballingskap van tien jaar in die vreemde, toe hy hom in verskeie blyplekke moes inperk om uit die oog van Interpol te bly, die oorsaak van hierdie nuwe behoefte is.
Maar hy weet dis nie die waarheid nie.
Sedert Mandy en Natalie Dinsdag by sy woonstel weg is, het sy gedagtes bly vassteek by hulle bedkaperjolle. Woensdagoggend het hy die eerste keer gebel, die middag twee keer, Donderdag weer drie keer en vanmiddag twee keer. Mandy het nie haar selfoon geantwoord nie. Ook nie op sy stemboodskappe gereageer nie. Dit lyk asof sy, soos sy pa en broer, nie lief is daarvoor om weer dieselfde fliek te kyk nie.
Uit desperaatheid het hy Juliana Smith gebel, maar haar man is terug van sy oorsese reis. “Buitendien dink ek nie jy gaan my ooit weer sien nie,” het haar stem kil oor die lyn gekom. “Jy’t die ander dag heeltemal van my bestaan vergeet toe jou girlfriend ons verras.”
Daaroor kon Carl nie stry nie. Hy hét van haar vergeet. Hy het eers in afgryse op sy balkon gestaan en kyk hoe Sarah wegjaag. Toe haar vriendin in Johannesburg gebel. Toe hy klaar was met die gesprek, was Juliana vort. Hy het dit eers agtergekom toe hy roep en sy nie antwoord nie.
Nou, terwyl hy by ’n hoektafeltjie in die oorvol kroeg amper klaar is met sy eerste bier, kyk hy na die ander mense. Sy oë ontmoet dié van ’n rooikop. Lyk of sy alleen is. Wilde krullebos, bleek gelaat, ’n toppie met ’n lae hals wat haar bates beswaarlik binnehou, en gebleikte jeans wat ’n parmantige gatjie mooi afwys. Jonk. Laat twintigs, skat hy.
Hy glimlag en beduie vir haar hier is nog ’n sitplek. Sy kom dadelik aangestap, trek die stoel uit en gaan sit, beker bier in die hand.
“Dankie, gedink ek sal heelaand moet staan. Die plek is omtrent gepak.”
Hy kan aan haar uitspraak hoor sy is nie Engelssprekend nie.
“Jy’s nie van hier nie?”
Sy glimlag. “Is dit só opvallend? België. Het vier dae gelede hier aangekom. Plan is om deur die land te reis.”
“Jy alleen?”
“Ek en ’n vriendin.”
Hy steek sy hand uit. “Ek’s Carl.”
Sy ignoreer dit. “Olga.”
“Is jy ’n student?”
Sy gee ’n laggie. “Ek is ouer as wat ek lyk.” Sy wei nie daarop uit nie en hy besluit om nie te vra nie.
Ondanks haar hoë wangbene en groot, bruin oë ontbreek die sagte lyne van ’n gesig wat Carl as beeldskoon sou beskou. Haar neus is effens wip, haar mond breed en gul, haar kaak prominent. In die geheel darem nie ’n onaardige prentjie nie.
Sy neem die laaste sluk bier en wink ’n kelner nader.
“Bring asseblief vir my ook een,” sê Carl, sy bierbeker al ’n tydjie leeg.
“Agt-en-vyftig rand,” sê die kelner. Omdat die plek so vol is, vereis hulle dat jy betaal soos jy bestel.
Die meisie grawe in haar jeans se gatsak, maar Carl spring haar voor. “My voorreg.” Hy haal sy beursie uit en trek twee vyftigrandnote uit. Toe hy by die OTM tweeduisend rand getrek het, het die verdomde ding net vyftigrandnote uitgespoeg, wat sy beursie dragtig laat lyk.
“Volgende ronde op my,” sê sy.
Dis goed. Sy is nie van plan om nou-nou pad te gee nie.
Hy staan op. “Verskoon my, ek moet net vinnig ’n draai loop.”
Sy glimlag. “Ek hou jou plek.”
Die aand lyk belowend, dink Carl.
Terug van die badkamer af, is hulle biere al op die tafel. Hy neem die kleingeld en sit dit in sy beursie.
“Waar bly jy?” vra hy.
Sy beduie met haar hand na die deur. “Hier anderkant in ’n backpackers.”
“Jy en jou vriendin?”
Sy knik. “Ja, maar sy is vanaand op haar eie missie saam met Suid-Afrikaanse pelle.”
Hy vra haar uit oor haar lewe in België.
Sy huiwer ’n oomblik. “Ek is in Gent gebore en het daar grootgeword. Bly deesdae in … Brussel, waar my werk se hoofkantoor is. Ek is ’n … mediese verteenwoordiger, wat maak dat ek die land gereeld deurkruis. België is mos net ’n lappie grond.”
Carl weet nie of hy haar glo nie. Sy struikel te ooglopend oor haar woorde. Maak nie regtig aan hom ’n verskil nie.
Olga vra wat hy doen.
Hy neem eers ’n groot sluk. “Kontrakwerk in die intelligensie-omgewing. Niks opwindends nie,” hou hy dit vaag.
Hulle gesels oor ditjies en datjies. “Fantastiese sonskyn wat julle het. In Europa begin die dae nou korter en donkerder word,” sê sy.
Carl skud sy kop. Hy voel lighoofdig. Seker omdat hy vandag skaars geëet het. Al het hy net ’n kwart van sy tweede bier in, vang dit hom nou.
“Jy’s bleek. Is jy oukei?” vra sy.
“Effe duiselig.”
Sy leun oor na hom, sit haar hand op syne, glimlag skalks. “Jy kort net vars lug. Dis vrek bedompig hier. Kom ek gaan wys jou waar ek bly. Daar sal nie nou iemand in die kamer wees nie.”
As dit nie ’n uitnodiging vol belofte is nie, weet hy nie wat ís nie.
Hy neem ’n laaste groot sluk en staan op. “Reg, kom ons gaan.”
Sy stap heupswaaiend voor hom uit terwyl sy op haar selfoon praat.
Sy balans is versteur, want hy loop teen mense vas. Een man gluur hom aan en hy maak verskoning.
Op die sypaadjie druk die meisie die selfoon terug in haar drasak, gee ’n laggie. “Net seker gemaak my vriendin is nie terug in die kamer nie.”
Hulle stap op in Langstraat, in Kloofstraat se rigting.
Carl se bene voel soos lood en hy het dubbelvisie begin kry. Hy moet ’n rukkie aan ’n lamppaal vashou, want dit voel of hy wil neerslaan.
Olga lag, neem sy arm. “Kom, ek sal jou help. Jy’t net vars lug nodig.”
Hy slinger-slinger saam met haar verder op die nou verlate sypaadjie.
Dan, aan die bopunt van Langstraat, verskyn daar twee figure uit ’n stegie. Mans in parkas, hoodies laag oor hulle oë getrek.
Olga los sy arm. Die twee mans storm op hom af.
Carl sien nie die hou kom nie, voel net hoe ’n vuis hom vol op die mond tref.
Hy slaan neer en kry dadelik die metaalsmaak van bloed. Hulle is soos blits op hom. Een pen sy arms teen die grond vas.
“Die beursie is in sy jeans se regtersak,” hoor hy Olga sê. Met haar Afrikaans skort daar niks.
* * *
Saterdag 13 Oktober
Istanbul, Turkye
Anwar maak ’n draai by die Groot Basaar, nie ver van sy blyplek af nie, maar die duisende toeriste verdring hom en hy kies die hasepad. Gaan sit by ’n verlate straatkafee en bestel ’n koppie koffie.
Hy móés uit sy woonstel kom. Hy het vasgekeer begin voel nadat hy sedert gistermiddag pal voor sy rekenaar gesit het. Die flikkerende skerm het hom ’n verblindende hoofpyn gegee. Hy’t vroegoggend probeer slaap, maar sy brein was hopeloos te besig daarvoor.
Hy glimlag. Al sy take is ten minste nou afgehandel.
Hy het die video-opname van die gebeure in die konsulaat al eergister na drie geheuestafies oorgedra. Hy sal later vandag twee daarvan verpak en na sy ma in Suid-Afrika laat koerier. Die derde stafie sal hy eers gebruik wanneer die tyd reg is. Hy het lank gewik en weeg of hy die opname ook op ’n ander plek op sy rekenaar moet stoor, maar daarteen besluit. Word hy onverwags vasgetrap, sal dit die eerste plek wees waar hulle soek. Om dieselfde rede het hy die opname op sy foon uitgewis. Veiliger om dit net op geheuestafies te bêre.
Hy het ook die nodige ander dinge gedoen: sy bitcoin-rekening is geskep; sy uitrusting is op ’n Turkse klerewebwerf bestel en hulle behoort dit teen Maandag by sy woonstel af te lewer; en die bewoording vir die nota wat die derde geheuestafie sal vergesel, is gefinaliseer.
Die kelner bring sy koffie. Anwar teug stadig daaraan. Die opwinding van die nag se groot deurbraak druis opnuut deur sy are. Dis die taak waarmee hy die langste gespook het, maar dit was elke uur werd.
Eers het hy die gesigte van lede van die moordbende wat duidelik genoeg op die video-opname was, vergelyk met dié van Saoediese amptenare wat hy op die internet kon opspoor. Hy kon minstens drie eien, maar het ’n idee die Turke weet dit al en sal dit die een of ander tyd bekend maak. Hulle is uitgeslape en verskaf inligting oor die moord in sarsies sodat hulle die pyn vir die Saoedi’s so lank moontlik kan uitrek.
Maar toe het sy groot werk voorgelê. Hy het gister ten duurste ’n woordeboek aangeskaf en moes verder op Google Translate staatmaak. Dit was ’n vermoeiende proses om elke woord te vertaal van die selfoongesprek wat so digby hom gevoer is. Hy moes presies weet wat gesê is.
Anwar glimlag weer. Met die opname van daardie gesprek het hy die Lotto geslaan. Die man het wel bloot beskryf wat besig is om te gebeur en het soms opdragte ontvang, maar hy het die persoon met wie hy praat verskeie kere op die naam genoem.
Dit gaan die Saoedi’s laat regop sit. Hulle gaan uit hulle fokken skoene spring om aan Anwar se eis te voldoen.



7
Sondag 14 Oktober
Riaad, Saoedi-Arabië
Hafsa kyk gesteurd op van haar bed toe iemand die deur oopmaak sonder om te klop.
Kareem.
Sy moes geweet het. Dis net haar broer wat nie haar privaatheid respekteer nie.
“Is jy terug? Gedag jy lê nog in Monte Carlo rond.”
Hy snork. “Ek lê nêrens rond nie. Maar ek hoor jý hang deesdae rond op plekke waar jy nie hoort nie.”
Sy lig haar wenkbroue. “Wat bedoel jy?”
“Azaad het my vanoggend by die lughawe kom haal. Hy sê hy het jou Dinsdag in die stad gesien. Jy het by die intelligensie-presidensie se gebou ingegaan.”
“Van wanneer af het jou vriend Azaad x-straaloë wat deur ’n abaja kan sien?”
“Hy het daardie vinnige stappie van jou herken. Jy’t glo ook jou sluier weggetrek toe ’n veiligheidswag jou by die ingang voorkeer.”
Hafsa vervies haar en staan op. “En wat het dit met jou uit te waai as ek daar was?”
“Het jy dalk by oom Kamal ’n job gaan bedel?” Aan sy rooi oë en die donker kringe daaronder, kan sy sien hy het hard gekuier.
Sy gee ’n tree nader. “Traak jou nie. Skoert uit my kamer, Kareem!”
Hy lag, sy oë spottend. “Wonder wat Pa gaan dink as hy dít moet hoor. Hy het dan sy eie plannetjies vir jou.”
Sy haal haar skouers op. “Hy sal seker ontsteld wees. Maar nog meer as hy moet hoor hoeveel dwelms jy in jou kamer het.”
Kareem swaai sy vinger voor haar gesig. “Jy sal dit nie fokken waag nie. Ek maak jou vrek!”
Sy klap sy hand weg. “Ek skrik nie vir jou nie. Trap uit my kamer!”
Hy gluur haar aan, draai dan om. “Fokken bitch,” prewel hy voor hy die deur agter hom toeklap.
Hafsa glimlag. Vandat sy hom twee maande gelede met ’n regterhou op sy sitvlak laat beland het, raak hy nie meer handgemeen soos in die ou dae nie.
Maar haar gemoed raak vinnig weer donker. Sy durf Kareem nie onderskat nie. Hy kan die lewe vir haar moeilik maak.
Sy sug en gaan sit op die bed. Hoe gouer sy uit hierdie huis kom, hoe beter.
Om van sulke gedagtes ontslae te raak, tuur sy na die plakkaat van die kroonprins teen die kamermuur. Haar hart vermurwe elke keer as sy na daardie glimlaggende gesig kyk. Hy verteenwoordig vir haar hoop, soos vir talle vroue. Sy sou hierdie land lankal verlaat het as dit nie vir hom was nie.
* * *
Istanbul, Turkye
Anwar kreun toe hy op die selfoonskerm sien dis sy nuusredakteur wat bel. Wat wil die donner op ’n Sondag hê?
“Daar is nuwe verwikkelinge en dis ons kans op ’n helse groot scoop,” begin hy. “Die redakteur het ’n kontak by die Turkse veiligheidspolisie. Dié ou beweer Khashoggi se lyk is in die tuin van die Saoediese konsul-generaal gekry. Die veiligheidspolisie het op kringtelevisie gesien hoe ’n swart minibus met donker ruite die konsulaat aan die agterkant verlaat kort ná die moord op Khashoggi. Die minibus het ’n entjie verder by die konsul-generaal se erf ingedraai. Die veiligheidspolisie, wat gistermiddag eers daardie footage onder oë gekry het, het toe die tuin afgesper. En toe kom hulle in ’n put op Khashoggi se liggaam af. Hy is opgesaag. Vier vingers is afgesny, die res van hom was daar.”
“Fok,” prewel Anwar.
Die man gee ’n laggie. “En hier kom die juicy deel. Meneer Jones se bron sê The Middle East Eye het ses maande gelede ’n artikel geplaas oor Mohammed bin Salman, die Saoedi’s se kroonprins. Daarin vertel iemand dat die kroonprins glo gesê het hy sal enige skrywer wat hom kritiseer, se vingers laat afsny. Die ou by die veiligheidspolisie vermoed die moordenaars het met Khashoggi se vier vingers na Riaad teruggekeer, om dit aan die kroonprins te oorhandig.”
“Fok,” herhaal Anwar.
“Dit kan jy weer sê,” lag die nuusredakteur. “Meneer Jones sê jy moet probeer om vandag nog met ’n woordvoerder van die veiligheidspolisie kontak te maak. Hy het min twyfel dat die Turkse owerhede die ontdekking van die lyk in die media gaan splash, maar as jy die storie nou bevestig kan kry, gaan ons eerste met die nuus wees.”
Anwar is naar toe hy aflui.
Hierdie storie kan sy plan kelder. Sê nou net daar kom regte bewyse dat die kroonprins betrokke was? Die Saoedi’s sal dit nooit erken nie, maar die moontlikheid is nie uitgesluit dat een van die moordbende sal uitpraat nie.
Die kans is egter skraal dat die wêreldmedia daarvan sal hoor, stel hy homself gerus. Die Saoedi’s weet buitendien hoe om iemand se bek blitsvinnig te snoer.
Anwar kyk weer na die aantekeninge wat hy tydens sy gesprek met die nuusredakteur gemaak het. Nou weet hy waarom die swart minibus by die konsulaat se hekke ingelaat is. Khashoggi se lyk is daarin na die konsul-generaal se huis vervoer. Hy onthou hoe hy deur die koffiekroeg se ruit gesien het dat die minibus later weer ry. Die lid van die moordbende wat die Turkse polisie nie op die CCTV-kameras die konsulaat sien verlaat het nie, was natuurlik saam met die bestuurder daarin.
Dan word hy yskoud.
As die Turkse veiligheidspolisie op kringtelevisie gesien het hoe die minibus die konsulaat verlaat, moes hulle ook kon sien dat hy by die agterste hek uit is.
Die Turke gaan moontlik nie daarop ag slaan nie, maar as die Saoedi’s daardie beeldmateriaal onder oë kry, kan dit by hulle vrae laat ontstaan.
Anwar staan besluiteloos rond. Gaan nie help om hom nou daaroor te bekommer nie. Hulle weet immers nog nie van die selfoonopname se bestaan nie. Hy’s dus nog veilig.
Sy aandag verskuif na die nuusredakteur se opdrag.
Hy dink lank daaroor na, gaan sit dan op sy stoel.
Daar is geen manier waarop hierdie storie onder sy naam kan verskyn nie. Hy sal vir sy nuusredakteur sê die veiligheidspolisie se woordvoerder wou nie kommentaar lewer nie.
* * *
Maandag 15 Oktober
Tamboerskloof, Kaapstad
Carl beskou sy opgeswelde lip aandagtig in die badkamerspieël. Dit lyk nog slegter as gister. Sy tande het die lip aan die binnekant gesny. Dit was ’n moerse harde hou. Hy kan bly wees hy’t nie ’n tand verloor nie.
Hy stap sitkamer toe en val op die rusbank neer, swets onderlangs. Hy het soos ’n stommerik in Olga se strik getrap. Hy moes al onraad gemerk het toe sy so stamel oor haar kamstige werk in België. En die rooi ligte moes begin flikker het toe hy skielik so deurmekaar is. Hy moes afgelei het sy het iets in sy bier gegooi. Moontlik die soort rape drug waarmee siek fokkers gewoonlik meisies bedwelm. Maar hy het mos verkies om dit te ignoreer, omdat sy onderste kop soos gewoonlik al die dinkwerk gedoen het.
Die bliksems het darem net sy geld gevat en die beursie langs hom neergegooi. Anders sou hy sy bankkaarte moes kanselleer en weer ’n bestuurslisensie en ID-kaart kry.
Hierdie storie het hom by ’n kruispad gebring. Hy kan nie so voortgaan nie.
Destyds toe sy vrou hom gelos het, het hy die skok verwerk deur elke moontlike hubare vrou in die Kaap om te dop. Dis waar hy sy reputasie onder sy polisiekollegas verwerf het as ’n rokjagter van faam. Iets wat sy bevorderingsmoontlikhede bedonner het. Toe, tydens die wapensmokkelsaak, het die joernalis Amelia Smit sy voete onder hom uitgeslaan. Hy het drome gehad dat hulle twee saam in die Klein-Karoo sou oud word. Maar sy het hom gelos toe sy uitvind dat hy die dwelmgeld gesteel het. Dit het hom lelik geruk. Boonop moes hy toe landuit vlug, met die destydse Skerpioene op sy gat. In Bolivia het die skok van Amelia se verwerping nog in hom vibreer. Wat sy seksdrang weer op alle silinders laat vuur het. Die evasgeslag daar moes dit ontgeld. Dit was juis by ’n blonde ekspat se woonstel waar Interpol hom amper vasgetrek het. Hy’t ontsnap deur soos ’n sirkuswaaghals sewe verdiepings teen ’n afvoerpyp af te klouter. Dis toe dat hy besef het hy sal moet fokus, dat hy op sulke tye heeltemal sy oordeel kwyt is.
Nou moet hy weer fokus. Hy moet iets vind om óp te fokus. Om vroue te jag is net nie meer ’n opsie nie. Hy’s fokken 47 jaar oud.
Maar waarop om te fokus? Hy is nie onder druk om ’n werk te kry nie. Hy sal nie in die nabye toekoms sy neseier kan uitleef nie. Dit gaan egter nie oor geld nie. Hy moet iets vind om sy gedagtes te stimuleer en hom mee besig te hou. Polisiewerk is in sy bloed, maar die huidige SAPD is nie ’n opsie nie.
Mercurius? Die CIA-baas in Amerika het hom ’n maand gelede die pos van kantoorhoof by die Mercurius-tak in Suid-Afrika aangebied. Toe het Carl gesê hy is nog nie gereed om ’n besluit te neem nie. Dit was ter wille van Sarah dat hy dit nie dadelik aanvaar het nie. Sy sou nie daarmee geneë wees as hy hom weer in daardie omgewing begewe nie – veral nie ná die hel wat sy deurgemaak het nie.
Nou het dinge verander. Soos sake staan, is die kanse nul dat Sarah weer deel van sy lewe sal wees.
Hy sal Mercurius in die komende week kontak. Hopelik is daardie pos nog beskikbaar.

Dinsdag 16 Oktober
Riaad, Saoedi-Arabië
Oom Kamal wag Hafsa by sy kantoor in. Hy beduie sy moet sit.
Sy kan nie sy gesig lees nie, en het nie ’n idee of hy die draer van goeie of slegte nuus is nie. Haar maag trek op ’n knop en sy stuur ’n skietgebed op na Allah.
Dan breek daar ’n glimlag op sy gesig. “Goeie nuus. Jy is gekeur vir opleiding.”
Sy kom halfpad orent uit die stoel. “Ek … ek weet nie hóé om oom te bedank nie!”
Hy hou sy hand omhoog. “Nie so haastig nie. Wanneer jy vir opleiding gekeur word, beteken dit nie dat jy outomaties ’n agent gaan word nie. Jy sal die kursus moet slaag – en net vyftig persent van die kandidate is gewoonlik suksesvol. Ek het vanoggend met die opleidingsoffisiere gepraat. Jy gaan teen vyf mans meeding en daar is net twee vakante poste.”
Dit haal die wind ietwat uit haar seile, maar sy ruk haar gou reg. “Ek sien kans daarvoor. Ek weet ek sal myself kan bewys.”
Hy glimlag. “Ek het daardie reaksie verwag.”
“Wanneer begin die opleiding?”
Hy sug. “Dit kan dalk ’n probleem wees. Môre.”
“Môre?!”
Hy knik. “Ongelukkig, ja. En die week lange opleidingskamp is nie in Riaad nie. Ek weet dit gaan vir jou moeilik wees om sonder drama by jou huis weg te kom, maar ek sal daarmee probeer help. Jou pa bel en –”
“Oom Kamal, hy sal ontplof,” onderbreek sy hom.
“Ek sal vir hom sê ek het jou genader. Dat ek dringend ’n privaat sekretaresse nodig het en jy uitgeknip is vir dié tydelike posisie. Aan hom verduidelik dat jy eers opleiding by ons administratiewe kantore in Jeddah moet ontvang.”
Hafsa leun vorentoe en neem sy hand. “Baie dankie, oom! Ek weet nie hóé ek oom kan bedank nie.”
Hy gee haar hand ’n drukkie. “Ek doen dit nie net vir jou nie, maar ook vir jou ma. Sy het my gister gebel.”
Haar oë skiet vol trane. “Wat sou ek sonder my liewe ma doen?”
Hy gee vir haar ’n sneesdoekie aan en staan agter sy lessenaar op. Sy neem dit en vee haar oë droog.
“Dankie, oom Kamal … vir alles.”
Hy knik, maar sy blik is skielik koud. “Hafsa, voortaan is ek nie meer oom Kamal vir jou nie, maar generaal Ahmad. Die presidensie verdra nie familiariteit nie.”
“Ek … ek verstaan,” stamel sy.
“Gaan kry jou instruksies vir môre se vertrek na die opleidingskamp by my sekretaris.”
“Reg, oo- … generaal, ek sal so maak.”
Hy keer sy rug op haar sonder om te groet of haar sterkte toe te wens.
* * *
Uniegebou, Pretoria
Tito drafstap met wapperende baadjiepante in die gang af.
Hy draai by die minister se ontvangslokaal in. Dié se sekretaresse beduie hy kan by die kantoor ingaan. Hy klop vlugtig voor hy die deur oopmaak.
Die minister kyk gesteurd op van sy lessenaar. “Ek hoor jy wil my dringend sien?”
Tito trek ’n stoel uit en gaan sit. “Ja, dis nogal ’n krisis. Die media maak my mal oor die brekende nuus van Khashoggi se opgesaagde lyk. Daar is nou selfs sprake dat die Saoedi’s van plan was om sy liggaamsdele in ’n smeltoond in die konsul-generaal se erf in Istanbul te verbrand. Daar is ook groot houers suur op die konsul-generaal se erf aangetref. Ons media eis Suid-Afrika se kommentaar.”
Die minister snork. “Fok, het hulle niks beter om te doen nie?”
“Ons kan nie langer neutraal bly nie. Ons móét hierdie daad verwerp. Die hele wêreld is in opstand daaroor.”
Die minister skud sy kop. “Nou dik jy aan, Tito!”
Tito vererg hom. “Glad nie. Die Amerikaanse minister van finansies het aangekondig dat hy nie volgende week se beleggerskonferensie in Saoedi-Arabië sal bywoon nie. Daardie stap word gesien as die eerste formele aanduiding dat die Trump-regering Saoedi-Arabië betig oor die voorval. En die Europese Unie dreig met sanksies teen die Saoedi’s. Die meeste EU-lande se leiers het hulle woede oor die veragtelike daad in die media verwoord.”
Die minister trommel met sy vingers op die lessenaarblad. “En nou wil jy hê ons moet ook op daai bandwagon spring?”
“Het ons ’n ander keuse?”
“Ons het, Tito,” sug die minister. “Dit gaan nie nét oor die finansiële inspuiting van die olie-aanlegte nie. Daar is vir ons baie meer op die spel om in die Saoedi’s se goeie boekies te bly.”
Tito frons. “Met alle respek, ek weet nie waarvan u praat nie, minister.”
“Dit gaan oor ons … ons wapenooreenkoms met die Saoedi’s.”
“Wapenooreenkoms? Dis nuus vir my.”
“Dit sal wees. Dis uiters vertroulik en beslis nie vir die media se ore bedoel nie. Ek kan net volstaan deur te sê dat dit jaarliks miljarde rande vir ons wapenbedryf inbring. Meer inligting mag ek nie verskaf nie.” Hy kry ’n ongenaakbare uitdrukking op sy gesig. “En dis die ander groot rede waarom ons veral nie op die Weste se beswaarwa gaan klim nie. Hou jou kommentaar dus neutraal.”
In die gang op pad terug na sy kantoor kan Tito nie sy onrustigheid oor die wapenstorie afskud nie. As hulle verwag hy moet die woordvoerder oor die Khashoggi-saak wees, moet hulle in alle opsigte met hom oop kaarte speel.
Maar hy weet nou al dat sy navrae oor die wapenooreenkoms op dowe ore sal val. Sy politieke kollegas gaan altyd suinig om met vertroulike inligting oor transaksies wat onder die tafel deur geskied.
Dit is die afgelope twee maande deur die Zondo-kommissie bevestig. Die onderduimse regeringsonderhandelinge met die Guptas het Tito tot in sy diepste wese geruk. Hy vermoed daar het korrupsie op groot skaal plaasgevind en nog net die puntjie van die ysberg is sigbaar.
Om nou met die minister saam te speel en inligting oor sekere duister transaksies te verswyg, maak Tito intens ongemaklik. Dit voel nes die onheilighede waaroor mense nou voor die kommissie verskyn.
* * *
Istanbul, Turkye
Die berig in vandag se Yeni Şafak, die Turkse regeringskoerant, ontstel Anwar.
Daarvolgens het hulle ’n bandopname bekom van sekere gebeure op 2 Oktober in die konsulaat.
“Gaan doen dit buite, julle gaan my in die moeilikheid laat beland,” kan op die klankopname gehoor word. Volgens die koerant is dit Mohammed al-Otaibi, die konsul-generaal, se stem. Hulle beweer hy het dit vir die moordbende in die konsulaat gesê.
Dit moes net voor sy onderhoud met die man gewees het, besef Anwar. G’n wonder hy was so gespanne tydens hulle sessie nie.
Maar wat Anwar eintlik koue rillings gee, is dat ’n lid van die Saoedi-moordbende wat terug is in Riaad, volgens die koerant intussen in ’n verdagte motorongeluk gesterf het. Anwar twyfel nie dat dinge vir die man te warm geword het nie. Hy wou dalk uitpraat en is toe summier uit die lewe gehelp.
Dit korreleer maar net weer met die inligting waarop hy gister ná ’n bietjie speurwerk op die internet afgekom het. Die vierhonderd whatsapps wat Khashoggi aan ’n mede-Saoediese uitgewekene gestuur het, is nou op ’n webwerf gepubliseer. Daarin het Khashoggi na die kroonprins, algemeen in Saoedi-Arabië bekend as MBS, verwys as ’n “monster wat alles in sy pad sal insluk, selfs sy ondersteuners”. Die boodskappe sluit stemopnames, foto’s en video’s in en skets ’n prentjie van Khashoggi wat diep besorg was oor wat hy beskou het as die iesegrimmigheid van sy koninkryk se jong heerser. “MBS is soos ’n monster. Hoe meer slagoffers hy verslind, hoe meer wil hy hê,” sê hy in een van die boodskappe.
Anwar ril. Dis die soort mense wat hy wil afpers.

Woensdag 17 Oktober
Tamboerskloof, Kaapstad
Carl se oproep van gister het vrugte afgewerp. Hy het Calvyn gebel – die enigste persoon wat hy by Mercurius ken nadat Len du Randt vermoor is, Sarah bedank het en die vorige baas, Wim O’Reilly, afgedank is en nou vir die moord op sy broer deur ’n hofsaak in die gesig gestaar word.
Dié navorser was uit sy vel van opgewondenheid toe Carl navraag doen oor die pos van kantoorhoof. “Jy bel asof jy deur ’n engel gestuur is!” het Calvyn uitgeroep. “Net gister het ons tydelike hoof nog gebrom dat jy die enigste geskikte kandidaat is, maar dit nie lyk of jy belangstel nie. Blykbaar het die CIA-baas jou al ’n maand of wat gelede genader?”
“Toe was ek nog nie reg om ’n besluit te neem nie, maar nou voel ek positief oor die aanbod,” het Carl gesê.
“Ek kan deur die bleddie dak spring van blydskap!”
“Wie is die tydelike baas?”
“Jim Taylor, ’n CIA-ou. Hy haat elke oomblik in die land, kla daagliks dat hy sy familie in Amerika mis. Hy gaan nog blyer as ek wees om dié nuus te hoor.”
“Moet ek hom bel?”
“Nie nodig nie. Ek sal hom inlig. Sal jou terugbel oor wanneer jy hom moet kom sien.”
“Was daar intussen ander aanstellings? Al iemand in … Sarah se plek gekry?”
“Nee, Taylor wou nie mense aanstel nie. Hy het gewag vir ’n voltydse hoof. Ons is dus nou niks meer as ’n tweemankantoor nie.” Calvyn het ’n oomblik gehuiwer en toe bygevoeg: “Ek … hoor by Sarah dat dinge tussen julle … toe nie uitgewerk het nie.”
“Dit het nie,” het Carl kort en bondig geantwoord, en gewonder wat sy presies gesê het.
Calvyn het vanoggend vroeg teruggebel. “Môre om tienuur is reg met Taylor. Daar is ’n permanente smile op sy bakkies oor jou besluit.”
Klink of die pos so goed soos syne is. Dit gaan wel ’n groot kopskuif verg, weet Carl, maar hy sien kans daarvoor. Hy glimlag wrang. Die belangrikste is dat dit net die regte medisyne is om hom terug op die smal weg te kry.
Nie dat dit ’n maklike taak is wat op hom wag nie. Mercurius het beslis sy uitdagings. Vir die buitewêreld is dit ’n niewinsgewende waghondinstansie wat oor menseregte waak. Maar dit is inderwaarheid ’n gesiglose arm van hoofsaaklik die CIA, wat ook soms dienste aan ander Westerse inteldienste soos MI6 en Mossad lewer.
Omdat die polisie en Staatsveiligheidsagentskap nie inmenging deur die CIA in Suid-Afrikaanse veiligheidsaangeleenthede duld nie, is Mercurius veronderstel om ongerymdhede in die land wat internasionale gevolge kan inhou, te identifiseer en monitor. En só opereer Mercurius se takke wêreldwyd “ondergronds” in 47 lande.
Toe Carl vroeër vanjaar deur Mercurius uit sy tien jaar lange ballingskap in die vreemde verlos is, moes hy op ’n kontrakbasis die moorde van buitelanders in Suid-Afrika ondersoek. Hy het sy taak suksesvol afgehandel, ondanks die feit dat hy op ’n klomp rookies by Mercurius moes steun.
Anders as met sy kontrakwerk, gaan hy dié keer sy opdragte direk van die CIA kry, wat hom half onrustig stem. Hy kan maar nie vergeet hoe die CIA tydens die wapensmokkelsaak in 2009 hulle rug op hom gekeer het nie. Toe die Suid-Afrikaanse regering hom frame as kwansuis die meesterbrein agter die smokkelhandelnetwerk, kon die CIA ingegryp het, maar hulle het verkies om nie betrokke te raak nie.
Hulle buitelandse aansien het veel swaarder geweeg as om ’n individu te beskerm.
Carl hoop hy kan hierdie wantroue mettertyd afskud.
Hy sal intussen fokus op sy belangrikste taak: om Mercurius ’n meer vaartbelynde en professionele eenheid te maak.
Iets waarna hy uitsien.
* * *
Jeddah, Saoedi-Arabië
Hafsa en die vyf mans wat saam met haar op die opleidingskursus is, stap die hanetree van die hotel waar hulle vandag ingeboek het, na die opleidingslokaal. Dit is geleë in ’n redelik vervalle siersteengebou in ’n stil randgebied van Jeddah se middestad, andersins ’n kommersiële spilpunt met moderne geboue en winkelsentrums. Hulle is egter geensins hier om inkopies te doen of die naglewe te verken nie.
Hafsa is nogal moeg, nie gewoond daaraan om soggens vyfuur al op te staan nie. Toe is hulle lughawe toe met ’n bussie, van waar hulle die bykans negehonderd kilometer na hulle bestemming met ’n ligte vliegtuig afgelê het. Volgens die program wat sy vooraf gekry het, wag daar ’n druk week op hulle – elke dag van seweuur die oggend tot tienuur saans. Daar is geen besonderhede oor wat die opleiding behels nie.
Sy skat die vyf mans almal in hulle vroeë dertigs, ernstige kêrels wat die aanvanklike keuringsproses geslaag het. Gedurende die vlug het hulle nie aandag aan haar gegee nie. Net onderlangs onder mekaar bespiegel oor wat hulle te wagte kan wees. Ook by die hotel is sy met die nek aangekyk. Sy glo hulle dink sy vergesel hulle net in die een of ander administratiewe hoedanigheid. Sy het hulle nie reggehelp nie. Hulle sal weldra uitvind sy ding met hulle mee.
Twee mans wag hulle by die lokaal in. Die ouer een beduie hulle moet sit. Dis duidelik hy gaan die praatwerk doen – ’n lang, seningrige kêrel met ’n wit letsel wat strek van onder sy linkeroog tot by sy mondhoek. Hy het pikswart oë onder welige wenkbroue. Hafsa skat hom in sy vyftigs. Sy kollega is heelwat jonger, kort en geset, met ’n diklensbril wat sy oë abnormaal groot laat lyk.
Die ouer man skraap sy keel. “Ek is Faroek,” sê hy in ’n diep stem. Hy beduie na die ander man. “En dit is Mansoor. Ons volle name is nie vir julle van belang nie.”
Hy kyk streng na Hafsa. “Verwyder asseblief die sluier voor jou gesig. Die presidensie se opleiding behels nie dat ons met skimme moet praat nie.”
Sy gehoorsaam. Voel die ander mans se oë op haar brand. Hulle moet nou eers besef sy is een van die kandidate.
Faroek vryf sy hande teen mekaar. “Reg, eerstens gaan julle onderwerp word aan leuenverklikkertoetse. Julle sal ook sielkundige evaluerings aflê. Dit sal die hele middag duur. Dan sal ons aan julle studiemateriaal uitreik, wat julle vanaand lekker besig gaan hou. Ons skop môre af met ’n toets daaroor.”
Die man langs Hafsa steek sy hand op, maar Faroek ignoreer hom.
“Mansoor sal julle weldra kortliks ’n opsomming gee van die volgende sewe dae se opleiding. Maar dis nodig dat julle moet weet dat ons spioenasie-afdeling uit twee bene bestaan. Eerstens is daar ’n span analiste, wat verantwoordelik is vir die insameling van politieke en ekonomiese inligting. Hierdie inligting word dan verwerk, geanaliseer en vertolk om intelligensie-inligting te produseer vir voorlegging aan die staatsowerhede vir kennisname, besluitneming en optrede. Ons verwys na hierdie groep as agenthanteerders of projekbestuurders, wat ’n spesifieke spioenasie-operasie bestuur met die doel om ’n intelligensieteiken te infiltreer.”
Hy hou twee vingers omhoog. “Die twee poste wat vakant is, is egter by ons ander been, die veldagent-afdeling. Dis die mense wat hierdie intelligensieteikens moet infiltreer en sekere opdragte uitvoer.”
Faroek grynslag. “Hulle werk is gevaarlik. Die poste het juis vakant geraak omdat twee veldagente onlangs hulle lewens verloor het tydens die uitvoering van hulle pligte.”
Een van die mans aan Hafsa se linkerkant trek sy asem skerp in.
Faroek kyk fronsend na hom. “Jy is welkom om die lokaal te verlaat as daardie feit jou afskrik.”
Die man skud sy kop verleë en bly sit.
Faroek gaan voort: “Die veldagente is dus die verborge hand in die presidensie wat ongesiens aktiwiteite namens die koninkryk uitvoer. Ons agentskapshoof, generaal Kamal Ahmad, rapporteer direk aan die koning en die kroonprins, die enigste van die talle agentskapshoofde in die land wat dié voorreg het. Die groot rede hiervoor is dat ons veldagente slegs by baie sensitiewe operasies betrek word. Dit net ter agtergrond.”
Faroek knik vir sy kollega. “Oor na jou.”
Mansoor tree vorentoe. Sy oë is wasig agter die dik lense, amper kleurloos en yskoud. Dít in skerp kontras met sy pienk pofwange, wat hom die voorkoms van ’n oorgewig skoolseun gee.
“Vandeesweek se opleiding is baie basies. Die suksesvolle kandidate sal verderaan indringende indiensopleiding by hulle aangewese senior veldagente ontvang.” Sy stem is skril en het ’n byna vroulike ondertoon.
“Julle sal tydens hierdie kursus opleiding ontvang in onder meer kuberspioenasie en die kuns van infiltrasie en ondervraging. Julle sal marteltegnieke leer, en onderrig word in selfverdediging en wapenhantering. Julle graad van fiksheid en algemene uithouvermoë sal ook deeglik getoets word.”
Hy kyk na elkeen afsonderlik. “Enige vrae?”
Daar heers ’n doodse stilte.
Faroek deel aan elkeen ’n vel papier uit. “Dit is ’n vertrouensklousule wat julle moet onderteken. Dit bepaal dat julle met niémand enige van die kursusinligting mag deel nie. Dit sluit natuurlik familielede in.”
“Die doodstraf is van toepassing as jy dit oortree,” kom dit skril van Mansoor.
Hafsa sluk, en sien hoe haar medekursusgangers se gesigte verbleek.

Donderdag 18 Oktober
Istanbul, Turkye
Anwar se nekhare rys toe hy die opskrif in vanoggend se Yeni Şafak sien: Kroonprins moontlik betrokke, sê CIA. En die subopskrif: Klankopname tydens Khashoggi-moord lek uit.
Hy koop die Engelse weergawe van die koerant en staan sommer langs die stalletjie en lees, sy hart bonsend.
Die CIA het ’n verslag uitgereik waarin hulle bevind dat die kroonprins moontlik by die beplanning van die moord betrokke was, aangesien sekere hooggeplaaste beamptes in die moordspan noue bande met hom het. Die CIA het onder meer op selfoonrekords afgekom wat daarop dui dat ’n gesprek tussen die kroonprins en een van sy adviseurs – asook die koningshuis se mediabeampte, Saoed al-Qahtani – plaasgevind het in die tyd toe ’n span van 15 mans, wat waarskynlik onder al-Qahtani se bevel was, vir Khashoggi vermoor het.
Anwar blaas stadig sy asem uit. Dis duidelik die CIA het net die selfoonrekords en nie ’n opname van die gesprek nie. Daarsonder sal die Saoedi’s hulle aantygings aflag.
Die berig lui dat die CIA ook drie ander sleutelfigure in die moordspan van 2 Oktober geïdentifiseer het. Maher Mutreb is verwant aan die kroonprins, Salah al-Tubaigy is die hoof van die Saoediese wetenskapsraad vir forensiese ondersoeke, en Thaar al-Harbi is verlede jaar tot luitenant bevorder in die koninklike wag van die kroonprins se paleis.
Anwar het hulle op die internet geïdentifiseer, en het mos verwag dat hulle name nie geheim sal bly nie. Die Turke se CCTV-opnames van die mans se aankoms en vertrek by die hotel en konsulaat sou hulle verklap.
Hy skenk aandag aan die ander onthulling. ’n Meeluisterapparaat wat die Turkse intelligensiediens in die Saoediese konsulaat geplant het, dui daarop dat Khashoggi versmoor is.
“Ek kan nie asemhaal nie,” was sy laaste woorde. Die klankopname dui daarop dat Khashoggi só gesterf het en toe met ’n saag opgesny is. Die aanvallers is aangesê om musiek te speel om die klank te verdoof. Daar kan ook gehoor word hoe die joernalis se aanvallers onderlangs lag. Volgens die opname het die moord sowat sewe minute geduur.
Anwar is verlig dat daar nie weer van die foongesprek melding gemaak word nie. As die Turke ’n bug gehad het wat die gebeure rondom die moord kon opneem, sou hulle nie die man se gesprek in die hoek kon opvang nie. Dis ’n groot lokaal en die musiek het toe al gespeel.
Die koerant beweer voorts dat ’n Saoediese “opruimingspan” enkele dae later by die konsulaat opgedaag het. In daardie stadium het die Saoedi’s die Turke se versoek geweier om die konsulaat te deursoek. Eers toe die skoonmakers weg is, is die Turke in die konsulaat toegelaat. Die koerant sê dit verklaar waarom daar geen DNS van Khashoggi in die konsulaat gevind kon word nie.
Anwar stap peinsend terug na sy woonstel. As sulke bewerings teen enige ander land in die wêreld gemaak is, sou die blou hel losgebars het. Drastiese optrede sou oral geëis word. Maar die Saoedi’s se olierykdom pantser hulle teen fel internasionale kritiek. Die bliksems is eintlik onaantasbaar.
Hy glimlag. Dit pas hom soos ’n handskoen.
* * *
Uniegebou, Pretoria
Tito se posisie is nou onuithoudbaar. Die media gaan hom hieroor mal bel en hy is gemuilband. Maar genoeg is genoeg. Vandag spoel hy sy bek uit.
Die minister wag hom fronsend agter sy lessenaar in.
“Ek het pas ’n oproep van die Staatsveiligheidsagentskap gehad,” val Tito met die deur in die huis. “Hulle het ’n verslag van die CIA ontvang waarin gesê word alles dui daarop dat kroonprins Mohammed bin Salman betrokke was by Khashoggi se moord. Hulle sê –”
Die minister knip hom kort met ’n ongeduldige handgebaar. “Dis ou nuus, CNN het dit al ’n uur gelede getwiet.”
Tito gaan hom nie van stryk laat bring nie. “Dit mag ou nuus wees, maar Suid-Afrika kan onder geen omstandighede meer hierdie skokkende voorval doodswyg nie. Leiers van ander lande gaan heftig hierop reageer.”
“Hoe seker is jy daarvan?” wil die minister weet.
Tito gooi sy hande in die lug. “Dis … tog vanselfsprekend. Geen land van statuur kan bekostig om nou stil te bly nie. Dis immers die CIA wat die bevinding maak.”
Die minister skud sy kop stadig. “Dalk moet jy vir jou ’n Twitter-rekening aanskaf en die regte mense volg.”
Tito lig sy wenkbroue. “En wat probeer u daarmee sê?”
Die minister beduie na sy selfoon op die lessenaar. “Donald Trump het tien minute gelede getwiet dat hy die CIA se bevinding verwerp. Hy sê dat hy ’n lang foongesprek met die kroonprins gehad het en onvoorwaardelik glo dat Mohammed bin Salman géén aandeel in die Khashoggi-moord gehad het nie.”
Die minister se oë brand nou soos kole vuur op hom. “As die president van Amerika sê hy aanvaar onvoorwaardelik die kroonprins se woord, is dit goed genoeg vir my. En gaan dit goed genoeg vir Suid-Afrika wees.”
Hy sit sy leesbril op. “Jy is verskoon, Tito. Ek het nie tyd om verder aandag aan onbenullighede te skenk nie.”
Tito verlaat die kantoor woedend. Hy kan nie glo Trump word nou voorgehou as ’n geloofwaardige waarnemer nie. Dit nogal ’n man met winsgewende sakebelange in Saoedi-Arabië. Hoewel hy nou sy belange daar doodswyg, het hy in sy presidentsveldtog van 2016 herhaaldelik daarmee gespog.
Tito sug. Die Khashoggi-saak gaan waarskynlik ’n natuurlike dood sterf. Die Saoediese diktatuur is te stewig in die saal, en die land se verswakking is nie in Trump of Amerika se belang nie.
“Ek is nie beskikbaar om enige medianavrae te hanteer nie,” sê Tito stuurs vir sy sekretaresse toe hy by sy kantoor instap. Hy slaan die deur so hard agter hom toe dat die sleutel uit die slot spring.
* * *
Mercurius-kantoor, Kaapstad
Jim Taylor is ’n gesette, joviale kêrel in sy laat veertigs met ’n vierkantige borselkop, wat herinner aan Amerikaanse soldate van die vyftigs en sestigs.
“Man, is ek bly jy het van plan verander. Almal hier praat met die grootste lof van jou ná jy vroeër vanjaar daai Mercurius-operasie so netjies afgepull het. My grootbaas in Amerika is net so verheug oor jou besluit.”
Carl gee ’n verleë laggie. Hy wonder wie die “almal hier” is. Calvyn?
Taylor vryf oor die pennetjies op sy kop. “Sien jy kans om oor ’n week in te val? Dit sal my twee dae gee om jou op hoogte te bring van waarmee ons besig is en die administrasie rondom jou aanstelling af te handel. Daarna vat ek die pad terug huis toe.”
Carl knik, aarsel ’n oomblik. “Ek verstaan van Calvyn dat julle nog geen ander aanstellings gedoen het nie?”
Taylor trommel met sy vingers op die lessenaar. “Ons het nie, maar daar is ’n goeie rede. Calvyn sal nog nie daarvan bewus wees nie.” Hy leun vorentoe en praat in ’n fluisterstem. “Die finansies druk maar. Die CIA kry swaar om al die Mercurius-takke se uitgawes te dek. Drie of vier takke in lande waar die CIA min waarde vir hulle geld kry, gaan juis binnekort gesluit word om koste te bespaar. Daarom vul die ander takke nie kantoorpersoneel onnodig aan nie. Indien daar ’n groot behoefte ontstaan, kan ons wel nog mense kontrakteer, soos ons met jou gedoen het. Soos jy seker weet, het Mercurius in Suid-Afrika boonop ’n polisieman van die SAPD op die betaalstaat, wat vir ons onder die tafel deur inligting verskaf wanneer nodig.”
Hy sug. “Enige ander aanstellings is vir eers uit. Die groot rede is dat van die ander lande se inteldienste nie meer geldelike bydraes tot Mercurius maak nie. Vandat Trump gedreig het om die VSA se finansiële bydraes aan Navo drasties te verminder, is ons ongewild by MI6, ons ander grootste bydraer in die verlede. En nou dreig die Duitsers en Franse ook om hulle bydraes in te kort. Ons het dus geen ander keuse as om ons takke wêreldwyd te streamline nie.”
Die nuus ontstel Carl nie. Hy hou daarvan om sy hande vuil te maak. Die vorige personeel was juis nie opgewasse vir die taak nie. En dit sluit die vorige kantoorhoof in.
Dis asof Taylor sy gedagtes lees. “Soos jy self weet, het Wim O’Reilly lelik kak aangejaag. Was in elk geval nooit die regte man vir die job nie. Volgens die CIA-grootbaas kon hy net werk uitdeel, maar het nooit self iets vermag of inisiatief getoon nie. Blykbaar maar ’n lui bliksem.”
Carl knik net. Die CIA-grootbaas is honderd persent in die kol.
“En die woonstel in die Tuine wat aan Mercurius behoort? Dis ’n helse uitgawe.”
Taylor lyk effe ongemaklik. “Ek het ook so gedink, maar my baas sê dit is goedkoop verblyf wanneer van ons amptenare hierheen kom. Hotelle is deesdae so vrek duur.”
Tipies die soort rede wat die CIA sal voorhou, dink Carl. Hy het tydens sy kontrakwerk gehoor dat nog net een CIA-ou in die Tuine-woonstel kom bly het. Hy’t glo ’n skelmpie ook daar aangehou. Wanneer dit by hulle eie gerief kom, is uitgawes nie ’n probleem nie. Carl het boonop ’n vermoede dit was die huidige CIA-baas wat daar uitgekamp het.
Taylor maak ’n lessenaarlaai oop en haal ’n vorm uit. “Die salaris wat die baas jou ’n maand gelede aangebied het, staan nog. Ek neem aan jy’t nie probleme daarmee nie?”
“Nee, ek aanvaar dit so.”
Taylor glimlag breed. “Wonderlik! Dan sien ek jou oor ’n week.”
Met die uitstap val die plek se gehawende interieur Carl weer op. Die dekor dateer uit die vorige eeu, die plafonne is geel gevlek en die outydse houtpanele teen die mure trek plek-plek weg van mekaar.
Hy glimlag wrang. Hy sal daarmee vir lief moet neem. Dis duidelik hy gaan nie ’n begroting hê om dit op te knap nie.

Maandag 22 Oktober
Jeddah, Saoedi-Arabië
Hafsa en die twee oorblywende manlike kandidate staan in ’n keldervertrek van die gebou waar hulle opleiding ontvang.
Al drie is stil. Hulle weet nie wat op hulle wag nie. Hulle het net van Mansoor en Faroek opdrag gekry om hierheen te kom.
Die vertrek het nie vensters nie en ruik bedompig. Hier en daar slaan klam kolle teen die muur uit. Daar is ’n stoel in die vertrek en ’n emmer water staan langs dit op die vloer. ’n Handdoek hang oor die stoel se leuning.
Hafsa kyk skrams na die twee mans. Hulle is bleek en daar is donker kringe onder hulle oë. Sy lyk ook so, het sy vanoggend in die spieël gesien. Sy het verwag dit gaan ’n strawwe kursus wees, maar kon nie in haar wildste drome voorsien dat dit só uitmergelend sou wees nie.
Die feit dat hulle nou net drie kandidate is, beur haar nie eens meer op nie. Dis twee taai bliksems hierdie. Al is daar nog net twee dae van die kursus oor, weet sy nie of sy die pas veel langer sal kan volhou nie.
Twee van die ander drie kandidate het al op die eerste dag uitgeval. Die een het sy leuenverklikkertoets gedop toe hy gelieg het oor dwelmgebruik, terwyl die ander een ná die sielkundige evaluering geëlimineer is. Die derde man het ná drie dae vrywillig opgeskop. Toe was Hafsa nog vol moed dat dinge in haar guns verloop, met net twee teenstanders wat oorbly.
Nou het daardie positiewe gedagtes vervaag. Dis asof sy in ’n maalstroom beland het en moet spook om kop bo water te hou. Die stringe lesings hou net nooit op nie. En saans tienuur ontvang hulle pakke opleidingsmateriaal waaroor hulle die volgende oggend toets moet skryf, wat maak dat sy elke nag beswaarlik twee uur se slaap inkry. Die uitslae van die toetse word boonop nie bekend gemaak nie. Met dié dat nie een weet wie die beste gevaar het nie, het die sielkundige stryd nog intenser geraak. Hulle praat beswaarlik met mekaar.
Tot dusver was die ontleding van Saoedi-Arabië se vyande – Jemen, Sirië, Iran en Turkye – die mees uitputtende deel van die lesings. As dit by politieke ontledings gebly het, sou Hafsa dit nog kon hanteer. Staatsleer is immers haar belangstellingsveld. Maar die massiewe klomp geografiese inligting oor dié lande laat haar kop duisel. Nie alleen moes hulle die belangrikste bakens op die landkaarte memoriseer nie, maar toekomstige teikengebiede identifiseer en redes daarvoor motiveer op grond van hulle “strategiese voorgevoel”.
Gistermiddag is hulle na ’n verlate terrein aan die buitewyke van Jeddah geneem, waar hulle in wapenhantering onderlê is. Albei die mans het net-net beter as sy met die teikenskiet gevaar, wat haar hewig ontstel het. Daarna is hulle fiksheid getoets. Tien kilometer met sandsakke van veertig kilogram op hulle rûe oor ruwe woestynterrein. Hafsa het alles ingesit, maar die mans was weer te goed vir haar.
Haar gedagtes word onderbreek toe sy voetstappe teen die trappe hoor afkom. Dis Faroek en Mansoor. Hulle het ’n man aan sy arms beet. Hulle maak hom op die stoel sit en bind sy arms aan die leunings vas, en sy voete aan die pote.
Die skraal man lyk afgerem. Hy bewe onbedaarlik. Sy bleek gelaat, sliertige hare en ongeskeerde gesig dui daarop dat hy al geruime tyd gevange gehou word.
Mansoor, sy groot oë ysig agter die brillense, doen die praatwerk in sy skril, vroulike stem. “Ontmoet Sefa al-Yami. In Jeddah gebore en grootgeword. Werk die afgelope agt jaar as ingenieur by die Abkaik-olieaanleg, ’n verantwoordelike posisie met ’n uitstekende salaris.”
’n Spiertjie spring in Mansoor se wang. “Op die oog af ’n goeie en hardwerkende man, lojaal aan die koninkryk en sy mense.” Hy skud sy kop stadig, sit sy hand vaderlik op Al-Yami se skouer. “Maar nee, Sefa wou meer uit die lewe hê. Toe hy deur die Irannese intelligensiediens genader word om sekere strategiese inligting oor die aanleg te verskaf, het hy nie gehuiwer nie. Die geld wat hulle hom aangebied het, het sy lojaliteit teenoor die koninkryk by die agterdeur laat uitvlieg.” Mansoor se stem tril liggies. “Hy sou die Irannese in staat stel om met tegnologiese presisie die aanleg met kruisermissiele te vernietig. Was dit nie vir die ingryping van die presidensie se kontakman by die aanleg nie, sou die hele plek in vlamme en kruitdampe opgegaan het.”
Al-Yami se oë staan stokstyf in sy kop van naakte vrees. “Maar ek het mos klaar my skuld beken! Hoekom my nou weer martel?” roep hy uit.
Mansoor ignoreer hom. “As veldagente in ’n vreemde land gaan julle nie altyd toegang hê tot gesofistikeerde martelapparate soos elektriese skokinstrumente nie. Julle sal dalk ook nie tyd hê om mense vir lang tye af te sonder om hulle weerstand af te breek nie. Slaaponthouding is een van die doeltreffendste maniere om taai manne aan die praat te kry, maar dit verg vanselfsprekend tyd.”
Hy buk, tel die handdoek op en druk dit in die emmer water. “Daarom moet veldagente maklik bekombare hulpmiddels inspan om die taak uit te voer.” Hy haal die deurweekte handdoek uit die water. “Hier is een van die doeltreffendste metodes.”
Hy pluk Al-Yami se kop agteroor en drapeer die nat materiaal oor sy gesig. Faroek tel die emmer water op en gooi dit oor die man se kop uit. Al-Yami se lyf gaan aan die ruk en Mansoor moet sy kop stewiger vasvat.
“Iemand kan só versmoor word, daarom is tydsberekening van die uiterste belang.” Mansoor klink soos ’n tipiese lektor.
Toe hy uiteindelik die handdoek afhaal, spoeg Al-Yami met ’n boog water uit en snak na asem. “Asseblief, asseblief nie weer nie,” pleit hy proesend.
Mansoor grawe in sy baadjiesak en haal ’n tang uit. “Hierdie outjie is ook ’n maklik bekombare objek in ’n vreemde land. En ewe doeltreffend.”
Hafsa staar in afgryse. Hulle is besig om die arme man, wat klaar gebieg het, as ’n demonstrasiemodel vir marteltegnieke in te span. Sy voel die naarheid in haar keel opstoot.
Mansoor beduie met die punt van die tang na Al-Yami se verflenterde skoene. “Gewoonlik is toonnaels gevoeliger as vingernaels, maar Al-Yami het sy toonnaels al ’n wyle gelede verloor. Vandag konsentreer ons dus op sy vingers.”
Hy glimlag en hou die tang na Hafsa uit. “Ons gaan so op die ry af sodat elkeen van julle ’n beurt kry.”
Hafsa voel hoe die bloed haar gesig verlaat. Sy neem die tang by Mansoor, sien hoe Al-Yami sy kop verwoed skud en pleitend na haar kyk.
“Begin by die duimnael,” sê Mansoor. “Sorg dat jy dit stewig beetkry en pluk dan baie hard, moenie trek nie.”
Hafsa vermy die man op die stoel se oë, byt op haar tande. Hierdie bliksem wou ’n terreurdaad teen haar vaderland pleeg, haar kroonprins ondermyn.
Sy knyp die lang, vuil nael stewig vas, pluk dan so hard as wat sy kan. Die nael skiet los, met bloed wat dadelik op die duim vorm. Al-Yami se gille weergalm in haar ore.
Mansoor glimlag. “Netjiese tegniek.”
Hafsa oorhandig die tang aan een van die ander kandidate, sien hoe sy hand bewe toe hy dit by haar neem. Hy gaan staan voor Al-Yami, wat in ’n rou stem pleit: “Asseblief, nie weer nie!” Sy duim bloei nou kwaai.
Die kandidaat se bene wankel, dan kantel hy amper in stadige aksie om, met die tang wat uit sy hand skiet toe hy die sementvloer tref.
Mansoor skud sy kop en kyk na Faroek. “Ek het nogal baie van hom verwag, maar lyk nie of hy die maag vir hierdie soort werk het nie.”
Ek’s in, ek’s in! flits dit deur Hafsa se gedagtes.
* * *
Istanbul, Turkye
Anwar is in sy skik met hoe sake nou verloop. Die Saoediese regering het erken dat Khashoggi in die konsulaat vermoor is.
In sy eerste openbare kommentaar oor die moord op die joernalis, het kroonprins Mohammed bin Salman belowe die moordenaars sal aan die pen ry. Hy het kategories ontken dat hy óf die koninkryk iets met die moord te doen gehad het. “Diegene wat vir hierdie afskuwelike misdryf verantwoordelik is, sal voor die gereg en hof verantwoording moet doen. Hulle was onafhanklike moordenaars en sal boet vir hulle dade,” het hy gesê.
Anwar het niks minder van die kroonprins verwag nie. Die tafel is gedek om onskuldige mense die sondebokke te maak.
En sy vermoede dat die hofsaak ’n groot klug gaan wees, is bevestig deur ’n berig op CNN se webwerf. Die vervolgingsgesag in Istanbul het ’n uitleweringsbevel aan Saoedi-Arabië gerig vir die lede van die moordbende, wat nog nie aangekla is nie – maar Abel al-Jubeir, Saoedi-Arabië se minister van buitelandse sake, het ’n stokkie daarvoor gesteek. “Hierdie mense is burgers van Saoedi-Arabië,” het hy gesê. “Hulle word hier aangehou, die ondersoek vind hier plaas en hulle sal hier vervolg word.”
Anwar kan hoegenaamd nie wag vir die hofsaak se uitslag nie. Dit kan nog maande duur.
Maar verder verloop alles volgens plan. Die tyd is egter nog nie ryp om die nota en geheuestafie af te lewer nie. Hy moet nog ’n rukkie uithou. Hy sal wéét wanneer die groen lig flikker.
Hy kan wel nou die eerste stap doen om sy veiligheid in Istanbul te waarborg. Hy gaan kennis gee by sy blyplek hier. Hy weet die landlord het ’n lang waglys vir enkelwoonstelle en hy sal sonder drama binne ’n dag of drie kan uittrek. Dan sal hy tot tyd en wyl in die Saruhan-hotel bly. Dis bekostigbaar en in die Ou Stad geleë, waar hy maklik tussen die duisende toeriste kan verdwyn as dit moet. Wanneer hy sy pakkie by die konsulaat afgelewer het, moet hy seker wees hy is onopspoorbaar. Dan moet hy net wag totdat hulle die geld inbetaal voor hy by die koerant bedank en die pad Suid-Afrika toe vat.
Niks kan skeefloop nie, verseker hy homself.

Vrydag 26 Oktober
Mercurius-kantoor, Kaapstad
Carl is verlig dat Jim Taylor vandag vroeg die pad gevat het. Sy vlug na New York is vanaand.
Die Amerikaner ly aan ernstige spraakdiarree. Vandat Carl gister ingeval het vir sy eerste werksdag, het Taylor onophoudelik gepraat. Meer oor homself en sy gesin in die VSA as oor die werk. Carl kan nou verstaan waarom Calvyn so bly was om die laaste van Taylor te sien. Dit moes hel gewees het om ’n maand lank in sy geselskap vasgekeer te sit.
In hierdie stadium het Mercurius nie opwindende projekte nie. Dis maar algemene dingetjies wat op die meeste ’n bietjie navorsing en ’n paar navrae verg: die Nigeriese terroristegroep Boko Haram wat dreig om hulle dade suidwaarts in Afrika uit te brei; ’n Mosambiekse dwelmkartel met Amerikaanse bande wat in die Limpopo-provinsie bedrywig is; en ’n Chinese afvaardiging wat geheime gesprekke met sekere linkse faksies in Suid-Afrika voer.
Volgens die CIA is Suid-Afrika se Staatsveiligheidsagentskap bewus van dié bedrywighede. Die CIA versoek net dat Mercurius “’n wakende oog oor die verwikkelinge hou”.
“Ek werk voltyds daaraan,” het Calvyn hom verseker. “Niks aardskuddends nie.”
Tog lyk dit of daar ’n nuwe opdrag kom. Taylor het vanoggend vir Carl gesê die CIA-baas wil laatmiddag ’n Skype-gesprek met hom voer. “Klink of daar iets broei waaraan julle sal moet aandag gee.”
Carl kyk op sy horlosie. Amper vyfuur. Hy roep Calvyn om by die gesprek te kom insit.
Hy glimlag onderlangs toe Calvyn instorm. Lyk altyd of hy pas uit die bed geklim het. Sy bos krulhare staan wild en sy ken is ongeskeer. En hy is nooit sonder ’n beker stomende koffie in die hand nie. ’n Goeie navorser wat net leiding kort, iets wat hy nooit by Wim O’Reilly gekry het nie.
Die digitale verbinding is goed, die CIA-baas glimlaggend. “Welkom by ons. Baie bly jy het my aanbod aanvaar,” begin hy, maar dis duidelik sy tyd is beperk, want hy val met die deur in die huis.
“Ons plaas tans vir Saoedi-Arabië onder die vergrootglas. Na aanleiding van die moord in Istanbul op die joernalis Jamal Khashoggi, wat ons weet deur die Saoediese owerhede geïnisieer is, wil ons ’n bestekopname doen van die land se vergrype wat menseregte in die algemeen betref. En die lande blootlê wat die Saoedi’s wederregtelik steun. Ons hooffokus is die Saoedi’s se militêre aanvalle op Jemen, wat niks minder as oorlogsmisdade is nie.” Hy gee ’n wrang laggie. “Nie dat ons Amerikaners vinger kan wys na ander lande nie. Die Trump-administrasie soek heeltyd skuiwergate in die Wet op Wapenbeheer om op groot skaal bomme aan Saoedi-Arabië te kan verkoop op ’n manier wat die Kongres nie kan keer nie. Trump beskou Saoedi-Arabië as ’n belangrike bondgenoot in die Midde-Ooste en het al voorheen gesmous met die idee dat wapenverkope aan hulle duisende werkgeleenthede in die VSA skep. Maar dit is ten koste van onskuldige burgerlikes in Jemen. Trump beweer Amerikaanse wapens word nie teen Jemen gebruik nie, maar ons is besig met ’n deurtastende ondersoek wat hom verkeerd gaan bewys.”
Hy kyk weg van die skerm en bring ’n nota te voorskyn. “Volgens ons inligting verkoop Suid-Afrikaanse wapenmaatskappye miljarde rande se wapentuig aan Saoedi-Arabië, maar dit kon nog nooit honderd persent bevestig word nie. Soos Trump, ontken julle Staatsveiligheidsagentskap dat die wapens wat julle wel verkoop teen burgerlikes in Jemen ingespan word. Maar TV-opnames in ons besit wys hoe een van julle Denel-hommeltuie in 2015 in ’n Saoediese aanval in Jemen afgeskiet word. Ons vermoede is dus dat Suid-Afrika ewe medepligtig is aan oorlogsmisdade en internasionale skendings van menseregte. Ek wil hê julle moet agter die kap van daardie byl kom.”
Carl knik. “Wat wonderlik is, is dat ons nie eens ondergronds hoef te gaan met ons navrae nie. Dit pas perfek in by Mercurius se beeld as menseregtegroep. En niemand sal vermoed dat ons dit namens die CIA doen nie.”
Die CIA-baas glimlag breed. “Presies, jy haal die woorde uit my mond. As menseregte-organisasie is julle tog daarop geregtig om indringende vrae daaroor te vra. Moontlik gaan julle nie eerlike antwoorde kry nie. Maar as julle dieper grawe en julle owerhede kom dit agter, sal hulle nie veel daaromtrent kan doen nie. Die bliksems sal te bang wees julle hardloop media toe.”
Toe die gesprek verby is, kan Carl sien iets bekommer Calvyn.
Hy skud sy wilde krullebos. “Weet nie of ek met die CIA-baas se laaste stelling saamstem nie. Daar is evil forces in die Staatsveiligheidsagentskap en die regering. Hulle gaan nie gelate toesien dat ons hierdie ding oopvlek nie. Daar is te veel op die spel.”
Heel moontlik is die CIA bewus daarvan, maar in eie belang traak dit hulle min wie in die proses seerkry, dink Carl. Dis tipies van sy nuwe werkgewer se modus operandi.
Hy sê dit nie vir Calvyn nie, haal net sy skouers op. “Ons word betaal om sekere beroepsrisiko’s te loop. Kom ons aanvaar dat hierdie ondersoek sy kwota risiko’s gaan oplewer.”
“Shit, ek moes saam met Taylor gewaai het,” sê Calvyn, maar Carl kan aan sy glimlag sien hy skerts.
* * *
Riaad, Saoedi-Arabië
Hafsa is besig om haar klere in twee tasse te pak. Oom Kamal het opdrag gegee dat sy in ’n woonstel naby die presidensie se gebou moet bly.
“Dis ’n praktiese reëling. Ons verkies dat die presidensie se ongetroude lede in daardie woonstelblok woon.”
Haar pa was nie gelukkig daaroor nie, maar haar ma het ingegryp. “As Kamal se persoonlike sekretaresse maak dit sin dat sy byderhand moet wees as hy haar dringend nodig kry.” Hy het dit toe maar met ’n lang lip aanvaar.
Sy kan nie wag om Maandag te begin nie. Aan die einde van hulle opleidingskamp het oom Kamal hulle in Jeddah kom toespreek. Hafsa kon sien hy is baie trots daarop dat sy die paal gehaal het.
Sy kyk op toe iemand haar kamerdeur oopmaak.
Kareem.
Hy stap in. Sy hare is duidelik nie onlangs gewas nie en hy het net so min geskeer. Sy pupille is groot, wat Hafsa laat glo sy dwelmgebruik het nie juis hier by die huis afgeneem nie.
“Hoor by Ma jy gaan nou daar naby die presidensie bly. Darem snaaks dat ’n sekretaresse dit moet doen?”
Sy ignoreer hom en hou aan inpak.
Hy gee ’n laggie. “Jy kan Pa dalk bullshit, maar nie vir my nie, Hafsa. Mens hoef nie ’n vuurpylwetenskaplike te wees om te weet jy gaan in ’n ander hoedanigheid daar werk nie. Sekretaresses word nie ’n week lank in Jeddah opgelei nie. En lyk nie of hulle in ’n oorlog was wanneer hulle terugkom nie. Ek kan sien jy’s doodmoeg.”
“Dankie vir jou besorgdheid, maar ek is fine.” Sy beduie na die deur. “Jy is verskoon.”
Hy praat sagter: “Jy speel met vuur, want jy back die verkeerde perd.”
Sy frons. “Wat bedoel jy?”
Hy beduie na die kroonprins se foto-afdruk teen die muur. “Daar is ’n hele paar prinse wat hulle mes vir jou held inhet. Hy is besig om ons land se naam al hoe meer deur die modder te sleep en sekere magte gaan nie toelaat dat hy daarmee wegkom nie.”
Hafsa snork. “Van wanneer af is jy ’n politieke kenner? Ek gee toe dat party mense in hierdie verstokte land nie van die kroonprins hou nie. Teen eeue oue tradisies in het hy vroue vir die eerste keer regte gegee.”
“Dit gaan nie daaroor nie. In plekke in Europa waar ek gereeld kom, het invloedryke mense nie ooghare vir hom nie. Ons beeld stink daar. En baie van ons gaan dit nie langer duld nie.”
“En wie is dié ‘ons’ nogal?”
Hy begin uitstap. By die deur kyk hy egter terug. “Moenie sê ek het jou nie gewaarsku nie.”
Hafsa skud haar kop. ’n Paar prinse is natuurlik ontevrede omdat MBS onlangs hulle toelaes met tien persent gesny het. Minder dwelmgeld vir hulle. Sy sal nie verbaas wees as haar broer hom by die beswaardes geskaar het nie.
Vir sy onthalwe hoop Hafsa nie hulle beplan die een of ander opstand nie. Die koninkryk duld nie dislojale burgers nie, al ís hulle prinse.
* * *
Uniegebou, Pretoria
Dis ’n joernalis van Rapport wat sy selfoonnommer in die hande gekry het, besef Tito toe die vrou haarself bekend stel. Sy is een van die verslaggewers wie se naam op sy medialys met ’n asterisk gemerk is, wat beteken: Wees versigtig. Sy het al ’n paar appelkarre in regeringsgeledere omgegooi met haar ondersoekende joernalistiek.
“Meneer Mvaba, dis onmoontlik om op ’n landlyn by u uit te kom, daarom bel ek u op u persoonlike selfoonnommer. As direkteur van die departement van internasionale betrekkinge en samewerking is u blykbaar die enigste amptenaar wat namens die regering op die Khashoggi-moord kommentaar kan lewer.”
Tito kug. “Ek kan in dié stadium nie veel sê nie. Ons het kroonprins Mohammed bin Salman se versekering dat die oortreders vervolg sal word. Ons wil nie nou die hofsaak vooruitloop nie.”
Sy gee ’n laggie. “Niemand is tog so naïef om te dink die hofsaak gaan die waarheid onthul nie.”
“Daarop kan ek nie kommentaar lewer nie.”
“Bekommer dit nie die Suid-Afrikaanse regering dat Saoedi-Arabië menselewens minag nie?”
“Ek … ek is nie seker waarna jy nou verwys nie.”
“Meneer Mvaba, daar is pas weer sewe-en-dertig mans in Saoedi-Arabië tereggestel. Hulle is in die openbaar met swaarde onthoof – in die sogenaamde chop-chop square in Riaad, soos die talle ekspats in die land daarna verwys. Vanjaar is daar al meer as honderd mense só tereggestel.”
“Jy kan tog nie verwag Suid-Afrika moet kommentaar lewer op hulle metode van teregstelling nie. Ons lewer nie kritiek op Amerika omdat hulle in sekere state nog die doodstraf toepas nie.”
Weer die laggie. “In Amerika word moordenaars tereggestel. In Saoedi-Arabië word die doodstraf as politieke wapen ingespan. Só onderdruk hulle diegene wat van die koninkryk verskil of dit durf waag om hulle te kritiseer – mense soos Khashoggi.”
“Dis bespiegelinge … dis …”
“Nee, meneer Mvaba, dis nie bespiegelinge nie,” onderbreek sy hom. “Dis feite wat jy verkies om te ignoreer. En die enigste rede waarom jy weier om daarop kommentaar te lewer, is omdat jy bang is dit skaad Suid-Afrika se handelsbetrekkinge met die Saoedi’s. In die proses beskerm julle ’n monster, ’n koninkryk wat menselewens met die klap van ’n vinger beëindig asof hulle nog in die Middeleeue leef.”
“Dis ’n onbillike stelling.” Hy aarsel ’n oomblik. “Ek kan ongelukkig nie verder met jou gesels nie, want ek het ’n dringende vergadering.”
Sy wil nog iets sê, maar hy druk die foon dood.
Fok, nóú raak sy situasie onhoudbaar. En hy weet nie wát hy daaraan gaan doen nie.
Hy het gisteraand op TV na ’n uittreksel van die Zondo-kommissie se verrigtinge gekyk. Onder meer hoe ’n gewese adjunkminister getuig dat sekere magte hom wou omkoop om hom blind te hou vir ernstige misdrywe. Nou voel dit vir Tito of hy, anders as die onkreukbare adjunkminister, hom blind hou vir dinge wat ooglopend krimineel is.
Dit maak hom naar. Hy weet nie of hy met sy gewete sal kan saamleef nie.

Dinsdag 30 Oktober
Istanbul, Turkye
Die teken waarop Anwar gewag het, kom toe hy die oggend op Arab News se webwerf ingaan. Dit is die belangrikste nuusitem van die dag: Khashoggi se kinders kry miljoene. 
Hy lees dat Khashoggi se vier kinders huise ter waarde van miljoene dollars kry en boonop ’n maandelikse bedrag van Saoedi-Arabië se regering. Dit is “deel van ’n poging deur Saoedi-Arabië om ’n langtermynooreenkoms met die Khashoggi-familie te bereik, deels om seker te maak dat hulle selfbeheersing sal toepas in hulle openbare uitlatings”. Die huise wat die twee seuns en twee dogters kry, is in die hawestad Jeddah en elk is sowat veertien miljoen Amerikaanse dollar werd. Die maandelikse toelae beloop tienduisend dollar per kind, wat hulle lewenslank sal ontvang.
Anwar fluit saggies deur sy tande. Hulle maak seker die Khashoggi-kinders sal nie golfies oor hulle pa se moord veroorsaak nie.
Maar veel belangriker vir hom is dat dit nou duidelik is die Saoedi’s is bereid om te betaal sodat die Khashoggi-spook kan verdwyn. Hulle span die ou taktiek in om mense se stilswye te koop.
Hy is bly hy het al gister uit sy woonstel getrek en vroegoggend by die hotel ingeboek. Nie nodig om langer uit te stel nie. Die tyd is ryp om die troefkaart te speel wat sy lewe onherroeplik gaan verander.
* * *
Mercurius-kantoor, Kaapstad
“Dit gaan nie maklik wees om hierdie storie te ontrafel nie, Carl,” sê Calvyn toe hy by sy kantoor ingestoom kom, koffiebeker in die hand en ’n lêer onder sy arm vasgeknyp. Carl beduie hy moet sit.
Calvyn trek sy vingers deur sy krullebos en neem ’n groot sluk koffie wat hy luid afsluk, maak dan die lêer oop. “Ek het op ’n paar interessante inskrywings in die parlementêre Hansards afgekom. Meer as twee jaar gelede het die opposisiepartye die regering daarvan beskuldig dat die komitee wat ’n oog moet hou oor Suid-Afrikaanse wapenuitvoere en veronderstel is om wapenmaatskappye te reguleer, lelik opgeslip het.”
“Watter komitee is dit?” vra Carl.
“Die NCACC, die Nasionale Konvensionele Wapenbeheerkomitee, onder voorsitterskap van die minister in die presidensie. Die opposisiepartye het juis begin navraag doen oor die NCACC se doeltreffendheid na aanleiding van die Denel-hommeltuig wat in 2015 in Jemen afgeskiet is, waaroor die CIA-baas ons ook ingelig het. Die minister het wal gegooi deur te sê dit dui slegs op ’n moontlike oortreding van eindverbruikersertifikate, maar van sy beloftes om die oortreding te ondersoek, het niks gekom nie. En verlede jaar is die minister deur ’n parlementêre komitee versoek om verslag te doen oor Suid-Afrika se wapenverkope aan Saoedi-Arabië. Die minister het ingestem, maar dit nooit gedoen nie.”
Carl skud sy kop. “As die opposisiepartye en ’n parlemêntere komitee nie eens die inligting uit die regering kan kry nie, is ons kanse minder as nul.”
“Presies,” sê Calvyn. “Het juis vanoggend oor die foon by die direkteur van die departement van internasionale betrekkinge en samewerking, ene Tito Mvaba, ’n bloutjie geloop. Hy is glo die enigste amptenaar wat namens die regering oor Saoedi-aangeleenthede mag praat, maar hy het al my vrae vernuftig omseil. Kon niks by hom wys word nie.”
“Ons sal wyer moet soek, Calvyn. Daar moet tog internasionale instansies wees wat die konflik tussen Saoedi-Arabië en Jemen ontleed en ons dalk op die regte spoor kan bring.”
Calvyn sug. “Dit gaan baie sweet verg om die regte mense op te spoor, veral dié wat spesifiek iets weet van Suid-Afrika se wapenaandeel in die oorlog.” Dan kyk hy vinnig op. “Maar daar is dalk ’n manier om hierdie inligting makliker te kry as om dae lank ons tyd op die internet en met talle foonoproepe te verkwis.”
“En dit is?”
“Sarah.”
Carl lig sy wenkbroue. “Sarah?”
“Sy het mos haar doktorsverhandeling oor die konflik in die Midde-Ooste gedoen toe sy nog lektor by Ikeys was, lank voor sy by Mercurius was. As ek reg onthou, het sy genoem dat sy onder meer in Saoedi-Arabië en Jemen was vir navorsingsdoeleindes.”
Carl onthou nou dat sy dit vlugtig teenoor hom genoem het, maar hy’t skandelik daarvan vergeet.
“Maak dan ’n afspraak met haar, Calvyn.” Hy aarsel ’n oomblik. “Verswyg maar die feit dat ek by Mercurius is.”
Calvyn skraap sy keel. “Ek wil nou nie in jou persoonlike sake inmeng nie, maar … hel, dis sad dat julle twee nie … nie bymekaar is nie. Julle pas –”
Carl onderbreek hom met ’n handgebaar. “Als my bleddie skuld. Ek kan haar nie verkwalik nie.”
“Kan … julle dit … nie maar uitpraat nie?”
“Ek wil bitter graag, maar sy beantwoord nie my oproepe nie.”
Calvyn tuur na die lêer op sy skoot, glimlag dan. “Oukei, ek sal ’n afspraak maak om haar by haar universiteitskantoor te gaan sien. Dan gaan jy in my plek. Jy kan altyd sê ek het ’n krisis by die huis en daarom staan jy in vir my, want ons het die inligting dringend nodig.”
Carl kyk na die lessenaarblad. “Ek sal daaroor moet dink.”
* * *
Woensdag 31 Oktober
Riaad, Saoedi-Arabië
Dit voel vir Hafsa of die strawwe keuringsopleiding steeds voortduur. Pakke studiemateriaal beland daagliks op haar lessenaar en dan word sy die volgende dag daaroor getoets.
Sy was verras om te sien dat Mansoor en Faroek nie net opleiers is nie, maar veldagente by die presidensie. Hafsa is nie baie gelukkig daaroor dat sy haar indiensopleiding onder Mansoor se toesig gaan kry nie.
“Hy is ons beste veldagent,” het oom Kamal haar ingelig. “Jy sal hom vir minstens die volgende klompie maande op sendings moet vergesel, voor jy op jou eie kan opereer. Ag jouself gelukkig, want by Mansoor sal jy baie leer.”
Wat hy verswyg het, en Hafsa gehoor het by ’n sekretaresse wat saam met haar in die woonstelkompleks bly, is dat Mansoor sy vrou drie jaar gelede vermoor het omdat hy haar van ’n verhouding met ’n ander man verdink het. Soos die wet in Saoedi-Arabië bepaal, is ’n man daarop geregtig om sy ontroue vrou te vermoor om “die gebooie van die Profeet te onderhou”.
Maar dit is nie net daaroor dat Mansoor haar koue rillings gee nie. Tydens haar week lange opleiding het sy hom as ’n ongenaakbare man leer ken – genadeloos en met duidelik sadistiese eienskappe.
Nie dat sy oorweeg om by oom Kamal oor haar toesighouer te kla nie. Sy wou hierdie werk hê en sy sál die beste daarvan maak – met of sonder Mansoor aan haar sy.
Wat haar meer pla, is dat die ander veldagente en analiste haar ignoreer asof sy nie bestaan nie. Hulle gesels gereeld onder mekaar, maar sluit haar uit. So asof hulle wil beklemtoon dat ’n vrou nie in hierdie omgewing tuishoort nie.
Dit het haar kwalik verras. Alle mans in dié land het grootgeword met die idee dat ’n vrou ’n minderwaardige skepsel is. As kind het sy in haar pa en Kareem se teenwoordigheid genoeg ondervinding daarvan gehad. Hulle het haar ook maar geïgnoreer asof sy nie bestaan nie. As eiesinnige kind het sy dit nie aanvaar nie en dinge aangevang sodat hulle van haar kennis moes neem. Moedswillig en roekeloos het sy onder meer sand in die petroltenk van die gesin se nuwe Mercedes gegooi, geld uit haar pa se beursie gesteel en Kareem se muntversameling in die agterplaas begrawe. Sy het duur betaal vir daardie sondes, maar sy het haar pa en Kareem ten minste laat verstaan dat sy nie net soos haar ouer susters behandel kan word nie.
En dít sal sy binnekort ook by hierdie spul tuisbring. Sy sal aan hulle bewys dat ’n vrou hierdie werk net so goed soos hulle kan doen, indien nie beter nie. En dat hulle gerus hulle kroonprins se voorbeeld kan volg en vroue hulle regmatige plek in die samelewing gun.

Donderdag 1 November
Istanbul, Turkye
Anwar beskou homself in die spieël. Hy het besluit op die tradisionele kleredrag van Turkse mans – ’n onderbaadjie met baie knopies onder die baadjie, ’n pofbroek wat oor die knieë hang en ’n rooi fes met ’n blou tossel. As ’n buitelander sal hy geen aandag trek op die CCTV-kameras naby die konsulaat nie. Met die donkerbril en vals snor sal sy gesig ook nie later uitgeken kan word nie. Hy het sy bokbaardjie afgeskeer om daarvan seker te maak.
Hy neem agterpaaie van sy hotel af na die konsulaat. Halfses in die oggend is die strate van Istanbul nog verlate. Op die sypaadjie naby die konsulaat loop Anwar koponderstebo. Hy kom net vlugtig tot stilstand om sy pakkie by die posgleuf in die konsulaat se voordeur in te druk.
Sy hart klop in sy keel toe hy aanstap. Nou is daar geen omdraaikans nie.
* * *
Vrydag 2 November
Universiteit van Kaapstad
Carl staan buite die gebou wat hy ná ’n lang gesukkel en heelwat navrae uitgevind het Sarah se kantoor huisves. Grondverdieping, tweede deur regs, het ’n student beduie.
Hy weet steeds nie of hy ’n fout maak om vandag in Calvyn se plek te gekom het nie. Wat gaan haar reaksie wees? Gaan sy hom met weersin aangluur? Hom summier wegjaag? Hom dalk om die nek val? Prewel dat sy hom vergewe het?
Soos hy Sarah ken, is laasgenoemde scenario onwaarskynlik.
Hy sal dit formeel hou, besluit hy. Dit duidelik stel dat sy besoek net oor werk gaan. En dat Mercurius spesifieke inligting dringend nodig het. Daarom dat hy in Calvyn se plek moes kom toe dié hom vanoggend laat weet hy het ’n krisis by die huis.
’n Minuut voor elf stap hy by die gebou in. Dis net ’n paar meter tot by haar kantoordeur. Daar is ’n bordjie wat sê Academic staff: International Politics. Dr Sarah Theron, senior lecturer. 
Hy klop.
“Kom maar in, Calvyn,” hoor hy haar stem.
Shit, hierdie plan gaan backfire!
Carl maak die deur oop en stap in.
Sy sit agter ’n lessenaar, kyk eers op toe hy die deur agter hom toetrek.
Haar mond val oop. “Wat … wat maak jy hier?”
Hy rammel sy rympie af.
Sarah toon geen emosie nie, beduie net met haar kop na die besoekerstoel.
Hy gaan sit.
“Nie geweet jy is terug by Mercurius nie,” sê sy, haar blik op die hoop dokumente voor haar.
“Het aangeneem Calvyn het dit vir jou genoem,” lieg hy.
Sy skud haar kop, kyk op na hom. Haar dik, donker hare is heelwat korter as toe hy haar laas gesien het. Sy lyk nie meer so baie na die sonnige Sandra Bullock, soos hy haar altyd gespot het nie. Die rokerige, donkerbruin oë is uitdrukkingloos, haar wange is effens ingesonke en daar is fyn plooitjies om haar oë wat hy nooit voorheen opgemerk het nie.
Maar steeds beeldskoon, wat sy hart liggies laat fladder.
“Calvyn het genoem julle wil meer oor Suid-Afrikaanse wapenverkope aan Saoedi-Arabië weet?” Haar stemtoon sein duidelik dat afstandelike hoflikheid aan die orde van die dag gaan wees.
Carl knik, gee haar ’n kort opsomming van wat hulle reeds weet. “Maar dit sal gaaf wees as jy my meer agtergrond oor die lande self kan gee. Die Midde-Ooste was nog nooit regtig my belangstellingsveld nie. Al wat ek van Saoedi-Arabië weet, is dat die land in olie swem. En van Jemen weet ek minder as niks,” sê hy in ’n poging om die gesprek uit te rek.
Sy skuif haar stoel terug. Haar blik bly koud en afsydig. “Die doel van Saoedi-Arabië se voltydse aanvalle op Jemen is om die mag uit die hande van die Hoeti-rebelle te ruk en die regering van Abd-Rabboeh Mansoer Hadi weer aan bewind te stel. Hy is die Saoedi’s mos goedgesind. Na raming is ongeveer vyftigduisend Jemeniete dood in die drie jaar van verwoestende lugaanvalle op hospitale, skole en markte – dade wat grens aan oorlogsmisdade en menseregteskendings. Weens blokkades kan Jemen ook geen kos, medisyne of brandstof invoer nie. Dit veroorsaak watertekorte, want sonder brandstof kan daar nie water uit boorgate gepomp word nie. Dit het ook gelei tot die ernstigste uitbraak van cholera in die moderne geskiedenis.”
“En Suid-Afrika doen mee aan hierdie oorlogsmisdade deur wapens aan die Saoedi’s te verkoop?” vra Carl.
Sy knik. “Heel moontlik. Die Saoedi’s is immers die grootste invoerders van wapens in die wêreld.”
“Soos ek gesê het, kry ons geen inligting van die Suid-Afrikaanse regering oor wapenverkope aan die Saoedi’s nie. Is daar iewers ’n kundige wat ons daaroor kan nader?”
Sarah maak ’n laai oop en haal ’n notaboekie uit. “Die enigste betroubare en ingeligte persoon wat julle kan nader, is ’n kêrel genaamd Zaad Kolof. Hy noem homself ’n onafhanklike internasionale verhoudingstrateeg en woon in Londen. Hy het ’n netwerk van kontakte in die Midde-Ooste, onder wie kundige wapenontleders, wat hom oor alle wapentransaksies ingelig hou. Ek het hom tydens my navorsing vir my proefskrif ontmoet en ons het nog gereeld kontak.”
Sy skryf iets op ’n velletjie papier en oorhandig dit aan Carl. “Dis sy mees onlangse e-posadres. Hy verander dit gereeld om veiligheidsredes. Daar was al twee mislukte aanslae op sy lewe deur die Saoedi’s. Ek sal hom vandag nog kontak om te sê hy kan julle vertrou en van inligting voorsien.”
Carl frons. “Dis skrikwekkend dat die Saoedi’s hom al probeer vermoor het.”
Sy gee ’n wrang glimlag. “Die Saoediese koninkryk verdra dit nie dat iemand hulle in ’n swak lig stel nie. Toe ek met my navorsing ongemaklike vrae aan die Saoediese koningshuis wou stel, het Kolof my afgeraai. Sy woorde was: ‘As jy onnodig aan die koninkryk se gat krap, verander dit in ’n monster wat jou sal verskeur en verslind.’
”

“Die arme Jamal Khashoggi het dit blykbaar te laat uitgevind,” merk Carl op.
Sy skud haar kop. “Nee, Khashoggi het maar te goed geweet hy speel met vuur. In selfs sy wildste drome sou hy egter nie kon voorsien dat hy in die Saoediese konsulaat in Turkye om die lewe gebring gaan word nie. Hy is maar net een van ses-en-twintig joernaliste wat die afgelope jaar deur die Saoedi’s uit die lewe gehelp is.”
“Hoe op dees aarde kom hulle daarmee weg?”
“Eerstens moet jy onthou hulle is ’n absolute monargie. Volgens wet word alle teenspraak van die staat as terrorisme gebrandmerk. Voorts vrywaar hulle olierykdom en hulle bondgenootskap met die meeste Westerse moondhede hulle teen ernstige internasionale vervolging. Met Saoedi-Arabië kyk almal net te maklik anderpad. Ondanks die feit dat dit Osama bin Laden se land van oorsprong is, vyftien van die negentien aanvallers op 9/11 Saoedi’s was, en die land die teelaarde vir Al-Kaïda was, hanteer selfs Amerika hulle met handskoene. En met Frankryk, Duitsland en Brittanje is dit dieselfde. Daardie drie lande was onlangs gekant teen die Europese Unie se planne om Saoedi-Arabië op ’n lys te plaas van lande wat in gebreke bly om geldwassery te bekamp.”
Weer die wrang glimlag. “Saoedi-Arabië is ’n vreemde land. Die onthoofding van politieke teenstanders vind steeds in die openbaar plaas, die gebruik van alkohol is ’n doodsonde en homoseksualiteit kan ook met die dood gestraf word. ’n Man en vrou mag nie eens op straat hande vashou nie en ’n soen kan hulle in die tronk laat beland. Hulle beheptheid om toorkuns te bekamp is so kwaai dat die Harry Potter-boeke daar verban is. En natuurlik vertrap hulle vroueregte. Vroue is byvoorbeeld eers onlangs toegelaat om motor te bestuur, maar die vroulike aktiviste wat daarvoor gestry het, is nou agter tralies. Só is verskeie ander menseregte-aktiviste ook sonder verhoor tronk toe gestuur.”
“En hoe ’n soort mens is kroonprins Mohammed bin Salman, wat volgens die CIA agter Khashoggi se moord sit?”
“Hy het daardie aantyging kategories ontken, wat natuurlik nie ernstig opgeneem kan word nie. Hy gaan nie net gereeld suinig om met die waarheid nie, maar is ook ’n pierewaaier en stralerjakkeraar van die eerste water. Hy hang gereeld uit saam met die Trumps, Oprah Winfrey, Bill Gates, Richard Branson en verskeie Hollywood-sterre. Die Saoediese koningshuis is boonop die rykste in die wêreld – hulle geskatte rykdom van $1,4 triljoen is sestien keer groter as dié van die Britse koningshuis. En met sulke geld is die wêreld MBS, soos daar na hom verwys word, se speelplek. Hy het by geleentheid ál twee-honderd-vyf-en-tagtig kamers en honderd suites in die Four Seasons Hotel in Beverly Hills bespreek om sy privaatheid te waarborg. Een van sy gunstelingvervoermiddels is ’n ultraluukse koninklike Boeing 747, en hy het onlangs sesmiljard rand betaal vir ’n luukse seiljag wat hy tydens ’n vakansie in Parys gewaar het.”
Sy skud haar kop. “Agter sy sjarmante fasade skuil daar ’n gevaarlike karakter, soos hy weer eens met Khashoggi se moord bewys het. Sy talle sogenaamde hervormings is net kunsmatige gebare om steun vir die koningshuis te werf en sy posisie as troonopvolger te verseker.”
“Watter soort hervormings is dit alles?”
“Om vroue te laat bestuur, hulle ook die eerste keer by sokkerstadions toe te laat, rolprentteaters ná veertig jaar te heropen en groot musiekkonserte met internasionale sterre aan te bied. Die werklikheid is dat die burgers steeds gebuk gaan onder ’n monarg wat geen teenspraak duld nie.”
Sarah kyk vlugtig op haar horlosie. “Jy sal my moet verskoon, ek moet vir ’n klas voorberei.”
Dit verras Carl, dis asof sy in die helfte van ’n sin ophou praat het. Hy kan in haar oë sien sy jok oor die klas, maar maak of hy dit nie agterkom nie.
“Baie dankie vir jou hulp. Ons waardeer dit geweldig.”
Haar blik is weer op die werk voor haar. “Calvyn is welkom om my te bel as julle nog inligting nodig het.”
Dit was ’n boodskap dat hý haar nie weer moet kontak nie, besef Carl.



15
Maandag 5 November
Uniegebou, Pretoria
Die oproep het Vrydag uit die bloute gekom. Dit was soos ’n reddingsgordel wat net op die regte tyd na hom uitgegooi is, besef Tito nou.
Een van sy oudkollegas destyds by ’n prokureursfirma voor hy by die staatsdiens aangesluit het, het met ’n aanloklike aanbod gekom. Die voormalige kollega en twee ander prokureurs by bekende Johannesburgse firmas het onlangs hulle eie onderneming begin. Dit gaan so goed met die firma dat hulle nie kan voorbly met die werk nie. Hulle bied hom ’n posisie as senior vennoot aan.
Tito het sy besluit oor die naweek geneem en hulle vandag laat weet hy is in. Hy sal aan die einde van die maand bedank en in die nuwe jaar by die firma inval.
Dit was ’n verrassend maklike besluit. Die staatsdiens was aanvanklik goed vir hom, sy opgang meteories. In die proses het sy persoonlike lewe wel daaronder gely toe sy en sy vrou se paaie skei. “Jy lewe net vir jou werk en skeep my en die kinders gruwelik af,” was haar beskuldiging. Sy pogings om die huwelik te red, het te laat gekom.
En nou, ná vyf jaar in die amp waarop hy sy visier van die begin af ingestel het, moet hy toegee dat dit nie al die harde arbeid werd was nie. Ook nie om sy vrou te verloor nie.
Hy is ’n marionet in ’n instansie wat net die regerende party se belange dien. Soos in Saoedi-Arabië, is sy eie regering ook ’n monster – een wat met geheime agendas en onverskillige beleidsvergrype sy werk onuitstaanbaar gemaak het. Hy is deel van ’n korrupte omgewing.
Bowenal is hy moeg daarvoor om soos ’n bleddie kind behandel te word.
* * *
Riaad, Saoedi-Arabië
Generaal Kamal Ahmad kyk stip na sy adjunk toe die video-opname eindig.
“Shit,” roep Taleb uit, “dis verdoemend! Die bliksem het MBS heeltyd oor die foon op die naam genoem. Ons kan nie bekostig dat hierdie video by die wêreldmedia uitkom nie. Dit sal katastrofiese gevolge vir die koninkryk hê. Dit sal ook bevestig dat die CIA reg was oor die telefoonrekords tydens die moord.”
Kamal knik. “Dit kan jy weer sê. Feit van die saak is dat dit ’n onbekookte plan was, wat nou sleg kan boemerang. Hoekom die kroonprins daardie spul opdrag gegee het om die job te doen, gaan my verstand te bowe.”
Taleb snork. “En nou moet ons die gemors opruim.”
“Ongelukkig, ja. MBS weier volstrek om die twintigmiljoen dollar se bitcoin te betaal. Sy opdrag is dat ons die afperser moet opspoor.”
Taleb gooi sy hande in die lug. “Hoe gaan ons dit regkry! Die donner was uitgeslape genoeg om die pakkie buite kantoorure by die konsulaat te los. Niemand het hom gesien nie. En hy het geen digitale spoor gelaat nie, net in die nota besonderhede gegee van die bitcoin-rekening waarin ons die geld moet inbetaal. Geen manier hoe ons hom só gaan opspoor nie.”
Kamal tuur lank voor hom uit. “Vir hom om die video te gemaak het, moes hy op 2 Oktober in die gebou gewees het. Beslis ’n besoeker. Geeneen van die konsulaatpersoneel sou so iets waag nie. Dit kan waaragtig nie te moeilik wees om uit te vind wie almal op daardie dag in die konsulaat was nie.”
“Hulle kry tot honderd besoekers ’n dag. Dit kan tyd vat om te bepaal wie dit was – en die afperser gee ons net drie weke om die geld oor te betaal.”
Kamal dink na. “Mansoor sal Turkye toe moet gaan. Môreoggend al.”
“Gaan jy Hafsa saamstuur?”
Kamal aarsel ’n oomblik. “Ja, dalk sal dit ’n goeie vuurdoop wees.”
Taleb kom orent. “Moet ek hulle inroep? Hulle sal minstens die video moet sien.”
Kamal skud sy kop. “Roep net vir Mansoor. Hoe minder mense van die foongesprek weet, hoe beter. Buitendien verafgod Hafsa vir MBS. Ons wil haar nie so vroeg in haar loopbaan al ontnugter nie.”
* * *
Dinsdag 6 November
Mercurius-kantoor, Kaapstad
Calvyn is bruisend opgewonde toe hy by Carl se kantoor inbars. “Hel, daai Kolof-kontak van Sarah is op sy kop! Hy het vanoggend met ’n lang e-pos na my teruggekom. Ongelooflike lekker en plofbare inligting!”
“Moet my nie langer in spanning hou nie,” sê Carl.
Calvyn gaan sit, bestudeer die vel papier in sy hande en neem ’n sluk koffie. “Ongeag die humanitêre gevolge, is Suid-Afrika een van die lande wat maar net te gewillig wapens aan Saoedi-Arabië smous, sê Kolof. Volgens sy inligting het Suid-Afrikaanse maatskappye nét in 2016 en 2017 wapens ter waarde van driémiljard rand aan hulle verkoop.”
Carl fluit saggies.
Calvyn glimlag. “Dis nog niks, die beste kom nog. Kolof sê die NCACC was uiters laks in sy plig om te verseker dat plaaslike wapenhandelaars aan die regulasies voldoen. Dis duidelik hulle sluit hulle oë vir bewyse van Saoedi-Arabië se oortreding van regulasies. Kolof beskou dit as ’n verkragting van Suid-Afrikaanse en internasionale wetgewing.”
Hy neem nog ’n sluk koffie. “Maar dit raak steeds beter. Kolof het ook konkrete bewyse dat ons maatskappye aktief betrokke is. Op 2 Augustus vanjaar is die besige al-Mehoet-vismark in die Jemense stad Hodeida gebombardeer. Daar is vyf-en-vyftig burgerlikes in die aanval dood – meestal vissermanne en mense wat vis wou koop. Meer as honderd-en-sewentig mense is beseer en in ’n nabygeleë hospitaal opgeneem. Kort daarna was daar ’n selfs meer gruwelike aanval deur die Saoedi’s. Hulle fokus was op die hospitaal se ingang en dis gemik op die ambulanse en paramedici wat na die beseerdes in die eerste aanval omgesien het. ’n Verdere nege mense is dood en nog ’n dosyn beseer.”
Calvyn hou ’n wysvinger omhoog. “En hier kom die shocking deel. Volgens een van Kolof se wapenontleders is daar verskeie ooreenkomste tussen die munisiefragmente wat op die toneel van die Hodeida-bloedbad gevind is en die honderd-en-twintig-millimeter-mortierbomme wat Denel vervaardig. Kolof het Denel toe versoek om voorbeelde van hulle mortierbomme aan hom te stuur sodat daar bo alle twyfel bepaal kon word of dit in die aanval gebruik is, maar Denel het nooit daarop gereageer nie. Wat net weer wys dat hulle so skuldig soos die hel is.”
Hy lig sy wenkbroue. “Ook heel betekenisvol is dat Suid-Afrika buite stemming gebly het oor ’n resolusie van die Verenigde Nasies se Menseregteraad, wat gevra het vir ’n ondersoek na menseregteskendings in Jemen.”
Carl skud sy kop. “Suid-Afrika beskerm Saoedi-Arabië dus ten alle koste.”
“Daarvoor het Kolof verskeie verklarings, onder meer dat die Saoedi’s beleggingsbeloftes van miljarde rande aan ons president gemaak het. Iets te doen met petroleumaanlegte. Maar dis nie al nie. Kolof het betroubaar verneem dat die Saoedi’s oorweeg om ’n belang te koop in Denel, wat in ’n geldelike verknorsing is. Ons wapenmaatskappye is glo ook ywerig om die Saoedi’s te help om hulle eie wapenbedryf te ontwikkel. Oudpresident Zuma het glo al in 2016 ’n militêre fasiliteit in Riaad ingewy, waar daar in samewerking met Denel daagliks seshonderd mortierprojektiele vervaardig word. Volgens Kolof loop ander Suid-Afrikaanse maatskappye die risiko om Saoedi-Arabië te help om ammunisiefabrieke te bou wat trosbomme – wat internasionaal verbode is – sal vervaardig.”
Weer fluit Carl. “En Pretoria swyg soos die graf.”
“Exactly. Maar wat staan ons nou te doen? Hier is klaar genoeg inligting om die CIA baie happy te maak.”
“Voor ons vir hulle ’n verslag opstel, wil ek hê jy moet weer daai woordvoerder by die Uniegebou bel. Konfronteer hom met Kolof se aantygings. Dit sal interessant wees om te hoor met watter antwoorde hy vorendag kom. Dis ook belangrik dat ons sy reaksie en terugvoering in ons verslag insluit.”
“Ek maak so,” sê Calvyn en staan op, maar steek vas. “Hoe … het jou ontmoeting met Sarah toe verloop?”
Carl gee ’n sug. “Ek het nie ’n heldeontvangs gekry nie, as dit is wat jy wil weet. Trouens, ek het nou vrede daarmee gemaak dat ons paaie finaal geskei het.”

Woensdag 7 November
Istanbul, Turkye
Hafsa dink onwillekeurig terug aan gister. Hulle vlug is met etlike ure vertraag, wat gemaak het dat hulle eers teen skemer in Istanbul geland het. Mansoor was hewig ontsteld omdat hulle nie kan bekostig om tyd te mors nie, maar die konsulaat was reeds gesluit. Hulle moes aanvaar dat hulle vandag eers kan begin.
Sy is net verlig dat die kroonprins nie by hierdie onsmaaklike storie betrokke is nie. Gisteraand het sy in die hotelkamer die fout gemaak om deur ’n koerant te blaai wat die hotel gratis voorsien. Een van die stories het gehandel oor ’n VN-verslag waarin bevind word dat MBS agter Khashoggi se moord sit. Dit het haar so ontstel dat sy haar na Mansoor se kamer gehaas het.
“Daar steek geen waarheid in nie,” het hy haar verseker. “Die moord was ’n ondeurdagte plan van ’n klomp onafhanklike radikales. Moet jou nie steur aan wat jy hier in die media lees nie – soos jy goed weet, het die Turke nie ooghare vir ons nie. Dis hulle disinformasie-veldtog wat die VN sulke afleidings laat maak.”
Hoewel Hafsa weet MBS kan geen kritiek verdra nie, sou sy teleurgesteld in hom gewees het as hy wel by dié veragtelike daad betrokke was. Al was Khashoggi dan ook ’n afvallige leuenaar, soos Mansoor dit stel.
Die opdrag eergister dat sy saam met Mansoor op ’n sending na Istanbul moet kom, was ’n blye verrassing. Dit wys dat oom Kamal vertroue in haar het en sy is vasbeslote om hom te wys waartoe sy werklik in staat is.
“Daar is baie op die spel vir Saoedi-Arabië,” het Mansoor haar meegedeel. “Iemand probeer die koninkryk afpers met ’n video-opname van die moord. Ons wil nie hê daardie video moet in die media se hande beland nie. Sulke onmenslike wreedheid kan die wêreld se wanpersepsie oor ons sogenaamde skending van menseregte net versterk. Nou is dit my en jou taak om daardie afperser op te spoor – en ons het nie die wêreld se tyd nie.”
Die herinnering aan Mansoor se woorde spoor haar van voor af aan om deeglik op haar oggendtaak te konsentreer. Sy is in ’n klein kantoortjie in die konsulaat. Terwyl Mansoor onderhoude met die konsulaatpersoneel voer, moet sy die lys deurgaan van besoekers wat op 2 Oktober in die konsulaat was.
Sy het afskrifte van die besoekersboek gemaak en is besig om dit deur te gaan. Hoewel daar op die betrokke dag 84 besoekers was, kan sy dadelik ’n klomp elimineer wat nie tydens die moord in die gebou was nie. Khashoggi het om veertien minute oor een by die konsulaat ingeteken. En die man wat later met sy klere en vals baard voorgegee het dat hy Khashoggi is, het presies ’n uur later langs Khashoggi se inskrywing uitgeteken. Die moord moes dus tussen kwart oor een en kwart oor twee plaasgevind het. Sewe-en-twintig besoekers het voor kwart oor een ingeteken en was dus in die konsulaat tydens die moord. Wat Hafsa vreemd vind, is dat twee van hulle nooit uitgeteken het nie. Daar is ook ’n kruisie by die een se naam.
Sy bel die man by die ontvangstoonbank.
“Soms laat mense na om uit te teken en sit net hulle toegangskaarte op my toonbank neer. Niks vreemd daaraan nie,” sê hy.
“Wat beteken die kruisie agter die een man se naam?”
“O, dis iemand wat ook vergeet het om sy toegangskaart in te handig. Dit gebeur eintlik selde.”
Sy bedank hom en kyk weer na daardie twee persone se inskrywings. Die eerste is ’n vrou wat volgens die inskrywing haar paspoort verloor het en om kwart oor twaalf ingeteken het. Die tweede, die een met die kruisie agter sy naam, is ’n joernalis van die Britse dagblad Evening Standard, wat vier-en-twintig minute oor twaalf ingeteken het vir ’n afspraak om halfeen met die konsul-generaal.
Hafsa tuur na die twee inskrywings. Hoekom het hulle nie uitgeteken nie? En waarom het die joernalis nie sy toegangskaart ingehandig nie? Dit kom effe verdag voor.
Maar sy betig haarself vir die haastige afleiding. Dit kan wees dat albei lank voor kwart voor twee die konsulaat verlaat het.
Sy sal na al drie uitgange se CCTV-opnames moet kyk om dit te bepaal.
Dit gaan baie tyd in beslag neem om al die besoekers te identifiseer deur hulle name by gesigte te sit. Sy sug en neem die afstandbeheerder. Gelukkig het die konsulaat al 2 Oktober se CCTV-bande vir haar beskikbaar gestel. Sy sal eers konsentreer op die twee wat nie uitgeteken het nie.
Hafsa skrik toe die selfoon in haar handsak lui. Sy grawe dit uit en sien op die skerm dis wéér haar ma. Dis die vierde keer dat sy vanoggend bel. Hafsa het die vorige oproepe geïgnoreer. Dit was ’n helse fout om haar ma eergister te laat weet dat sy vir die volgende paar dae op ’n sending is. Nie dat sy genoem het waarheen sy gaan nie, maar nou is haar ma natuurlik siek van bekommernis omdat sy nie antwoord nie.
Sy doen dit nou maar.
“Hafsa, daar het iets vreesliks gebeur!” kom haar ma se stem skril.
“Het Pa iets oorgekom?!”
“Nee, dis jou broer.”
“Wat van hom?”
Die paniek kom nog sterker deur. “Kareem is vroegoggend deur van die kroonprins se paleiswagte in hegtenis geneem vir ondervraging. Hy word van sameswering teen die kroonprins en korrupsie verdink!”
Haar ma bars in trane uit, wat Hafsa se hart laat ruk. Sy druk egter outomaties die selfoon dood toe Mansoor en ’n amptenaar van die ambassade by die vertrek instap.
Mansoor frons. “Iets fout?”
Sy moet haar trane wegsluk. “My broer is in hegtenis geneem. Hy is ’n regte sot en kry seker nou sy verdiende loon, maar my ma gaan dit nie oorleef nie. Sy is histeries. Kan oom Kamal nie ter wille van haar toutjies trek om hom te bevry nie?”
Mansoor lig sy skouers onverskillig. “Die generaal trek vir niemand toutjies nie.”
Dit voel of daar ’n kortsluiting in haar kop plaasvind. Sy spring op en swaai haar vinger voor sy neus. “My ma is sy suster! Ek sal hom bel as jy te bang is jou posisie kom in gedrang!” snikskreeu sy die woorde uit.
Mansoor klap haar. Die slag laat haar tot teen die staalkabinet steier. Haar wang brand soos vuur en sy bewe onbeheersd. Sy moet daarop konsentreer om regop te bly.
Die amptenaar staar hulle met wydgesperde oë aan.
“Hoe vorder jy met wat jy veronderstel is om te doen?” vra Mansoor asof niks gebeur het nie.
* * *
Istanbul, Turkye
Anwar kyk in ongeloof deur die dag se nuusgebeure op die internet. MBS het maar net die vermoë om die slegste moontlike publisiteit vir sy land te genereer.
Dis die grootste nuus op al die hoofstroommedia-webwerwe dat die kroonprins talle Saoedi-gesagsfigure, onder wie talle prinse, amptenare en sakeleiers, in hegtenis geneem het in verband met korrupsie en sameswering teen hom. Hulle word in Riaad se Ritz-Carlton-hotel aangehou. Geen regsprosesse is gevolg nie.
Human Rights Watch sê MBS het “die hotel in ’n vergulde tronk omskep”. Hulle bespiegel dat dié optrede ’n sterk boodskap aan die koninklike familie stuur dat geen van die ander prinse dit moet waag om hom as troonopvolger teen te staan nie. Dis duidelik MBS is bang afvallige prinse kon besluit het om van die ander senior prinse as moontlike opvolgers vir die troon te steun.
Die bekendste aangehoudene is MBS se neef, prins Alwaleed bin Talal, een van die rykste mense in Saoedi-Arabië. Prins Alwaleed was onder meer al in die nuus oor skerp kritiek op Donald Trump.
Trump het nou in ’n twiet die Ritz-voorval geloof: Die kroonprins weet presies wat hy doen. Van dié mense melk sy land al jare lank.
Met die leier van die magtigste wêreldmoondheid se volgehoue steun kan MBS doen wat hy wil, dink Anwar. Dit is ’n waarborg dat hy met enige onbesonne daad kan wegkom.
Dié gedagte laat Anwar weer na sy bitcoin-rekening op die internet kyk, wat hy elke uur besoek sedert hy die pakkie afgelewer het.
Hy kreun. Hulle het nog nie betaal nie. Hy weet nie hoekom hy so stupid was om hulle drie weke te gee om dit te doen nie.
* * *
Mercurius-kantoor, Kaapstad
Calvyn sug. “Ek het Tito Mvaba eers vanoggend in die hande gekry.”
“En?” vra Carl.
Hy gee ’n laggie. “Weer stilstuipe gehad. Al Kolof se aantygings uitgeluister en toe gevra dat ek dit op skrif sit en vir hom e-pos. Hy wou nie kommentaar lewer nie, maar het belowe hy sal na my toe terugkom.”
“En wat sê Denel?”
“Hulle het my gister na die minister in die presidensie verwys. En dié se kantoor het my na Mvaba verwys. Dis ’n bleddie bose kringloop wat geen antwoorde oplewer nie.”
“Hmm … Jy’s reg, klink na ’n doodloopstraat. Dalk moet ons die saak anders benader. Op ’n manier druk op hulle toepas. Bel Mvaba weer en sê indien ons nie teen Vrydag ’n antwoord kry nie, sal ons met die Kolof-inligting na die media moet gaan. Sê vir hom dat ons geen ander keuse het nie. As menseregte-organisasie is dit Mercurius se plig om Suid-Afrika se aandeel in die oorlogsmisdade in Jemen openbaar te maak.”
Calvyn kry nuwe lewe. “Fok, dit gaan ’n helse gefladder in die duiwehok veroorsaak.”

Donderdag 8 November
Riaad, Saoedi-Arabië
“Net toe die stof oor die Khashoggi-saak gaan lê, vang hy so iets aan!” roep Kamal uit. “Dit vestig van voor af die buitewêreld se aandag op ons.”
“Hoekom het hy ons nie ten minste ingelig dat hy die spul in hegtenis gaan neem nie?” wonder Taleb hardop.
“Jy weet hoe impulsief hy kan optree. Lig selde iemand vooraf in. En die ergste is, ek het pas gehoor dat van die aangehoudenes gisteraand in die hospitaal behandeling moes kry. Die paleiswagte se marteltegnieke is nie altyd so gesofistikeerd soos ons s’n nie. Hy het darem ’n klomp vrygelaat, maar ek dink veral die prinse het nou die boodskap gekry: Moenie MBS as troonopvolger wil uitdaag nie.”
“Ek hoor Kareem was onder die afvalliges.”
Kamal sug. “Moet my nie daaraan herinner nie. My suster het my gister mal gebel. Die storie het ook by Hafsa in Istanbul uitgekom. Sy was glo so histeries dat Mansoor haar ’n klap moes gee om haar te laat bedaar.”
Taleb lig sy wenkbroue. “Eienaardig dat sy so optree. Soos ek verstaan, het sy nie ooghare vir haar broer nie.”
Kamal knik. “Sy het nie, maar ek dink sy was ontsteld omdat haar ma so getraumatiseer is.”
“Wys jou maar net dat vroue nie regtig geskik is vir hierdie soort job nie.”
Kamal kyk skerp op. “Moenie so gou ’n oordeel vel nie. Mansoor sê sy het ondanks die kortstondige tantrum donnerse goeie werk gedoen. Danksy haar het hulle ’n goeie vermoede wie die afperser is.”
“Dis fantastiese nuus! Wie is dit?”
“’n Britse joernalis. Een van ons analiste is besig om meer oor hom uit te vind. Sodra ons ’n volledige prentjie van hom het, sal Mansoor-hulle ’n plan moet beraam om hom vas te trap.”
“Ek neem aan hulle gaan hom afstamp?”
Kamal knik. “Ons het nie eintlik ’n keuse nie, maar moet jou nie daaroor bekommer nie. Mansoor sal sorg dat geen haan daarna kraai nie.”
* * *
Uniegebou, Pretoria
Dit was die laaste strooi!
Tito drafstap terug na sy kantoor. Hy gaan sy bedanking vandag indien. Hy het genoeg verlof opgehoop dat môre sy laaste dag in hierdie gebou kan wees. Dan gaan hy Kaap toe om in sy Blouberg-woonstel uit te span, voor hy vroeg in Januarie terugkeer Pretoria toe om by sy nuwe werk in te val.
Hy gaan sit agter sy lessenaar, voel hoe sy slape klop van woede. Hy kan nog nie die minister se reaksie verwerk nie. Toe hy hom met die wapeninligting konfronteer en byvoeg dat Mercurius daarmee media toe wil gaan, het dié hom ingevlieg asof Tito vir die fokop verantwoordelik is.
“Dis jou patetiese houding wat maak dat ons afgedreig word, Tito. Jy moes vir Mercurius gesê het ons sal hulle hof toe sleep as hulle sulke onwaarhede aan die media verkondig.”
“Is die inligting dan onwaar?” wou hy weet.
“Natuurlik nie. Maar dink jy vir een oomblik ’n klein nie-winsgewende menseregte-organisasie het genoeg geld om die staat in ’n hofsaak uit te daag? Daardie organisasies leef van aalmoese. Hulle dreigemente dat hulle media toe sal hardloop, is niks meer as spookasempraatjies nie.”
“Mercurius wag op my terugvoering, wat hulle môre op die laatste wil hê. Wat moet ek vir hulle sê?”
Die minister het half orent gekom uit sy stoel, met oë wat soos kole vuur op Tito brand. “Moet ’n mens jou heeltyd soos ’n baba met ’n donnerse lepel voer? Sê presies wat ek nou vir jou gesê het – dat alle aantygings onwaar is en ons hulle gatte hof toe sal sleep as ’n woord daaroor in die media verskyn.”
Tito tuur lank voor hom uit. Die rebelse streep wat hy in sy jonger dae gehad het, maar hy in sy staatsdiensjare moes begrawe ter wille van oorlewing, stu deur hom. Hy kners op sy tande en haal sy selfoon uit sy sak.
Hy sal hierdie spul korrupte trogvreters wys wie Tito Mvaba regtig is. En ontbloot vir wie húlle is. Teen die tyd dat die nuus breek, sal hy in die Kaap wees – hy is van plan om Saterdagoggend vroeg al te ry. En hulle sal dit nie waag om met tugstappe teen hom te kom nie. Soos verskeie kere vantevore, het hy vandag se gesprek met die minister op sy selfoon opgeneem.
Tito skakel die nommer van die Rapport-verslaggewer wat hom ’n ruk gelede direk op sy selfoon gebel het.
* * *
Mercurius-kantoor, Kaapstad
Carl dwaal deur sy kantoor, verstel hier iets op sy lessenaar en skuif daar iets reg.
Vandat hy amper ’n week gelede by Sarah was, bly sy in sy gedagtes. Hy herroep telkens hulle gesprek en veral haar gesigsuitdrukking. Al probeer hy dit hoe hard vind, was daar geen enkele teken van toegeneentheid teenoor hom nie. En daardie opmerking dat Calvyn haar kan bel as hulle nog inligting nodig het, was tog die finale teken dat hý nie weer van hom moet laat hoor nie.
Hy weet hy moet dit aanvaar en aangaan met sy lewe, maar dis makliker gesê as gedaan. Sy gees bly rusteloos en hy soek heeltyd na moontlike maniere om haar weer te sien, maar besef dit gaan ’n mors van tyd wees.
Carl sug. Sarah moet hom verag. Daardie prentjie van hom en die kaal Juliana moet diep in haar geheue ingegraveer wees. Daar is geen manier dat sy weer onvoorwaardelik haar hart vir hom sal gee nie.
Hy gaan sit agter die lessenaar, probeer om sy kop skoon te kry en te fokus op die paar opdragte wat die CIA vandeesweek deurgestuur het. Hulle soek ’n volledige profiel van die waarnemende hoof van die Staatsveiligheidsagentskap. Die CIA-mense sukkel om hom te peil. Klink of hy hand op die blaas met die Chinese is, het die CIA se direkteur van Afrika-aangeleenthede laat weet.
En dan die Botswana-saak …
Calvyn onderbreek sy gedagtes toe hy glimlaggend by die deur inbars.
“Pas ’n e-pos van Mvaba gekry. Hy sê ons sal geen antwoord van die regering kry nie, maar ons moet ook nie môre media toe hardloop nie.”
“Dis nie juis goeie nuus nie! Waarom smile jy so?”
“Hy sê ons moet Sondag se Rapport lees. Daarin spoel hy sy mond uit oor die regering se toesmeerdery van die wapenstorie.”
* * *
Istanbul, Turkye
Anwar kan sy oë nie glo nie. Die Saoedi’s het die Khashoggi-hofsaak binne ’n maand afgehandel.
Volgens CNN is vyf mense ter dood veroordeel vir die moord. Nog drie is tronkstraf opgelê. Drie ander is onskuldig bevind. Die skuldiges se identiteit is nie bekend gemaak nie.
Anwar grinnik. Saoed al-Qahtani, die koningshuis se mediabeampte, wat tydens die moord met die kroonprins gepraat het en wat op sy videoopname verskyn, is volgens die berig wel ondersoek, maar nooit aangekla nie “as gevolg van onvoldoende bewyse”.
’n Ondersoeker van die VN sê Saoedi-Arabië maak ’n bespotting van die gereg deur nie senior amptenare aan te kla wat moontlik opdrag vir die moord gegee het nie.
Die Saoediese hof het die bevindings in die VN se ondersoek na die moord verwerp deur te bevind dat dit nie beplan was nie, maar op ’n ingewing gebeur het.
Hatice Cengiz, Khashoggi se verloofde, sê die verhoor het nie aan die lig gebring hoekom hy vermoor is nie omdat die verrigtinge agter geslote deure plaasgevind het. “As vyf mense mense tereggestel word sonder dat hulle verduidelik waarom hy vermoor is, sal ons nooit weet wat die waarheid is nie.”
Turkye se direkteur van kommunikasie het die verhoor as ’n klug bestempel en gesê die “hofuitspraak is ’n belediging vir enige redelike waarnemer se intelligensie”.
Kroonprins Mohammed bin Salman se enigste kommentaar was dat geregtigheid nou geseëvier het. Donald Trump het in ’n twiet verklaar Amerika is tevrede dat die skuldiges aan die pen gaan ry.
Die hofuitspraak speel so reg in Anwar se hande. Die Saoedi’s sal nou éérs nie kan bekostig dat sy video-opname aan die lig kom nie.
Hy gaan kyk dadelik weer na sy bitcoin-rekening, maar sien die geld is nog nie inbetaal nie.

Vrydag 9 November
Istanbul, Turkye
In die konsulaat kyk Hafsa oor Mansoor se skouer na die e-pos wat die presidensie se analiste pas gestuur het.
Anwar Safudien (39) is die Istanbulse verteenwoordiger van die Londense dagblad Evening Standard. Hy werk die afgelope vier jaar vir die koerant en is al twee jaar hulle verteenwoordiger in Turkye. Safudien is ’n gebore Suid-Afrikaner wat in Kaapstad skoolgegaan het. Hy het aan die Universiteit van Kaapstad ’n BA-graad verwerf. Van 2004 tot 2012 het hy as joernalis by die Cape Argus gewerk. In 2013 is hy as die Argus-groep se verteenwoordiger in Londen aangestel. Sy pa, Gamoet Safudien, het in daardie stadium in die Argus-groep se direksie gedien. Toe Anwar sy jaar in Londen uitgedien het en veronderstel was om terug te keer na Suid-Afrika, het sy pa deur ’n vriend vir hom ’n pos by die Evening Standard gekry. Safudien senior is in 2014 oorlede. Volgens Anwar se paspoortbesonderhede het hy Kaapstad sedertdien twee keer besoek om vermoedelik by sy ma in Kaapstad te kuier. Hy is ongetroud. Sy adres in Istanbul waar hy die afgelope vier jaar bly, is: Deniz-woonstelblok nr. 18, Sultanahmetstraat 10. Hy werk ook deur die dag daar.
“Hoe op dees aarde het die analis dié inligting so vinnig gekry?” vra Hafsa verbaas.
“Die presidensie beskik oor die mees gevorderde en gesofistikeerde inligtingsnetwerk in die wêreld,” sê Mansoor en kom orent agter die lessenaar. “Ons tyd is min. Ons moet hom vandag nog in die strik laat trap, want op ’n Saterdag gaan die plan nie werk nie.”
Hafsa is effens senuweeagtig oor die vooruitsig. Sy weet dat Safudien se lewe beëindig gaan word. En sy het ’n vermoede dat sy die sneller sal moet trek. Mansoor sal haar wil toets nadat sy gister ’n paar kruisies agter haar naam by hom gekry het. Sy het sleg oorreageer omdat haar ma so histeries oor Kareem was. Sy het onnodig haar stem verhef. Mansoor se klap het haar tot haar sinne geruk.
Vroegoggend het haar ma darem gebel om te sê Kareem is terug by die huis. “Hulle het sy gesig met sigaretstompies gebrand,” het sy met ’n bewerige stem gesê. Hafsa wou niks verder hoor nie: “Dit kom daarvan dat hy hom by daai spul prinse geskaar het wat ontevrede was omdat hulle toelaes gesny is. Hy het net sy verdiende loon gekry, Ma!” Sy het die verbinding verbreek en Kareem opnuut vervloek. Dis sy skuld dat sy gister soos ’n idioot opgetree het.
“Kom, ons moet gaan,” sê Mansoor.
Hulle stap om die gebou na die agterkant en klim in die huurkar. Dit was juis ’n opname van die verskuilde kamera by dié hek wat finaal bevestig het Safudien is die afperser. Die manier waarop hy hier uit is, het onteenseglik daarop gedui dat hy die ander uitgange opsetlik vermy het. Hulle het uitgewerk hy moes die gebou verlaat het vanuit ’n badkamer aangrensend aan die lokaal waar Khashoggi vermoor is.
Hafsa moet bestuur, wat sy gelukkig kan doen. In die tyd toe vroue nie mag bestuur het nie, het sy gereeld saans die Merc gesteel en op die agterpaaie gaan ry. Sy was een van die eerste vroue in Saoedi-Arabië wat ’n paar maande gelede haar bestuurslisensie gekry het.
“Reg, luister mooi,” sê Mansoor. “Gelukkig is die woonstelblok in ’n stil straatjie. Sodra ons daar in posisie is, sal ek die konsulaat bel sodat die man by die toonbank die oproep na Safudien kan maak. Ek sal hom by die blok se uitgang inwag.
“Sodra jy sien ek het hom beet, moet jy dadelik nader ry sodat ek hom in die kar kan kry. Ons sal nie in sy woonstel met sy gal kan werk nie. Iemand kan hom dalk hoor skreeu. Daarom ry ons met hom na die verlate gebou langs die treinspoor wat ek gisteraand op Google Maps geïdentifiseer het.
“Safudien behoort vinnig te praat wanneer hy sy eerste toonnael verloor. Ek sal dan die kar vat terwyl jy hom oppas. My vermoede is dat hy afdrukke van die video-opname in sy woonstel weggesteek het. Sodra ek dit het, bel ek jou. Die pistool het ’n silencer. Jy kan skiet sonder om bang te wees iemand hoor jou. Maak seker hy’s dood. Raak daar ontslae van die pistool en maak seker dat jy nie vingerafdrukke los nie. Ek sal jou dan kom optel. Van daar af ry ons direk lughawe toe. Enige vrae?”
“Nee, niks nie,” sê sy. Haar vermoede was reg, sy gaan die sneller trek. Sy is geestelik gereed daarvoor. Sy sal vir Mansoor wys sy deins vir niks terug nie.
Ná ’n halfuur hou hulle voor die woonstelblok stil.
Mansoor haal sy selfoon uit sy sak en bel die konsulaat.
* * *
Uniegebou, Pretoria
Tito is verbaas toe die minister by sy kantoor inkom. Gewoonlik verwerdig hy hom nie om die paar meter hierheen af te lê nie.
Sy gesig is die ene donderweer.
“So, jy los als net so? In ’n tyd wanneer ons met medianavrae oorval word, besluit jy om die pad te vat!”
Tito druk sy ken uitdagend uit. “Ek het genoeg verlof opgehoop om dit te kan doen.”
“Dit fokken weet ek, maar ek het nie verwag dat ’n direkteur sulke kort kennisgewing sal gee om van sy probleme weg te hardloop nie.”
“Ek los my probleme in u bekwame hande. U het self gesê my hantering van medianavrae is nie voldoende nie.”
Die minister snork. “Moenie sarkasties met my raak nie, man.”
Tito ignoreer die opmerking en keer sy rug op die minister om sy laaste persoonlike besittings in die kartondoos op sy lessenaar te pak.
Toe hy ná ’n rukkie omkyk, is die minister weg.
Sy sekretaresse kyk by die deur in. “Sjoe, hy is hoogs die moer in! Sy wange was skoon opgeblaas toe hy hier uitstoom.”
Tito lag. “Hy sal daaroor kom.”
Maar nie gou nie, dink hy. Maandag gaan die hel in hierdie gange losbars. Hy wens hy kon ’n vlieg teen die muur wees.
* * *
Istanbul, Turkye
Anwar verstar toe hy op sy selfoonskerm sien dis die Saoediese konsulaat se algemene nommer. Eers oorweeg hy om nie te antwoord nie, maar hy besluit daarteen. As daar ’n vermoede bestaan dat hy die afperser is, móét hy daarvan weet. Anders maak hy nooit weer ’n oog toe nie.
Hy herken die man dadelik aan sy vreemde Engelse aksent. Dis die kêrel by die ontvangstoonbank.
“Ek bel sommer oor iets nietigs,” sê hy. “Dit het onder my aandag gekom dat jy ’n maand of wat gelede vergeet het om jou toegangskaart in te handig. Dit gebeur met baie van ons besoekers, maar ek probeer maar altyd om die kaarte in ons stiller tye terug te kry. Ek verwag nie dat jy spesiaal hierheen moet kom nie, maar as jy vanoggend nog die kaart by die Petra Roasting-koffiewinkel kan inhandig, sal een van my mense dit daar optel. Hy is juis nou in daardie omgewing.”
“Ek sal so maak,” sê Anwar.
Toe hy die verbinding verbreek, klop sy hart wild in sy bors. “Hulle fokken weet dis ek,” prewel hy. Hoekom sal hulle ’n goedkoop plastiekkaart wil terughê? ’n Plaaslike oproep kos meer as om so ’n kaart te vervang. En hoe weet hulle dis vir hom geleë om die kaart by Petra Roasting te gaan inhandig? Dis ’n hanetree van sy ou blyplek af. Hulle het uitgevind waar hy gebly het.
Nou is hy eers dankbaar dat hy proaktief opgetree het deur hier in die hotel in te trek.
Hy gryp die paar los goed in die kamer en pak dit in die tas wat hy met goeie rede nooit ordentlik uitgepak het nie. Hy raap sy skootrekenaar op en maak die deur oop. Hy gaan nou dadelik uitboek en ’n taxi kry om hom lughawe toe te vat. As daar nie vandag ’n direkte vlug Suid-Afrika toe is nie, sal hy met ompaaie soontoe vlieg.
In die gang steek hy vas. Die besef slaan hom soos ’n voorhamer tussen die oë. Hulle kan hom op die lughawe inwag. Dis die eerste plek waar hulle sal gaan soek wanneer hulle agterkom hy bly nie meer in die woonstel nie. En hy is doodseker dat hulle teen hierdie tyd alles van hom weet. Ook dat hy ’n Suid-Afrikaner is wat vermoedelik na sy tuisland sal terugkeer.
Hy sal ander planne moet maak. Fókken deeglike planne ook.

Sondag 11 November
Tamboerskloof, Kaapstad
Dit is Rapport se voorbladberig. Die opskrif skreeu in vet letters: Eksklusief: SA bedmaats met oorlogsmisdadigers.
Carl is verstom. Mvaba het soos ’n kanarie gesing. Sonder om Kolof of Mercurius by die naam te noem, gee hy al die feite woordeliks: die munisiefragmente van die Denel-mortierbomme in die al-Mehoet-bloedbad; wapenverkope van driemiljard rand aan Saoedi-Arabië; die NCACC se laksheid om regulasies na te kom; Suid-Afrikaanse maatskappye se planne om vir die Saoedi’s ammunisiefabrieke te bou waar verbode trosbomme vervaardig kan word …
“Hoewel al hierdie aantygings van betroubare bronne waar blyk te wees, het die betrokke minister my opdrag gegee om dit namens die regering te ontken. Hy het my ook verbied om iets negatiefs namens die regering kwyt te raak oor die veragtelike moord op Khashoggi, uit vrees dat die Saoedi’s hulle beloofde petroleumbeleggings van miljarde rande aan Suid-Afrika sal onttrek,” sluit hy af.
Hierdie storie gaan opslae maak soos nooit tevore nie, besef Carl. Hy sal graag wil sien watter jakkalsdraaie regeringsamptenare gaan gooi om dit dood te smoor. Hy kan ook nie dink dat Mvaba sy pos sal behou nie.
Carl staan uit sy gemakstoel op en stap peinsend kombuis toe om koffie te maak. Is dit nie ’n gaping om Sarah te bel nie? Haar te vra of sy vanoggend se Rapport onder oë gehad het? Dan kan hy die gesprek subtiel in ’n ander rigting stuur.
Hy voel benoud toe hy haar selfoonnommer bel, al is hy gereed om ’n boodskap te los.
“Hallo, Carl,” verras sy hom deur te antwoord.
“Sarah, jammer om op ’n Sondag te pla, maar ek wou net weet of jy die Rapport gesien het?”
Sy gee ’n laggie wat sy hart vinniger laat klop.
“Ek het. Daardie Mvaba-kêrel kort ’n medalje.”
“Dis Kolof se inligting waarmee ons hom gekonfronteer het, wat hy woordeliks weergegee het.”
“Ek het so afgelei.”
“Nogmaals dankie dat jy ons op Kolof se spoor gesit het.”
“Net ’n plesier gewees.”
Haar gemoedelike stemtoon laat hom moed skep.
“Sarah … Dan is daar iets anders. Ek … ek het ’n groot behoefte om, as dit enigsins vir jou moontlik is, binnekort met jou oor ’n koppie koffie iewers te gesels. Nie … oor werk nie.”
Sy reageer nie.
“Ek … ek het baie om te verduidelik,” sê hy om die ongemaklike stilte te verbreek.
“Ek dink nie daar is veel om te verduidelik nie, Carl. Jy en die kaal vrou in jou woonstel het alles duidelik gemaak. Ek het die boodskap gekry.”
“Dit was nie my bedoeling … om jou seer te maak nie. Ek kan –”
“Carl, ek wil dit nie nou bespreek nie,” onderbreek sy hom. “Kom ons sê maar my wonde het nog nie genees nie. Ek is regtig nie gereed vir so ’n gesprek nie.” Sy aarsel ’n oomblik. “Ek gaan in Desember Europa toe vir ’n wintervakansie saam met ’n vriendin. As ek in die nuwe jaar terugkom, sal ek weer oor jou voorstel dink.”
“Ek … verstaan. Dis net dat ek … ”
“Totsiens, Carl.”
Hy kry nie kans om te groet nie, want sy het die verbinding verbreek.
* * *
Maandag 12 November
Riaad, Saoedi-Arabië
“Die donnerse afperser is aansienlik slimmer as wat ons gedink het,” sê Kamal.
“Ek lei so af. Mansoor het my vanoggend skaars gegroet. Hy neem mos enige haakplek in ’n operasie persoonlik op. Hoekom het jy hom en Hafsa laat terugkom?” vra Taleb.
“Sou ’n mors van tyd wees om op die lughawe te bly rondhang. Die bliksem het soos ’n groot speld verdwyn. As jy my vra, is hy lankal in ’n ander land.”
“Suid-Afrika?”
Kamal skud sy kop. “Nie volgens wat ons analiste kon uitvind nie. Hulle kontakte by die lugrederye sê Safudien het geen vliegkaartjie bespreek nie. Ek het ’n gevoel hy het op ’n ander manier die Turkse grens oorgesteek, of hy kruip dalk iewers op die Turkse platteland weg. Hy kan selfs nog in Istanbul wees. Maar as hy van enige bestemming af ’n vliegtuig bespreek, sal ons dadelik weet. Dan kan ons nuwe planne beraam.”
“Ons het nie veel tyd nie, nè? Sy sperdatum vir die geld se inbetaling is oor bietjie meer as ’n week.”
Kamal haal sy skouers op. “Ek is nie te bekommerd daaroor nie. Safudien besef nou ons weet hy is die afperser. As hy dit sou waag om die video openbaar te maak, sal hy ook besef dat ons dan éérs vir sy keel sal gaan. Hy sal nooit weer ’n ordentlike nagrus hê nie. Ek is seker daarvan dat hy ons weer op ’n manier gaan kontak as hy sien ons het nie teen die sperdatum die geld inbetaal nie. Hy kan dan selfs besluit om sy eis van twintigmiljoen dollar af te bring na ’n paar miljoen. Onthou, hy het hom reggemaak vir ’n groot betaaldag. Hy gaan nie naastenby sulke geld kan kry as hy die video-opname aan ’n mediamaatskappy probeer smous nie. Hulle betaal in duisende, nie miljoene nie.”
“Ek hoop jy’s reg.”
Kamal glimlag. “My intuïsie is selde verkeerd.”
“Wat sê Mansoor van Hafsa? Gaan sy die paal haal as spioen?”
“Vol lof oor haar. Behalwe vir daardie glips, het sy gewys sy kan in ’n volwaardige agent ontwikkel. As dit enigsins nodig is om Safudien in Suid-Afrika te elimineer, gaan ek haar weer saam met Mansoor stuur.”
Taleb haal ’n fotostaat uit sy lêer. “Van Suid-Afrika gepraat. Het jy die Reuters-berig gesien oor die Suid-Afrikaanse regeringsamptenaar wat gister in ’n plaaslike koerant so baie oor ons wapenaankope te sê gehad het?”
“Ek het Bahir al vroegoggend daaroor gebel,” antwoord Kamal. “Gesê ek wil hê hy moet die saak … regstel, as jy weet wat ek bedoel. Die opdrag het buitendien van bo gekom.”
Taleb glimlag. “En het hy kapsie aangeteken?”
“Nee, ek het ons situasie duidelik uitgespel. Ons vrees is dat die amptenaar hierdie ding in ’n mediasirkus kan omskep. Dit kan groot skade aanrig, wat Saoedi-Arabië veral ná die Khashoggi-moord nie kan bekostig nie. Hy het aanvanklik nie te geneë daarmee geklink nie. Ek het hom vinnig herinner aan ons ooreenkoms en mooi laat verstaan dat ons nie nee vir ’n antwoord gaan aanvaar nie. Buitendien gaan hy mildelik daarvoor vergoed word. En die man wat in die verlede sulke take vir hom verrig het, is nog beskikbaar. Dit behoort dus glad te verloop.”
“Kan Bahir nie sommer met Safudien afreken wanneer hy in Suid-Afrika land nie?”
Kamal skud sy kop. “Nee, daarvoor het ek ’n pro soos Mansoor nodig. Ek sou ook nie wou hê dat Bahir die video-opname onder oë kry nie. Ek sal net gemaklik voel as Mansoor daardie bewyse vernietig.”
* * *
Woensdag 14 November
Komotini, Griekeland
Die kamertjie wat Anwar gehuur het, is vuil, bedompig en beknop. Hy het hom die afgelope paar dae vervloek daarvoor dat hy in so ’n smerige plekkie wegkruip. Kon snags nie ’n oog toemaak soos die vlooie hom byt nie. Dankie tog dat hy nou gaan uitboek.
Stap een is minstens afgehandel. Hy is nou amptelik werkloos nadat hy die nuusredakteur vanoggend ingelig het sy omstandighede vereis dat hy met onmiddellike ingang moet bedank. Dié was stomgeslaan en wou nog vra wat die redes vir sy besluit is, maar Anwar het die verbinding verbreek. Hy skuld die donner geen verduidelikings nie. Omdat hulle salarisse op die veertiende van elke maand inbetaal word, gaan hy ook nie geld verloor nie. Dit gaan darem sy reis- en verblyfreëlings help finansier totdat die Saoedi’s betaal.
Nou vir stap twee, wat hom uiters senuweeagtig stem. Hy sal die Saoediese konsulaat moet kontak om sy boodskap by die koninkryk uit te kry. En dan sal hy moet wag op ’n antwoord. Hy is beslis nie van plan om sy skootrekenaar te gebruik nie. Hy weet hulle kan deur sy IP-rekenaaradres vasstel waar hy hom bevind, maar al die navorsing wat hy daaroor op die internet gedoen het, dui daarop dat dit tyd neem. In daardie opsig is hy dus veilig, want sodra hy vandag by die internetkafee klaar is, verkas hy met die bus na die westelike kus van Griekeland om van daar af met die boot Italië toe te gaan.
Hy kry sy bagasie en gaan betaal die ou suurgat Griek by die kantoortjie. Die internetkafee is net ’n straatblok van hier af.
Daar gekom, kies hy ’n rekenaar in ’n stil hoek. Hy tuur lank na die skerm voor hy begin tik.
Vir dringende aandag. 
Julle het net ’n week tyd om my te betaal. Doen julle dit nie, stel ek die video-opname vry aan die media, soos ek julle in my eerste boodskap gewaarsku het. Laat weet wanneer ek my geld kan verwag. Ek wil binne die volgende uur ’n antwoord hê.
Anwar stuur die e-pos. Die bliksems sal nou besef hy’s ernstig. Hy is vol vertroue dat die konsulaat sy boodskap dadelik na ’n hoër gesag in Riaad sal aanstuur.
Die minute tik traag verby. Anwar moet aanhoudend sweet van sy voorkop afvee. Die fokken spanning dreineer hom.
’n Halfuur later verskyn daar ’n boodskap. Hy sien dadelik aan die e-posadres dit kom van Riaad af, en hy maak dit oop.
Ons is van plan om jou te betaal, maar dit kan nie binne die volgende week geskied nie. As gevolg van die groot bedrag ter sprake, moet dit hier eers deur verskeie kanale en goedkeuringsprosesse gaan. Dan sal dit dadelik betaal word. Die proses kan egter ’n maand of twee duur. Ons vra dus geduld van jou kant, maar verseker jou dat jy jou geld beslis sal kry. 
“’n Fokken maand of twee,” prewel hy. Sy eerste instink is om dadelik terug te skryf dat dit nie vir hom aanvaarbaar is nie, maar hy bedink hom. Hy kan nie nou hardegat wees nie, want die geheuestafies met die video-opname lê onder ’n vloerplank van sy ma se huis in die Bo-Kaap. En hy het die bleddie opname op sy foon en rekenaar uitgewis.
Hy sal eers in Kaapstad moet uitkom voor hy weer in ’n posisie is om eise te stel as die geld nie inbetaal word nie. Hy hoop inniglik dat dit nie nodig gaan wees nie.

Vrydag 16 November
Bloubergstrand, Kaapstad
Tito moet teenoor homself erken dat hy baai in sy nuwe status as onkreukbare regeringsamptenaar “wat nie langer met die leuens en toesmeerdery van sy politieke base kon saamleef nie”, soos Die Burger dit gister in sy hoofartikel gestel het.
Vanoggend het ’n verslaggewer van die Sunday Times ’n lang onderhoud met hom hier in sy woonstel kom voer. Sy het gevra dat hy hulle van ’n nuwe nuushoek moet voorsien, want vandeesweek se dagkoerante het die wapenstorie omtrent uitgeput. Toe het Tito sommer van die geleentheid gebruik gemaak om te kap na die Saoedi’s se barbaarse gebruik om politieke teenstanders in die openbaar te onthoof – nog iets waarvoor die Suid-Afrikaanse regering hom blind hou om nie handelsbetrekkinge met die Saoedi’s te skaad nie.
Tito voel bevry. Hy het suksesvol uit die monster se kake ontsnap. Hy hoef nie meer soos alle amptenare te maak of hy niks agterkom wanneer die korrupte spul politici hulle ondeurdagte planne smee nie.
Hy glimlag. Die hoogtepunt van sy week was egter sy gesprek met die minister. Dié het hom Maandagoggend woedend gebel. “Ons aanvaar nie jou bedanking nie, want jy word oneervol ontslaan. Dit sal onder meer ’n groot impak op jou skeidingspakket hê,” het hy getier. Toe Tito hom egter dreig dat hy hulle kantoorgesprekke wat hy op sy selfoon opgeneem het aan die media sal vrystel, het die minister ’n vinnige U-draai gemaak. Hy was so mak soos ’n lammetjie toe hulle die gesprek afsluit. Met die belofte dat Tito sy volle skeidingspakket sal ontvang.
Intussen moet die minister vure doodslaan soos nooit tevore nie, het Tito op TV en in die dagkoerante gesien. Sy beloftes dat hierdie aantygings deeglik ondersoek sal word, en dat die regering binnekort ’n verklaring daaroor sal uitreik, is vir hom oorbekend. Daar gaan niks van kom nie.
Tito stap balkon toe en tuur uit oor die see en berg. Al is sy woonstel op die grondverdieping, het hy ’n asembenemende uitsig. Hy kyk op sy horlosie. Daar is nog genoeg tyd om op die strand te gaan draf voor ’n verslaggewer van die Cape Times hom ná twee kom sien.
Hy trek inderhaas sy sweetpak en tekkies aan en sluit sy woonstel. Op die sypaadjie doen hy ’n paar strekoefeninge. Sy oë skeer oor die omgewing. Oor middagete wemel die strand van mense.
Tito merk ’n man op in ’n rooi Ford Fiesta oorkant die pad. Die kêrel staar stip na hom, maar hy steur hom nie daaraan nie en begin draf. Met dié dat sy foto in elke koerant en op die TV-nuus pryk, moet hy aanvaar dat mense hom gaan herken.
* * *
Saterdag 17 November
Riaad, Saoedi-Arabië
Hafsa moes op haar pa se aandrang vir die naweek huis toe kom.
Terwyl sy nou saam met die res van die gesin in die leefkamer sit, is haar pa steeds ontsteld oor hoe Kareem deur die kroonprins se paleiswagte verniel is.
“Wat sê jou ma se broer hiervan? Dra sulke barbaarse optrede sy goedkeuring weg? Kyk hoe lyk Kareem. Vol brandwonde. En dit met stompies!”
“Pa, ek is net ’n sekretaresse. Oom Kamal bespreek nie sulke dinge met my nie.”
“Gmf,” laat Kareem van hom hoor.
Sy kyk skerp na haar broer. “Dis nie nodig om te snork nie. Oom Kamal-hulle het niks daarmee te doen gehad nie. Dis in elk geval net jou eie skuld. Jy moes nie saam met daardie afvallige prinse die kroonprins probeer ondermyn het nie. Julle is eintlik net ontevrede oor julle toelaes en –”
“Hafsa, toon respek vir jou broer!” roep haar pa uit. “Jy is net ’n sekretaresse by die presidensie. Dis dinge waarvan jy niks weet nie. Boonop het geen vrou die reg om haar oor politieke aangeleenthede uit te laat nie.”
Hafsa voel hoe die bloed in haar gesig styg. “Pa het nie ’n benul …”
Maar haar ma gryp in. “Hafsa, ons wil nié die naweek met onsmaaklike argumente bederf nie. Kom saam met my kamer toe. Ek wil jou iets wys.”
Haar ma lei haar aan die hand uit die vertrek.
Hafsa moet baklei teen die trane. Wanneer dinge eendag in hierdie land genormaliseer het, sal haar pa vir haar respek kry. Dalk is hy selfs trots op haar wanneer hy uitvind sy dogter is ’n gerekende agent van die land se mees formidabele intelligensie-agentskap.
* * *
Saterdag 24 November
Tamboerskloof, Kaapstad
Carl val uitgeput op die rusbank in sy woonstel neer. Hy het die grootste deel van die oggend in die gimnasium deurgebring, waar hy ’n week gelede aangesluit het om sy liggaam weer vaartbelyn te kry. Sedert Sarah op hom en Juliana afgekom het, het hy te veel gedrink en hom ooreet aan gemorskos.
Sy laaste foongesprek met Sarah was die vonk vir dié besluit om weer gesond te leef. Die moontlikheid dat sy in die nuwe jaar bereid sal wees om oor ’n koppie koffie oor hulle toekoms te gesels, is waaraan hy vasklou. En om sy kop skoon te kry en op die smal weg te bly, is harde oefening die beste raad.
Die werk by Mercurius help ook sy gedagtes gefokus hou. Hoewel daar in hierdie stadium nie vreeslik uitdagende take is nie, doen hy alles so goed as wat hy kan. Die CIA was veral in hulle noppies met sy en Calvyn se wapenverslag. Julle is die eerste Mercurius-tak wat onweerlegbare bewyse kon lewer dat onwettige wapenhandel aan die orde van die dag is as dit by die Saoedi’s kom, het die CIA-baas geskryf.
Carl het dié stillerige tyd by die werk gebruik om die enigste ander man op Mercurius Suid-Afrika se betaalstaat te ontmoet – hulle kontakman by die SA Polisiediens.
Toe Carl vroeër vanjaar kontrakwerk vir Mercurius gedoen het, het hulle baie hulp gehad van John Antelme, mediaskakelman van die SAPD in die Kaap. Maar slegs die vorige baas, Wim O’Reilly, het toe met hom geskakel, grootliks om sy identiteit geheim te hou – die polisie is onbewus van Antelme se “tweede werk”. Volgens Antelme verdien hy meer by Mercurius as by die polisie, wat hom ’n ywerige medewerker maak. As iemand wat in die mediakantoor werk, ontvang hy afskrifte van elke misdaaddossier in die land, en hy is daarom vir hulle goud werd. Sy verbintenis met Mercurius moet steeds in groot geheimhouding plaasvind, het hy tydens hulle gesprek ’n paar keer beklemtoon.
Die skril gelui van sy selfoon op die koffietafel laat Carl vervaard orent kom. Hy gryp dit sonder om op die skerm te kyk.
Carl herken haar stem dadelik.
“Noudat die eksamen verby is, is ek en Natalie opgeskeep met onsself. Moet ons nie jou dag kom ophelder nie?”
Die versoeking is bitter groot. Dis op die punt van sy tong om vir haar te sê hulle moet kom, maar die beeld van Sarah doem voor hom op.
“Ongelukkig is ek nie meer beskikbaar vir sulke sports nie, Mandy. Ek het ’n nuwe vriendin,” lieg hy.
* * *
Sondag 2 Desember
Campobasso, Italië
Anwar is in twee geskeur. Moet hy vir ’n maand of wat hier in die suide van Italië wegkruip, of moet hy na sy ma se huis toe gaan waar die geheuestafies is?
Vir die soveelste keer oorweeg hy sy opsies. Die enigste feit waarvan hy seker is, is dat die Saoedi’s weet dis hy wat hulle afdreig. Of hy die storie moet sluk dat sy geld inbetaal sal word sodra dit deur al die goedkeuringsprosesse gegaan het, weet hy nog nie. Hy wil graag. Die Saoedi’s het immers Khashoggi se kinders met omkoopgeld stilgemaak.
Maar in sy agterkop is daar ’n donker gedagte wat hy nie uitgeskud kry nie. Dalk speel hulle net vir tyd om hom in die hande te kry. Dan sal hy dom wees om nou na sy tuisland terug te keer – dit is waar hulle hom juis sal soek.
Anwar sug. Sy gesonde verstand sê vir hom hy moenie oorhaastig wees nie. Hy voel veilig in Campobasso, ’n plek wat hy redelik goed ken. In sy eerste jaar by die Evening Standard is hy hierheen gestuur vir ’n storie. In die proses het hy die stad, eintlik nie meer as ’n groot dorp nie, etlike kere deurkruis.
Hy het weer ingeboek by die goedkoop hotelletjie waar hy destyds gebly het. Die kamer is beknop, maar minstens skoon. Deur sy kos by die groentemarkie te koop, spaar hy ook geld sodat hy meer as genoeg sal hê om Suid-Afrika toe te vlieg.
Dis die veiligste om eers hier weg te kruip, besluit hy oplaas.

Donderdag 3 Januarie
Bloubergstrand, Kaapstad
Die man lê op sy rug. Een arm hang langs die bed af, sy vingers saamgetrek soos ’n roofvoël se klou. Die vingers van die ander hand is oopgesprei op sy kaal bors. Sy linkerbeen is teen ’n onnatuurlike hoek onder die regter ingevou.
Maar dis sy kop en nek op die bloedbesmeerde kussing wat die aanwesiges se aandag opeis. Die kop lê skuins langs die nek, nog net op ’n manier deur sy nekwerwels daaraan geheg. Sy lewelose oë skep die indruk dat hy na die plafon staar, en ’n pienk tongpunt peul uit sy een mondhoek. In die oopgekloofde nek is spiere, sagte weefsel en kraakbeen ontbloot. Die lugpyp steek uit soos ’n geknipte tuinslang.
“Fok, in my lewe het ek nog nie so iets gesien nie!” roep adjudant Robert Klaasse uit. “Mens kan maar sê die ou is onthoof. Dis die werk van ’n moerse skerp wapen daai.”
Kaptein Clayton Philander knik. “Dis nie ’n mooi gesig nie.” Hy vat Klaasse aan die arm. “Staan weg dat die forensiese span hulle werk kan doen. Help nie ons bespiegel oor die moordwapen nie.”
Hy beduie na die skuifdeur wat halfpad oop staan. “Die moordenaar moes daar ingekom het. Maklik om hierdie soort deure net uit hulle spoortjies te lig en oop te skuif. En met dié dat die woonstel op die grondverdieping is, was dit vir hom geen moeite om op die balkon te kom nie.”
Maar Klaasse se oë bly vasgenael op die lyk.
“Kaptein, hierdie ou het die regering se derms die afgelope tyd lelik in die media uitgeryg. En nou het iemand sy fokken kop amper afgesny. Dis so clear soos daylight vir my. Hierdie is ’n politically motivated murder as ek al ooit een gesien het.”
“Stadig oor die klippe, Klaasse. Jy maak te vinnig afleidings,” maan Philander. Hy wys na die oop hangkasdeure. “Die onderste laaie is oopgetrek. ’n Mens kan duidelik sien hy het daarin gekrap. Moontlik Mvaba se beursie gesoek. En daar is niks op die lessenaar in die hoek nie. As jy my vra, het Mvaba darem seker ’n skootrekenaar gehad.”
“’n Inbreker?”
“Dis nie uitgesluit nie.”
Klaasse beduie na die bedkassie. “Daar lê sy selfoon dan. ’n Inbreker sou dit beslis gevat het.”
“Nie noodwendig nie. Dis halfpad weggesteek onder daai boek. Onthou, hy moes in die donker gewerk het. Hy sou nie in ’n grondverdieping-woonstel die ligte aangesit het nie.”
“Darem seker ’n torch gehad,” mompel Klaasse, maar Philander ignoreer dit. Sy adjudant is altyd geneig om aannames te maak. Sy bynaam by die Valke is nie verniet Seconds nie. “Klaasse solves ’n crime mos binne ’n paar seconds,” word gereeld gespot.
Hulle stap na die leefkamer.
“Daar staan die TV ewe,” sê Klaasse. “Strange dat hy nie daarin belanggestel het nie.”
Die sarkasme in sy stem ontgaan Philander nie. “Dis ’n helse groot platskerm. As hy alleen ge-operate het, sou hy dit nie oor die veiligheidsmuur kon kry nie.” Philander beduie na die TV-kassie se oop laaie. “Maar hy’t wel daarin gekrap.”
Klaasse skud sy kop. “Hel, kaptein, ek weet darem nie. Hoekom Mvaba op so ’n wrede manier doodmaak as die inbreker net ’n paar goeters wou steel? Hy kon hom mos met die mes of die byl, of wat hy ook al as wapen gebruik het, gedreig het en daai goeters by hom gekry het. Maar sy kop afchop terwyl hy in sy bed slaap, maak nie vir my lekker sense nie.”
Philander frons. “In watter wêreld leef jy? In Suid-Afrika is mense al wreedaardig vermoor vir veel minder as ’n laptop en ’n beursie.”
Klaasse brom iets onderlangs.
“Hierdie weelderigheid verstom my,” merk Philander op. “As dit sy vakansiewoonstelletjie is, wil ek nie weet hoe sy blyplek in Pretoria lyk nie.”
Klaasse buk en tel iets van die vloer langs die TV-kassie op. “Nogal ’n fancy ballpoint dié. Waterman. Ek het hierdie penne nou die dag in ’n shop gesien. Hulle kom in stelle van vyf, skryf in verskillende colours. Kos ’n plaas se prys.”
Philander kan nie ’n glimlag keer nie. “Daar het jy dit nou. Die inbreker moes die waarde daarvan besef het. Lyk of hy in sy haas een van die penne laat val het.”
Klaasse sit die pen in ’n bewyssakkie. “Oukei, kaptein, jy het jou punt gemaak. Dalk was dit net ’n wreedaardige inbreker.”
* * *
Vrydag 4 Januarie
Mercurius-kantoor, Kaapstad
“Fok, ek’t mos gesê daar is gevaarlike magte in die regering,” sê Calvyn terwyl hy oor Carl se skouer die oggendkoerant se voorblad bestudeer.
“Ek dink jy’s reg, maar ek begryp nie hoe hulle dit kon waag om Mvaba nou af te stamp nie. Alles dui op ’n wraakaksie. Hulle gaan beslis hieroor onder die vergrootglas kom. Die media gaan die ding nie los nie.”
“Dalk het Mvaba nog inligting gehad, wat hy gedreig het om later bekend te maak. Daarom dat die evil forces besluit het om sy mond nou te snoer.”
“Dis ’n moontlikheid,” sê Carl.
“Die berig sê nie veel nie, nè? Net dat die Valke die saak ondersoek en dat daar in hierdie stadium nog nie verdagtes is nie. Hulle sê ook nie hoe Mvaba aan sy einde gekom het nie.”
Carl knik. “Hulle het moontlik goeie redes om in hierdie vroeë stadium van die ondersoek inligting terug te hou.” Hy tik ingedagte teen die koerant. “Maar ek gaan Antelme tog vra om vir ons afskrifte van daai dossier en die ander verslae in die hande te kry. Die moontlikheid is nie uitgesluit dat die Valke kop in een mus met die moordenaar is nie.”
“Shit, dink jy so?”
“Onwaarskynlik, maar nie onmoontlik nie. As iemand by die regering of Staatsveiligheidsagentskap die toutjies getrek het, kan dit ’n georkestreerde komplot wees, met die polisie deel daarvan. Dis maklik om in ’n moordsaak ’n blinde oog te gooi. Jy soek net leidrade wat op iets anders as ’n politieke moord dui.”
“Hel, Carl, dit klink dan nou vir my ons soek moeilikheid deur by hierdie ding betrokke te raak.”
Carl glimlag. “As verantwoordelike menseregte-organisasie is dit seker ons plig om vas te stel of hierdie moord ’n poging was om te keer dat nog inligting uitkom – verdere inligting wat Mvaba dalk oor oorlogsmisdade en skendings van menseregte gehad het. Of hoe?”
“Seker, ja, maar dit voel al hoe meer vir my of ons op die rand van ’n flippen afgrond speel.”
* * *
Saterdag 5 Januarie
Parow, Kaapstad
Wittes Groenewald maak sy persoonlike messetas oop, bestudeer die messe eers sorgvuldig. Dan besluit hy op sy vriend Yoshimi Kato se Gyuto, met die glimmende, vlymskerp lem van klipharde staal. Soos gebruiklik, bewonder hy die mes se vloeiende lyne voor hy sy blik vestig op die karkas – ’n lekker vet viertandskaap, dalk nie so sag soos lamsvleis nie, maar baie geuriger as kleuterskaap wanneer dit oor die kole gebraai word.
Voor hy begin, vat hy een van die slaghuis se cheap kapmesse en sit dit op die tafel langs die karkas neer. Daarmee sal hy die bene deurkap en -sny. Sy sophisticated Japannese sjefmesse is nie bedoel vir bene nie, die kans is te groot dat dit die lem kan beskadig. Wanneer dit egter by skoon snywerk van vleis kom, ken die Gyuto nie sy gelyke nie.
Hy takel sy taak met oorgawe. Die spiere in sy voorarm bult terwyl hy met doelgerigte, egalige hale die vleis oopkloof. Die lem gly deur die weefsel asof dit sagte botter is. Wittes se ritme word slegs nou en dan versteur wanneer hy die slaghuismes moet gebruik om bene deur te sny of te kap. Dan vloek hy onderlangs oor die swak gehalte van die messegoed wat suinige ou Beyers hier in die butchery aanhou.
Wittes glimlag terwyl hy werk. As dit by dooie vleis kom, moet hy bene deurkap. Met lewende vleis sny hy net tot hy been voel, dan hou hy op. Te veel moeite om ’n kapmes daarvoor saam te dra. Boonop is die job dan al gedoen.
Ná ’n halfuur vee hy die sweet met ’n plathand van sy kaalgeskeerde kop af en beskou sy handewerk tevrede. Die skaap is nou perfek gedissekteer om voor in die butchery se glaskas vir klante uit te stal: boude en skenkels, lende, lieste, ribbes, kruisskywe, dikribbes, bors, nek en blaaie. “Jou uitsonderlike snywerk laat ons vleis altyd fókken goed vertoon,” gee ou Beyers hom darem gereeld ’n feather in die cap, wat help om hom as blokman gemotiveerd te hou.
Wittes trek ’n groot bak nader om die vleis in te sit. Hy sal vanoggend minstens nog twee skape moet bewerk. Beyers Butchery is Saterdagoggende bedrywig.
Die selfoon in sy broeksak lui. Bedag daarop dat Poppie altyd kla dat hy sy broeke vuil vat, pik hy eers ’n lap op om sy hande mee skoon te vee voor hy die foon uithaal.
Hy is opgewonde toe hy op die skerm sien dis Bahir.
“Jy’t ’n goeie job gedoen, Wittes. Jou geld sal volgende week inbetaal word,” sê hy sonder om te groet.
Hy lui ook af voor Wittes dankie kan sê.
Wittes skud sy kop. Bahir is ’n man van min woorde. In hulle verbintenis van byna twintig jaar was geen foongesprek langer as ’n minuut nie. Selfs die jaarlikse oproepe wat hy op sy birthday van Bahir kry, word binne ’n minuut afgehandel. Die drie keer wat Bahir vir hom opdragte gegee het, was daar eers kort foongesprekke en verderaan notas in Wittes se posbus by die poskantoor. Altyd met ’n reminder om hulle te verbrand sodra hy die instructions onder die knie het. Wat hulle verhouding nog vreemder maak, is dat Wittes nie weet hoe Bahir lyk nie, ook nie wat sy regte naam is of waar hy bly nie.
Maar dit skeel hom min. Al is dit nie ’n gereelde jaarlikse income nie, bly die geld wat Bahir hom betaal die moeite werd. Ná sy vorige opdrag in 2011 kon hy ’n brand-new Ford Fiesta met daardie geld koop en Japan ’n maand lank besoek om sy vriendskapsbande met die mesmakers te versterk. Toe het hy nog oorgenoeg pitte gehad om vir Poppie haar droomoond aan te skaf.

Maandag 7 Januarie
Mercurius-kantoor, Kaapstad
“Ja-nee, die Mvaba-moord het omtrent opslae hier in ons mediakantoor gemaak,” fluister Antelme, wat Carl laat aflei dat van sy kollegas in die nabyheid is.
“As jy nie nou kan praat nie, kan jy my later bel.”
“Nie nodig nie, ek is nou in die gang,” sê Antelme ná ’n rukkie in ’n normale stem.
“Wat sê jou kollegas van die moord?”
“Politieke motiewe.” Hy gee ’n laggie. “Maar almal fluister net daaroor. Gevaarlik om hier te breedsprakig te raak. Jy weet nooit wie dit vorentoe teen jou kan gebruik nie.”
“Dink jy daar is regeringsbetrokkenheid?”
Antelme aarsel. “Jong, ek weet nie. Kan amper nie dink hulle is so stupid om ’n man uit te haal wat hulle die afgelope maand soos afkophoenders laat rondskarrel het nie. Dit sou net te obvious wees. Maar niks is seker onmoontlik nie.”
“Ek sien in die koerant die Valke ondersoek die saak?”
“Ja, die Wes-Kaapse polisiehoof beskou dit uiteraard as ’n prioriteitsaak. En net die feit dat die Valke betrek word, dui nogal op iets meer as ’n gewone moord. Kaptein Clayton Philander, die hoofondersoekbeampte in die saak, is ’n ou hand. Hy was destyds by die Skerpioene en is sedert die Valke se ontstaan by hulle. As daar ’n politieke kleurtjie aan die saak is, sal hy nie terughou nie. Sy track record is goed. Hy’t nie agendas nie en sal hom nie deur iemand laat voorskryf nie.”
“Dis goed om te weet, maar ek sal graag ook die besonderhede van die moord onder oë wil kry.”
“Ek stuur vir jou afskrifte van alles sodra ek dit het. Omdat dit ’n prioriteitsaak is, behoort dit redelik vinnig te gebeur.”
Toe Carl aflui, kom Calvyn by die kantoor in. Hy vee sy krulkuif van sy voorkop af. “Hel, is ek darem nóú oor die foon uitgekak!”
Carl glimlag. “Wie was so lelik met jou?”
“Sarah.”
“Sarah?”
Calvyn knik. “Sy sê as sy geweet het wat die gevolge gaan wees, het sy nooit met jou gepraat nie. Sy sê Kolof is ook nou in ’n flat spin oor Mvaba se moord. Hy sê die Saoedi’s kan maklik aflei dat hy die inligting verskaf het en nou sal hy noodgedwonge weer ondergronds moet gaan. Hulle het hom al twee keer probeer uithaal oor wapeninligting wat hy vrygestel het en wat hulle in ’n swak lig gestel het.”
Carl frons. “Sjoe, dis ’n interessante afleiding. Klink ’n bietjie onwaarskynlik as jy my vra. Dink sy regtig dat die Saoedi’s hulle sal verwerdig om ’n Suid-Afrikaanse amptenaar uit te haal wat hier teenoor die media spraaksaam geraak het?”
“Dis wat ek gevra het. Maar Sarah sê ons het nie ’n idee waartoe daardie bliksems in staat is nie. Sy sê die koninkryk verander in ’n monster as daar kritiek teenoor hulle uitgespreek word.”
“Dit het sy vir my ook gesê. Dis seker nie onmoontlik nie, maar ek dink sy én Kolof maak te vinnig afleidings. As daar politieke motiewe agter Mvaba se moord is, dui dit oorwegend op ons eie regering. En dis in elk geval laf van haar om Mercurius nou vir Mvaba se moord en Kolof se paniekaanval te wil blameer. Dis sy wat my Kolof se kontakbesonderhede gegee het, en hy was maar te gewillig om vir ons al die info te gee wat hy het.”
“Presies, maar Sarah wil nie daarna luister nie. Sy sê sy het nou finaal haar les geleer: Meng jou in met Mercurius se sake en menselewens word geneem of in gevaar gestel. Sy’t gevra dat ons haar nie weer betrek nie.”
Carl sug innerlik. Daarmee is sy kanse om met haar oor ’n koppie koffie oor hulle verhouding te gesels, heel moontlik ook in sy moer in.
* * *
Woodstock, Kaapstad 
Hy lees eers weer die e-pos vlugtig deur voor hy dit stuur. Hy het maar die heuningkwas ingelê.
Alles het seepglad verloop. Niks sal na julle teruggespoor word nie. En nogmaals dankie vir die inbetaling van die geld. Dit sal my kontakman baie gelukkig maak en soos altyd sy goeie samewerking in die toekoms waarborg. En terloops, julle was reg. Ons het net betyds toegeslaan. Ek het verneem ’n uitgewer was besig om met die man te onderhandel oor ’n boek. Wat hy alles daarin sou kwytraak, wil ’n mens nie eens aan dink nie. Julle aanvanklike gevoel was reg. Jammer dat ek julle oordeel toe bevraagteken het. Groete, Bahir.
Hy kyk gesteurd op toe sy vrou in die studeerkamer se deur verskyn en skakel die skootrekenaar af.
“Is jy nie van plan om vanaand te kom slaap nie?” vra sy. “Dis al amper twaalfuur.”
“Ek moes nog ’n paar dinge afhandel.”
Sy trek ’n skewe mond en wys na die skootrekenaar. “Ek sien jy is al weer besig met daai ander laptop van jou. Watse vuilwerk moet jy nou weer vir die donnerse Arabiere doen?”
Hy vererg hom. “Ek wens jy wil ophou om só na my kollegas in Saoedi-Arabië te verwys. Deur hulle toedoen kan ons minstens bekostig om op nice plekke vakansie te gaan hou. En was dit nie vir hulle nie, het jy nie verlede jaar ’n nuwe kar gekry nie. Wees eerder dankbaar as om hulle aanhoudend te kritiseer.”
Sy gaan sit op die rusbank oorkant hom. “Natuurlik is ek dankbaar oor die ekstra inkomste. Maar dit vang my dat jy so geheimsinnig daaroor is. Ons is al sewentien jaar getroud en ek is steeds in die duister oor presies wat jy vir die Ara- … Saoedi’s doen. Dit freak my nog altyd uit, want ek weet jy is nie veronderstel om dit te doen nie. Net die feit dat jy my die dood voor oë gesweer het as ek ooit vir iemand iets daarvan sê, maak my bitter senuweeagtig. Kan jy dit nie verstaan nie?”
Hy sug, staan op en gaan sit langs haar op die rusbank. “Jy hoef nie te stres nie. Ek sien net om na hulle belange in Suid-Afrika. Dit behels intelligensiewerk wat ek met niemand kan bespreek nie, nie eens met jou nie.”
“Daai rympie ken ek al.” Sy neem sy gesig in albei haar hande. “Hoekom is jy so behep met hulle?”
Hy wil-wil hom vervies. “Ek’s g’n behep met hulle nie. Dis ’n lang storie wat ek jou ’n ander dag sal vertel.”
Hy staan op en trek haar aan die arm orent. “Kom dat ons kooi toe gaan. Ek is bitter moeg. Dit was ’n lang dag by die werk.”
Sy glimlag. “Onthou net een ding, ek gaan nie van jou belofte vergeet nie.”
“Watter belofte?”
“Daai lang storie wat jy my gaan vertel.”
* * *
Kloofstraat, Kaapstad
Sarah sit die lamp op haar bedkassie aan. Swets toe sy sien dis amper twaalfuur. Sy het al negeuur in die bed geklim omdat sy pootuit was, maar kon om die dood nie ’n oog toemaak nie.
Sy staan op en stap kombuis toe, skakel die Nespressomasjien aan. Kan netsowel aanvaar dat ’n lang nagrus haar nie beskore is nie. Sy het darem nog vakansie voor sy by die universiteit moet begin. Sy sal wel in die volgende twee weke verlore slaap inhaal.
Sy voel miserabel omdat sy vanoggend so tekere gegaan het. Dis wat haar wakker hou. Calvyn het dit nie verdien nie. Dis woede wat sy op Carl moes uitgehaal het. Sy was ook onredelik met haar beskuldigings.
Sarah stap met die beker koffie sitkamer toe en gaan sit. Tamheid van die lang vlug van Stockholm via Dubai sit nog in haar ledemate. As gevolg van daardie oorklim-vertraging het sy eers ná middernag hier aangekom.
Nadat die buurvrou haar boonop vanoggend seweuur met haar alewige vioolspelery wakker gemaak het, het sy met die verkeerde voet uit die bed opgestaan. Toe sien sy op haar foon dat Kolof vir haar ’n e-pos gestuur het met die boodskap dat hy na aanleiding van die Mvaba-moord vir ’n wyle van die aardbol gaan verdwyn. Sy het nie ’n idee gehad waarna hy verwys nie, maar het vinnig die hele storie op Netwerk24 gekry.
En dadelik was sy smoorkwaad vir Carl. Sodra hy by iets betrokke is, verloor mense hulle lewens, was die eerste gedagte wat deur haar kop geflits het. Dis presies wat haar in haar Mercurius-dae twee keer laat dink het oor ’n toekoms saam met hom. Om pal oor jou skouer te moet loer ingeval iemand hom of haar op Carl wil wreek, was nie haar idee van ’n lewe nie. Maar haar hart het daardie tyd die septer geswaai.
Sy snork. Sy moes uit Carl se lewe padgegee het toe daardie mal Duitser hulle amper in die Mercurius-woonstel vermoor het. Maar nee, in Johannesburg het haar vrese verdwyn, het sy haarself oortuig dat sy nie meer bang is vir die risiko’s van ’n verhouding met hom nie. Sy reputasie as rokjagter het skaars by haar opgekom. Hy’t immers belowe hy wag vir haar.
Sarah staan op en stap kombuis toe. Om hom saam met daai kaal slet in sy woonstel te betrap, het haar hart aan skerwe gebreek. En terwyl sy steeds die stukke optel, is die bliksem al wéér voltyds in haar gedagtes. Dit was ’n onwerklike oomblik toe hy twee maande gelede by haar kantoor instap. Sy het soveel emosies gelyktydig ervaar – skok, haat, woede, weersin …
Maar in die volgende paar minute het haar hart begin vermurwe. Sy moes keer dat haar gesig wys wat sy voel. Daarom dat sy die gesprek kortgeknip het met die leuen dat sy vir ’n klas moet voorberei.
Sy was die koppie, sit dit op die droograk en stap kamer toe.
Of sy hoegenaamd vannag ’n oog gaan toemaak, weet sy nie. Sy syg op die bed neer.
Nee. Sy kan haar nie weer blootstel aan die risiko’s wat met só ’n verhouding gepaard gaan nie.

Woensdag 9 Januarie
Wes-Kaapse Polisie-hoofkantoor, Kaapstad
Luitenant-generaal Petrus Radeba het vanoggend ’n oproep van die minister gekry. Dié wou weet hoe die ondersoek vorder.
“Ons moet hierdie bespiegelinge in die media dat die regering agter die Mvaba-moord sit, in die kiem smoor. Dis van alle waarheid ontbloot!”
Vir die minister se onthalwe hoop Petrus daardie laaste stelling is korrek. Hy wil nie eens aan die gevolge dink as iets wél daarop dui dat die regering betrokke is nie.
Die gelui van sy telefoon dring deur sy gedagtes.
“Kaptein Philander is hier, generaal,” sê sy sekretaresse.
“Stuur hom in.”
Gewoonlik skakel Petrus as die Wes-Kaapse polisiehoof nie direk met die hoofondersoekbeampte in ’n saak nie, maar die Valke se bevelvoerder is met sy jaarlikse verlof en sy adjunk in Johannesburg op ’n kursus. Hy kon nie wag tot hulle terug by die werk is nie.
Clayton Philander kom ingestap – ’n onindrukwekkende, skraal man met smal skouers, ’n streepsnorretjie en prominente ken. In sy laat veertigs, dalk vroeë vyftigs. Petrus het darem vertroue in hom. Hy is ’n gesoute Valke-speurder wat al verskeie hoëprofielsake hanteer het.
Hulle skud blad en Philander gaan sit oorkant hom.
“Clayton, vertel my wat julle het.”
Philander skraap sy keel en vee met ’n hand oor sy ken. “In hierdie stadium wag ons nog op die forensiese uitslae en –”
“My goeie bliksem! Dit is ’n prioriteitsaak dié. Slaap die bliksems by Forensies?”
Philander gee ’n verleë laggie. “Hulle werk eintlik hard daaraan en het my verseker ek sal die uitslae môre kry. Só ook die patoloog se bevindings.”
Petrus snork. “My opdrag was dat hulle vier-en-twintig-sewe daaraan moet werk.”
“Sommige dinge, soos die vingerafdrukke, neem maar tyd. Mvaba het van ’n skoonmaakdiens gebruik gemaak en daar is dus baie vingerafdrukke in die woonstel. Dit beteken Forensies moes eers die vingerafdrukke gaan neem van die vier skoonmakers wat die oggend van 2 Januarie daar was. Al manier om vas te stel of daar ander, vreemde afdrukke is. Dieselfde geld vir hare wat in die woonstel gekry is.”
“Nie geweet skoonmakers werk op Tweede Nuwejaar nie.”
“Gewoonlik nie, maar Mvaba het daarop aangedring omdat hulle voor Kersfees nie opgedaag het nie. Volgens hulle wou hy die plek skoon hê voor hy op die vierde terugkeer Pretoria toe. Die Blouberg-woonstel is net sy vakansieplek.”
“Right, gee vir my die ander tersaaklike inligting.”
“Grieselrige moord. Mvaba is so te sê onthoof, vermoedelik met ’n mes. Net die nekwerwels het sy kop nog aan sy lyf gehou. Van oor tot oor oopgekloof.”
“Goeie bliksem!”
Philander knik. “Ja, dit was maar ’n bloederige affêre. Dit lyk of Mvaba in sy slaap oorval is. Geen teken van defensiewe wonde aan sy arms of hande nie.”
“Daai bloederige inligting moet julle onder geen omstandighede vir die media gee nie, kaptein. Dit sal ’n nog gróter histerie veroorsaak. Volstaan maar daarby dat dit ’n mesmoord was.”
“Ek het ook so gedink.”
Petrus sluk. Nou vir die allerbelangrikste vraag. “Is daar iets gesteel?”
“Ja, generaal. Sy beursie word vermis en volgens die skoonmakers was daar altyd ’n skootrekenaar op die lessenaar in sy kamer. Dié is ook weg. En oral in die woonstel is laaie oopgetrek. Daar kan ander goed ook weg wees.”
“Dank die Vader!” roep Petrus uit. “Dit kan dus ’n inbreker wees.”
’n Effense glimlag verskyn op Philander se gesig. “My voorlopige bevinding is dat dit ’n inbreker se werk was.”
“Dit kan jy maar luid aan die media verkondig, hoor.”
Philander aarsel. “Ek … wou, maar daar is … nog iets wat ek dalk moet noem, wat rimpelinge kan veroorsaak.”
Petrus frons. “Klink nie na goeie nuus nie?”
“Dit is nie. Die inbreker het nie Mvaba se selfoon gesteel nie. Dit het half weggesteek onder ’n boek op die bedkassie gelê. Ek het ’n vermoede hy’t die foon nie gesien nie.”
“En?”
“Daar … is gesprekke op die foon opgeneem.”
“Gesprekke?”
“Verskeie gesprekke tussen Mvaba en die minister in die presidensie. Gesprekke wat die minister … en die regering nie goed laat lyk nie.”
“Shit! Wie het almal na die stemopnames geluister?”
“Net ek en adjudant Klaasse.”
Petrus haal diep asem. “In dié stadium deel julle daardie inligting met niemand nie. Maak vir my transkripsies daarvan. Ek wil dit môre op my lessenaar hê.”
“Dit moet ongelukkig in die dossier gemeld word, generaal.”
“Nie voor ek die transkripsies onder oë gehad het nie. Intussen swyg julle soos die graf daaroor. Géén inskrywing in ’n bleddie dossier nie.”
Hy sien Philander wil kapsie maak, maar hy hou sy hand omhoog.
“Dis ’n direkte opdrag, kaptein. Verstaan ons mekaar mooi?”
“Ja, generaal.”
* * *
Donderdag 10 Januarie
Parow, Kaapstad
“Kom maak jouself handy in die kombuis, Wittes! Ek’s g’n die resident-sjef in die huis nie. Jy moet ook jou fokken kant met die suppers begin bring!” skreeu Poppie.
Wittes sug waar hy op die rusbank na 7de Laan kyk. Sy suster kan so donners opstairs wees. “Wat moet ek doen?” skreeu hy terug.
“’n Klomp groente chop vir die bredie.”
Hy moet eers die kat van sy skoot aftel voor hy steunend opstaan. Hy stap na sy slaapkamer om sy messetas te gaan haal.
In die kombuis steek hy vas toe hy die hoop groente sien. “Maak jy vanaand vir ’n platoon kos?”
“Nee, man, as ons klaar geëet het, sit ek wat oor is in die fridge. Dan kan ons dit die volgende twee aande net opwarm. Ek is moeg daarvan om my elke fokken aand hier voor die potte af te sloof.”
Wittes besluit om nie te noem dat sy vet suster die een is wat op groot suppers aandring nie. As dit van hom afhang, sal ’n toasted sandwich oukei wees.
Hy maak sy messetas oop, beskou eers die versameling van twintig messe en haal dan sy getroue ou Santoku uit – die ideale groentemes. Op Wittes se eerste besoek aan Japan in 2000, het sy Engelse tolk by een van die meester-mesmaker Hiroshi-San se smidsoonde in Takefu vir hom gesê die woord Santoku beteken “Three Virtues”, wat dui op “slicing, dicing and mincing”. Veral geskik vir groente, het die tolk bygevoeg. Ook nie sleg om vleis mee te sny nie, dink Wittes. Hy’t ’n nek met hierdie Santoku afgesny toe hy Bouncer Krynauw in 2001 uit die lewe gehelp het. Hy glimlag. Die mes se slicing capabilities was voortreflik.
Terwyl Wittes die wortels met ’n geoefende polsaksie in blokkies opsny, keer sy gedagtes terug na daardie moord. Dit was die kick-start van sy assosiasie met Bahir. Was dit nie daarvoor nie, het hulle paaie nooit gekruis nie. Hy onthou nog hoe in die wolke hy was toe die judge hom onskuldig bevind aan Bouncer se moord. Lack of evidence. Hy’t sy spore net te goed toegevee om opgesluit te kan word. Was heeltemal te clever vir die platpote wat die saak ondersoek het.
En toe, net ’n maand ná die hofsaak, kry hy die oproep van ’n man wat homself Bahir noem. Wittes het yskoud geword toe Bahir allerhande dinge uit sy verlede opnoem, en sê dat hy dit anytime in die polisie se ore kan gaan fluister. Hy was gerattle, want daardie feite was almal in die kol. En toe kom Bahir met die aanbod van R150 000. Daar was iemand wat hy wou hê Wittes van ontslae moes raak – nie net in ruil vir die geld nie, maar ook sy stilswye.
In 2002 was R150 000 ’n moerse fortuin. Hy kon ’n ordentlike deposit neersit vir ’n huis in Parow.
“En as jy vanaand so sonder woorde is? Gee jou maagseer jou al weer hel?” onderbreek Poppie sy gedagtes. “Jy moet versigtig wees, hoor. Ek dink nog altyd dit was Coenraad se maagseer wat sy kop so deurmekaar gemaak het.”
“Nee, my pens is reg,” sê hy vinnig. Elke keer as sy van Coenraad praat, is dit asof sy skuldgevoelens new heights bereik en dan wil hy dadelik daarvoor opmaak. “Ek dink sommer nou so by myself. Ek het weer ’n ekstra geldjie gekry. Jy skimp nou al so lank vir ’n nuwe microwave en ’n groter fridge …” Hy laat die woorde in die lug hang, sien hoe Poppie se suur uitdrukking oorslaan na ’n breë smile.
“Bliksem, Wittes, wat sê jy?!” gil sy.
“Ek sê jy moet vir jou die befokste microwave en fridge by Tafelberg Meubels gaan uitsoek, want jou boetie sal daarvoor betaal.”
Sy kom volstoom op hom afgestorm en gryp hom met ’n pofarm om die nek. “Jou ou darling!”

Vrydag 11 Januarie
Valke-hoofkantoor, Bellville
“Geen vingerafdrukke, hare of iets anders gelos nie – nie ’n bleddie énkele leidraad om mee te werk nie,” sê Robert Klaasse terwyl hy beduie na die forensiese verslag wat hulle laat gistermiddag ontvang het.
Clayton Philander sug. “En nie een van die woonstelblok se inwoners het iemand gesien of gehoor nie.”
“Hierdie is ’n pro se werk, kaptein. Dis nie jou gewone inbreker nie.”
“Daar is darem professionele inbrekers ook.”
“Is seker so. Maar ek wil nou nie snaaks wees nie, kaptein, daai gesprekke met die minister op Mvaba se foon is mos genoeg evidence dat hierdie ou nie ingebreek het om te steel nie, maar om in opdrag van iemand te moor.”
Philander skud sy kop. “Ek is geneig om van jou te verskil. Dan sou hy op die uitkyk gewees het vir die selfoon.”
“Hmm … Nie daaraan gedink nie. Maar van daai gesprekke gepraat, wat sê generaal Radeba daarvan?”
“Nadat hy die transkripsies gelees het, is sy opdrag dat ons die gesprekke op die foon moet uitwis.”
“Wát?”
“Jy’t reg gehoor. Hy sê die opdrag kom van bo. Niks wat ek en jy daaraan kan doen nie. En sy opdrag is dat ons nie ’n woord daaroor mag rep nie.”
“Maar … maar, kaptein, dis mos nie hoe ons dinge doen nie.”
Philander vererg hom. “Klaasse, jy is welkom om die generaal te bel en te sê jy verskil van hom.”
“Fok, dít sal ek mos nie waag nie!”
“Nou, presies. Hou op om daaroor te kerm. Kom ons fokus daarop om die moordenaar vas te trek. Dis wat die generaal van ons verwag.”
“Reg, kaptein.”
* * *
Campobasso, Italië
Anwar vloek. Hy het drie volle dae uitgehou voor hy nou weer op sy bitcoin-rekening ingegaan het. Maar soos hy verwag het, is daar nog niks inbetaal nie.
Hy is al langer as ’n maand in Italië. Veel langer kan hy nie bly nie, want sy bankrekening is besig om leeg te loop. Hy het nog tien dae se kosgeld oor. Die res moet hy hou vir sy vliegkaartjie Suid-Afrika toe. Uit desperaatheid het hy dit al oorweeg om sy ma te vra om vir hom geld oor te betaal, maar sy sal wil weet hoekom. Sy is nog salig onder die indruk dat hy in Istanbul vir die Evening Standard werk. Sy sal ’n oorval kry as sy moet hoor hy’t bedank. Hy wil haar ook nie voor die tyd sê dat hy Suid-Afrika toe kom nie. Sy liewe ma sal die nuus dadelik deel met auntie Cas, ’n skinderbek van formaat. Binne ’n dag of twee sal die hele Bo-Kaap weet hy is op pad.
Anwar het al oorweeg om weer ’n e-pos vir die Saoedi’s te stuur, maar vinnig daarteen besluit. Teen hierdie tyd weet hulle lankal sy eerste e-pos is in Griekeland gestuur. Daarvan is hy vas oortuig. Omdat hy nog minstens nege, tien dae in Campobasso sal moet bly, kan hy nie so ’n kans waag nie. Die plek is eenvoudig te klein om te probeer wegkruip.
Hy staan op van die kateltjie en stap venster toe. Sy uitsig is die geskilferde, vuil muur van die gebou langsaan. Dit laat hom soos ’n donnerse ingehokte hoender voel.
Die besef kom weer – die Saoedi’s weet hy is die afperser. Hy probeer die paniek bedwing, maar ’n naarheid stoot in sy keel op. Hy byt met mening op sy tande.
Vir die soveelste keer wonder hy of dié plan die moeite werd was.
* * *
Saterdag 12 Januarie
Woodstock, Kaapstad
Hy hou van die kodenaam Bahir, wat die Saoedi’s hom in 1999 gegee het. In Arabies beteken dit “glimmend en sprankelend”.
Sy gedagtes gaan ver terug. Hy herleef gereeld daardie maand lange besoek aan Saoedi-Arabië. Dit was sy eerste en enigste keer in die land – ’n reis waarvoor hy lank gespaar het. Hy was toe nog enkellopend en het sy vrou kort ná sy terugkeer na Suid-Afrika ontmoet. Die reis was veeleisend, maar opwindend. Hy het al die bakens besoek waarvan sy oupa hom vertel het. Selfs die uitmergelende roete aangedurf wat sy oupa destyds saam met die Amerikaanse ekspedisie gevolg het. Die ongerepte woestyn, sandstorms en skroeiende hitte was presies soos sy oupa dit beskryf het.
In Riaad het hy besoek afgelê by die kleinseun van sy oupa se groot vriend. Net soos sy oupa, was die vriend al saliger. Die kleinseun het egter geweet van die twee oupas se hegte vriendskapsband. En dit is waar sy lewe ’n nuwe rigting ingeslaan het. Hy het die kleinseun vertel dat Saoedi-Arabië vir hom soos ’n tweede tuisland voel en dat hy dit nie kan verdra as daar kritiek teen die land uitgespreek word nie. Die kleinseun het genoem dat hy in ’n junior posisie by die land se magtigste intelligensie-agentskap werk – en hulle is altyd op die uitkyk vir ondersteuners in ander lande, mense wat Saoedi-Arabië se belange daar op ’n manier kan bevorder. Hulle het juis nie in Suid-Afrika ’n kontakman gehad nie. Hy kon nie gou genoeg instem nie, wel nog onbewus van die eise wat later aan hom gestel sou word.
Sy vrou kom die studeerkamer binne met twee koppies stomende koffie. Nie eintlik haar gewoonte om vir hom koffie aan te dra nie, dink hy.
“Ek weet jy het ’n harde week agter die rug. So, jy verdien om op ’n Saterdag bietjie bederf te word,” sê sy glimlaggend toe sy die koppie op sy lessenaar neersit. Sy maak haar tuis op die rusbank oorkant hom. “Nou kan jy my rustig jou storie vertel. Jy’t mos belowe.”
Hy glimlag. Sy gaan nie hierdie ding los nie. Hy wou haar al ’n paar keer vertel, maar was bang sy verstaan nie. Dat sy gaan lag en na sy naïwiteit verwys, wat hom altyd briesend maak.
Hy neem ’n sluk koffie. “As jy daarop aandring, sal ek seker moet.”
Hy beduie na die greinerige swart-en-wit foto van sy oupa teen die muur. “Dit het alles by hom begin. Toe ek ’n jong seun was, het hy my eendag saam met hom na die Ritz geneem om Lawrence of Arabia te gaan kyk. Die fliek het my gefassineer. Ek het nie geweet daar bestaan sulke indrukwekkende woestyne nie. Ek was nog meer verbaas toe my oupa my vertel dat hy in die 1930’s in só ’n woestyn gewerk het.”
“In Saoedi-Arabië?!” vra sy vrou.
Hy knik, glimlag. “Ek het dadelik daarop aangedring dat hy my vertel van sy tyd daar. Daarna het dit ’n instelling geword. Ek het hom elke aand besoek in die agterkamertjie wat hy by my ouers gehuur het, om na sy woestynstories te luister.”
“Hoe op dees aarde het hy in Saoedi-Arabië beland?”
“’n Engelsman het in daardie tyd Kapenaars gewerf om saam met hom op ’n boot Midde-Ooste toe te gaan ‘vir die avontuur van hulle lewe’, soos hy dit gestel het. My oupa was werkloos en het die geleentheid aangegryp. In Saoedi-Arabië is hy ingedeel by ’n drilspan wat saam met ingenieurs en landmeters na olie moes soek. Dit was in opdrag van ’n Amerikaanse oliemaatskappy en onder leiding van ’n geoloog genaamd Tom Barger. Dit het geverg dat hulle die land moes deurkruis. Twee Saoediese gidse, twee soldate, ’n sjef en ’n werktuigkundige, wat die voertuie moes herstel, het hulle op die ekspedisie vergesel.
“My oupa het my vertel dat hulle daardie skroeiende Arabiese son gruwelik onderskat het. Die toestande was ekstreem. Die hitte was so kwaai dat die geoloë genoodsaak was om spesiale films in hulle kameras te gebruik, wat deur Kodak in Amerika vir hulle vervaardig is. Gewone films het in die permanente hitte van net onder vyftig grade Celsius gesmelt. Daar was ook sandstorms wat dae aaneen gewoed het.”
Hy gee ’n laggie. “Vir die plaaslike mense was dit onverstaanbaar dat die geoloë in grotte rondkrap en dan met arms vol fossiele uitkom. Hulle moes die fossiele van die oeroue seelewe ontleed om die ouderdom van die rotse in die grotte te bepaal. Toe die nuus van die Amerikaners se fassinasie met ‘ou seeskulpe’ die ore van Saoedi-Arabië se destydse koning, Abdul Aziz, bereik, het hy dit amusant gevind – oortuig dat daar in elk geval nie olie in sy land is nie. Hy het Tom Barger en sy span na Riaad ontbied, vir ’n guns. Hy het hulle gevra om gate vir water te boor, in die vae hoop dat dit sou werk. Water was bitter skaars in daardie streek.”
“Maar het hulle toe ooit olie gekry?” vra sy vrou.
Hy knik. “Barger en sy span was onder groot druk van die Amerikaanse maatskappy wat die verkennende sending gefinansier het. Jare en miljoene dollars later het die streek nog niks van kommersiële waarde opgelewer nie. Die ekspedisie het intussen in 1936 hulle sewende olieskag geboor. Die proses is aanhoudend in die wiele gery wanneer die wande van die skag ingegee het. Teen Januarie 1938 het dit op amper vyfduisend voet nog nie ’n druppel olie opgelewer nie. Die Amerikaanse maatskappy het besluit om geen nuwe skagte te laat boor nie.
“Uit desperaatheid het my oupa en sy span in opdrag van Barger egter nog dieper in skag nommer sewe geboor, en uiteindelik is hulle beloon. Skaars tweehonderd voet dieper het hulle olie gekry – meer as duisend-vyfhonderd vate ’n dag. ’n Paar dae later het die skag vierduisend vate begin lewer. My oupa het gesê hulle het ’n week lank feesgevier. Twintig prinse het hulle selfs daar in die middel van die woestyn kom onthaal.”
“Twintig prinse! Hoeveel is daar dan?”
“Koning Abdul Aziz het meer as driehonderd vroue gehad – hulle het hom vyftig seuns en tagtig dogters gegee. Die uitgebreide koningsfamilie bestaan vandag uit ongeveer een-en-twintigduisend lede en daar is onder meer seweduisend prinse.”
“En jou oupa? Moes hy toe terugkeer Suid-Afrika toe?”
“Nie dadelik nie. Tydens die ekspedisie het hy en een van die Saoediese gidse boesemvriende geraak. Hy het ’n paar maande in Riaad by die Ahmad-gesin aangebly, tot sy werkpermit verval het.”
Hy neem nog ’n sluk koffie. “Toe ek in 1999 in Saoedi-Arabië was, het ek die kleinseun van my oupa se boesemvriend gaan besoek. Ek het selfs twee nagte daar oorgebly.”
“En? Het julle nog kontak?”
“Ja, gereeld. Ek het net die ander dag weer vir Kamal ’n e-pos gestuur.”

Maandag 14 Januarie
Mercurius-kantoor, Kaapstad
Toe Carl die foto sien, kry hy ’n sterk gevoel van déjà-vu. Die geval wat hy onthou, was nie lank ná die 9/11-slagting in Amerika nie – in die eerste helfte van 2002, as hy reg onthou. Hy was toe nog ’n speurder in Johannesburg, maar op ’n kursus in Kaapstad. Sy bevelvoerder het hom gebel en versoek om die Kaapse ondersoekspan ’n rukkie by te staan. Dit was ’n plofbare situasie en die polisie wou dit so gou moontlik ontlont.
Carl is van die kursuslokaal af na die moordtoneel in Soutrivier. Die man is op die bed in sy huis vermoor. Die huis was langs ’n moskee geleë. Die man se keel was afgesny, sy kop nog net met ’n paar nekwerwels aan sy lyf geheg.
’n Bloudruk van die Mvaba-moord.
Hy gee die foto van Mvaba, wat Antelme vandag saam met die afskrifte van die dossier en Forensies en die patoloog se verslae kom aflewer het, vir Calvyn om na te kyk. Hy vertel hom wat so bekend voel oor dié moord.
Calvyn frons. “Dit was amper sewentien jaar gelede. Dit kan tog nie dieselfde moordenaar wees nie!”
“Dit was ook my onmiddellike reaksie. Maar toe ek daaroor dink, besef ek daar is nog ooreenkomste.”
“Watse ooreenkomste?”
“Ons het toe ook vermoed daar is politieke motiewe agter die moord.”
“Van die regering se kant af?”
Carl skud sy kop. “Nee, ander magte. Radikale Moslems. Die slagoffer was ’n gesiene Moslemleier genaamd Gulam Abdurahman. Hy was onder meer lid van die destydse Africa Muslim Party. Hy het hom heftig uitgelaat oor 9/11, gesê alle Moslems kan nie oor dieselfde kam geskeer word as die fundamentalistiese spul wat vir 9/11 verantwoordelik was nie. Hy het omtrent onder die radikales ingeklim, maar ek kan nie veel omtrent sy uitsprake onthou nie. Die Moslem-gemeenskap in die Kaap was woedend oor sy moord en het met opstande gedreig as die polisie nie dadelik die skuldige vastrek nie.”
Calvyn fluit deur sy tande. “Wil jy vir my sê Sarah is dalk reg? Dat die Saoedi’s left, right en centre mense vermoor wat dit durf waag om kritiek teenoor hulle uit te spreek? En dit al so ver terug as 2002?”
“Nee, dis dalk nie te sê nie. Ek weet nie of Abdurahman spesifiek na die Saoedi’s se rol in 9/11 verwys het nie. Maar ek sal bitter graag wil uitvind.”
“Die vinnigste manier om dit te doen, is om in die Kaapse Argief die koerante van daardie tyd deur te gaan. Volledige berigte oor nuusgebeure van so ver terug as 2002 is maar skaars op die internet,” sê Calvyn.
“Goeie voorstel. Jy kan nou soontoe gaan as jy tyd het. Intussen gaan ek vir Antelme vra of hy die dossier van daardie 2002-moord vir ons in die hande kan kry.”
Calvyn kom orent. “Ek ry sommer nou. Gaan my seker die hele dag besig hou. Dan kan ek sommer van daar af huis toe gaan en ’n verslag gereed kry vir môre.”
“Reg met my.”
In die deur steek Calvyn vas. “Ek neem aan die skuldige is nooit vasgetrek nie?”
“Nee, hy het geen leidrade gelos nie.”
* * *
Riaad, Saoedi-Arabië
Taleb kom by sy kantoor in sonder om te klop, ’n gewoonte wat Kamal geweldig irriteer. Maar hy laat dit daar. Sy adjunk lyk bekommerd.
Hy kom sit steunend oorkant Kamal. “Nog geen nuus van Anwar Safudien nie?”
“Nee, sedert sy e-pos uit Griekeland nog nie ’n dooie woord nie.”
Taleb stryk sy welige baard plat. “Ek slaap onrustig oor daai bliksem. Hy kan enige tyd besluit om die video-opname te splash.”
“Hy sal nie,” sê Kamal.
“Hoe seker is jy daarvan?”
“Honderd persent. Ons analiste het intussen uitgevind hy het bedank by die Evening Standard. Hy is na alle waarskynlikheid nou sonder inkomste en al sy hoop moet wees op die miljoene wat ons in sy bitcoin-rekening gaan inbetaal. Hy sal niks waag nie.”
Taleb lyk nog nie oortuig nie. “Moet jy nie maar vir Mansoor en Hafsa Griekeland toe stuur nie? Hulle kan altyd sy spoor van daar af kry.”
“Dit gaan bleddie moeilik wees. Ons weet nou dat hy die e-pos van Komotini af gestuur het, maar ’n deurwinterde joernalis soos hy sal weet jy kan deur jou IP-adres opgespoor word. Ek het ’n vermoede hy het blitsvinnig daar spore gemaak. My voorgevoel is steeds dat hy na sy tuisland sal terugkeer. En sodra hy op ’n vliegtuig klim, sal ons weet. Mansoor en Hafsa is op ’n gereedheidsgrondslag om na Suid-Afrika of enige ander plek te gaan.”
“Ek hoop jou voorgevoel is reg, Kamal. Anders gaan die hoër magte ons afslag.”
Kamal glimlag wrang. “Los daai bekommernis vir my. Maar van die hoër magte gepraat, ek het pas ’n opdrag van die paleis gekry. Wil dit nog met jou bespreek.”
Taleb lig sy wenkbroue. “Wat tog nou weer?”
“Die paleis het via ’n kontakman in Londen ’n tip-off oor Zaad Kolof gekry. Sy nuwe wegkruipplek is glo in Chelsea. Die paleis het vir my die adres gegee.”
Taleb frons. “En ondanks die feit dat alles nog nie stil is om die Khashoggi-saak nie, moet ons nou van Kolof ontslae raak? Boonop so kort nadat Mvaba in Suid-Afrika afgestamp is? Dis mos soek vir moeilikheid. Ná ons mislukte pogings om Kolof uit te haal, sal die hele wêreld opnuut na ons vinger wys.”
Kamal sug. “Ek het dit genoem, maar die gevoel is dat as ons slim te werk gaan en geen bewyse laat nie, die wêreld maar kan sê wat hulle wil. Almal in die paleis het nou genoeg van Kolof se kak gehad. Die Suid-Afrikaanse amptenaar wat sy bek so gerek het oor ons oorlogsmisdade in Jemen, het beslis sy inligting by hom gekry. Die koninkryk wil voorkom dat Kolof verdere skade aanrig. Soos met Mvaba, moet sy mond nóú gesnoer word.”
“Shit! Watter veldagent gaan jy stuur?”
“Faroek. Hy is klaar op die vliegtuig Londen toe. Ken die plek soos die palm van sy hand. Dit maak sin om hom te stuur. En hy het ’n Russiese kontak daar, wat die operasie vir hom aansienlik kan vergemaklik.”
* * *
Kloofstraat, Kaapstad
Sarah dwaal deur haar woonstel.
Sy weet sy kan nie só aangaan nie. Dis nou ’n volle week dat sy soos ’n bleddie slaapwandelaar doelloos hier rondbeweeg. Haar pogings om vir die nuwe akademiese jaar voor te berei was sonder sukses. Sy kon eenvoudig nie konsentreer nie. Ook van haar voornemens om saam met ’n paar vriendinne te gaan uiteet, het niks gekom nie.
Sarah wou haar wys maak dit is die nagevolge van haar Europese reis. Om ná daardie opwindende tydjie terug in die Kaap te wees met die vooruitsig van ’n uitmergelende akademiese jaar, is ’n werklikheid wat enige gees kan knak.
Maar sy weet dis nie al nie.
Dit is Carl Bester se brandende blou oë wat haar geesteswelstand ondermyn. Dis die beeld van daardie blonde Adonis wat twee maande gelede oorkant haar in die universiteitskantoor gesit het, wat haar koersloos laat ronddobber.
Sy kan nie daarvan wegkom nie. Carl was die eerste man in haar lewe wat haar voete geheel en al onder haar uitgeslaan het. Sy was hopeloos verstrik in haar aangetrokkenheid tot hom. Net om aan hom te dink, het haar kop laat duisel. In haar gedagtes het sy vir hulle ’n paradyslike toekoms geskep.
En die gevoel was enkele maande gelede nog daar. Dit het nie soos mis voor die son verdwyn nie.
Gisteraand het sy haarself gedwing om objektief na die afgelope paar maande se gebeure te kyk. Hoe graag sy haarself ook al wil verontskuldig, sy kan nie. Dit is sy wat Johannesburg toe gevlug het ná die dood van die Duitser in Mercurius se Tuine-woonstel. Sy het Carl gevra om nie te bel of te kom kuier nie, want sy wou eers haar kop skoonkry. Dit was bitter onregverdig teenoor hom. En toe sy finaal besluit sy kan nie sonder hom leef nie en holderstebolder terug Kaap toe kom, het sy hom nie laat weet nie. Indien sy het, sou hy haar op die lughawe ingewag het en nie met ’n tert in sy woonstel seks gehad het nie.
Wat het sy regtig van hom verwag? Dat hy haar, ná twee maande se algehele stilswye, met ope arms sou ontvang? Dat hy, ’n warmbloedige man, in daardie tyd nooit na ’n ander vrou gaan kyk nie?
Haar slotsom is dat hulle ewe skuldig is. Sy het hom op ’n afstand gehou, en hy het nie sy belofte nagekom om vir haar te wag nie. Dit was dalk ook onredelik van haar om dit te verwag.
Sarah gaan sit op die rusbank in die sitkamer, skop haar skoene uit en vou haar bene onder haar in. Sy tuur na die selfoon in haar hand terwyl haar hart onstuimig klop.
Dan sug sy en sit die foon langs haar neer. Sy kan eenvoudig nie nou al nie. Sy sal haar geestelik beter moet voorberei.
Dis buitendien vandag Maandag. Carl werk weer voltyds by Mercurius en sy moet hom nie in die week pla nie. Sy sal hom Vrydag bel en ’n koffie-afspraak vir Saterdagoggend maak.

Parow, Kaapstad
Wittes is seker Poppie gaan nog lank in die kombuis woel. Sy sal nie onverwags na sy kamer toe kom nie. Vandat die nuwe fridge en microwave afgelewer is, is sy permanent in haar koninkryk bedrywig. Eksperimenteer met microwave-disse en het die fridge al tien keer vol- en uitgepak.
Maandae is vir hom belangrik. Dis die enigste weeksdag wat hy nie by die butchery is nie en kans het om sy messe te slyp en ander persoonlike sake af te handel. Maar vandag moet hy ’n besluit neem en vóór hy dit kan doen, moet hy seker maak dit is die regte een.
Hy het Bahir se opdrag net gedeeltelik uitgevoer toe hy die goed vernietig wat hy uit die Blouberg-man se flat gesteel het. Hy het die naweek al die beursie met die man se bankkaarte en die stel fancy penne wat hy in die TV-kas se laai gekry het, saam met die tuinvullis in die agterplaas verbrand.
Maar oor die laptop twyfel hy nog. Hy het gisteraand bietjie op sy eie afgeleefde ou laptop opgelees oor daai fancy gedoente – ’n Microsoft Surface wat jou R21 000 uit die sak sal jaag. Dis ’n beaut van ’n ding, plat en vaartbelyn.
Wittes kom orent en gaan luister eers by sy kamerdeur of Poppie inderdaad nog in die kombuis besig is. Tevrede dat dit veilig is, loop hy na sy ingeboude klerekas en grawe die laptop onder sy truie uit. Bekyk dit weer goed. Dit sal ’n sonde wees om hierdie piece of art te vernietig.
Hy het wel nou ná Bahir se inbetaling oorgenoeg geld om so een of selfs ’n betere aan te skaf, maar wil nie onnodige koste aangaan nie. Sy beplande besoek aan Japan later vanjaar, wanneer hy weer die mesmakers wil besoek en sommer ook van die Wêreldbeker-rugbywedstryde wil bywoon, gaan hom baie uit die sak jaag. En hy sal Poppie moet saampiekel. Sy vrek mos oor die Springbokke. Dolverlief op Eben Etzebeth.
Wittes talm nie verder nie. Hy druk die laptop weer onder sy truie in en maak die kasdeur toe. Hy sal die ding later bemeester, eers verder oplees oor sy workings. Hy is nie gewoond aan sulke fancy electronics nie.
Hy voel effe skuldig omdat hy vir die eerste keer nie Bahir se opdrag tot op die letter uitvoer nie.
* * *
Dinsdag 15 Januarie
Mercurius-kantoor, Kaapstad
Calvyn lyk vanoggend besonder ingenome met homself toe hy in die stoel aan die ander kant van Carl se lessenaar stelling inneem.
“Dit was die moeite werd om na die Kaapse Argief te gaan. Daar is destyds groot prominensie in veral die Engelstalige dagblaaie aan Gulam Abdurahman gegee. Soos jy onthou het, was hy ’n baie gesiene leier in die plaaslike Moslem-gemeenskap. Sy pa en oupa het ook diep spore –” 
“Kom by die punt uit, Calvyn,” onderbreek Carl hom. Sy kollega is soms geneig om ’n lang aanloop na die tersaaklike feite te neem.
“Ons bespiegelinge was in die kol. Hy het die Saoedi’s uitgesonder en kwaai gekritiseer.”
Hy maak die lêer voor hom oop. “Vroeg in 2002 het bykans ’n duisend Moslems aan ’n vreedsame optog in Kaapstad deelgeneem. Hulle was beswaard oor die feit dat sommige Suid-Afrikaners die Moslems ná die 9/11-aanval in New York met agterdog bejeën. Die optog het voor die Kaapse stadsaal geëindig, waar Moslemleiers die skare toegespreek het. Abdurahman was die hoofspreker by die geleentheid. Die ander leiers het klem daarop gelê dat die haatspraak teenoor Moslems in Suid-Afrika hulle menseregte aantas. En dat die plaaslike Moslems hulle nie met die fundamentaliste vereenselwig wat vir daardie bloedbad verantwoordelik was nie.”
Hy hou ’n vinger omhoog. “Maar Abdurahman het spesifiek na Saoedi-Arabië verwys as die teelaarde van fundamentalisme en djihadisme. Hy het daarop gewys dat Osama bin Laden ’n Saoedi was en dat vyftien van die negentien kapers van vliegtuie met 9/11 Saoedi’s was. Hy het beweer dat die Saoediese koninkryk verskeie terreurdade van Al-Kaïda finansier. Buiten die 9/11-aanval was Al-Kaïda ook in 1998 vir bomontploffings by VSA-ambassades in Kenia en Tanzanië verantwoordelik, asook in 2000 vir die aanval op die USS Cole, ’n Amerikaanse skip. Hy’t gesê wat hom verstom, is dat die VSA en Westerse lande, insluitend Suid-Afrika, Saoedi-Arabië nie tot verantwoording roep nie. Dit terwyl daar soveel bewyse is dat Saoedi-Arabië buiten Al-Kaïda verskeie ander terroriste-organisasies soos die Taliban se terreurdade finansier. Hy het ’n beroep op die Suid-Afrikaanse regering gedoen om diplomatieke bande met hulle te verbreek.”
“Shit, dit klink al hoe meer verdag, nè?” merk Carl op.
“Die koerante het ook aandag geskenk aan ’n onderhoud wat die BBC met Abdurahman gevoer het, waarin hy dieselfde stellings gemaak het. Hy is in April 2002 vermoor – net dae voor hy op uitnodiging van die Europese Unie in ’n paar lande lesings in dié verband sou aanbied.”
Carl knik. “Nou onthou ek dit was in April. Ons kursus het saamgeval met die skoolvakansie.” 
“Wat staan ons nou te doen? Moet ons hierdie vermoedens met die polisie bespreek?”
“Dis dalk te gou. Ek sal in elk geval eers wil hoor wat die CIA dink. Maar intussen sal dit goed wees as jy nog navorsing kan doen.”
“Oor Abdurahman?”
Carl skud sy kop. “Nee, oor enige ander mesmoorde in Suid-Afrika wat dalk met die Saoedi’s kan verband hou.”
“Hel, dit gaan ’n moerse soektog afgee.”
“Ek besef dit, maar probeer jou bes. Die Abdurahman-moord was te lank gelede om ons teorie oor Mvaba behoorlik te steun. As jy nog so ’n geval of twee kan opspoor, kan ’n mens met groter sekerheid afleidings maak.”
Calvyn staan op. “Right, ek spring aan die werk. Het jy al iets van Antelme gehoor?”
“Nog nie, maar hy het gesê hy sal met ompaaie die Abdurahman-moorddossier in die hande moet kry. Hy wil nie te openlik navraag doen nie.”
“Hoekom nogal nie?” vra Calvyn verbaas.
“Hy sê dit kan sy posisie as ons kontakman in gedrang bring. Daar sal wenkbroue lig oor sy versoek vir ’n dossier uit 2002. Hy sal aan sy base moet verduidelik hoekom hy dit wil hê.” 
“Fokkit, niks in die lewe is ook eenvoudig nie,” mompel Calvyn toe hy uitstap.
* * *
Wes-Kaapse Polisie-hoofkantoor, Kaapstad
Clayton Philander was lanklaas so onder druk. Met dié dat sy Valke-base nie op kantoor is nie, moet hy alleen pa staan vir die Mvaba-moord. En op aandrang van die Wes-Kaapse polisiehoof moet hy vandag verslag kom doen oor sy en Klaasse se vordering.
Dis nooit ’n aangename ervaring om deur ’n polisiehoof onder kruisverhoor geneem te word nie. En omdat die generaal onder druk is van die nasionale kommissaris en die minister, verwag hy die soort wondere wat selde in die praktyk moontlik is.
Die generaal se suur sekretaresse wys dat Clayton maar kan ingaan.
Radeba is by sy lessenaar, besig om iets te lees. Hy kyk nie op nie en mompel net dat Clayton moet sit.
Toe die generaal wel opkyk, lyk sy klein gesiggie nog meer beplooid as gewoonlik. Hy stryk vlugtig met ’n hand deur sy yl grys hare. “Ek hoop jy is die draer van goeie nuus, kaptein.”
Clayton verander van posisie in sy stoel. “Ons het darem al ’n moontlike skuldige geïdentifiseer, generaal.”
Radeba frons. “Jy klink nie oortuig nie?”
Clayton forseer ’n glimlag. “In dié stadium is dit die enigste verdagte. Dit gaan als afhang of hy ’n kriminele rekord het.”
“Wie’s dit?”
“Die man van een van die span skoonmakers wat op 2 Januarie in Mvaba se woonstel was. Ek en adjudant Klaasse het opvolggesprekke gehad met die vier skoonmakers se mans en vriende. Twee eggenote en die vriend van een van hulle het alibi’s gehad. Maar die vierde skoonmaker se man het beweer hy het in sy kar geslaap op die aand van die inbraak en moord. Hy sê hy was onder die invloed van sterk drank en wou dit nie waag om terug huis toe te ry nie. Sy storie oortuig my nie.”
“Hoekom het julle die skoonmakers se mans as verdagtes beskou?”
“Ons het gereken dat die vroue ’n goeie idee moes gehad het van die waarde van items in Mvaba se woonstel. En omdat hulle geweet het hy vertrek op 4 Januarie terug na Pretoria, kan een van hulle mans agter die inbraak sit.”
“Het julle die moontlike skuldige se huis deursoek?”
“Nog nie. Daarvoor moet ons ’n lasbrief hê. En dít kan ons eers kry as daar ’n redelike moontlikheid bestaan dat hy wel die skuldige is. Ons het sy vingerafdrukke geneem en verwag die uitslag môre. As sy afdrukke toon hy het ’n kriminele rekord, sal die lasbrief dadelik uitgereik word.”
“Het julle hom dan nie gevra of hy al toegesluit was nie?”
“Hy sê hy het nog nooit met die gereg gebots nie, maar dit het my nie oortuig nie.” Clayton besluit om nie te noem dat Klaasse dink die ou is onskuldig nie. Klaasse het gesê hy kan in sy oë sien hy praat die waarheid.
“Ek hoop van harte jou voorgevoel is reg, kaptein. Die nasionale kommissaris is heeltyd op my case oor die moord. Enige ander deurbraak waarvan ek moet weet?”
Clayton knik. “Klaasse het Mvaba se eksvrou in Pretoria gebel om te hoor of sy weet van enige waardevolle items in sy Blouberg-woonstel. Sy was nie van veel hulp nie. Hulle is al vier jaar geskei. Maar Mvaba se twaalfjarige seun het gesê hy het op ’n naweekbesoek aan sy pa gesien hy het ’n nuwe skootrekenaar. Volgens die seun is dit ’n Microsoft Surface. Ons plaas in môre se koerante ’n foto van so ’n skootrekenaar, met ’n beroep op veral pandjieswinkels om op die uitkyk te wees en met ons in verbinding te tree as iemand so een wil verkwansel.”
“Niks anders nie?”
“Ongelukkig nie, generaal.”
“Reg, hou my van nou af deurgaans ingelig. En slaan daai bliksem in boeie as hy oor sy kriminele rekord gelieg het. Hierdie blerrie rumours dat die regering agter die moord sit, moet waaragtig so gou moontlik stopgesit word.”

Woensdag 16 Januarie
Mercurius-kantoor, Kaapstad 
Drie minute oor nege lui die telefoon op Carl se lessenaar. Hy is verbaas om te hoor dis die CIA-baas. Gegewe die groot tydsverskil, is hy daaraan gewoond om eers laatmiddag enige Amerikaanse oproepe te ontvang. 
Die CIA-baas klink so gejaagd soos altyd. “Carl, ek bel uit Istanbul. Ek is hier op uitnodiging van die Turkse intelligensiediens. Ons bespreek vandag onder meer die Khashoggi-moord. Maar daar het iets opgeduik waarvan jy solank kennis moet neem. Ons Mercurius-kantoor in Turkye het ’n kontakman in die Saoediese konsulaat. Hy is ook op hulle betaalstaat, soos Antelme by julle.
“Hy beweer daar was ’n paar maande gelede twee agente van die intelligensie-presidensie, die magtigste intelagentskap in Saoedi-Arabië, by die konsulaat. In daardie stadium het hy dit nie vreemd gevind nie. Daar was gereeld hoë Saoedi’s by die konsulaat ná die Khashoggi-moord. Maar hy het verlede week by ’n kollega wat by die konsulaat se ontvangstoonbank werk, gehoor die twee agente is dringend op die spoor van ’n koerantman wat vir die Evening Standard in Londen werk. Die ou by die ontvangstoonbank se afleiding was dat die koerantman sekere inligting oor die Khashoggi-moord het, wat die Saoediese owerhede uiters senuweeagtig maak.
“Ons man by die konsulaat het toe ’n paar navrae gedoen. Die koerantman se naam is Anwar Safudien, ’n Suid-Afrikaner van geboorte. Hy het skielik by die koerant bedank en niemand weet waar hy nou is nie. Wat ons man by die konsulaat kon aflei, is dat die Saoediese intelmense vermoed hy kan na Suid-Afrika terugkeer.”
“Is hy met ander woorde nog nie hier nie?” vra Carl.
“Nie sover die Mercurius-tak in Istanbul kon aflei nie. Volgens die vlugbesprekings sedert middel-November het hy van geen Europese land na Suid-Afrika gevlieg nie. Maar ek wil hê julle moet op standby wees. Safudien se ma bly in Kaapstad. Ons vermoed hy kan soontoe gaan. Ons sal jou dadelik laat weet as hy ’n vlug bespreek. Dan is dit uiters belangrik dat jy hom in die hande kry voor die Saoedi’s toeslaan. Ons brand om te weet watter inligting hy oor die Khashoggi-moord het.”
“Reg, ek sal op ’n gereedheidsgrondslag wees.”
“Ek stuur later vir jou ’n e-pos met al die inligting wat ons oor Safudien het.”
Carl kry nie die geleentheid om sy vermoedens oor die Mvaba-moord te bespreek nie, want die baas groet vinnig. Hy sal dit by ’n latere geleentheid doen, en dalk kom Calvyn intussen af op inligting oor nog ’n verwante mesmoord.
Hy staan op en stap na Calvyn se kantoor. Hy kan solank probeer uitvind waar Safudien se ma bly. 
* * *
Riaad, Saoedi-Arabië
Hafsa staan verstar met ’n leë koffiebeker in haar hand. Sy was op pad na die kombuis toe sy ’n gelag hoor. Die stemme dra tot waar sy roerloos in die gang bly staan.
“En Mansoor moes haar toe glo ’n snotklap gee, want sy was histeries. My pel by die konsulaat sê dit het soos ’n sweepslag geklink. Dat sy op haar voete gebly het, was ’n wonderwerk.”
Hulle lag weer.
“Wys jou net, jy kan nie ’n donnerse vrou ’n agent wil maak nie. Stel jou voor een van óns raak histeries oor persoonlike sakies tydens ’n buitelandse sending. Jy sal summier op jou gat by die presidensie se voordeur uitgeskop word,” sê ’n ander een.
“Wat het die generaal besiel om daai dingetjie aan te stel? Sy is nog ’n prinsessie ook, hoor ek.”
“Familie, jong. Sy is sy suster se dogter. As jy my vra, is nepotisme ook nou hier aan die orde van die dag. Wat het geword van die idee dat agente op grond van hulle vaardighede gekeur word?”
“Sy’t dalk gedurende die kursus in Jeddah haar bene vir Mansoor oopgemaak. Hy sit juis sonder vrou.”
Daar word nog harder gelag.
“En dan is daai slapgat prins Kareem nog haar broer ook. Ek hoor MBS se wagte het goed met sy gal gewerk in die Ritz-Carlton. Hy’t glo bietjies-bietjies in sy broek gepis. Seker maar net soos sy histeriese sussie …”
Hafsa draai om en stap vinnig terug na haar lessenaar. Haar gesig voel styf en sy moet hard sluk om die trane terug te hou. Nie nou die tyd daarvoor nie.
Sy tuur lank na die rekenaarskerm.
“Ek sal julle bliksems nog wys,” prewel sy deur geklemde kake.
* * *
Wes-Kaapse Polisie-hoofkantoor, Kaapstad
Luitenant-generaal Radeba kyk vies na sy telefoon toe dit lui. Sy sekretaresse weet tog goed dat hy nie gesteur wil word wanneer hy met die eenheidsbevelvoerders vergader nie.
“Sorry, mense, maar dit moet iets dringends wees,” sê hy voor hy die gehoorbuis optel.
“Jammer ek pla, generaal, maar kaptein Philander wil dringend met jou praat,” sê sy sekretaresse.
“Sit hom deur.”
“Generaal, ons het ’n deurbraak gemaak!” kom Philander se stem.
“Met die Mvaba-moord?!”
“Ja, generaal.”
“Vertel, man!”
“Johannes April … Dis nou die skoonmaker se man van wie ek generaal vertel het. Hy het vir ons gelieg oor sy kriminele rekord. Sy vingerafdrukke was op ons databasis. Hy is as ’n vyftienjarige mannetjie vir winkeldiefstal vasgetrap. Het in die hof losgekom oor ’n dossier wat onvolledig was. Ons het toe dadelik ’n lasbrief gekry om sy huis te deursoek.”
Hy skep asem. “Ons was redelik seker hy sou by die huis wees, want hy het met sy eerste verklaring genoem hy’t sy werk verloor. Dis kwansuis die rede waarom hy op die aand van die Mvaba-moord aan die suip geraak het en in sy kar gaan slaap het. Ons het juis vroeg vanoggend sy vorige werkgewer gebel om –”
“Kom tot die punt, kaptein,” sê Radeba bars. “Ek hoop nie julle het my opmerking van nou die dag ernstig opgeneem en April in boeie geslaan net omdat hy oor daardie kriminele oortreding gelieg het nie?”
“Nee, jinne, generaal! Ek en Klaasse is dadelik met die lasbrief na sy huis in Mitchells Plain toe. Gelyk of hy teen middagete klaar te diep in die bottel gekyk het, hy’t half uitgepass op ’n sitkamerbank gelê.”
Philander skep weer asem. “Dis net ’n tweeslaapkamerhuis, maar oorlaai met meubels en allerlei gemors. Ek het die een slaapkamer gevat en Klaasse die ander. Eers het dit niks opgelewer nie. Maar soos ons altyd maar doen, het ons omgeruil en weer die kamers deursoek, net in case ons iets oorgeslaan het. En toe kom Klaasse af op iets in ’n laai wat onweerlegbaar bewys dat April die skuldige is.”
“Ek neem aan dis die laptop?”
“Nee, generaal, iets anders. Ek … ek dink nie ek het dit die ander dag vir generaal genoem nie. Toe ons Mvaba se Blouberg-woonstel deursoek het, het Klaasse ’n balpuntpen op die TV-kamer se vloer gekry. Dit het langs die TV-kassie gelê. Klaasse het nog opgemerk dat daai penne in stelle van vyf kom, wat by sekere skryfbehoeftewinkels in die Skiereiland verkoop word. Ons afleiding was dat die inbreker in sy haas een van die penne laat val het.”
“Hel, Philander, balpuntpenne is mos algemene skryfbehoeftes. Is julle seker van julle saak?”
“Honderd persent, generaal. Dis nie sommer hierjy-skryfgoed nie. Dis Waterman-penne wat ’n aardige agtduisend rand per stel kos. Beslis nie penne wat April sou kon bekostig nie. Die vyf penne skryf in verskillende kleure – swart, blou, rooi, groen en pers. Ons het die rooie in die Blouberg-woonstel opgetel. En in die stel waarop Klaasse in April se huis afgekom het, is dit die rooie wat ontbreek.”



28
Donderdag 17 Januarie
Mercurius-kantoor, Kaapstad
Calvyn kom met die oggendkoerant by Carl se kantoor ingestap en sit dit voor hom neer. “Het jy dit al gesien?”
Die opskrif strek oor die volle breedte van die voorblad: Mvaba-moordenaar vasgetrek.
Carl frons terwyl hy die berig lees.
Die Valke het gister ’n groot deurbraak in die Tito Mvaba-moordsaak gemaak toe ’n 36-jarige man van Mitchells Plain in verband daarmee in hegtenis geneem is. 
Volgens ’n polisiewoordvoerder het die Valke afgekom op sekere items in die man se huis wat uit Mvaba se woonstel in Bloubergstrand gesteel is. Mvaba was direkteur van die Departement van internasionale betrekkinge en samewerking.
Kaptein Clayton Philander, hoofondersoekbeampte in die saak, het bevestig dat die vermeende moordenaar in hegtenis geneem is en in die Bellville-polisiekantoor se selle aangehou word. Hy sal môre in die Bellville-landdroshof verskyn.
Mvaba is op 3 Januarie in sy Blouberg-woonstel …
Carl se telefoon lui.
“Neem aan jy het die nuus oor die Mvaba-moord gehoor?” val Antelme met die deur in die huis.
“Ek lees nou net die storie in Die Burger.”
“Die Valke loop nou lekker breëbors rond. Hulle sê die rumours is kaf dat daar politieke motiewe agter die moord was. Die man het ’n vorige kriminele oortreding en is tans werkloos. Hy is getroud met een van die skoonmakers wat op die tweede Januarie in Mvaba se woonstel was. Sy vrou, wat volgens die Valke dit ten sterkste ontken, moes vir hom inligting gegee het oor die luukse items in Mvaba se woonstel.”
“Wat is die ou se naam?”
“Johannes April. Hy het by ’n pakhuis in Milnerton gewerk, maar is kort voor Kersfees afgedank.”
“Het jy geen ander besonderhede oor hom nie?”
“Nie in dié stadium nie, maar ek behoort dit mettertyd te kry.”
“En wat het hy vir die polisie gesê?”
“Hulle kon hom nog nie gister ondervra nie. Was glo te beskonke.”
“Shit,” prewel Carl.
“Ek het ander nuus vir jou. Ook nie goeie nuus nie,” sê Antelme.
“En dit is?”
“Die dossier en alle verslae oor die Abdurahman-moord in 2002 het voete gekry uit die polisie se stoor van ou dossiere. Ek het ’n kontak daar opgespoor wat ek kan vertrou. Hy sê die lêer is wel nog daar, volgens datum op sy regte plek geliasseer, maar die binnegoed is missing.”
“Is dit nooit op rekenaar vasgelê nie?”
“Net ’n kort opsomming. Net wat ons reeds weet.”
Carl sug. “Dankie vir jou moeite.”
Hy gee ’n laggie. “Altyd tot Mercurius se diens.”
“Ek neem aan daar gaan nie veel oor die Mvaba-moord in môre se hofsaak uitkom nie.”
“Nee, April se regspan behoort vir uitstel te vra.”
Toe Carl aflui, merk hy op: “Lyk of ons die pot met die Mvaba-moord misgesit het, Calvyn.”
“Wie’s die moordenaar?”
“Ene Johannes April, werkloos en getroud met een van die skoonmakers wat op 2 Januarie in Mvaba se woonstel was.”
Calvyn trek ’n suur gesig. “Ek sal in elk geval op die internet kyk of ek iets oor April kan kry. Dalk het hy politieke affiliasies waarvan die polisie nie weet nie.”
Carl knik, maar het nie veel hoop dat dit iets gaan oplewer nie. Hy vertel Calvyn van die Abdurahman-moorddossier.
“Is dit nie bietjie fishy nie?” vra Calvyn.
“Dit het in my polisiedae ook maar gebeur. Soms is dossiere verlê as gevolg van agterlosigheid en slapgatgeit, maar ook nou en dan met ’n doel.”
“Shit.” Calvyn kom orent, sug. “Laat ek gaan werk.”
“Hoe ver is jy met jou soektog na ander mesmoorde?”
“Dit gaan maar stadig, ek trek nou eers by 2009. Daar’s letterlik honderde mesmoorde, meestal bendeverwant, maar nog niks wat op politieke motiewe dui nie.” 
Toe Calvyn uitstap, wonder Carl of hulle nie besig is om hulle tyd te mors nie.
Hy kyk op toe Calvyn weer in die deur verskyn. “Amper vergeet ek. Ek het die adres van daai Safudien-kêrel se ma opgespoor. Sy bly in die Bo-Kaap.”
* * *
Bellville-polisiestasie se ondervragingslokaal
Die man voor hulle se oë is groot en sy onderkaak bewe liggies.
“Ek sweer ek’t niks met daai murder te doen gehad ’ie! Ek was nie naby Blouberg nie.”
“Hoe verklaar jy dat Mvaba se stel penne in jou huis is?” vra Klaasse.
“Ek weet fokol van daai penne af. Vra my vrou. Sy’t daar skoongemaak. Dit kan sy wees wat die penne gevat het.”
“Moenie stront praat nie, man!” sê Philander. “Sy het helder oordag daar gewerk. As sy die penne gesteel het, sou sy mos gesien het daar val een. Dit het oop en bloot langs die TV-kassie op die vloer gelê.”
Hy trek sy skouers op. “Ek het fokol daarmee te doen.”
“Waar het jy op die aand van 2 Januarie so gesuip dat jy besluit het om eerder in jou kar te slaap as om huis toe te ry?” vra Philander.
“Dit was in Milnerton, soos ek al vir julle gesê het. Ek het by die bottelstoor ’n bottel brandy gekoop. En toe het ek dit amper gepolish in die park langsaan. Ek wou my worries wegsuip. Ek het geweet my vrou gaan my uitskel as sy hoor ek het my job kort voor Krismis verloor.”
“Het jy nie dalk saam met ’n pel gedrink nie? Iemand wat jou storie kan verify?” vra Klaasse.
April skud sy kop. “All alone.”
“En hoe laat –”
“Ek’t kla gepraat,” onderbreek hy Philander. “Ek het ôk my rights. Ek sê nou fokol meer voor my lawyer nie hier issie.”
* * *
Vrydag 18 Januarie
Kloofstraat, Kaapstad
Sarah tuur by haar woonstelvenster uit. Die suidooster het plotseling opgekom en pluk met sterk, onstuimige vlae aan die boomtoppe.
Sy kners op haar tande. Sy het vanoggend met ’n yslike hoofpyn opgestaan. Die besluit om vandag vir Carl te bel oor ’n koffie-afspraak het haar onrustig laat rondrol. As sy net nie so onseker was nie …
Haar selfoon se luitoon in die sitkamer laat haar omdraai en sy loop soontoe. Kan net een van haar vriendinne wees.
Sy frons toe sy die naam op die skerm sien. Jan Verhoefen, ’n Belgiese vriend – en een van Zaad Kolof se groot pelle en wapenontleders. Sy het eeue laas van hom gehoor. Sover sy weet, bly hy tydelik in Jemen.
“Dis ’n lekker verrassing, Jan,” antwoord sy.
“Ongelukkig het ek nie goeie nuus vir jou nie, Sarah.”
“Wat … bedoel jy?”
“Zaad Kolof is vermoor.”
“Vermoor? Nee!”
“’n Britse speurder het my pas gebel. Hulle het my nommer op Zaad se foon gekry. Ek het eergister nog met hom gesels.” Jan se stem bewe. “Die polisie het Zaad gistermiddag dood in ’n woonstel in Chelsea aangetref. Dis waar hy vir die volgende maand sou wegkruip.”
“Wat het gebeur?”
“Die polisie het aanvanklik nie ’n idee gehad nie. Zaad het op die vloer gelê, geen bloed of teken van ’n wond nie. Ook geen teken van gedwonge toegang nie. Daar was wel ’n halfgeëete pizza langs hom op die vloer. Hulle het bevind hy is nie dood aan verstikking nie. Die afleiding was toe dat hy dood is aan ’n hartaanval. Maar toe begin lede van die ondersoekspan kla dat hulle oë brand en hulle kele toetrek. En toe besef hulle daar is gróót perde.”
“Ek … ek verstaan nie.”
“’n Span forensiese kundiges in beskermde kleredrag het gisteraand tot die skokkende ontdekking gekom dat die pizza met die senuweegif novitsjok besmet was. Dit veroorsaak ’n dood wat jy nie jou grootste vyand sal toewens nie. Net om naby dit te kom, kan noodlottig wees. Twee van daardie ondersoekspan se lede lê nou in ’n kritieke toestand in die hospitaal, en die polisie was genoodsaak om die hele straatblok af te sper waar die woonstel is.”
“Dis die bleddie Saoedi’s se werk, Jan!” roep Sarah uit.
“Dit is wat ek vir die polisie gesê het. Dit was immers waarom Zaad wegkruip ná die regeringsamptenaar by julle die media op hol gehad het.”
“Moenie vir my sê hulle glo jou nie?!”
“Hulle wys die vinger na die Russe. Novitsjok is dieselfde senuweegif as wat hulle in Maart verlede jaar ingespan het om die Russiese dubbele agent Sergei Skripal en sy dogter Joelia te probeer afstamp – hulle het dit in ’n restaurant in Engeland ingekry. Albei het dit darem oorleef, maar by die dood omgedraai. Nou is die polisie oortuig dis die Russe se werk, want Zaad het al openbarings oor Rusland se onwettige wapenverkope gemaak.”
“Dit was in die verre verlede, terwyl die Mvaba-onthullings onlangs was.”
“Ek weet, maar jy gaan die Britte nie oortuig nie. Hulle het hul mes in vir die Russe en nie vir die Saoedi’s nie. Die nuus oor die moord het pas op Sky News gebreek en dis duidelik hulle regering blameer nét die Russe.”
Toe Sarah aflui, slinger sy haar selfoon tot op die rusbank.
Daardie gevoel was reg. Wanneer Carl Bester betrokke raak by iets, verloor mense hulle lewens. Sy weet nie wat haar besiel het om dit eens te oorweeg om saam met hom te gaan koffie drink nie. 

Saterdag 19 Januarie
Woodstock, Kaapstad
Hy sien Wittes Groenewald dadelik raak, want hy troon bo almal uit. Wat sou hy op ’n Saterdagmiddag by The Old Biscuit Mill doen? Hy woon en werk in Parow.
Soos hy tussen die malende mense deur nader kom, laat Wittes hom aan ’n Saoediese woestynkameel dink. Lang, seningrige nek waarop dit lyk asof sy haarlose kop liggies wieg terwyl hy stap. Sy lenige lyf kom skraal en onindrukwekkend voor, totdat jy sy getatoeëerde arms onder die T-hemp sien uitsteek. Die voorarmspiere lyk soos ingelegte biltonge wat kruis en dwars onder sy vel span. ’n Kalant van in sy vyftigs met wie niemand gaan skoor soek nadat hulle daardie Popeye-voorarms gesien het nie.
Toe Wittes verbyloop, kyk hy nie in sy rigting nie. Hy het ook geen rede om dit te doen nie, want hy weet nie hoe hy lyk nie. Wittes sal nie eens sy stem herken as die Bahir wat hom minstens een keer ’n jaar bel nie. Hy sorg dan altyd dat hy met ’n diep stem praat.
Hy sien Wittes instap by ’n winkeltjie wat lekkernye verkoop. Hy loop ook soontoe, en gaan in toe hy sien daar is heelwat mense wat toustaan om gehelp te word. Hy put genot daaruit om byna teenaan Wittes te staan sonder dat dié weet hy is Bahir.
Hy kon destyds skaars sy geluk glo toe hy op Wittes afkom. Dit was twee jaar nadat hy in 1999 van sy Saoediese reis teruggekeer het. Toe pas getroud, is hy en sy vrou uitgenooi om by hulle nuwe bure te gaan braai.
Die man het homself voorgestel as ’n oud-huursoldaat. Namate die wyn die aand gevloei het, het sy tong al hoe losser geraak. Hy het later saggies vertel dat hy in die laat tagtigs en vroeë negentigs as ’n lid van die sogenaamde South African Institute for Maritime Research (SAIMR) aan die Rand gewerk het. Dit was ’n skaduagtige paramilitêre organisasie wat sedert die sestigerjare klandestiene operasies in Afrika uitgevoer het wat daarop gemik was om wit oppergesag in lande in die suide van die kontinent te waarborg.
Die organisasie het onder meer in 1961 ’n rol gespeel in die dood van Dag Hammarskjöld, toe sekretaris-generaal van die Verenigde Nasies. ’n Vliegtuig waarop hy was, is oor die Kongo afgeskiet. Volgens die buurman het SAIMR sedert die laat tagtigs probeer om vigs vinniger in Afrikalande te laat versprei deur swart mense daarmee in te spuit. Die Suid-Afrikaanse apartheidsregering het destyds enige bande met SAIMR ontken en beweer dat hulle nie van die organisasie se bedrywighede bewus was nie. 
Toe vertel die buurman hom van die “Lenige Sluiper” wat in daardie tyd vir SAIMR moorde gepleeg het – hoofsaaklik in Mosambiek, Angola en Zimbabwe, waar hy van ’n paar leiersfigure ontslae geraak het deur hulle kele af te sny. Wittes Groenewald se lang gestalte en reputasie as iemand wat nooit leidrade los nie, het hom sy bynaam besorg. 
Toe die buurman noem dat Wittes deesdae ’n blokman by ’n slaghuis in Parow is, het hy dadelik belang gestel. Hy was onder helse druk om die regte man te vind. Kort ná sy terugkeer uit Riaad het hy verskeie instruksies van Kamal ontvang “om sy pligte beter uit te spel”. Hy moes onder meer iemand betroubaar kry vir wanneer daar in belang van die Saoedi’s sekere “onaangename take” verrig moes word.
Hy was tot in sy siel geskok oor die versoek. Dit was ver verwyder van wat Kamal hom aanvanklik laat verstaan het – dat hy net “na die belange van Saoedi-Arabië moet omsien” deur verslae oor negatiewe publisiteit vir hulle aan te stuur. Hy het volstrek geweier om dié nuwe opdrag uit te voer, net om die ware Kamal te leer ken. “Jy is ongelukkig klaar deel van die presidensie se netwerk,” het hy gesê. “Te laat om nou kop uit te trek. Wanneer jy ’n opdrag kry, voer jy dit uit. Dis waarvoor ons jou maandeliks vergoed en boonop groot bonusse betaal wanneer jy onaangename take suksesvol uitvoer.” 
Hy onthou baie goed hoe Kamal daardie gesprek afgesluit het. “En, Bahir, moet nooit oorweeg om ons te bullshit nie. Dan stel jy jou aan groot gevaar bloot. Nie net jou eie lewe nie, maar ook dié van jou dierbares kan in die gedrang kom.” 
Dit was genoeg aansporing. Maar voor hy nog planne kon beraam om Wittes as bondgenoot te werf, is sy buurman vermoor. In sy bed keelaf gesny terwyl sy vrou ’n week lank weg was.
Wittes is kort daarna in hegtenis geneem vir die moord op Hendrik (Bouncer) Krynauw. Die polisie se afleiding was dat dit ’n wraakmoord was, georkestreer deur senuweeagtige oudlede van SAIMR wat Bouncer se los bek oor hulle bedrywighede van jare tevore wou snoer. En wie beter as die Lenige Sluiper om dit te doen? 
Maar daar was nie die nodige bewyse nie. Uit die hofverslae kon hy aflei dat Wittes ook heeltemal te uitgeslape was vir die polisiemanne. Die regter het die staat se saak verwerp.
Bemagtig met ’n paar besonderhede wat die aangeklamde buurman hom oor SAIMR vertel het, was dit maklik om Wittes kort daarna oor die telefoon te oortuig om van Abdurahman ontslae te raak. Die geld wat hy hom aangebied het, was ’n groot aansporing.
Nou is dit Wittes se beurt by die toonbank.
Wittes vryf oor sy glimmende kaal kop. “Ek is hier om meneer Smith se messe af te haal om te slyp.” 
Die vrou buk en haal ’n sak onder die toonbank uit. Sy oorhandig dit aan Wittes.
“Ek sal dit in die loop van volgende week klaarmaak en terugbring,” groet hy.
Toe hy omdraai, ontmoet hulle oë vir ’n oomblik, Wittes onbewus daarvan dat hy pas sy opdraggewer gesien het. 
Aan Wittes se lang, wit wimpers en die spierwit strepieswenkbroue is dit duidelik waar dáárdie bynaam vandaan kom. 
Daar gly ’n rilling teen sy ruggraat af. Wittes moet die mees siellose moordenaar op die planeet wees. Hy is daarvan oortuig dat die man mense se kele met net so min emosie afsny as wat hy diere se karkasse oopkloof. 
* * *
Campobasso, Italië
Anwar peusel lusteloos aan die druiwe wat hy by die markie gekoop het.
Sy gedagtes is nou voltyds by sy vertrek na Suid-Afrika op die 21ste. Môre boek hy hier uit. In Rome sal hy sommer by die lughawe oornag. Hy het op die internet gesien daar is nog heelwat sitplekke beskikbaar op die direkte Alitalia-vlug van Rome na Johannesburg. Hy wou nie nou al bespreek nie. Nie nodig om die noodlot te tart nie. Hy sal net veilig voel op die lughawe as hy sy bespreking op die laaste nippertjie maak.
In Johannesburg sal hy ’n e-pos aan die Saoedi’s stuur en dit duidelik stel dat hulle nog net tien dae het om sy geld in te betaal. Daarna sal hy die bus Kaap toe vat. 
Eers wanneer hy die geheuestafies by sy ma se huis in sy hande het, sal hy voel hy is weer in beheer van sake. 
* * *
Sondag 20 Januarie
Riaad, Saoedi-Arabië 
Kamal is al daaraan gewoond om op ’n Sondag te werk. Om die een of ander rede kry party mense in die paleis oor naweke paniekaanvalle. En dan moet hy dadelik daar aanmeld, soos hy vanoggend weer moes.
Hy ry met die hysbak op na sy kantoor. Taleb wag hom in, kommerlyne oor sy breë voorkop.
“Ek neem aan daar’s probleme?” vra hy.
Kamal antwoord hom nie, beduie net Taleb moet sit. 
“Was nou twee uur lank in die paleis,” sê hy.
“Ek het aangeneem jy was daar, anders sou jy my nie laat kom het nie.”
Kamal leun terug in sy stoel. “Eerstens die goeie nuus. Hulle is hoogs tevrede met hoe ons die Kolof-moord hanteer het.”
“Ek is nog nie eens ten volle daaroor ingelig nie, het net die naweek op TV gesien Faroek was suksesvol. Waar het hy aan die gif gekom?”
“Sy Russiese kontakman het dit voorsien. Faroek het vasgestel dat Kolof gereeld pizzas by sy wegkruipplek laat aflewer – ook vasgestel dat hy van Pizza Express in Chelsea se dienste gebruik maak en altyd net ’n Margherita Bufala bestel. Faroek-hulle het met beskermende klere ’n Margherita Bufala in die Rus se tuislaboratorium voorberei. Toe gewag tot die afleweringsman op sy fiets naby Kolof se blyplek kom. Die Rus het voor hom ingery. Die afleweringsman het glo sy gat losgeval, maar is darem nie ernstig beseer nie. Die fiets het niks oorgekom nie. Hy is ook gou gepaai met die honderd pond wat die Rus hom in die hand gestop het om ‘verskoning te vra’. Wat die afleweringsman in die harwar nie gesien het nie, was dat die Rus se sidekick Kolof se pizza met die gedokterde Margherita Bufala omgeruil het.”
“Skitterend!” roep Taleb uit. “Ek neem aan Faroek was nie in die kar nie.”
“Nee, hy kon nie die kans waag dat die afleweringsman hom sien en sy gesig onthou nie.”
Taleb vryf sy hande selfvoldaan. “Ek kan dink die paleis is tevrede. Ek sien die Britte verdink nou die Russe.”
Kamal knik. “Maar hulle lofprysinge was van korte duur. Daar was groot drama toe hulle verneem ons het nie agente Europa toe gestuur om Safudien uit te snuffel nie. Daar is histeries op my geskree, gevra of ek besef watter reperkussies dit gaan hê as daai video in die media se hande beland. Ek het probeer verduidelik dat dit ’n onmoontlike taak sal wees om hom op te spoor, maar niemand wou na rede luister nie.”
“Fok tog. En nou?”
“Hulle gee ons vier-en-twintig uur om ’n plan van aksie voor te lê.” 

Maandag 21 Januarie
Mercurius-kantoor, Kaapstad
“By Sarah is daar geen twyfel nie. Kolof se moord is die Saoedi’s se werk,” sê Calvyn.
“Volgens Sky News verdink die Britte die Russe,” sê Carl.
“Sarah sê hulle sit die pot mis. Die Belgiese wapenontleder wat haar oor die moord ingelig het, stem saam dat dit die Saoedi’s is.”
“Nou ja, mens kan nie met sekerheid sê nie. Dis wel dieselfde gif as wat die Russe gebruik het op daardie dubbele agent en sy dogter.” Hy glimlag. “Jy was darem gelukkig genoeg dat Sarah jou oproep beantwoord. Ek het haar die naweek ’n paar keer sonder sukses gebel nadat ek van die moord gehoor het.”
Calvyn trek sy mond op ’n plooi. “Ek dink dit was die laaste keer dat sy antwoord wanneer ek bel. Sy het gesê sy wil niks verder met Mercurius te doen hê nie. Dis duidelik sy blameer ons nou éérs.”
“Daaraan sal ons seker niks kan verander nie. Right, wat het jy vir my in daai lêer op jou skoot?”
Calvyn se gesig helder op. “Dis darem goeie nuus. Ek het op nog ’n mesmoord afgekom waarby die Saoedi’s betrokke kan wees.”
“Fantasties! Vertel.”
Calvyn maak die lêer oop.
“’n Koerantman by ’n Engelse dagblad, John Thompson, het vroeg in 2011 ’n reeks artikels geskryf na aanleiding van WikiLeaks se onthullings sedert 2009 dat die Saoediese koningshuis ondersteuning gebied het aan internasionale terroristegroepe.
“Gegrond op WikiLeaks se publikasie van onder meer 2009-korrespondensie van Hillary Clinton se staatsdepartement, was die koninklike familie finansiële borge en morele ondersteuners van Al-Kaïda, die Hamas en later Isis. Volgens Thompson het sy navorsing ook aangedui dat Amerikaanse intelligensie-amptenare daarvan bewus was. Hy’t verder beweer dat die tradisionele Islam besig is om te kwyn en al hoe meer ingeneem word deur bewegings soos die Saoedi-Arabiese Wahabisme, wat – al skram Westerse regerings daarvan weg – ’n belangrike teelaarde vir terroristegroepe is.
“In sy laaste artikel oor die Saoedi’s het hy genoem dat hy besig is om ’n boek oor dié onderwerp te skryf wat internasionaal opslae gaan maak.”
Calvyn glimlag wrang. “En net twee maande later word Thompson in sy huis in Claremont vermoor. Volgens koerantberigte is hy in sy bed keelaf gesny. Dit het so saggies gebeur dat sy arme vrou eers wakker geskrik het toe Thompson reeds dood is. Die moordenaar, wat ’n balaklawa opgehad het, het haar toe met ’n mes gedreig sodat sy die kluis moes oopmaak. Hy is daar weg met hope juweliersware en onder meer Thompson se skootrekenaar, waarop die halfvoltooide manuskrip van sy boek was. Die polisie het bevind dit was ’n inbraak met die doel om te steel en daar was geen bewyse van ander motiewe nie. Die moordenaar is nooit opgespoor nie.”
Carl fluit deur sy tande. “Dit versterk beslis ons teorie.”
Calvyn knik, kyk af na sy lêer. “Die enigste ander stukkie inligting van belang is dat Thompson se vrou gesê het daar was Oosterse skrif gegraveer op die lem van die mes waarmee die moordenaar haar gedreig het.” Hy kyk op. “Jy sal Antelme moet vra om vir ons afskrifte van daardie dossier te probeer kry.”
Carl sug. “Die CIA-baas gaan ’n stokkie daarvoor steek.”
“Hoe so?”
“Hy het my oor die Kolof-moord gebel. Hy is nog op sy Europese besoek en op pad Londen toe om agter die kap van die byl te kom. Ek het die geleentheid gebruik om hom van die Abdurahman-moord in 2002 te vertel, en dat Antelme nie ’n dossier kon opspoor nie. Ek het ook genoem dat jy besig is om te kyk of daar soortgelyke mesmoorde was waaragter die Saoedi’s dalk sit.
“Hy het toe gesê as ons op nog iets afkom, moet ons dit eers terughou. Hy is bang Antelme se navrae oor ou dossiere kan wenkbroue by ons polisie laat lig – veral as hulle verbande trek tussen die dossiere. Hy is oortuig daarvan dat die SAPD onder druk is om te bevind die motief vir die Mvaba-moord was diefstal. Hy sê in dié stadium dui als daarop dat die Suid-Afrikaanse regering agter die moord sit. En as ons bevind dat dit die Saoedi’s se werk is, gaan dit ’n verdere gefladder in die duiwehok veroorsaak. As gevolg van die Saoedi’s se beloftes van miljarde olierande en wapengeld aan Suid-Afrika, sal ons polisie enige aandeel van hulle kant in die moord wil stilhou.”
“Fok, moet ons nou ophou met wat ons doen?” vra Calvyn.
“Nee, geensins nie. Hy sê dis belangrik dat ons voortgaan met ons navorsing. Eers wanneer ons ál ons feite agtermekaar het, moet ons saam met hom ’n aksieplan opstel.”
“Die CIA is ook maar katvoet vir –”
Die gelui van die telefoon onderbreek Calvyn. Carl pik die gehoorbuis op.
Die man aan die ander kant stel hom voor as Luca Rossi, baas van die Mercurius-tak in Italië.
Hy het ’n diep baritonstem. “Ek het pas met die CIA gepraat, maar hulle sê ek moet die boodskap direk vir jou gee. Anwar Safudien het ’n halfuur gelede ’n Alitalia-kaartjie op Rome se lughawe gekoop vir ’n direkte vlug Johannesburg toe. Die vliegtuig land vanaand elfuur. Die CIA vermoed hy sal môre ’n binnelandse vlug Kaap toe neem. Julle sal by julle kontakte by lugrederye daardie inligting moet probeer kry.”
Carl lui af en sien hoe Calvyn vraend na hom kyk.
“Daar wag ’n joppie vir ons, wat vir eers belangriker is as mesmoorde van die verlede.”
* * *
Riaad, Saoedi-Arabië
Hafsa gryp die tas wat al die afgelope week in haar woonstel gepak staan, sluit die deur agter haar en hardloop in die gang af. Die tas se wieletjies raak skaars grond. 
Sy en Mansoor was geskeduleer vir ’n vlug Griekeland toe, maar dit sou eers vanmiddag laat gebeur het. Vanoggend was hulle skaars by die kantoor, toe kry hulle die nuus dat Safudien in Rome ’n vliegkaartjie na Suid-Afrika bespreek het. Hulle moes inderhaas ander reëlings tref. Omdat daar nie vandag direkte vlugte na Suid-Afrika is nie, moet hulle via Dubai vlieg. Dit beteken hulle gaan amper twee dae later as Safudien in Suid-Afrika aankom.
Oom Kamal het gesê hulle hoef nie daaroor bekommerd te wees nie. Die presidensie het ’n Kaapse kontakman genaamd Bahir wat hulle van hulp sal wees. Hulle sal dus nie onnodig tyd hoef te verspil deur in die vreemde stad na ’n adres te moet soek nie. Bahir sal intussen ’n oog op Safudien se bewegings probeer hou, hoewel hy dit net in die aande sal kan doen omdat hy voltyds werk. 
Hafsa is verheug oor die geleentheid om Suid-Afrika toe te gaan. Sy is vasbeslote om die skandvlek op haar naam wat sy in Istanbul opgedoen het, uit te wis. Sy sal die spul spotters by die kantoor wys dat sy ’n volwaardige agent is.
Kom wat wil, in Suid-Afrika sal sy haar laat geld. 
Mansoor wag saam met die bestuurder in die kar waarin hulle lughawe toe gaan. Hy draai in sy sitplek om toe Hafsa inklim.
“Is jy reg vir ons sending?” vra hy met ’n skewe glimlag op sy pofgesig.
“Ek was nog nooit in my lewe so reg nie.”
* * *
Woodstock, Kaapstad
Om ná ’n tawwe dag se werk by die huis te kom en dan só ’n boodskap te ontvang, is nie lekker nie. 
Kon hulle hom nie vroeër ingelig het daar is ’n moontlikheid dat die man hierheen sal kom nie? Dan kon hy planne gemaak het om verlof te neem. Nou moet hy midde-in ’n besige werksweek rondskarrel om twee agente by te staan. Besef Kamal nie dat hy ’n vaste werk het en nie net enige tyd van die dag kan afvat nie?
Maar as hy eerlik moet wees, is dit nie wat hom die meeste ontstel nie. Sedert 1999 was hy goed genoeg om die Saoedi’s se belange alleen te behartig. Nadat hy moes aanvaar dat hy vir sy eie asook sy vrou se veiligheid hulle opdragte getrou moet uitvoer, het hy dit met onderskeiding gedoen. Nooit was daar eens ’n fluistering dat die Saoedi’s met die moorde te make gehad het nie. Tussen hom en Wittes het hulle geen enkele leidraad gelos nie. Maar nou is daar skielik ander betrokkenes.
Hy tuur lank na die e-pos wat hy van Kamal ontvang het. Die Safudien-kêrel het blykbaar inligting wat ’n groot bedreiging vir die koninkryk inhou. Daarom dat die twee agente hierheen kom. 
Hy snork. Wittes sou daai kêreltjie vinnig aan die praat gekry het. En as dit nodig is dat hy uit die lewe gehelp word, sou daar nie ’n beter man as Wittes wees om dit te doen nie.
Sy sug is lank en uitgerek. Dat hy nou vir ander moet plek maak, stem hom onrustig. Die moontlikheid bestaan dat sy rol by hulle uitgedien is. Dat hulle vorentoe toenemend van agente gebruik gaan maak. Hy wil nie dink wat die Saoedi’s doen met kontakmanne wat nie meer nodig is nie. 
Kamal het darem gevra dat tot tyd en wyl die agente hier aanland, hy in die aande Safudien se ma se huis in die Bo-Kaap moet dophou. 

Dinsdag 22 Januarie
Valke-hoofkantoor, Bellville
“Eerlikwaar, kaptein, ek begin effe nervous te raak oor April,” sê Klaasse.
Philander frons. “Waarom nogal?”
“Sy defence team gaan die vloer met ons vee.”
Philander sug. “En jy grond daardie aanname op wat?”
“Let’s face it, kaptein, buiten vir die stel penne, het ons niks gekry wat kan bewys hy was betrokke nie. Daar’s nie handskoene nie, nie ’n laptop nie, die houer van die stel penne het nie sy fingerprints op nie en die kombuismesse wat ons in sy huis gekonfiskeer het, het geen DNS van Mvaba nie.”
Philander frons. “Hy kon van die handskoene ontslae geraak het nadat hy die penne in daai kaslaai in sy huis weggesteek het. En ek verseker jou dat hy daai laptop blitsvinnig gesmous het. Iewers in Mitchells Plain is daar nou ’n eienaar van daai fancy laptop. Ek het ook nooit gedink dat sy spul stomp kombuismesse enige resultate gaan oplewer nie. Hy het ’n ander mes gebruik en moes dadelik daarvan ontslae geraak het. Dalk spoor iemand dit nog op in ’n blombedding iewers in Blouberg.”
Klaasse lyk nie oortuig nie. “Ek dink steeds sy vrou het daai Waterman-penne gesteel.”
“Maar jy praat mos nou stront, man! Forensies kon ook nie haar vingerafdrukke op die pennehouer kry nie. En soos ons klaar vasgestel het, werk die skoonmakers nie met handskoene nie. Als dui daarop dat April die skuldige is. Ek is oortuig dis oorgenoeg bewys om sy turf te laat sit.”
“Kan seker wees.” Klaasse aarsel. “Maar dit pla my steeds dat ons daai gesprekke op Mvaba se selfoon moes uitwis.”
Philander hamer met sy vuis op die lessenaar. “Fok, hou op met daai deuntjie, Klaasse! Dit was ’n opdrag van die generaal. Daaraan kan ons niks doen nie. Wees eerder bly dat ons so vinnig ’n skuldige vasgetrek het. Almal is nou happy – die minister, die polisie se nasionale kommissaris, generaal Radeba en ons eie baas hier by die Valke, wat my vanoggend van sy vakansieplek gebel het om ons geluk te wens. Moenie die paartie vir hulle wil spoil nie, Klaasse. Dit kan die einde van jou polisieloopbaan beteken.”
Klaasse brom iets onhoorbaars.
* * *
Greyhound-bus tussen Kroonstad en Bloemfontein
Anwar gee vir die soveelste keer ’n lang gaap, maar hy weet dit gaan onmoontlik wees om op die bus te probeer slaap. Sy maag is op ’n knop getrek sedert hy douvoordag die bus Kaap toe gevat het.
Na aanleiding van die e-pos wat hy laas nag gestuur het, moes die Saoedi’s kon uitwerk hy is nou in Suid-Afrika. As hulle die IP-adres bepaal het, sal hulle hopelik dink hy kruip in Johannesburg weg.
Tog wil hy glo dat hulle teen dié tyd als van hom weet en dat hulle sal aanneem hy gaan Kaap toe. Sy keel trek toe as hy daaraan dink dat hulle heel moontlik sy ma se woonadres het. Dalk hou hulle selfs al die huis dop.
Hy moet ’n paar keer diep asemhaal om sy senuwees te kalmeer. Help nie om nou kop te verloor nie.
As hy eers by sy ma is, kan hy sy hande op die geheuestafies lê. En as die Arabiere nie sy geld teen 29 Januarie betaal het nie, gaan hy hom tot die media wend. Hulle sal oor hulle voete val om daai video-opname te kry. Hy sal die Britse en Amerikaanse media nader en kyk wie bereid is om die meeste te betaal. Dit gaan nie miljoene wees nie, maar genoeg om ’n jaar of wat te oorleef. Dit sal hom ook in staat stel om in ’n ander land laag te gaan lê.
Hy hoop van harte nie hy word gedwing om dit te doen nie. Hy sal nooit weer rustig kan slaap nie.
Maar nou moet hy op die hede fokus. Die bus kom eers tienuur vanaand in Bellville aan. Hy sal daar ’n taxi Bo-Kaap toe kry en die bestuurder opdrag gee om hom ’n paar blokke van sy ma se huis af te laai. Dan sal hy die huis van agter benader. Hy sal deur die buurman se erf sluip, oor die muurtjie klim en by die agterdeur gaan klop. Sal dom wees om hom by die voordeur te laat sien.
Hy sug. En dan wag daar die uitdaging om sy ma te laat stilbly oor sy teenwoordigheid. Wat hy gaan sê om dít reg te kry, moet hy nog uitwerk.
* * *
Riaad, Saoedi-Arabië
Kamal druk die e-pos uit en oorhandig dit aan Taleb. Hy lees dit, sy oë skielik so groot soos pierings.
“Fok, Kamal, dié keer klink hy ernstig! En hy gee ons net tien dae, waarvan drie al verstryk het.”
Kamal lag. “Ontspan, Mansoor-hulle is mos op pad soontoe. Daar is oorgenoeg tyd om als af te handel.”
“Maar sê nou net Safudien kruip nie in sy ma se huis weg nie? Dan het ons fókken groot probleme.”
“Nie noodwendig nie. Jy onderskat Mansoor se vermoëns. Onthou jy nie hoe hy daai donner in Swede uitgesnuffel het nie? Ons het net geweet die man bevind hom iewers in Stockholm, het nie eens ’n adres gehad nie. En binne twee dae het Mansoor hom opgespoor nadat hy twee ouens gemartel het.” Hy glimlag. “Niémand kan vir hom wegkruip nie. Vertrou my maar as ek dit sê.”
* * *
Parow, Kaapstad
Beyers Butchery het al verskeie toekennings ontvang. In die noordelike voorstede is almal dit eens dat dié slaghuis koning is met boerewors.
En Wittes weet dis te danke aan hom. Hy is nogal trots daarop en ou Beyers prys hom gereeld. Hy het afskrifte van die wensertifikate gemaak, dit geraam en teen die sitkamermuur opgesit, sodat Poppie gereeld by haar vriendinne kan spog oor haar talented broer.
Sy geheim is dat hy net vleis, vet en ’n paar speserye in sy mengsel gebruik. Hy weier om preserveer- en bindmiddels soos soja, meel of hawermout by te voeg soos sommige ander slagters. Dit bedonner die smaak. En belangrik wanneer dit by speserye kom, is om die koljander te rooster voor jy dit inmeng.
Terwyl hy nou die worsstopper se slinger draai wat die vleis in die derm uitstoot, hou sy assistent die derm stewig oor die tuit getrek. Hy het Kenneth mooi getrain, want dit is nogal ’n kuns om die opgestopte wors te vang.
Die gelui van sy selfoon in sy sak laat Wittes hardop swets. Hoeveel keer moet hy nog vir Poppie sê om hom nie by die werk oor stront te bel nie? Sonder om te dink vee hy sy hand aan sy broek skoon, en haal die foon uit.
Hy frons toe hy die naam op die skerm sien: Bahir. Hy beduie vir Kenneth om die pad te vat. “Ek soek privacy. Sal jou roep as ek klaar gepraat is.”
“Wittes,” sê Bahir in sy diep stem, “ek wil net seker maak dat jy vir die volgende twee weke nie uitstedig gaan wees nie.”
“Nee, geen planne om weg te gaan nie. Is daar ’n job vir my?”
“Dalk, of dalk nie. Wees net op ’n gereedheidsgrondslag.”
Wittes wil nog vra of dit weer ’n aandjob sal wees, maar Bahir het klaar afgelui.
Hy kyk fronsend na die foon, dan glimlag hy. Dis bléddie vinnig vir ’n nuwe job. Hy wag mos gewoonlik omtrent ’n dekade vir ’n volgende opdrag.
Wittes roep Kenneth sodat hulle kan voortgaan.
Dié kom ingeskarrel, maar steek vas. “Lyk of jy die jackpot geslaat het, Wittes!”
Wittes glimlag nog breër, haal sy skouers op. “Dalk, of dalk nie.”

Bo-Kaap
Die straatlamp belig die poeierblou mure van die huisie, styf ingedruk tussen ander van verskillende kleure.
Carl kyk op sy horlosie. Al amper kwart voor elf en nog geen teken van bedrywighede nie. Die huis se ligte is al meer as ’n uur gelede afgeskakel – mevrou Safudien is klaarblyklik ’n vroeë slaper.
Uit sy speurdae weet Carl geduld is die wagwoord, al sit hy sedert halfnege hier in sy kar skuins oorkant die huis. Gelukkig het Calvyn vandag al die stops uitgetrek. Toe sy kontakte geen binnelandse vlugbesprekings in Safudien se naam rapporteer nie, het hy hom op die busdienste toegespits en goud gestrike. Safudien is op ’n Greyhound-bus wat tienuur in Bellville arriveer.
Carl wou hom eers by die aflaaipunt gaan inwag, maar het daarteen besluit. Hy was bang hy herken Safudien nie tussen die ander passasiers nie. Die enigste foto wat Calvyn van hom op die internet kon opspoor, was van om en by twaalf jaar gelede. ’n Skraal kêrel met pikswart hare en ’n kuif wat laag oor sy voorkop hang, prominente wangbene en ’n spits bokbaardjie. In twaalf jaar kan iemand baie verander. En dalk het Safudien hom vermom. Carl wil hom ook nie tussen ’n klomp mense trompop loop nie.
Hy bespied weer die omgewing. Drie karre is aan die oorkant van die pad geparkeer. Geen insittendes nie. In sy truspieëltjie sien hy dat die kar wat ongeveer twintig meter agter hom gestaan het steeds daar is. Hoewel die straatlig dood is, bespeur hy geen teken van lewe nie.
As sy teorie reg is, is hier iemand in Suid-Afrika wat die Saoedi’s se belange beskerm. Die Abdurahman- en Thompson-moorde dui daarop. As die Mercurius-tak se bron by die Saoediese konsulaat in Istanbul se inligting korrek is, gaan die Saoedi’s alles in hulle vermoë doen om Safudien in die hande te kry. Teen hierdie tyd behoort hulle ook al van sy ma se huis in die Bo-Kaap te weet. Hy moet dus seker maak hy kom eerste by Safudien uit.
Carl verstar toe daar skielik ’n lig in die huis aangaan. Dis waarskynlik in die slaapkamer, want dit is waar die laaste lig afgeskakel is. Dan gaan daar nog een aan, dieper in die huis. Die gordyne maak dit onmoontlik om enigiets te sien. Kon Safudien dalk by die agterdeur ingekom het? Hy is moontlik bedag daarop dat iemand die voorkant kan dophou. Of is dit bloot mevrou Safudien wat wakker geword het?
Carl wag nog tien minute. Nog ’n lig gaan aan.
Hy besluit om nie langer tyd te verspil nie en klim uit die kar. Hy loop oor die stil straat, stap met die paar trappies op na die stoepie en druk die voordeurklokkie.
Carl hou sy oor teen die deur. Eers heers daar ’n doodse stilte, dan hoor hy gedempte stemme. Hy druk weer die klokkie.
’n Minuut later hoor hy voetstappe aankom.
’n Bejaarde vrou in ’n kamerjas maak die deur net ’n entjie oop. Carl sien daar is ’n veiligheidsketting.
Sy kyk hom grootoog aan. “Wat … wat wil jy dié tyd van die nag hê?”
“Mevrou Safudien?”
Sy knik.
“Baie jammer dat ek u so laat steur. My naam is Carl Bester en ek werk vir ’n menseregte-organisasie hier in die stad. Ek wil dringend met u seun praat. Ongelukkig kan dit nie tot môre wag nie.”
“My … my seun?” stamel sy.
“Ja, Anwar Safudien.”
Sy stoot haar ken uit. “My seun is g’n hier nie. Hy werk in Istanbul.”
“Mevrou, ek weet u wil hom beskerm, maar ek het by die deur gehoor u het ’n besoeker. My afleiding is dat dit u seun is, want volgens inligting wat my organisasie gekry het, is hy nou in Kaapstad. Ek is hier om hom te waarsku, want sy lewe is in gevaar.”
Haar brawe fasade verkrummel. Hy sien die vrees in haar oë.
“My … my seun is nie hier nie. Ek … weet nie waarvan jy praat nie.”
Dis vir Carl duidelik sy gaan hom nie innooi nie. Haar seun het haar waarskynlik aangesê om te ontken dat hy hier is.
Hy haal ’n Mercurius-besigheidskaartjie uit sy sak en oorhandig dit. “Sê vir u seun om my so vinnig moontlik op my selfoon te bel. Hy kan hom vergewis dat my organisasie wel bestaan deur op die internet Mercurius se Suid-Afrikaanse webwerf te besoek. Die adres is op die kaartjie.”
Sy beskou dit met skrefiesoë. “Ek sal … dit vir hom gee … as ek hom te siene kry.”
“Dankie. En mevrou, sê vir hom dit gaan nie vir hom veilig wees om hier in u huis te skuil nie. Ek kan hom met ’n veilige blyplek help.”
Sy knik en maak die deur toe.
* * *
Hy duik vinnig weg toe die man omdraai om terug na sy kar te stap.
Hy lig sy kop versigtig toe hy hoor die man skakel die enjin aan. Waar hy hier in ’n donker kol geparkeer het, was hy nie regtig bang die man sien hom nie. Daar is minstens twintig meter tussen hulle karre.
Toe die man wegry, swets hy egter. As Kamal net genoeg vertroue in hom gehad het, kon hulle hierdie sakie vannag al afgehandel het. Wittes sou die ventjie gou laat praat het en dan, as dit die Saoedi’s se wens was, van hom en sy ma ontslae geraak het.
Maar nou is daar ander magte op Safudien se spoor. Daarvan is hy fokken doodseker en dit gaan die taak kompliseer.
Hy het al vanaand seweuur hier kom parkeer. Toe die man halfnege oorkant die huis stilhou, was hy dadelik op sy hoede. Die feit dat die man nie uitgeklim het nie, het sy vermoede bevestig dat hy ook in verband met Anwar daar was.
En eers nadat die huis se ligte ’n ruk af was en daar weer sommige aangegaan het, is die man – blond, lank, atleties en breedgeskouerd – voordeur toe. Hy kon met sy nagverkyker sien dis ’n vrou wat oopmaak. Toe sy haar kop skud en die man nie innooi nie, het hy geweet die man doen navraag oor Anwar Safudien. Hy het ’n kaartjie aan haar oorhandig. Dalk ’n boodskap vir Anwar?
Danksy die nagverkyker kon hy die man se nommerplaat duidelik sien. Hy sal môreoggend eerste ding sy kontak by die verkeersdepartement bel om vas te stel aan wie die Land Rover behoort. En as hy by die werk ’n kans kry, sal hy ’n internetsoektog doen om iets oor die man uit te vind. Hy sal etenstyd huis toe gaan en enige inligting wat hy gekry het vir Kamal e-pos.
Die twee agente land eers laat môre. Hy sal by Kamal moet hoor of hy hulle môreaand by hul Waterfront-hotel moet gaan besoek, want dinge het nou ’n kinkel gekry waaroor hy eerstehands verslag kan doen. Dis sy kans om hulle te beïndruk – en aan Kamal te bewys hy is nie ’n uitgediende kontakman nie.
Hy sal dan sommer ook sy voorstel oor Wittes aan hulle voorlê.
* * *
Anwar sit beskimmeld in ’n stoel oorkant sy ma, wat hom aangluur soos die keer toe hy met ’n kannetjie graffiti teen hulle huis se muur geverf het.
Hy kan nie glo dat hy oor alles moes bieg nie.
Haar aanvanklike vreugde om hom te sien het verdwyn toe daai donner aan die deur klop en hy haar moes waarsku om onder geen omstandighede te sê hy is hier nie. Hy het ook gefluister dat sy nie die veiligheidsketting moet afhaal nie.
Toe die man weg is, was sy op die oorlogspad.
“Eers kry ek ’n parcel van jou wat ek moet wegsteek en nie ’n woord oor mag rep nie, en nou sê hierdie stranger vir my jou lewe is in gevaar! What’s happening, Anwar?!”
Hy het geen ander keuse gehad as om haar alles te vertel nie, want hy weet goed sy sal nie ’n bullshit-storie sluk nie.
“So jy is nou ’n afperser! Ek en jou pa het jou mos nie so grootgemaak nie! Jy gee dadelik daai memory sticks vir die Saoedi’s en jy kry vir jou ’n koerantjob hier, en basta met jou skelm plannetjies.”
Terwyl sy hom nou met haar hande op haar heupe aangluur, weet hy hy móét standpunt inneem – anders gaan sy nooit ophou kerm en kla nie.
“Ek het ’n sakebesluit geneem, Ma. Ek was moeg vir die peanuts wat die Evening Standard my betaal het. En ons koerante hier betaal nog vrotter. Om nou die handdoek in te gooi omdat ’n bleddie stranger sê my lewe is in gevaar, is mos belaglik. Die Saoedi’s gaan oor ’n week my geld inbetaal en dan kan hulle daai memory sticks kry. En oor ’n maand hou ek en Ma holiday in Mauritius of die Seychelles en ek koop vir ons ’n nice huis daar en …”
Sy hou haar hand omhoog. “Ek het genoeg gehoor, Anwar! Gaan slaap, dan praat ons môre weer as jou kop helder is, want nou klink jy vir my erg deurmekaar. Hulle sê ’n lang plane trip kan dit aan ’n mens doen.”
Sy stap kombuis toe en sê oor haar skouer: “Ek maak vir jou tee om kamer toe te vat.”
Hy staan op en loer by die sitkamergordyne uit. Die straat is verlate, maar daar staan ’n paar karre. Hy kan nie sien of daar insittendes is nie.
’n Rilling trek deur sy lyf. Wie was die man? Tog seker nie ’n sidekick van die Saoedi’s nie? Dalk wou hy regtig help? En dan is daar nog vrae: Hoe weet die man dat hy vanaand in Kaapstad aangekom het, en waar kry hy die inligting dat sy lewe in gevaar is?
Hy besluit om op Mercurius se website in te gaan en hulle goed uit te check.
Want as hy eerlik moet wees, weet hy daai ou is reg. Hy kan nie hier wegkruip nie.

Woensdag 23 Januarie
Tuine, Kaapstad
Carl sluit die woonsteldeur oop en oorhandig die sleutel aan Safudien. “Jy behoort hier veilig te wees en dit gaan jou niks kos nie. Die plek behoort aan Mercurius.”
Die skraal man knik dankbaar.
Carl beduie na die slaapkamerdeur. “Gaan sit jou bagasie in die kamer neer. Ek maak solank vir ons koffie voor ons gesels.”
Hy stap na die kombuis en haal uit die Checkers-sak die koffie, melk en suiker wat hy vanoggend vyfuur inderhaas in sy woonstel bymekaargeskraap het ná Safudien se oproep.
Op Safudien se versoek het Carl hom in ’n agterstraat opgepik. Toe het hulle die entjie van die Bo-Kaap tot in die Tuine in stilte gery. Carl wou hom nie toe al met vrae bombardeer nie, want daar was tekens dat sy passasier uiters gespanne is. Eers toe hulle hier buite in die gang by die woonstel se deur kom, kon hy sien die man ontspan.
“Neem jy suiker en melk?” roep hy van die kombuis af toe hy hoor Safudien is in die sitkamer.
“Swart, twee lepels suiker, dankie.”
Carl neem die bekers sitkamer toe. Hy beduie vir Safudien om te sit.
“Jy besef dat ons nou oor jou situasie moet gesels. Ek het baie vrae.”
“Ek het ook ’n paar vrae,” sê Safudien.
“Vra dan.”
Hy neem eers versigtig ’n slukkie koffie. “Hoe het julle geweet ek is in Suid-Afrika?”
“Mercurius werk saam met verskeie ander … organisasies, wat bewus is daarvan dat jy sekere inligting het wat die Saoedi’s senuweeagtig maak. Hulle het kontakte by lugrederye wat hulle inlig oor mense se vlugbesprekings.”
Safudien frons. “Volgens julle webwerf is julle ’n menseregte-organisasie. Waarom is júlle betrokke?”
“Ons organisasie is wêreldwyd gemoeid met skendings van menseregte. Soos Khashoggi se moord. Hoewel dit deur ons tak in Istanbul ondersoek word, het ons van hulle verneem dat die Saoediese intelligensiediens navrae oor jou by hulle konsulaat gedoen het.”
Safudien tuur stilswyend voor hom uit, kyk dan na Carl. “Waarom dink julle my lewe is in gevaar? Ek is immers nou in Suid-Afrika.”
“Daar maak jy ’n groot fout. Jy is nêrens in die wêreld veilig as die Saoedi’s op jou spoor is nie. Ons navorsing wys dat mense wat negatiewe uitsprake oor Saoedi-Arabië gemaak het, al hier en in ander lande vermoor is.”
Die kommerlyne keep diep op Safudien se voorkop, maar hy sê niks nie.
Carl leun vorentoe in sy stoel. “Jy sal my in jou vertroue moet neem, Anwar. Alleen wanneer ek weet waaroor die Saoedi’s agter jou bloed aan is, kan ek jou beskerm. Mercurius het genoeg kontakte om jou veiligheid te verseker – mense wat jou ’n nuwe identiteit kan gee, en jou op ’n veilige plek kan hervestig.”
Safudien aarsel. “Ek … ek kan nou niks sê nie.”
“Dit sal net in jou belang wees om my in te lig.”
“Ek kán nie. Dis … ingewikkeld. Ek sal jou eers op 29 Januarie kan inlig.”
Carl frons. “Hoekom dan eers?”
“Ek moet nog van sommige dinge seker maak.”
“Hoe gaan jy dit doen? Mense bel? Op jou rekenaar iemand kontak?”
“Ek sal op my rekenaar sekere inligting moet kry, dalk ook mense per e-pos kontak.”
“Jy kan dit nie hier wil doen nie. Die Saoedi’s kan jou IP-adres in die hande kry en só bepaal waar jy wegkruip. En daar is talle maniere om iemand se ligging deur sy selfoon vas te stel.”
Safudien knik. “Dit weet ek. Ek sal na ’n internetkafee in die stad moet gaan. Ek sal ook nie oproepe van hier af maak nie.”
“Dit kan gevaarlik wees om die woonstel te verlaat. Maar as jy dit moet doen, sal jy jou voorkoms moet verander. Ek sal sorg dat hier vandag nog ’n pakkie afgelewer word – met dinge soos ’n vals snor, ’n bril en ’n elektriese haarknipper. My voorstel is jy raak ontslae van jou hare.”
Carl staan op. “Ek sal ook vandag ’n week se kruideniersware hier laat aflewer. Jy kan dit nie waag om vir kos uit te gaan nie.”
Safudien kom orent. “Ek weet nie hoe om jou te bedank nie. Ek …”
“Jy hoef nie. Die inligting wat jy my op die 29ste gaan gee, is hopelik genoeg van ’n beloning.”
Carl steek vas op pad deur toe. “Ek sal jou ma gaan waarsku dat dit te gevaarlik vir haar sal wees om in die huis aan te bly. Sy sal by familie of vriende moet gaan slaap.”
Safudien sug. “Ek het dit voorgestel, maar sy weier. Ek het darem gehoor sy bel ’n neef van my en vra dat hy vir die volgende week daar moet slaap. Hy was lank in die permanent force en hy bring ’n skietding saam. Tawwe klong. Hy sal mooi na my ma kyk.”
“Weet jou neef jy is in die Kaap?”
“Nee, my ma het gesê daar is skollies in die omgewing wat by haar huis probeer inbreek het. En nou is sy in die aande bang. Sy weet sy mag niks oor my sê nie en sy sál ook nie. Sy’t my belowe.”
* * *
Universiteit van Kaapstad
Sarah het daarna uitgesien om vandag weer by die universiteit in te val. Die werk sou help om haar weer te laat fokus, het sy geglo.
Maar die oomblik toe sy haar voete in die kantoor sit, was Carl tog maar steeds oral. Wanneer sy opkyk van haar lessenaar, sien sy hom in die stoel oorkant haar, sy priemende blou oë wat na haar staar. Dis ’n blik wat sy weet mense soms ongemaklik stem, maar wat haar destyds soos ’n mot na ’n vlam aangetrek het.
Noudat sy Zaad se moord verwerk het, kry sy skaam oor haar tirade teenoor Calvyn en die feit dat sy Carl se oproepe geïgnoreer het. Sy was bleddie kinderagtig om haar speelgoed so rond te slinger. Sy’t slaansakke gesoek vir die moord op haar goeie vriend en vertroueling. Carl en Mercurius was binne bereik.
Sedert Sondag daal en styg haar emosies soos getygolwe. Sy onderdruk gedagtes aan Carl as rokjagter. Dink dan eerder aan hulle stimulerende gesprekke oor die politiek en ander aktuele sake. Dit het ’n behoefte bevredig soos wat sy by geen vorige mansvriend ervaar het nie.
’n Warm gloed kruip in haar nek op. Ook op ander terreine is hy in ’n klas van sy eie. Sy onthou hoe hy met sy sensitiewe vingers aan haar geraak en haar teen sy gespierde lyf vasgedruk het – en onderdruk met moeite die begeerte om hom dadelik te bel.
So ’n besluit verg langer oorweging, want dit gaan ’n helse impak op haar toekoms hê.
* * *
Riaad, Saoedi-Arabië
Kamal kyk peinsend na die e-pos wat hy pas ontvang het.
Bahir het uitstekende werk verrig. Terselfdertyd is die inligting ontstellend. Wat Bahir nie weet nie, is dat als op die CIA se betrokkenheid dui. Dis in intelkringe nie ’n geheim dat Mercurius wêreldwyd ’n CIA-frontmaatskappy is nie. En die donners gaan uit hul pad om die blaam vir die Khashoggi-moord op MBS te plaas.
Mansoor-hulle kan onder geen omstandighede bekostig dat Safudien deur dié Bester-kêrel onderskep word nie. Hulle sal so gou moontlik op Safudien in sy ma se huis moet toeslaan.
Volgens Bahir se vlugtige navorsing op die internet is Bester ’n voormalige polisieman wat as speurder verskeie opspraakwekkende sake in Suid-Afrika opgelos het.
Kamal lig sy telefoon se gehoorbuis. Hy sal ’n paar analiste hier in sy kantoor moet kry. Hulle sal 24/7 moet werk om alles omtrent Bester uit te vind.
Eers dan kan hulle Mansoor bemagtig om besluite te neem oor hoe hy Bester kan uitskakel as dit moet.

Valke-hoofkantoor, Bellville
“Julle twee het hierdie saak nou wragtigwaar in ’n rekordtyd opgelos, Clayton en Robert!” sê brigadier Kenny Adonis, Valke-baas.
Hy vryf sy hande teen mekaar. “Bleddie lekker om van my vakansie terug by die werk te kom, en dan soveel lof toegeswaai te word. Die minister, die kommissaris van polisie en ons Wes-Kaapse hoof het al vandag gebel om my met julle puik werk geluk te wens.”
“Dankie, brigadier,” sê Philander en gee Klaasse vinnig ’n kyk om hom te waarsku dat hy sy bek gesnoer moet hou. Hulle kan nie nou op die baas se battery wil pis nie.
Die brigadier frons liggies. “Ek sien die April-vent het gister in sy tweede hofverskyning onskuldig gepleit.”
Philander knik. “Ons het dit verwag. Maar die stel Waterman-penne in sy huis sal sy doppie klink. Die staatsaanklaer is ook oortuig daarvan.”
“Mooi,” sê die brigadier, “want as hy onskuldig bevind word, het ons van voor af groot kak. My base wil hierdie storie so vinnig moontlik gebêre en vergete hê.”
“Ons besef dit, brigadier. Ons plaas in môre se koerante weer ’n foto van die soort skootrekenaar wat uit Mvaba se woonstel gesteel is. As ons tussen daai skootrekenaar en April ’n konneksie kan kry, gaan dit die staat se saak soveel makliker maak,” sê Philander.
“Nou kom ons hoop dit lewer dividende.” Die brigadier beduie die sessie is verby.
In die gang op pad na hulle kantoor kan Philander sien sy kollega lyk nie gelukkig nie.
“Wat pla jou nou weer, Klaasse?”
“Ek sien in die verklaring wat aan die koerante gestuur is oor die laptop, is versuim om my selnommer in te sluit.”
Philander skud sy kop. “Sorry, man, my fout. Ek het die verklaring so inderhaas opgestel dat ek dit per ongeluk uitgelaat het. Maar my nommer is ten minste in. Ons is gecover.”
* * *
Tuine, Kaapstad
Anwar voel vir die eerste keer sedert hy die geheuestokkie en nota by die Saoedi’s se konsulaat in Istanbul afgelewer het, redelik gerus.
Die waagstuk om Bester te kontak, was uit en uit die moeite werd. Lyk of hierdie Mercurius-organisasie agtermekaar is. Om so ’n fancy woonstel soos dié een te besit, moet die mense geld hê. En Bester se aanbod dat hulle hom ’n ander identiteit kan gee en op ’n ander plek kan hervestig, gee hom gemoedsrus. Dan kan die Saoedi’s daarvan vergeet om hulle hande op hom te lê.
Hy het sy planne nou agtermekaar. Betaal die Saoedi’s hom op die 29ste, sal hulle eis dat hy ’n geheuestafie vir hulle stuur. Hy sal die ander een aan Bester oorhandig. Maar met die voorwaarde dat hulle hom hervestig voordat hulle die video-opname bekend maak.
As die Saoedi’s nie opdok nie, gaan dit sake kompliseer. Hy sal Mercurius dan eers aan ’n lyntjie moet hou. Dit sal hom kans gee om by ’n internetkafee met groot mediahuise te onderhandel vir die beste prys. Maak hy ’n deal, sal hy een van die geheuestafies aan die betrokke mediahuis koerier op voorwaarde dat hulle sy geld dadelik inbetaal. Terselfdertyd sal hy die ander stokkie vir Mercurius gee, met die versoek dat hulle hom vinnig hervestig. Breek die mediahuis dan intussen die nuus, sal hy hom onskuldig hou en vir Mercurius sê dit moes op ’n manier uitgelek het. Hulle ding mos in any case nie met die media mee nie.
Hy glo nie Mercurius sal hom in so ’n geval aan sy lot oorlaat nie. As menseregte-organisasie sal hul gewetens hulle verplig om hul belofte na te kom.
Anwar glimlag. In albei gevalle wen hy.
* * *
Waterfront, Kaapstad
Hafsa is so moeg ná die lang reis dat sy nie die luuksheid van die hotel kan waardeer nie. Tegniese probleme met die vliegtuig het hulle boonop twee uur lank in Luanda in Angola laat vertoef.
Dis kort voor middernag en van slaap is daar vir eers geen sprake nie. Hier waar sy saam met Mansoor in sy hotelkamer sit, wag hulle op die kontakman. Oom Kamal het versoek dat hulle na Bahir se bevindings luister voor hulle finale planne beraam. Die nuus dat die CIA ook op Safudien se spoor is, kompliseer die saak. Die analiste by die presidensie sal teen môreoggend ’n volledige agtergrondverslag deurstuur oor die man wat blykbaar namens die CIA navrae by die Safudien-huis gedoen het.
Drie kloppe aan die kamerdeur, die teken dat dit Bahir is, laat Mansoor orent kom en soontoe stap.
Hy nooi die man in, ’n skraal kêrel in sy vroeë vyftigs. Hulle gaan sit in die sitkamer-gedeelte.
Mansoor vertel hom hoe die verrigtinge moet verloop. “Jy moet vir ons alles gee wat jy het voor ons planne kan beraam.”
Bahir lyk gretig om verslag te doen. Hy lig hulle in oor gisteraand se gebeure – toe die man, wat vir ’n menseregte-organisasie werk, navraag by die Safudien-huis gedoen het. “Ek het die huis vanaand weer dopgehou. Die man was nie weer daar nie. My vermoede is dat Safudien se ma hom gisteraand op ’n syspoor gegooi het.” Hy gee ’n selfvoldane laggie. “Maar ek het vanaand bo alle twyfel vasgestel dat Safudien by sy ma wegkruip. Toe die lig in die sitkamer aan die voorkant van die huis aangaan, kon ek duidelik twee skaduwees teen die gordyn sien. En dit was nie bloot ’n besoeker nie, want niemand het die huis verlaat nie. Teen twintig voor elf was al die ligte af en was dit duidelik dat hy daar slaap.”
“Hoe lyk die omgewing? Is die huise opmekaar of is daar groot erwe?”
“Ek is bevrees die huisies is opmekaar. Dis ’n digbevolkte deel van die Kaap.”
Mansoor peins ’n rukkie. “Ons sal môreaand moet toeslaan. Maar ons gaan jou hulp benodig, Bahir. Ons gaan ’n afgesonderde plek nodig hê om met Safudien se gal te werk, want ek is seker hy gaan nie vrywillig gee wat ons by hom soek nie. In ’n digbevolkte omgewing loop ons die gevaar dat die bure ons hoor.”
Bahir se gesig helder op. “Ek weet van ’n afgesonderde plek. ’n Vriend van my het in ’n stadium ’n klein fabriek daar bedryf, maar die gebou staan nou verlate.”
Hafsa skraap haar keel, dis tyd dat sy ook iets sê. “Generaal Ahmad het genoem dat jy voltyds werk. Dit gaan nie vir ons prakties wees om eers die fabriek te besoek môremiddag ná jy klaar gewerk het nie.”
Mansoor knik. “Ja, ons wil verkieslik vroeër die terrein verken. Wanneer ek Safudien in die huis oorrompel het nadat ek sy ma stilgemaak het, sal Hafsa hom na die fabriek moet neem om hom daar aan die praat te kry. Ek sal in sy ma se huis moet wag om van Hafsa te hoor waar hy die goed weggesteek het wat ons soek.”
Bahir glimlag. “Ek het voorsien dat julle my dalk gaan nodig kry. Ek het klaar vir môremiddag by die werk afgevra. Dit sal julle genoeg tyd gee om die roete soontoe onder die knie te kry en die omgewing te verken.”
“Dit sal baie help,” sê Mansoor.
Bahir sit vorentoe in sy stoel, kug. “Ek het ’n ander voorstel oor hoe ons hierdie ding kan hanteer. Ek het ’n kollega wat die operasie vir almal baie kan vergemaklik. Hy ken die omgewing en hy praat die taal van die mense daar. Hy is professioneel en het al verskeie take in belang van Saoedi-Arabië suksesvol uitgevoer. Sy bynaam in paramilitêre kringe is nie verniet die Lenige Sluiper nie. Hy verskyn soos ’n skim op ’n toneel en laat geen spore nie. Boonop deins hy nie daarvoor terug om lewens te neem nie.”

Donderdag 24 Januarie
Parow, Kaapstad
Wittes kom verwilderd orent toe die selfoon op sy bedkassie lui.
Sy radiowekker wys dis kwart oor een. Hy swets saggies. Natuurlik weer ’n fokken inbraak by die butchery. Beyers bel hom altyd eerste.
Hy voel-voel vir die bedlampie se skakelaar, kry dit eers nadat hy amper die glas water van die kassie afstamp, en sit dit aan. Hy gee ’n lang gaap en tel sy selfoon op.
Meteens is hy helder wakker. Bahir!
“Wittes,” kom die diep stem aan die ander kant, “daar is ’n taak vir jou vir vanaand. Gaan vanoggend voor werk by die poskantoor aan. Die instruksies sal in jou posbus wees.”
“Reg met my.”
Bahir lui af sonder om te groet.
“Wie bel jou dié tyd van die fokken nag?” skril Poppie se stem uit die aangrensende kamer.
“Verkeerde nommer gewees!” skree hy terug.
“Nou’s ek bleddie helder wakker. Wil jy koffie hê?”
“Ja, maak vir ons,” antwoord Wittes glimlaggend. Hy sal ook nie nou gou weer kan slaap nie.
Die vooruitsig van dié opdrag maak hom opgewonde. En dit gaan nie net oor geld nie. Wittes is trots op sy status as die Lenige Sluiper, die man wat nooit spore laat nie. Dis elke keer ’n challenge, maar dis wat hy so enjoy – die planning en die uiteindelike execution. ’n Lid van SAIMR wou eenkeer by hom weet of hy nie nagmerries kry oor die mense wie se kele hy afsny nie. “Nee,” het hy gesê, “ek ken hulle nie. Hulle is net objects vir my. My enigste vrees is dat ek een van my messe kan damage.”
Hy voel nog presies dieselfde.
* * *
Mercurius-kantoor, Kaapstad
Carl haal sy skouers op. “Wat sy rede is, weet ek nie, Calvyn. Maar dis duidelik hy gaan nie voor die 29ste praat nie.”
“Hel, ons is darem lucky dat jy hom kon onderskep. Net te oordeel na die ander moorde, sou hulle hom beslis uitgehaal het. Hulle móét ’n ou hier in Suid-Afrika hê wat hulle vuilwerk doen.”
Carl knik. “Van die ander moorde gepraat, ek het by die CIA-baas die groen lig gekry om Antelme te vra om vir ons die Thompson-moord se dossier te kry.”
Calvyn lig sy wenkbroue. “Dis ’n regsomkeer! Hoekom sal dit nou skielik veilig wees om Antelme te laat navrae doen?”
Carl lag. “Onthou net, die CIA beoordeel als uit húlle perspektief en dit gaan oor wat in hul eie belang is. Ons sal altyd net pionne bly. Ek dink hulle besef nou eers – ná die Khashoggi-moord in Istanbul en die Kolof-moord in Londen – dat die Saoedi’s se tentakels aansienlik verder as Riaad strek. Hulle het selfs nou ’n klein taakspan aangewys om moorde in ander lande te ondersoek wat waarskynlik ’n Saoediese motief kan hê. Die CIA-baas sê as hulle genoeg inligting en bewyse kan insamel, kan hulle die Saoedi’s ontbloot en dan sal die wêreld hulle dade eenvoudig nie langer kan ignoreer nie.”
“En moet ons nog aan die Mvaba-moord krap?”
“Ja, hy sê as ons vermoed daar is ’n toesmeerdery, sal ons dit moet ondersoek. Maar ons moet eers wag dat Safudien die beans spill. Dalk beskik hy oor inligting wat ons taak kan vergemaklik. Intussen sal Antelme ons ingelig hou oor bykomende inskrywings in die Mvaba-dossier en sal ons die April-hofsaak in die media moet dophou.”
“Het jy klaar met Antelme gepraat?”
Carl knik. “Net ná my gesprek met die CIA-baas. Hy sal vandag nog kontak maak met sy vriend by die stoorplek van ou dossiere om te kyk of ons die Thompson-moord se gegewens kan kry.”
“Is daar niks van die moord op hulle rekenaardatabasis nie?”
“Net ’n kort, niksseggende inskrywing. Dit herhaal maar net wat in die koerantberigte was. Ons het die volledige dossier nodig.”
“Hoop nie dis ook missing nie.”
“Die tyd sal leer.”
Calvyn staan op en stap deur toe. “Laat ek verder gaan sweet.”
Carl skuif die paar afskrifte van opdragte wat hy vandeesweek van die CIA se Afrika-kantoor gekry het, doelloos rond. Hy sukkel om te konsentreer, wat nie ’n goeie teken is nie.
Hy wil dit nie graag aan homself erken nie, maar hy weet wat fout is. Die Bester-gene begin weer met sy kop smokkel. Sedert sy eskapades met Mandy en Natalie laas Oktober, het hy nog nie weer ’n vrou in sy bed gehad nie.
En boonop met die wete dat Sarah finaal uit sy lewe is, begin daar drange in hom opbou wat hy nie kan beheer nie.
* * *
Waterfront, Kaapstad
Hafsa kyk by haar hotelkamer se venster uit oor die Waterfront. Toe sy ná ontbyt vinnig ’n draai deur die plek gestap het, het dit haar asem weggeslaan. Die omgewing is buitengewoon mooi. En hier is soveel verskillende rasse, tale en kulture. Die mense is spontaan en vriendelik. Die vroue lyk ten volle bevry en uit wat sy kon aflei deur by winkels in te loer, is vroue in beheer van die meeste ondernemings. Die mans is ware here wat by deure vir haar opsy gestaan het. En sy geniet die somerweer wat veel draagliker as in haar tuisland is.
Haar selfoon se gebiep onderbreek haar gedagtes. Dis ’n boodskap van Mansoor dat sy na sy kamer moet kom.
Dis nog twee uur voordat Bahir hierheen kom, maar Mansoor wil seker weer hulle planne deurgaan.
Hafsa neem die hysbak en loop dan die paar meter na sy kamer, klop vlugtig.
Mansoor maak die deur oop en beduie in die klein sitkamer na sy skootrekenaar wat oopgeklap op ’n koffietafel staan. “Vergewis jou eers van die inhoud van daai e-pos. Daarna wil ek hê ons moet ’n vinnige draai deur die middestad gaan ry om ’n gevoel vir die plek en die verkeer te kry. Wanneer Bahir kom, sal ons agter hom moet aanry na die verlate fabriek en dan ’n draai in die Bo-Kaap gaan maak, sodat ons teen vanaand die roetes ken. Bahir gaan om persoonlike redes nie deel van vanaand se operasie by die huis wees nie.”
“Watse persoonlike redes? Hy is mos veronderstel om ons hier te ondersteun.”
“Hy wil nie sy identiteit aan die Lenige Sluiper openbaar nie. Tot nou was al hulle interaksie per telefoon. Slim manier om te voorkom dat die Lenige Sluiper, as hy die dag vasgetrek word, sy identiteit verklap. Baie van ons oorsese kontakmense word aangeraai om so te werk. Bahir sal jou wel by die fabriek inwag om jou te help met Safudien.”
Hafsa knik en gaan sit agter die rekenaar. Die e-pos se opskrif lui: Carl Bester.
In haar kort tydjie by die agentskap het dit haar al verbaas hoe vinnig en volledig die analiste inligting oor iemand kan insamel. Die lengte van dié e-pos dui weer daarop.
Carl Bester is 47 jaar oud en is tans die hoof van die Mercurius-tak in Suid-Afrika. Daar is al in 2016 vasgestel dat die wêreldwye takke van Mercurius frontorganisasies vir die CIA en talle ander Westersgesinde intelagentskappe is. Mercurius, wat hom voorhou as ’n menseregte-organisasie, is die enigste private intelligensie-agentskap wat onder ’n vals identiteit opereer – anders as byvoorbeeld Kroll, Pinkerton National Detective Agency en Booz Allen Hamilton in die VSA, wat ook op ’n kontrakbasis vir die CIA werk, en AEGIS en Hakluyt & Company in Brittanje en Black Cube in Israel. 
Bester het in die laat 1990’s as ’n polisieman by ’n eenheid in Johannesburg, bekend as Moord en Roof, naam gemaak as ’n topspeurder. Hy het sy goeie reputasie gestand gedoen toe hy oorgeplaas is na die Spesiale Aksie-eenheid teen Ernstige Georganiseerde Misdaad in Kaapstad, waar hy etlike opspraakwekkende moord- en ander sake opgelos het. By dié eenheid is hy later uit die struktuur gehaal om hom as mol in die dwelm-onderwêreld in te grawe. Hy het uiteindelik die grootste dwelmkartel in die land se geskiedenis in 2008 blootgelê, toe tientalle druglords in
die tronk beland het en daar miljarde rande se dwelms opgespoor is. Bester is geloof vir sy genialiteit en deursettingsvermoë en het ’n spesiale toekenning van die minister van polisie ontvang.
Hy het daarna sy polisieloopbaan verruil vir dié van ’n olyfboer in die Klein- Karoo, ’n woestynagtige streek in die binneland van Suid-Afrika. Maar hy is gou weer deur die polisie gekontrakteer om grootskaalse wapensmokkelary in Afrika te ondersoek, ’n saak wat hy ook suksesvol afgehandel het.
Kort daarna het dit aan die lig gekom dat Bester homself tydens die dwelmsaak aan miljoene rande se dwelmgeld gehelp het, wat hom onder meer in staat gestel het om sy olyfplaas kontant te koop. ’n Destydse spesialiseenheid, die Skerpioene, het die bewerings ondersoek, maar Bester het betyds met miljoene rande oorsee gevlug. Hy is toe op Interpol se lys van gesoekte misdadigers geplaas. Maar in die tien jaar wat hy voortvlugtig was, en in verskeie Suid-Amerikaanse lande en in Oos-Asië gewaar is, het hy Interpol bly ontglip.
In Junie verlede jaar is hy in Manila in die Filippyne deur Mercurius opgespoor. Hy het vrywaring teen vervolging van Interpol en die Suid-Afrikaanse Polisie gekry toe die CIA toutjies getrek het om hom kontrakwerk vir Mercurius in Suid-Afrika te laat verrig. Hy het ’n saak wat verband gehou het met ’n reeks onopgeloste moorde en onwettige mynbedrywighede in Afrika, suksesvol opgelos. Terselfdertyd het hy ’n aanslag op sy lewe deur ’n neo-Nazi-groep oorleef, en hulle leier uit selfverdediging doodgemaak. Hy is laat in Oktober verlede jaar aangestel as hoof van Mercurius in Suid-Afrika. Hy bly tans alleen in ’n woonstel in Tamboerskloof (volledige adres en kaart in Aanhangsel 2) in Kaapstad. Hy is ongetroud. 
Uit verskeie verslae en berigte is dit duidelik dat Bester ’n formidabele speurder was. Hy is ook ’n gespierde man en staan 1,95 m in sy sokkies. Die enigste swakplek wat in sy mondering gevind kon word, blyk uit ’n verslag van die Suid-Afrikaanse Polisie aan Interpol toe hy oorsee gevlug het. Daarin word gemeld dat Bester ’n voorliefde vir mooi vroue het. In sy tyd as polisieman was hy in talle verhoudings met beide getroude en ongetroude vroue, wat volgens die Polisie soms sy oordeel vertroebel en ’n nadelige invloed op sy werk gehad het. In ’n psigiatriese polisieverslag is aangedui dat hy ’n chemiese wanbalans in sy brein het wat ’n oormatige seksdrang meebring.
Hafsa klik op Aanhangsel 1. Dis ’n volkleur-gesigsfoto van Bester, wat volgens die datum verlede jaar geneem is. Sy moet toegee dat hy uiters aantreklik is. Blonde hare, blou oë, sterk ken. Hy herinner haar aan ’n bekende Hollywood-akteur, maar sy kan nie dadelik dink wie nie.
Sy maak die e-pos toe, voel effe verleë toe sy sien Mansoor hou haar dop. Daar speel ’n glimlag om sy mond. “Mooi man, nè?”
Sy ignoreer die opmerking. “Te oordeel na sy rekord, lyk hy na ’n gevaarlike kalant. Wat is die kans dat ons met hom te doen gaan kry?”
“Gering. As ons die operasie vanaand suksesvol kan afhandel, is ons op die laatste oormôre op ’n vliegtuig terug Riaad toe.”

Parow, Kaapstad
Wittes was vanoggend sesuur al by die poskantoor om in sy posbus te kyk. Daarna het hy, sonder om die koevert oop te maak, butchery toe gejaag. Toe ou Beyers negeuur daar aangedrentel kom, het hy al twee skape, ’n vark en ’n halwe bees klaar verwerk vir die uitstalkas. Daar was gelukkig genoeg wors van gister oor.
Hy het Beyers gevra of hy maar huis toe kan gaan vir die res van die dag, want hy voel olik. Dié het dikbek ingestem.
Dit is nie Wittes se gewoonte om by die werk af te vra nie, maar hierdie operation het hom geen option gelaat nie. Dit het bleddie vinnig na sy kant toe gekom. Gewoonlik gee Bahir hom meer as ’n maand tyd om sy research te doen en sy planne agtermekaar te kry.
Nadat hy by die laerskool onder ’n koelteboom gepark het, skeur hy die koevert oop en begin te lees.
Die action is in die Bo-Kaap, sien Wittes aan die adres. Daardie omgewing is nie vir hom onbekend nie, want in die verre verlede moes hy iemand vir SAIMR daar afstamp. En sover hy weet, het die buurt nie sedert daardie dae veel verander nie. 
Bahir het vir hom ’n kaart ingesluit, die huis wat hy moet besoek in rooi omkring. In groen het hy moontlike agterpaaie aangedui om die plek onopsigtelik te nader. Daar is ook ’n rowwe skets van die huis se vooraansig. By die regterkantste venster is ’n inskrywing: Mevrou Safudien se slaapkamer. By die linkerkantste venster staan daar: Sitkamer. Te oordeel na die lig wat gisteraand afgeskakel is, slaap Anwar Safudien in die kamer aangrensend aan die sitkamer.
Daar is ook ’n foto van Anwar Safudien, ’n skraal kêrel met ’n bokbaardjie. Sy geskatte lengte en gewig word aangedui.
Wittes vou die A4-vel, gemerk Instruksies, oop en lees wat daar staan.
Hierdie is nie ’n moordopdrag nie, maar gaan groot eise aan jou stel, waarvoor jy mildelik vergoed sal word. Jou opdrag moet rondom middernag uitgevoer word.
Eerstens moet jy mevrou Safudien, ’n bejaarde vrou in haar vroeë sewentigs, in haar bed oorrompel, haar mond toebind en haar hande agter haar rug vasmaak. Maak seker dat sy nie kan roer nie. Moet onder geen omstandighede vir Anwar Safudien in die ander slaapkamer wakker maak nie.
Dan moet jy Anwar in sy bed oorrompel. Bind hom ook vas (hande en voete) en maak seker dat hy nie ’n geluid uitkry nie. Jou volgende stap is om die ingeslote telefoonnommer te bel. ’n Mnr. X sal antwoord. Lig hom in dat jy gereed is om Anwar af te lewer. Wag by die huis se voordeur tot iemand klop. Help mnr. X dan om Anwar in die motor te kry. 
Die motor sal sonder mnr. X vertrek. Lei hom dan na Anwar se kamer. Hy sal na iets soek, wat moontlik goed weggesteek is. Jou taak is om seker te maak mevrou Safudien gedra haar, asook om ’n ogie op die straat te hou.
Indien mnr. X nie kry wat hy soek nie, sal hy wag vir ’n oproep. Dit kan ’n hele tydjie duur. Bly heeltyd waaksaam.
Wanneer mnr. X uiteindelik uit die huis is, kan jy nog ’n rukkie wag voor jy verkas. 
In die onwaarskynlike geval dat iemand anders op ’n manier die huis betree, moet jy van die persoon ontslae raak. NB: Dit is belangrik dat jy nie die persoon se keel afsny nie. Ons wil nie ’n duplisering van die onlangse Mvaba-moord hê nie. Gebruik ’n ander metode om sy lewe te beëindig indien nodig.
Laastens, as jy in enige stadium van die operasie ’n probleem optel en nie weet wat om te doen nie, moet jy my bel.
Bahir 
Wittes stoor dadelik meneer X se nommer op sy kontaklys.
Hy skakel die enjin aan. Nou vir ’n draai in die Bo-Kaap om hom van die omgewing te vergewis. Die operation klink darem nie na só ’n moerse challenge nie. In sy career het hy al baie meer complicated opdragte uitgevoer.
Wittes is half teleurgesteld dat hy nie vannag een van sy sjefmesse sal kan inspan nie, maar besluit tog om een saam te neem. As Anwar hom nie gedra nie, is ’n mes teen die keel die perfekte aansporing vir ’n change in attitude.
Hy sal die Masakage Mizu vat. As gevolg van sy stomp punt nie geskik vir steekwerk nie, maar ’n mes wat fokken gevaarlik lyk en enigiemand in sy broek sal laat skyt van vrees. 
* * *
Ottery, Kaapstad
Hafsa draai agter Bahir se motor in by ’n klein nywerheidspark in Ottery. Hy hou stil op die rand van die park voor ’n gehawende tweeverdiepinggebou, ’n siersteen met talle gebreekte ruite en ’n geroeste sinkdak. Dit is redelik afgesonder van die paar ander geboue en grens aan ’n stuk oop veld. Die omgewing lê besaai met papiere en plastieksakke.
Bahir stap voor Hafsa en Mansoor uit. Op die grondverdieping sluit hy ’n deur oop. Die vertrek is donker, net ’n smal venstertjie aan die bokant van die een muur laat ’n strepie lug in.
“Dié vertrek en die aangrensende een is klankdig. My vriend het nadat die fabriek gesluit is nog van hierdie twee vertrekke gebruik gemaak. Hy en van sy vriende het ’n orkes gehad. Hulle het langsaan musiek gemaak en dan hier na die opnames kom luister,” sê Bahir. Hy skyn met sy flits op ’n luidspreker wat hoog teen die oorkantste muur gemonteer is. “Die orkes het intussen ontbind en hulle kom nie meer hier nie.”
“Perfek,” sê Mansoor. “Ons kort net ’n stoel.”
“Daar is ’n paar gehawende stoele langsaan.” Bahir beduie na buite. “Die emmer en knyptang waarvoor julle gevra het, is in my bagasiebak.”
Mansoor knik. “Is hier lopende water?”
“Ja, die buitekraan is net om die draai.” Hy aarsel ’n oomblik. “Wat … wat presies moet ek vanaand als doen?”
“Soos ek verduidelik het, moet jy Hafsa help om Safudien uit die kar te kry en hom hier op die stoel vas te bind.”
“Dit … weet ek, maar moet ek ’n verdere rol speel? Dis nou buiten dat ek die lyk ná die tyd in die veld moet begrawe?”
“Jy sal jou opdragte van Hafsa kry,” sê Mansoor kortaf.
Hafsa se keel wil-wil toetrek. Vanaand sal sy haar staal moet wys. Eers vir Safudien martel totdat hy sing – en wanneer Mansoor haar laat weet dat hy gekry het waarna hy soek, moet sy hom doodwurg met die nylontou wat sy in die Waterfront gekoop het. Sy het die skuifknoop klaar gemaak soos sy tydens die opleidingskamp geleer het en dit in haar handsak gesit, bang dat sy dit dalk vanaand by die hotel sal vergeet.
Die vooruitsig om die lewe uit ’n ander wese te wurg, laat haar maag saamtrek.
* * *
Langstraat, Kaapstad
In die internetkafee staar Anwar na die rekenaarskerm.
Hy het klaar die e-pos gestuur. Hy was nie van plan om dit so gou te doen nie, maar kon nie langer in die woonstel vasgekeer sit nie – amper twee volle dae en ’n rustelose nag waarin hy nie ’n bleddie oog toegemaak het nie.
Hy moes eenvoudig vanmiddag uit. Die Saoedi’s moet besef hy is doodernstig. Hy het wel eers, soos Bester voorgestel het, sy kop kaalgeskeer. Met die donkerbril en vals snor sal sy eie ma hom nie eens herken nie.
Sy boodskap aan die Saoedi’s was kort en kragtig: Wees gewaarsku: As my geld nie op die 29ste inbetaal is nie, gaan ek media toe.
Nou, nadat hy al amper veertig minute wag op ’n antwoord, loop die sweet in stroompies van sy voorkop af. Die plek is bedompig en …
Hy verstar toe ’n e-pos van Riaad in die inboks verskyn. Hy maak dit blitsig oop.
Ons verstaan jou frustrasie en neem jou waarskuwing ter harte, maar die 29ste gaan weer eens onmoontlik wees. Die goeie nuus is dat die tesourie ons pas laat weet het jou geld sal op Maandag 4 Februarie inbetaal word. Ons vra om verskoning vir die ongerief en versoek dat jy geduldig moet wees. Dit sal nie in jou belang wees om nou onverantwoordelik op te tree nie. Laat weet ons asseblief of hierdie reëling jou goedkeuring wegdra. 
Anwar vloek onderlangs. Hulle hou hom aan ’n fokken lyntjie. Hy besluit om dadelik te antwoord dat hy sy geld op die 29ste wil hê en dat geen ander datum aanvaarbaar is nie.
Hy begin tik. Sweet drup op die toetsbord.
Toe hy klaar is, huiwer hy, die muis se wyser op Send. Hy bly so sit.
Dan vee hy die boodskap uit. Dis vrek baie geld. Nie die moeite werd om ’n kans te waag nie.
Hy tik weer.
Dis in orde so, maar nie ’n dag later as 4 Februarie nie. As my geld dan nog nie inbetaal is nie, onderhandel ek nie meer nie. Hierdie is my FINALE korrespondensie met julle.

Mercurius-gebou, Kaapstad
Carl skraap ’n paar dokumente op sy lessenaar bymekaar, druk dit in sy aktetas en stap deur toe. Sal kyk of hy vanaand lus is om deur dit te lees.
Hy steek vas toe sy telefoon lui. Dis al amper halfses. Kan net die CIA wees wat dié tyd van die middag bel.
Maar dis Antelme. “Hel, bly ek kry jou nog op kantoor, Carl!”
“Neem aan jy het nuus oor die Thompson-dossier?”
“Ongelukkig nie goeie nuus nie, maar dis waaroor ek bel. My kontak by die polisiestoor is met verlof. Hy begin eers weer op 4 Februarie werk.”
“Het jy nie ’n ander kontak daar nie?”
“Nie een wat ek kan vertrou om stil te bly nie. Maar as dit nou regtig móét, kan ek seker self soontoe gaan en die dossier trek. Dit kan egter ongemaklike vrae laat ontstaan.”
“Nee, moenie die kans waag nie. Ons wag eerder tot jou kontakman terug is.”
Carl lui af, staan vir ’n oomblik besluiteloos. Hy haal sy selfoon uit, gaan na sy kontaknommers en druk op ’n naam.
Die foon lui lank. Dan kom die boodskap.
“It’s Mandy. Leave a message after the tone and I will phone you back. Don’t be naughty in the meantime.”
* * *
Parow, Kaapstad
Wittes is verheug dis Donderdag, want dis die aand wat Poppie en haar vriendinne altyd die slotmasjiene by die GrandWest-casino gaan warm speel in die hoop op kitsrykdom. Arme Poppie is gewoonlik aan die verloorkant. Hy glimlag. Wanneer Bahir hom oor ’n week of wat vir vanaand se operation betaal, sal hy Poppie met so twenty K verras. Sy verjaar juis oor ’n maand.
Hy stap motorhuis toe. Met Poppie nie vanaand by die huis nie, kan hy sy dinge agtermekaarkry sonder om lastige vrae te moet hanteer.
Sy research is afgehandel. Hy het die Bo-Kaap vanmiddag verken en besluit op die beste agterpad na die Safudien-huis toe. Hy kon uit sy kar van die straat af sien daar is ’n stegie na die agterste buurman se huis. Dié het ’n lae muurtjie wat maklik sal wees om oor te klim en daar is ’n smal, geplaveide paadjie wat na die Safudien-huis lei. Wittes is in sy skik dat daar nie burglar bars by die voorste vensters is nie, ook geen bordjie van ’n security firm teen die muur nie. Sonder ’n huisalarm is dit soveel makliker.
Hy buk en moet strek om die nutsmangordel wat hy jare gelede by die local hardware shop aangeskaf het, agter die leë oliedrom uit te kry. Hy maak die flappe oop van die sakke wat aan die gordel hang, en bekyk die inhoud. Genoeg kabelbinders, ’n rol nylontou, kleefband, ’n skêr, ’n paar lappe, flits, knipmes, skroewedraaier en glassnyer. Die suier, balaklawa en handskoene sal hy sommer in ’n Pick n Pay-sak dra, want hy hoef nie die sak in die huis in te neem nie.
Hy is bly hy het voor die Mvaba-moord die voorraad aangevul. Spaar hom baie moeite.
Wittes stap met die gordel na sy kamer, en gooi dit op die bed neer. Hy maak die kasdeur oop en haal sy spesiale tekkies uit. Het dit nog in Japan gekoop en dra hulle net tydens operasies. Die sole is glad en het geen vastrapgroewe nie. Dis ideaal wanneer jy geen herkenbare spore vir die platpote wil los nie. Wel sleg in die winter op nat surfaces, maar vanaand gaan dit nie ’n faktor wees nie.
Hy maak sy messetas oop en haal die Masakage Mizu uit, bewonder eers die mes van sy vriend. Anryu-san se familie het in die 1870’s daarmee begin en hy is al die vierdegeslag-mesmaker uit die stal. Ondanks die stomp neus is die lem superdun en so skerp soos ’n razor blade nie kan droom om te wees nie.
Wittes ervaar die ligte skuldgevoel wat altyd kom wanneer hy die Masakage Mizu vashou. Hy skud sy kop vies. Hy het dit destyds ter wille van Poppie gedoen. Daai luigat Coenraad was nie die regte boyfriend vir haar nie.
Hy plaas die mes terug in die leerskede wat hy later ook aan sy gordel sal vasgespe.
Tevrede dat sy voorbereidings afgehandel is, stap hy kombuis toe. Poppie het vir hom ’n reusebord kos berei wat hy net in die microwave kan opwarm. Ná ete sal hy ’n wyle op die bed gaan lê en ontspan, om dan teen negeuur se koers die pad Bo-Kaap toe te vat. Hy wil naby die huis wees om te sien wanneer die ligte afgesit word. Ná twee uur slaap mense gewoonlik op hul vasste.
* * *
Woodstock, Kaapstad
Hy is in sy skik met hoe sake verloop. Kamal het selfs ’n kort boodskap gestuur om hom te bedank omdat hy Mansoor en Hafsa ondersteun. Jy is van onskatbare waarde vir die koninkryk, Bahir, het hy afgesluit.
Wat hom effens pla, is dat Hafsa veronderstel is om van Safudien ontslae te raak. Sy het nie ’n skietding nie en hy kan nie syne vir haar leen nie. Boonop het hy by die hotel die onsekerheid in haar oë opgemerk. Hy weet nie of sy vir die taak opgewasse is nie. Daarteenoor lyk Mansoor na ’n mean bliksem, maar hy verkies om in die Safudien-huis agter te bly om Anwar se kamer te deursoek. Al wat hy kan aflei, is dat dit wat Anwar ook al wegsteek ’n ernstige bedreiging vir Saoedi-Arabië inhou.
Hy kyk op sy horlosie en besluit dis tyd om te ry. Wel nog vroeërig, maar hy wil seker maak daar is nie haweloses wat hulle saans by die fabriek tuismaak nie.
Hy skakel die enjin aan. Hy is bly die storie word vanaand afgehandel. Hy kan nie wéér by die werk probeer afvat nie en môre gaan juis ’n besige dag wees.
* * *
Kloofstraat, Kaapstad
Noudat Sarah finaal besluit het, voel dit asof daar ’n berg van haar skouers af is.
Sy sal Carl môremiddag bel en nooi om Saterdagaand hier by haar woonstel te kom eet. Die lewe is eenvoudig te kort om haarself nie ’n kans op geluk te gun nie.
Sy is nog net so lief vir hom as ’n paar maande gelede, en sy gaan dit vir hom sê.
* * *
Waterfront, Kaapstad
“Is jy seker jy’s reg om Safudien by die fabriek te hanteer?” vra Mansoor. Sy skril stem klim ’n bietjie.
Hafsa vervies haar. “Natuurlik is ek reg. Jy hoef jou nie oor my te bekommer nie.”
“Goed dan, maar ek is steeds spyt ons kan Safudien nie sommer in sy ma se huis onder kruisverhoor neem nie. Die risiko sou egter te groot wees dat die bure kan hoor wanneer ons hardhandig raak.”
Die gedagte aan wat mag voorlê, laat vir die soveelste keer ’n naarheid in Hafsa opwel. Sy hoop van harte Mansoor spoor wat hy soek in Safudien se kamer op voor sy nodig het om die man te martel.
Mansoor kyk op sy horlosie. “Tyd dat ons aanstaltes maak.” Hy steek egter by die deur vas. “O ja, amper vergeet ek. Generaal Ahmad het vir ons nog tyd gekoop indien vanaand se operasie nie suksesvol is nie.”
“Tyd?”
“Safudien het weer ’n e-pos gestuur oor sy sperdatum van die 29ste. Die generaal het hom laat weet dat sy geld nou eers op 4 Februarie inbetaal sal word.”
Verbaas vra Hafsa: “En hy het daarvoor geval?”
Hy lig sy wenkbroue. “Ek kan self nie glo dat ’n joernalis so naïef kan wees nie.”

Bo-Kaap
Wittes klim oor die Safudien-huis se muurtjie. Hy’s vol vertroue dat hulle vas slaap. Dis kwart voor twaalf en die laaste ligte is twee uur gelede afgeskakel.
Hy stap gebukkend in die smal paadjie langs die kant van die huis waar mevrou Safudien se slaapkamer is. Hy sal nie aan die voorkant inbreek nie – te dangerous dat hy deur iemand van die straat af ge-eye kan word. Al is die omgewing dié tyd van die aand verlate, weet mens nooit.
Wittes kom tot stilstand by ’n venster. Hy kom orent en probeer inloer, maar die gordyne is toegetrek. Stikdonker binne. Hy sal ’n kans moet waag. Hy haal die torch uit sy gordel se sak, sit dit aan en lig by die skreef tussen die gordyne in. Lyk soos ’n naaldwerkkamertjie.
Volgens sy berekenings is dit langs mevrou Safudien se slaapkamer. Hy trek die balaklawa oor sy kop en trek sy handskoene aan. Haal dan die glassnyer uit sy gordel en die suier uit die Pick n Pay-sak. Hy maak eers seker dat die suier ’n goeie greep op die ruit het voor hy begin sny. Dit girrrts oor die glas. Ná vyf minute lig hy die glaspaneel versigtig met die suier uit en maak dit teen die muur staan.
Wittes moet sy lang lyf knoop om deur die opening te kom. Toe hy binne is, haal hy weer die torch uit. Hy skyn vlugtig deur die vertrekkie. Beslis ’n naaldwerkkamer. ’n Klomp rokmateriaal is oor ’n staander gedrapeer en daar staan ’n naaimasjien op ’n tafeltjie.
Hy stap voetjie vir voetjie na die deur toe, wat oopstaan. Hy’s dankbaar hier is matte en nie plankvloere nie.
In die kort gangetjie is daar net een deur wat oopstaan. Hy loer in en sien ’n vrouefiguur op die bed, afgeëts in die voorstoeplig se skynsel wat deur die gordyne filter. Hy sluip geruisloos nader. Hy kan mevrou Safudien se reëlmatige asemhaling hoor.
Instinktief buk hy eers af oor die slapende vrou, staan dan terug. Dis ’n gewoonte om sy slagoffers te ruik voor hy hulle kele afsny. In contrast met ’n vars dierekarkas, wat vir die menslike neus ’n aangename reuk is, is daar met lewendige vleis soms ’n ligte walm van sweet, suur asem wat diep uit ’n buik kom of die soet geur van goedkoop parfuum – niks minder as weersinwekkend nie. Hy sou wat wou gee om die Masakage Mizu in haar nekvleis te laat insink.
Wittes haal die rol kleefband en ’n paar kabelbinders uit en sit dit saggies op die bedkassie neer. Hy druk die lap in sy windjekker se sak. Hy tel saggies tot by drie voor hy met ’n blitsige swaaibeweging van sy een been bo-op die bed is en met sy volle gewig op die vrou gaan sit. Dadelik druk hy haar mond met sy linkerhand toe. ’n Gesmoorde kreet ontsnap, nie hard genoeg om in ’n ander vertrek hoorbaar te wees nie. Sy probeer sy hand van haar mond af trek. Met sy regterhand haal hy die mes uit die skede.
Hy leun oor haar, die mes sentimeters van haar gesig af, en fluister: “As daar een geluidjie uit jou bek kom, sny ek jou fokken keel af. Verstaan jy my?”
Sy staar met wydgesperde oë na hom, knik dan. Hy druk die stomp kant van die lem teen haar keel, want hy kan nie waag om dit met die ander kant te doen nie. Hy haal sy linkerhand van haar mond af en kry die lap uit sy sak. “Maak oop,” gebied hy fluisterend. Sy gehoorsaam, oë wyd gerek. Hy prop die lap in haar mond, neem die kleefband, skeur ’n stuk af en plak dit bo-oor.
Hy klim van die bed af en draai haar op haar maag. Met die kort kabelbinders bind hy haar hande agter haar rug vas. Met die langes sorg hy dat elke voet afsonderlik aan die bed se onderste raamwerk vasgebind is.
Wittes sluip uit die vertrek. Die gangetjie lei na ’n sitkamer. Hy moet weer die torch aansit om seker te maak hy struikel nie oor iets nie. Die vertrek op linkerhand moet Safudien se slaapkamer wees – dit klop met hoe hy die huis se bouplan uitgefigure het. Die deur is toe.
Hy druk sy oor daarteen, maar hoor niks. Sit dan die torch terug en haal die mes uit sy skede. Sal die bliksem daarmee dreig om sy samewerking te kry.
Wittes maak die deur bietjie vir bietjie oop. Dit kraak saggies. Met geen buitevenster wat lig inlaat nie, is die vertrek stikdonker. Hy staan eers lank stil om sy oë aan die donker gewoond te laat raak en spits sy ore. Hy hoor asemhaling en sluip nader.
Dan gaan daar ’n bedliggie aan. ’n Man, nog in die bed, kyk hom met verskrikte oë aan. Hy het ’n rewolwer in die hand en dit wys na Wittes toe.
Wittes se geoefende oog sien hoe hy sukkel om die veiligheidsknip af te druk. Hy is soos die pik van ’n mamba op hom. Die Masakage Mizu maak ’n sjoesj-geluid soos hy dit met mening swaai.
Hy tref die man op die voorarm. ’n Uitgerekte gil kom uit sy keel. ’n Straal bloed boog die lug in en die rewolwer val hard op die matjie voor die bed. 
* * *
Vrydag 25 Januarie
Ottery, Kaapstad
Dis al twintig voor een en hy het nog niks van Hafsa gehoor nie. Hulle het ooreengekom dat sy hom sal bel wanneer Safudien in die kar is.
Hy het reeds ’n graf hier in die veldjie langs die fabriek gegrawe en wag nou in die vertrek waar sy Safudien moet ondervra. Die stoel en emmer water is gereed, soos Mansoor versoek het.
Hy staan besluiteloos met sy selfoon in die hand. Sal hy bel?
Dan lui die foon. Wittes! Shit, iets het verkeerd geloop, flits dit deur sy brein.
“Bahir, ons het ’n klein fokoppie hier,” sê Wittes kalm.
“Wat … bedoel jy?”
“Die ou wat hier is, is nie Anwar Safudien nie. Hy is ’n vetgat en het ’n moerse afro. Ek het sy driver’s licence in sy beursie gekry. Sy naam is Dawood Davis.”
“Vra die bliksem dan waar Anwar is!”
“Wel … dis impossible. Hy’s dood.”
“Dood?!”
“Hy het my met ’n rollie gedreig. Ek het sy arm ge-amputate. Toe skrou hy so dat ek sy nek moes slit.”
“Fok, Wittes, ek’t mos gesê jy moenie weer iemand se keel afsny nie!”
“As ek dit nie gedoen het nie, het hy die hele buurt wakker geskree.”
“Fokkit! Ek hoop nie jy’t mevrou Safudien ook …”
“Nee, sy’s oukei. Ek het haar nou net klaar ondervra, maar haar bek is weer toegeplak.”
“Hoekom het jy haar ondervra?”
“Ek wou by haar hoor waar Anwar is.”
“En wat sê sy?”
“Sy wou eers niks sê nie, maar toe dreig ek haar met die mes. En toe sing sy. Sy sê sy weet nie waar hy is nie. ’n Man van ’n company met die naam Mercurius het hom wegkruipplek in die stad gegee. Sy sweer sy weet nie waar dit is nie. Ek glo haar, want sy’t haarself natgepis van banggeit. Uit my experience spin sulke banggatte gewoonlik die waarheid.”
Hy bewe soos ’n riet. Die hele operasie is ’n fokop! Hy wil praat, maar Wittes spring hom voor: “Sy het ook gesê die goeters van Anwar wat julle soek, is nie meer in die huis nie. Hy het dit saamgevat na sy wegkruipplek toe.”
* * *
Bo-Kaap
Hafsa ruk van die skrik toe Mansoor se selfoon lui.
“Uit-bleddie-eindelik,” grom dié langs haar in die kar, en antwoord. Hy frons. “Hoekom bel jy, Bahir? Iets verkeerd?”
Hafsa sien hoe sy frons verdiep.
“Goeie donner,” prewel hy. “En hoekom sal ons nou daardie moeite wil doen? Dit het tog niks met Safudien te make nie?” Hy luister, sug dan. “Oukei, ons sien jou nou-nou.”
Toe hy aflui, sê hy: “Shit, shit, shit.” Sy oë lyk groter as gewoonlik agter die brillense.
“Wat’s fout?”
“Ek het nie nou tyd nie. Jy kan die storie hoor wanneer ek jou oom bel. Hy het gesê hy wil dadelik weet hoe die operasie verloop het.”
“Moet ek terug hotel toe ry?”
“Nee, ons moet soos afgespreek nou voor die Safudien-huis gaan parkeer. Die donnerse sogenaamde Lenige Sluiper, wat ’n totale fokop van als gemaak het, lewer vir ons ’n lyk af wat glo in bebloede beddegoed toegedraai is. Daar is ook twee tasse wat ons fabriek toe moet vat sodat Bahir die hele spul kan begrawe.”
“Is Anwar dood?!”
“Nee, dis ’n onbekende vent wat in die huis geslaap het. Maar omdat die Sluiper sy donnerse keel afgesny het, is Bahir bang die polisie trek ’n verband met die dood van daai regeringsamptenaar.”
Hulle hou voor die huis stil.
Mansoor maak sy kardeur oop. “Laat ek die bliksem gaan help dra sodat ons so gou moontlik hier kan wegkom.”
Hy huiwer egter voor hy uitklim. “Dink solank aan ’n manier hoe ons daai Bester-karakter van Mercurius vandag nog in die hande kan kry. Hy het glo vir Safudien wegkruipplek gegee.”

Mercurius-kantoor, Kaapstad
Carl staan in die kantoor se kombuisie en wag dat die ketel moet kook vir sy eerste koppie oggendkoffie, toe die foon in sy kantoor lui. Hy haas hom soontoe en pik die gehoorbuis op.
“Meneer Bester?” vra ’n vrouestem.
“Dis ek, ja.”
“Dis Gabiba Safudien wat praat, Anwar se ma.” Sy klink uitasem.
“Hoe kan ek help?”
Haar stem styg. “Jirretjie, meneer, daar’t iets vreeslik in die nag hier by my gebeur. Hier’t ’n man by die huis ingebreek. My toe in die bed oorrompel en vasgebind. Hy’s toe na my suster se seun toe, wat hier geslaap het. Ek het net gehoor hoe Dawood gil en toe’s alles stil.” Sy snik. “En later, toe … toe kom die inbreker weer na my kamer. Hy’t my met ’n mes gedreig, gesê hy gaan my keel slit as ek nie vir hom sê waar Anwar is nie …”
Die bliksems het natuurlik gedink dis Safudien wat daar slaap, flits dit deur Carl se gedagtes.
“Mevrou, ek verstaan dat jy getraumatiseer is, maar jy moet nou kalm probeer bly en helder dink. Presies wat het jy vir die man gesê?”
Hy hoor hoe sy haar neus snuit. “Ek … ek het g’n ander keuse gehad nie, meneer. Ek moes vir hom sê ’n man van Mercurius het Anwar wegkruipplek in die stad gegee, maar ek weet nie waar nie.”
“Het jy my naam genoem?”
“Nee, ek kon nie op meneer se naam kom nie. Ek het nou eers, toe ’n vriendin hier aangekom en my hande losgesny het, die business card in Anwar se kamer gekry wat meneer my die ander aand gegee het.”
“En wat sê … Dawood?”
“Hy’s weg – gone! Hy antwoord ook nie sy cellphone nie.”
“Is hy weg sonder dat hy by jou kamer ingekyk het?”
“Ná die gegil het ek hom nie weer gehoor of gesien nie. Sy twee tasse en sy beddegoed gevat. G’n spoor van hom nie. Ek begin nou dink die inbreker is met hom hier weg.”
“Hoe lyk sy kamer?”
“Behalwe vir sy tasse en die beddegoed wat gone is, lyk dit maar soos altyd.”
“Daar is nie bloed op die vloer of teen die muur nie?”
“Nie wat ek gesien het nie. Dink meneer die inbreker het hom seergemaak?” Histerie slaan in haar stem deur.
“Moeilik om te sê, maar die feit dat hy weg is, lyk nie goed nie. Jy sal dit by die polisie moet aanmeld.”
“Nee, Jirretjie, meneer, dit kan ek nie doen nie! Dan moet ek hulle van Anwar vertel. En dan … dan gaan jy betrek word. En jy sal vir hulle moet sê waar Anwar wegkruip, en dan … gaan die gerugte loop.” Sy bars in trane uit.
Carl is effe verlig dat sy haar seun ten alle koste wil beskerm. Dit sou ook slegte tydsberekening wees as Mercurius nou by die storie betrek word. “Reg, kom ons gee dit ’n dag of twee. Dalk kontak Dawood jou. Dan moet jy my dadelik laat weet.”
“Ek … sal so maak,” sê sy tussen die snikke deur.
“Hoe sou jy die inbreker beskryf? Was daar genoeg lig om hom te kan sien?”
“Ja, hy het die lig aangesit toe hy die tweede keer in my kamer kom. Ek weet nie hoe sy gesig lyk nie, want hy’t ’n balaklawa opgehad. Maar dis ’n lang man. Hy’t ’n swart windbreaker aangehad en hy’t ’n gordel vir sy tools by hom gehad.”
“Het hy Afrikaans gepraat?”
“Ja.”
“Enigiets anders wat jou opgeval het?”
“Jirretjie, meneer, daai mes van hom het my uitgefreak! Nog nooit so ’n gevaarlike ding gesien nie. Daar was sulke Japannese of Chinese lettertjies op die lem gegraveer. Dis nie ’n mes wat jy sommer hier in ons geweste sien nie.”
* * *
Valke-hoofkantoor, Kaapstad
Klaasse kyk op toe Clayton Philander by hulle kantoor instap.
“Jinne, kaptein, ek wou al gebel het, gedink jy’t problems met die kar, want dis mos nie jou gewoonte om so laat by die werk aan te kom nie.”
Clayton glimlag. “Ek het ’n vrugbare tydjie gehad. Het vroegoggend ’n oproep van ’n outjie met die naam Jake Maarman van Mitchells Plain gekry. Hy’t gebel na aanleiding van ons koerantberig oor Mvaba se missing laptop.”
“En? Het hy dit?”
Clayton skud sy kop. “April was vroeg op die oggend van 3 Januarie by sy huis aan daarmee. Hy wou dit aan Maarman verkoop.”
“Ken hy April dan?”
“Nee, maar Maarman sê almal in Mitchells Plain weet hy koop second-hand laptops. Hy maak die goed reg en verkoop dit dan vir ’n profyt. April wou vyfduisend rand daarvoor hê. Maarman sê hy het geweet daai soort laptops is baie meer as dit werd en dit het splinternuut gelyk. Hy het besef dis ’n gesteelde ding en vir April gesê hy stel nie belang nie. Maarman sê hy deal nie in gesteelde goedere nie.”
“Het April vir Maarman gesê wie hy is?”
“Nee, hy wou nie sy naam sê nie. Maarman sê hy het toe al onraad gemerk.”
Klaasse trek ’n gesig. “Dalk was dit nie April nie?”
“Dit was. Maarman se beskrywing van hom was in die kol. Om doodseker te maak, het ek ’n uitkenningsparade vir vanoggend nog by die middestad-polisie gereël. Maarman is bereid om te gaan. Hy sê hy sal April maklik uitken.”
Philander kyk op sy horlosie. “En ons sal moet spring. April moet nog vanmiddag in die landdroshof verskyn.”
Klaasse glimlag vir die eerste keer, vryf sy hande geesdriftig teen mekaar. “Shit, kaptein, nou glo ek ook die bliksem is skuldig! En die timing kan nie beter wees nie. As Maarman hom suksesvol uitken, gaan dit sy regspan ’n bloedbek gee.”
Clayton knik. “Dan kan almal ontspan – van die bleddie minister tot die kommissaris. Dan kan daar geen meer sprake van ’n politieke motief wees nie.”
* * *
Waterfront, Kaapstad
Hafsa en Bahir bestudeer vlugtig die gegewens wat oom Kamal pas vir hulle gestuur het. Dit gaan oor al Bahir se ingrype om die koninkryk se naam in Suid-Afrika te beskerm.
Ná ’n lang telefoniese gesprek het oom Kamal en Mansoor op ’n plan besluit, het Hafsa afgelei. Sy is ’n bietjie ongemaklik, want hoewel Mansoor haar naam verskeie kere tydens die gesprek genoem het, weet sy nog nie wat haar rol gaan wees nie.
Nou beduie Mansoor sy moet oorkant hom kom sit. “Ons kan nie probeer om hierdie Bester-vent te bullshit nie. Hy was in die polisie en is uitgeslape. Daarom moet ons hom oortuig dat ons al die feite het, waarvan hy teen hierdie tyd ook moontlik iets weet. Alleen só sal hy die storie sluk. En dan moet ons ’n geelwortel uithou wat verseker dat hy dadelik hierheen kom.”
Hy vertel haar hoe hy en oom Kamal beplan om hom by die hotel te kry.
Hafsa is nie heeltemal oortuig nie. “Sê nou hy bel mevrou Safudien en vind uit ons lieg?”
“Dis die een kans wat ons moet waag. Ons sal oortuigend moet klink. Hy moenie eens daaraan dink om mevrou Safudien te bel nie – sy enigste gedagte moet wees om dadelik hier te kom.”
“En hoe kry ons hom in die kamer?”
“Nie ons nie. Jý.”
“Ek!”
Mansoor se deurborende blik gee haar ’n koue rilling. “Hier is ’n geleentheid om jou te bewys, Hafsa. Die enigste manier hoe ’n agent groei, is deur uit sy of haar gemaksone gepluk te word. Dit is wat ek en die generaal vandag van jou verwag.”
Sy sluk, knik.
Hy vertel haar wat van haar verwag word. Sy voel hoe sy ineenkrimp, maar konsentreer daarop om dit nie vir Mansoor te wys nie.
“Ons moet die een swakplek in sy mondering uitbuit. Jy is ’n mooi vrou. En dalk hoef dit nie eens so ver te gaan nie. Miskien kry jy kans om dit vroeër te doen, sodra julle in die kamer is. Ek laat dit aan jou oordeel oor.”
“En waar kry ons die spuitnaald en –”
“Dis met elke sending deel van my bagasie,” onderbreek hy haar. “Die ampules is gemerk as medisyne vir ’n diabeet. Daarom het die spuitnaalde ook nog nooit doeanebeamptes op lughawens se wenkbroue laat lig nie.”
“En as die inspuiting hom nie dadelik uitskop nie?”
“Ek sal byderhand wees as dinge skeefloop. My plan is om in jou badkamer weg te kruip. Maar die kans is uiters skraal – dis ’n middel wat in die agentskap se laboratorium ontwikkel is en die resultaat is gewaarborg. Dit laat slaap iemand tussen agt en tien ure. Ek sal sorg dat die spuitnaald volgetrek is, gereed vir jou om te gebruik.”
“En waar steek ek dit weg?”
“Ons sal moet besluit waar die beste plek in jou kamer is.”
“Hoe kry ons hom ongesiens by die fabriek?”
“Maklik. Jou kamer is op die eerste verdieping teenaan die brandtrap wat na die parkade lei. Ek sal reël dat Bahir ons vanaand kom help. Behoort veilig te wees om Bester teen middernag af te dra en in die kar te kry.”
Sy wil nog iets vra, maar hy hou sy hand omhoog. “Ons sal later die operasionele sy haarfyn beplan. Nou is ons tyd min. Ons het net vyf uur voor jy hom moet bel. Eerstens moet jy jou vergewis van al die feite wat die generaal vir ons gestuur het. Die inligting oor die Irannese is ook op pad. Ook dít sal jy vinnig onder die knie moet kry. Gelukkig het jy tydens jou opleiding al ’n bietjie kennis daarvan opgedoen.”
Hy staar na haar, sy oë bultend agter die dik brillense. “Is jy reg vir dié uitdaging?”
Sy druk haar ken uit. “Natuurlik is ek.”

Mercurius-kantoor, Kaapstad
Carl oorweeg dit om woonstel toe te gaan, maar onderdruk die begeerte. Met Calvyn wat reeds huis toe is, moet hy die telefoon beman. Dis nog net ’n halfuur tot tjailatyd, maar ’n mens weet nooit of Safudien se ma dalk weer bel met nuus oor haar susterskind nie.
Sy gedagtes keer terug na hulle telefoongesprek. Haar beskrywing van die inbreker se mes met sy “Japannese of Chinese lettertjies” stem ooreen met hoe Thompson se vrou destyds in koerantberigte daaroor aangehaal is.
“Geen bleddie twyfel meer dat dit dieselfde moordenaar is nie!” het Calvyn uitgeroep toe Carl hom daarvan vertel.
En toe het hy gereageer soos Carl aanvanklik ook het toe mevrou Safudien bieg dat sy teenoor die man na Mercurius verwys het.
“Fok, Carl, dit kan beteken dat daardie donner ook op jou kan toeslaan, of dalk op my. Ons name is op Mercurius se webblad.”
Hoewel dit iets is om mee rekening te hou, het Carl sy kollega probeer kalmeer. “Hulle het nie ons woonadresse nie, maar dit sal veiliger vir jou en jou gesin wees om tydelik elders te gaan bly. Met verlede jaar se storie, toe ons ook moes laaglê, was julle mos by jou swaer-hulle.”
“Shit, my vrou gaan nie impressed wees nie, maar ons sal seker so moet maak.”
“Stel jou gerus aan die feit dat die moordenaar nie ons kele sal afsny voor hy weet waar Anwar hom bevind nie,” het hy Calvyn verder gepaai. “Ons sal onder geen omstandighede voor die 29ste vir Anwar by die woonstel kan gaan sien nie. Ons kan maklik dopgehou en agtervolg word.”
Carl kan egter nie sy onrustigheid afskud oor mevrou Safudien se familielid wat verdwyn het nie. As sy hierdie naweek nog niks van hom gehoor het nie, sal hy moet aandring dat sy dit by die polisie aanmeld.
Maar sy gedagtes beweeg aan. Hy is bly die naweek lê voor. Die vooruitsig om Mandy môre weer te sien, is deel daarvan. Toe sy hom terugbel, het sy dadelik ingestem om ’n draai by hom te kom maak. “Hierdie keer sal Natalie nie by wees nie. Môre én die hele Sondag is jy nét myne,” het sy vol beloftes gegroet.
Sy telefoon lui. Hy sien dis kwart voor vyf.
“Meneer Bester,” sê ’n vrouestem, “my naam is Aisha Khan.”
Haar Engelse uitspraak val vreemd op sy oor.
“Hoe kan ek help?”
“Ek werk vir die Islamitiese Republiek van Iran se ministerie van intelligensie. Ons is die voorste intelligensie-agentskap in Iran en staan ook bekend as VAJA.”
Carl frons. Dis ’n vreemde instansie om ’n oproep van te ontvang.
“Meneer Bester, ons weet dat Mercurius bande met die CIA het. En ons is bewus daarvan dat u met Anwar Safudien kontak gehad het. Ons weet ook dat daar gisteraand ’n aanslag op sy lewe in sy ma se huis moes wees, maar dat hy nie daar was nie. Sy ma het dit vandag aan ons bevestig.”
“Waarom … is julle hierby betrokke?”
Sy gee ’n laggie. “Hoewel ons nie bedmaats met die CIA is nie, het ons hierdie keer ’n gemeenskaplike doel. Ons wil graag saamwerk om te verseker dat die inligting waaroor Safudien beskik aan die wêreld uitgebasuin word.”
“Van watter inligting praat jy?” hou hy hom dom.
“Inligting wat Saoedi-Arabië in ’n baie swak lig gaan stel. Maar ek wil nie graag die besonderhede oor ’n telefoon bespreek nie. Dis ’n gesprek wat ons verkieslik agter geslote deure moet hê.”
“Is jy in Kaapstad?”
“Ja, en dis juis waaroor ek bel. Ek het ongelukkig ’n ander afspraak vanaand, maar dis vir my belangrik om éérs met jou te gesels. Ek bly in ’n Waterfront-hotel. Dit sal geweldig help as jy nou beskikbaar is en ons so gou moontlik kan praat. Ek glo die inligting wat VAJA oor die aangeleentheid het, kan ook vir die CIA tot voordeel strek.”
“Ek kan dadelik kom.”
Sy gee hom die hotel se naam. “Ek sal in die voorste, groot sitkamer wag.”
“Hoe gaan ek jou herken?”
“Ek het ’n abaja aan.”
“Abaja?”
“Dis … soos ’n burka. Die tradisionele lang gewaad wat Moslemvroue dra.”
Carl lui af en gryp sy karsleutels. Hy sal ná die gesprek sy aktetas en ander goed kom haal. Hy het ’n vermoede dat hy dan ook met die CIA sal moet praat. Klink belowend dat hulle dalk meer inligting oor Safudien het as hy. In hierdie geval maak dit sin dat ’n radikale agentskap sy beginsels oorboord gooi en met die CIA wil saamwerk: Iran se haat vir die Saoedi’s is welbekend.
Hy hardloop met die trappe af na die parkade. By sy voertuig steek hy momenteel vas en grawe in sy baadjiesak. Hy’t sy bleddie selfoon in die kantoor laat lê. Die ding se battery was pap en dis besig om te laai.
Carl besluit dis nie belangrik om dit nou saam te piekel nie en klim in die Land Rover.
* * *
Kloofstraat, Kaapstad
Sarah se vinger huiwer by sy naam op haar selfoon se kontaklys. Haar hart klop in haar keel.
Sy raak kwaad vir haarself. Sy tree nou op soos ’n skoolmeisietjie wat vreesbevange is om ’n afspraak met ’n seun te maak.
Sy druk op die telefoontjie langs Carl se naam.
Dit lui. Haar keel is kurkdroog. Sy neem ’n vinnige sluk uit die glas wyn in haar ander hand.
Die foon lui net. Dan kom die versoek om ’n boodskap te laat. Vir ’n oomblik wil sy dooddruk, maar sy besluit op die nippertjie daarteen. Hy sal in elk geval sien sy het gebel.
“Hallo, Carl. Bel my asseblief terug as jy ’n geleentheid kry. Ek wil weet of jy môreaand los is. Ek … ek het ’n behoefte om met jou te praat … oor ons.”
* * *
Waterfront, Kaapstad
Hafsa kon haar tong afbyt toe sy oor die foon van ’n abaja praat. Irannese vroue dra nie abajas nie. Maar dis ’n feit wat sy en Mansoor misgekyk het. Darem nie geklink of dit Bester onraad laat vermoed nie. Hy was gretig om vinnig hierheen te kom.
’n Ligte siddering trek deur haar lyf. Dis senutergend om hier vir hom te sit en wag. Mansoor verwag nie net van haar om oortuigend te klink nie, maar ook om die rol van verleidster te speel indien nodig. Sy het nog nooit in haar lewe iemand eens probéér verlei nie. Prinsesse moet maagde wees vir ’n man van hulle pa se keuse.
Daar is ’n klopping teen haar slape. Is sy opgewasse vir hierdie taak? Boonop voel sy blootgestel so sonder enigiets onder haar abaja. Sy het gesien hoe een van die mans in die sitkamer haar aanstaar toe sy instap. Die abaja sit ongewoon styf en beklemtoon elke kurwe, weet sy. Maar sy het nie ’n keuse gehad nie, Mansoor het daarop aangedring. “Haal ook die sluier voor jou mond weg. Bester moet sien jy’s ’n aantreklike vrou.”
Sy weet nie waarom hy Bester nie kan oorrompel wanneer hy by die kamer instap nie. Mansoor is dan kwansuis onderlê in al wat ’n Oosterse gevegskuns is. Óf die verwysing na Bester se gespierdheid in die analiste se e-pos het hom afgeskrik, óf dit is sodat sy haarself as volwaardige agent moet bewys. Sy het ’n vermoede dis laasgenoemde.
Die minute draal verby. Hafsa hou die ingang met arendsoë dop.
Dan verstyf sy toe Bester se imposante, lang figuur in die deur verskyn. Hy lyk nog aantrekliker as op die foto.
Hy sien haar dadelik raak en kom aangestap. Sy haal diep asem om haar senuwees te kalmeer en kom orent. Sy kan sy oë op haar lyf voel.
Sy handdruk is ferm.
“Nie gedink jy is só jonk nie,” merk hy glimlaggend op.
“VAJA glo daaraan om agente vroeg te werf. Ek het net ná skool daar ingeval,” lieg sy gladweg.
Hy wil gaan sit, maar sy gee ’n plukkie aan sy baadjie se mou. “Ek dink dis beter om in die privaatheid van my kamer te gaan gesels. Hier is te veel ore.”
Bester knik en loop saam met haar na die hysbak.
Hulle klim uit op die eerste verdieping en stap in stilte na haar kamer. Hafsa sluit die deur oop, staan terug sodat hy kan ingaan, maar onthou dan van Suid-Afrikaanse mans se galantheid en stap voor hom in. Hy stoot die deur agter hulle toe.
Sy beduie na die twee stoele by ’n tafeltjie. “Sit solank. Ek wil net my lêer kry.”
Anders as Mansoor se kamer, het hare nie ’n sitkamer nie. Buiten dat dit op die eerste verdieping teenaan die brandtrap geleë is, is haar kamer ook om daardie rede meer geskik. “Dit is nie so ver na die bed toe soos in myne nie,” het Mansoor gesê.
Hafsa buk en haal ’n lêer uit haar aktetas wat langs die bed staan. Haar hart klop wild in haar bors.
Toe sy terugstap na Bester toe, voel sy weer sy oë op die rondings van haar liggaam. Dit maak haar nog meer ongemaklik.
“Dis bedompig. Trek gerus jou baadjie uit,” sê sy. “Nogal ’n vyfsterhotel, maar die lugversorger is stukkend en hulle kan dit eers later vanaand herstel.”
Hy trek sy baadjie so sit-sit uit en drapeer dit oor die stoelleuning.
Sy is bly om te sien hy dra ’n kortmouhemp. Dit behoort haar taak te vergemaklik.



41
Waterfront, Kaapstad
Carl kan sy oë nie van die jong vrou afhaal nie. Haar gesig laat hom dink aan ’n illustrasie van Cleopatra wat hy in sy jeugjare gesien het, en toe vir sy eerste erotiese drome gesorg het. En hy kan sweer sy het nie ’n draad klere aan onder daai gewaad nie. Toe sy nou van die bed af aangestap kom, het die strale van die laatmiddagson deur die venster die dun materiaal laat deurskyn.
Sy kom sit oorkant hom, maak die lêer op haar skoot oop en skraap haar keel voor sy praat. “Sedert Jamal Khashoggi se moord in Istanbul, doen VAJA in verskeie lande ondersoek om te bepaal of daar soortgelyke gevalle was – nog Saoedi-slagoffers.”
Carl glimlag. “Ek dink heelparty lande se intelagentskappe doen dit nou.”
“Ons is bewus daarvan dat die CIA iets soortgelyks aanpak. Daarom dat ek jou gekontak het. Ek moet uitvind of die Saoedi’s ’n hand gehad het in Mvaba se moord hier in die Kaap. Ons het lankal bepaal dat ’n paar moorde in Suid-Afrika deur die Saoedi’s geïnisieer is.”
“Ek sal graag wil hoor na watter moorde jy verwys.”
Sy blaai om in die lêer. “In 2002 is ’n vooraanstaande Moslemleier, Gulam Abdurahman, vermoor nadat hy op verskeie verhoë verkondig het dat Saoedi-Arabië die teelaarde van fundamentalisme en djihadisme is. En in 2011 is John Thompson, ’n joernalis, vermoor nadat hy in ’n reeks artikels geskryf het dat die Saoediese koningshuis hulle ondersteuning aan internasionale terroristegroepe gegee het. Albei is keelaf gesny, net soos Mvaba nadat hy die Saoedi’s se aanvalle in Jemen gekritiseer het.”
Carl se vae vrese is besweer. Toe hy hierheen op pad was, was hy bekommerd dat hy dalk in ’n Saoediese strik gaan trap. Nou is hy oortuig dat hy spoke opgejaag het. Hierdie vrou is beslis van VAJA.
“Dis dieselfde inligting as wat ons het, en ons het dieselfde afleidings gemaak,” sê hy.
“Dit bring ons by Anwar Safudien. Ons inligting is dat hy tydens Khashoggi se moord in die konsulaat in Istanbul was. Hy het iets daar gesien of gehoor wat die Saoedi’s baie senuweeagtig maak. Dit is bevestig deur die mislukte aanslag op sy lewe gisteraand.”
“Hoe het jy geweet Mercurius is bewus van Safudien?”
“Sy ma het daarna verwys dat julle kontak met hom gehad het.”
Carl knik. Hy gaan haar beslis nie so ver vertrou dat hy verklap waar Safudien wegkruip nie. Hy sal eers met die CIA moet praat om uit te vind hoe hulle hierdie samewerking met VAJA wil hanteer.
“Ja, ons het vlugtig met hom gesels, sonder enige sukses. Ongelukkig weet ons net so min soos julle hoekom die Saoedi’s hom soek. En intussen het hy soos mis voor die son verdwyn.”
Sy frons. “Dis jammer. Ons het gehoop julle weet meer.”
“Die ander groot vraag is: Wie in Suid-Afrika sit agter hierdie moorde? Is dit die moordenaar wat kele afsny, en kry hy sy instruksies direk van Saoedi-Arabië? Of is hier ’n ander tussenganger in Suid-Afrika?”
Haar smeulende donker oë vernou effens. “VAJA worstel met dieselfde vraag. Ons vermoed die moordenaar is die enigste kontakpersoon.”
Haar selfoon lui. Sy sit die lêer neer en stap na die bedkassie om dit op te tel. Sy praat, maar Carl verstaan nie wat sy sê nie.
Sy sit die foon terug op die bedkassie, glimlag breed. “Fantasties! My ander afspraak is gekanselleer. Dit is my eerste vry aand in weke.”
Halfpad terug na haar stoel steek sy vas. “Het jy nie lus vir ’n glasie witwyn nie? Daar is een van julle heerlike plaaslike wyne hier in die yskassie.”
* * *
Woodstock, Kaapstad
Hy vee die sweet van sy voorkop af. Die Saoedi’s respekteer nie die feit dat hy ’n voltydse werk het nie. Al vieruur vanmiddag ’n oproep van Mansoor gekry. Omdat hy tussen kollegas was, kon hy nie eintlik op enigiets antwoord nie. Het nou nog nie die vaagste benul wat die doel van Mansoor se versoek is nie.
Hy moes noodgedwonge vroeër by die werk wegsluip, met die verskoning dat hy ’n tandartsafspraak het. Eers by die mall aangedoen. By die musiekwinkel vir die man aan diens gesê hy soek ’n CD: “Die swaarste heavy metal-musiek wat julle het.” Die man het ’n album van ’n groep met die naam Cannibal Corpse voorgestel. Hy het aangedring om eers na ’n snit te luister. Dit was oorverdowend, soos Mansoor versoek het.
Toe moes hy na ’n pel van hom hier in Woodstock ry om sy ou CD-speler te leen. Dit staan al jare in sy motorhuis, maar die ding werk nog.
By die huis het hy ’n klomp elektriese verlengkoorde wat in die besemkas geprop was, gekry en ook in sy motor gesit. Hierdie taak by die fabriek gaan sy beperkte tegniese vermoëns omtrent beproef. Hy het darem gesien daar hang drade by die luidspreker in die aangrensende vertrek. Hy sal die spul moet koppel en in die ander vertrek gaan hoor wat die klankgehalte is.
Dan moet hy wag op Mansoor se oproep om “rondom middernag” hotel toe te gaan.
Hy skakel die enjin aan en ry uit die motorhuis. Wat hy vir sy vrou gaan sê wanneer hy eers in die vroeë oggendure terugkeer, weet hy nog nie. Sy is juis hoogs bedonnerd oor sy middernagtelike bedrywighede.
Maar hy moet deurdruk. Hy kan nie bekostig om nou op te slip oor sy vrou gatvol is nie. Hy verwag binnekort ’n e-pos van Kamal om hom te berispe oor gisteraand se fokop by die Safudien-huis. Hy twyfel of hy en Wittes dié keer ten volle vir die opdrag betaal gaan word. Hy kan net probeer vergoed deur Mansoor se opdragte verder so nougeset uit te voer as wat hy kan. Dalk sit hy vir hom ’n goeie woordjie in by Kamal.
* * *
Tuine, Kaapstad
Anwar sluit die woonsteldeur agter hom. Hy val op die rusbank neer en bewe so kwaai dat hy beswaarlik kan asemhaal. Hy is nou spyt hy het dit gedoen.
Maar nee, hy móés sy ma vanmiddag bel. Hy was seker sy bekommer haar oor hom en hy wou haar net gerusstel dat hy veilig is. Hy het oorkant die woonstel in die Kompanjiestuin gaan bel. Toe kry hy die skokkende nuus van gisteraand. Sy ma was histeries. Hy’t haar nog nooit só gehoor nie.
Anwar het haar probeer paai, gesê die inbreker sal niks aan Dawood doen nie. Hy sal wel die een of ander tyd van hom laat hoor. Hy weet egter die kans dat Dawood nog lewe, is nul.
Sy keel trek van voor af toe. Die Saoedi’s weet nou Mercurius het hom ’n wegkruipplek gegee. Hy sal snags nie meer ’n fokken oog in dié woonstel kan toemaak nie.
Hy het toe ook die kans gewaag om Bester te bel, maar dié antwoord nie sy telefoon nie. Bester het hom gewaarsku om hom nie op sy selfoon te bel nie.
Anwar vertrou maar dat Bester hom die naweek sal besoek. Die fok weet, hy het ’n bietjie gerusstelling nodig.
* * *
Waterfront, Kaapstad
Hulle gesels oor hoe sy Kaapstad ervaar, en hy vra uit oor Iran. Hafsa se opleiding help dat sy die vrae oortuigend kan beantwoord.
Maar soos die gesprek vorder, raak sy toenemend angstig. Hoe gaan sy hom uit sy stoel laat opstaan en nader aan die bed laat beweeg, waar sy die spuitnaald onder die kussing weggesteek het?
Sy moenie die spanning op haar gesig laat wys nie.
Sy wil oorleun om sy glas te hervul, maar hy beduie hy het genoeg wyn gehad. Hy kyk op sy horlosie. “Dis ook al ná ses, tyd vir my om te gaan.” Dan huiwer hy. “Wat van ek neem jou uit vir ’n lekker ete? Hier is ’n paar uitstekende restaurante in die Waterfront.”
Mansoor sal kleintjies kry as sy Bester se aanbod aanvaar. Hy wil dinge so vinnig moontlik afgehandel hê. Dit beteken sy moet doen wat sy gehoop het om te vermy.
Toe sy opstaan, span haar kake soos sy op haar tande byt.
Sy forseer ’n laggie uit. “Dit sal heerlik wees, dankie, maar ek het meer as ’n ete nodig om my op te beur. Dis maar eensaam hier in die Kaap.”
Hafsa sien die flikkering van belangstelling in sy oë. Sy stap na die bed toe, en wink hom nader, maar hy bly sit. Sy haal haar hoofbedekking af en gooi haar hare oor haar skouer. Sy sluk swaar voor sy buk om haar abaja se pante by te kom. Met een gladde beweging trek sy dit uit.
Sy oë is op haar naakte liggaam. Hy kom orent en Hafsa kan die verbasing op sy gesig sien. Sy glimlag en loop na hom toe.
Sy begin die knope van sy hemp losmaak. Hy probeer haar nie keer nie; inteendeel, daar is ’n sweempie van ’n glimlag op sy gesig. Sy beweeg weer na die bed se kant toe en dié keer volg hy haar. Sy trek die hemp af oor sy arms. Met een hand streel sy liggies oor sy kaal rug, en sy moet strek om met die ander die spuitnaald onder die kussing uit te haal.
Hafsa verspeel nie ’n sekonde nie, stamp die spuitnaald in sy arm en druk oombliklik die vloeistof uit.
Sy reaksie is vertraag, asof hy nie die naald dadelik gevoel het nie. Hy swaai om en gryp na haar pols, maar is te stadig en sy ruk haar hand weg. Sy spring op die bed toe hy haar probeer gryp.
Hy wankel vir ’n oomblik, sy oë nou wasig. Dan val hy agteroor. Sy kop tref die skerp hoek van die bedkassie met ’n slag.
Mansoor verskyn in die badkamerdeur. Hafsa gryp die abaja van die vloer af om haarself te bedek, maar sy oë is op die bewustelose man.
Terwyl sy haar abaja aantrek, staan hy gebukkend oor Bester.
“Skitterende werk,” sê hy.
Sy sien die bloed. “Sy kop het die bedkassie getref toe hy val.”
Mansoor lag. “Hy sal dit oorleef. Lyk soos ’n taamlik diep sny hier aan die bokant. Hy sal dalk ’n paar uur langer as wat ons gedink het in droomland wees. Dit pla my nie. Met dié dat Safudien se spertyd met ’n paar dae verleng is, het ons nou oorgenoeg tyd om hom aan die praat te kry.”
Hy druk sy bril hoër op sy neusbrug, oë glinsterend agter die dik lense. “Dit gaan vir jou ’n goeie leerproses wees. Ons gaan hom deur al die marteltegnieke tot ons beskikking neem om te verseker hy praat die waarheid.”

Saterdag 26 Januarie
Al Muhammadiyah, Riaad
Djamal Farat het sy woede met die grootste inspanning beteuel, om nie sy vrou agterdogtig te maak nie. Hy het ook nie sy swaer gebel om hom te vervloek, soos hy graag wou nie. Maar hy sal die twee nooit die gekonkel agter sy rug vergewe nie. Wraak sal hy nog neem. En dit sal sóét wees.
Was dit nie vir sy liewe seun Kareem nie, sou hy steeds van niks geweet het nie. Hy sou nog onder die indruk verkeer het dat Hafsa ’n tydelike sekretariële pos by Kamal beklee – ’n situasie wat hy in elk geval nie goedgekeur het nie.
Gelukkig het hy twee weke gelede sy toekomsplanne vir Hafsa met Kareem bespreek.
“Abidin al-Maktoem wil met haar trou,” het hy vir sy enigste vertroueling in die huis gesê.
“Abidin! Hy’s een van die magtigste en rykste sjeiks in die koninkryk!” het sy seun uitgeroep.
“En hy is bereid om miljoene te betaal.” Djamal het met albei hande se vingers beduie hoeveel.
Kareem het deur sy tande gefluit. “Honderd!”
“Ja, genoeg vir my en jou om elkeen ’n seiljag aan te skaf. En ek praat van daai luukse modelle wat jy my die ander dag in die tydskrif gewys het.”
“Daar is een probleempie,” het Kareem toe gesê.
Djamal het sy hand omhoog gehou. “Abidin sal die ander familie betaal om van die verlangde rouperiode te vergeet.”
“Dis nie waarna ek verwys nie. Hafsa het vir Pa gelieg, soos haar gewoonte is. Sy werk as ’n voltydse agent vir oom Kamal, nie tydelik as ’n sekretaresse nie. Geen trouplanne gaan vir haar aanvaarbaar wees nie. Sy wil ’n loopbaan daarvan maak, en beslis sonder ’n man.”
Hy het by ’n hartaanval omgedraai. “Die profeet Mohammed verbied dit!”
“Dit gaan haar nie keer nie, Pa. Sy het lankal haar rug op die Koran se leerstellings gekeer. Niemand gaan haar anders oortuig nie.”
Djamal was briesend. “As lid van die koninklike familie van die Huis van Saoed, sal ek nie sulke stront van my jongste dogter duld nie. Boonop wil Abidin al die verlowingseremonie op Saterdag 9 Februarie hou. Die troudatum is ’n week later, want dit val saam met sy verjaardag. Jy sal haar uit daai fokken woonstel moet kry, Kareem. Sy kom besoek ons mos nie meer nie.”
Kareem het onderneem om uit te vind presies waar in die yslike woonstelblok sy bly. Een van sy vriende ken ’n administratiewe klerk by die agentskap. Hy behoort te kan help, het Kareem gesê.
En nou, net twee weke voor die verlowingseremonie en met hom op hete kole, kom lig Kareem hom in dat Hafsa in Suid-Afrika is, van alle plekke. “Op ’n geheime sending in Kaapstad. En my vriend se kontak weet nie wanneer sy eendag terugkom nie. Volgens hom kan dit dalk eers oor ’n paar weke wees. Hy het darem kon uitvind in watter hotel sy daar bly.”
Djamal moes Abidin noodgedwonge inlig oor die stand van sake. Die sjeik was net so ontsteld soos hy daaroor. Djamal het aanvaar dat die troue uitgestel sal moet word.
Maar Abidin is gewoond daaraan om te kry wat hy wil hê. Sy oproep van minute gelede het Djamal nuwe moed gegee dat dinge nog volgens plan kan verloop.
“Ons gesels môre hier by my huis, Djamal. Bring net ’n paar foto’s van Hafsa saam. Die man wat haar daar moet gaan haal, sal dit nodig hê.”
* * *
Kloofstraat, Kaapstad
Sarah loop soos ’n slaapwandelaar deur haar woonstel. Sy was van plan om vanoggend vroeg al kruideniersware te gaan koop vir die ete vanaand.
Sy het besluit op die één dis wat altyd ’n treffer is: haar Mediterreense hoender met bokmelkkaas. En sy het die bottel Groot Constantia Chardonnay al Donderdag in die yskas gesit, in die wete dat dit Carl se gunstelingwitwyn is.
Maar nou is daardie goed beplande ete van die baan en strek die naweek leeg voor haar uit.
Die teleurstelling is amper te groot om te verwerk. Nadat sy die afgelope paar weke die moed moes bymekaarskraap om Carl te bel, antwoord hy nie sy foon nie. Sy het vanoggend maar weer gebel en wéér ’n boodskap gelos.
Nou is dit al amper twaalfuur en steeds het hy niks laat hoor nie.
Sy blameer haarself. Hy kry haar nou net terug vir hoe kinderagtig sy was om nie sy oproepe te beantwoord ná die nuus van Kolof se dood nie. Hoewel sy twyfel of hy só kleinsielig sal optree.
Dalk moet sy maar aanvaar dat hy iemand anders ontmoet het.
* * *
Durbanville, Kaapstad
Calvyn skud sy kop. Om Carl oor ’n naweek op sy selfoon in die hande te kry, blyk onmoontlik te wees. Hy het hom al drie keer vandag probeer bel. Die man se buitemuurse aktiwiteite bly maar duister. Calvyn het ’n vermoede dit het iets met die teenoorgestelde geslag te doen.
Hy sal maar wag tot Maandag. Buitendien gaan dit meer bevredigend wees om hom van aangesig tot aangesig te vertel, want dié leidraad gaan Carl beslis ook opgewonde maak.
Sy vrou is in ’n bedonnerde luim omdat “daai werk van jou al weer ons lewens bedreig” en hulle laat gistermiddag by sy swaer-hulle moes intrek. Toe sy swaer boonop vroegaand na ’n werksgeselligheid toe is, het Calvyn hom maar op sy skootrekenaar in die slaapkamer besig gehou.
Toe vang ’n baie ou inskrywing op die internet sy oog. Daar was genoeg besonderhede om hom opgewonde te maak, maar te min om bo alle twyfel ’n verband te lê.
Ongeag sy vrou se besware het hy vanoggend ná ontbyt die N1 Kaapstad toe gevat nadat hy seker gemaak het die Kaapse Argief is Saterdagoggende oop.
Uit die gegewens oor daardie destydse hofsaak was dit vir hom duidelik dat die polisie opgeslip het met die saak. Die beskuldigde het volgens die staatsadvokaat “met moord weggekom”.
Wanneer Antelme se pel by die polisiestoor terug is van sy vakansie, sal hy daardie dossier in die hande moet kry. Die foto’s van die moordtoneel behoort alle twyfel uit die weg te ruim.
Hoewel daar dié keer geen Saoediese motief kon gewees het nie, is Calvyn amper oortuig dat dit die einste moordenaar is wat hulle soek. Te oordeel na die koerantbeskrywing is Hendrik (Bouncer) Krynauw op presies dieselfde manier as Abdurahman, Thompson en Mvaba om die lewe gebring.
* * *
Ottery, Kaapstad
Hafsa sit geduldig en wag voor die toe deur. Hoewel dit donkerig is in die vertrek waar Bester aangehou word, behoort sy deur die sleutelgat te kan sien wanneer hy sy bewussyn herwin het. Die matrassie is juis só geplaas dat sy sy lêende figuur kan dophou.
Mansoor se opdrag is dat sy die CD-speler in die aangrensende vertrek moet aansit sodra hy bykom. Hulle het gisteraand die klank in dié vertrek getoets en dit is verskriklik hard. Dit het behoorlik gevoel of die mure tril.
Mansoor noem dit een van die doeltreffendste maniere om iemand se weerstand af te breek. “Behalwe dat hy met ’n moerse hoofpyn gaan sit en geweldig dors gaan word ná die een beker water wat ons vir hom gelos het, sal daardie donderende musiek sy geestestoestand aftakel. Ons kan hom teen môremiddag besoek. Die natlapbehandeling behoort die laaste strooi te wees, maar as hy nie knak nie, laat ons hom nog ’n nag suffer. Teen Maandag behoort hy so mak soos ’n lammetjie te wees. Dalk is dit dan nie eens nodig om die pynbehandeling toe te dien nie.”
Hafsa kyk op haar horlosie. Al verdomp drieuur in die middag. Sy sit al van vanoggend negeuur af hier. Sy hoop nie Bester het in ’n tipe koma verval nie. Hy het sy kop deksels hard gekap. Dalk het dit saam met die sterk slaapmiddel ’n reaksie veroorsaak wat hulle nie voorsien het nie.
Hafsa stap na die aangrensende vertrek om vir haar koffie te maak. Dierbaar van Bahir gewees om vanoggend ’n ketel en ’n houer koffie te kom aflewer. Langs die ketel lê die pistool wat hy ook gebring het. Mansoor het daarop aangedring dat hy vir hulle ’n skietding organiseer. “Anders kan ons sukkel om Bester te beheer en hom op die stoel vasgebind te kry.”
Sy het vanoggend die pistool bestudeer. Dit moet gesteel wees, want die reeksnommer is afgevyl. Die magasyn het net twee patrone in, en Bahir het daaroor om verskoning gevra. “Ek kon nie meer in die hande kry nie.” Hafsa het dit afgelag: “As ons klaar met Bester se gal gewerk het, sal ons nie meer as twee koeëls nodig hê om hom uit die lewe te help nie. En Mansoor verkies in elk geval ander maniere om lewens te beëindig.”
Terwyl sy wag vir die ketel om te kook, keer haar gedagtes terug na gister. Sy is tevrede met hoe sy Bester hanteer het, en dan was daar ook nog die lof wat Mansoor haar in sy foongesprek met oom Kamal toegeswaai het. Hopelik sal haar kollegas haar nou as ’n volwaardige agent aanvaar.
Terug by die deur, sit sy die beker eers op die vloer neer om deur die sleutelgat te loer. Sy verstyf toe sy ’n beweging sien. Hy het orent gekom, rug teen die muur, sy bene van die matrassie af. Sy skreef haar oë om beter te kan sien. Hy hou sy kop vas.
Sy hou hom eers goed dop. Hy verduur beslis pyn en ongerief. Sy neem ’n paar slukke van die koffie voor sy na die ander vertrek stap en die CD-speler aansit. Die klank is op sy hardste gestel en dieselfde CD sal oor en oor speel. 
Terug by die deur hoor sy die lawaai ongeag die vertrek se sogenaamde klankdigtheid. Dis genoeg om enige mens mal te maak. 
Sy loer weer deur die sleutelgat. Bester druk sy ore toe en sit ineengekrimp op die matrassie.

Sondag 27 Januarie
Al Muhammadiyah, Riaad
Djamal wag in een van die luukse sitkamers van Abidin se paleisagtige woning. Gelukkig hoef hy nie ver te gery het nie – die huis is in die spogbuurt van Riaad waar hy self woon.
Hy glimlag wrang. Daaroor sal sy vrou minstens gelukkig wees, want sy sal Hafsa gereeld kan sien. Hy is juis effens bekommerd oor hoe sy vrou gaan reageer wanneer hy haar van sy planne vir Hafsa vertel. Die meisie het daardie koppigheid van haar ma geërf. Sy vrou gaan ’n kabaal opskop, soos oor Hafsa se vorige amper-huwelik. “Gedwonge troues is lankal teen die wet, Djamal! Dis strafbaar met groot boetes!” het sy toe op hom gegil. Hy snork. Hoewel dit waar is, steur die koninklikes en ander konserwatiewe landgenote hulle nie daaraan nie. Die gebruik gaan volstoom voort en wetstoepassers kyk anderpad. En sy vrou het nie kapsie gemaak toe hy hulle ander twee dogters gedwing het om met mans van sy keuse te trou nie.
Hy trek sy skouers op. Nie die moeite werd om hom nou oor sy vrou se reaksie te bekommer nie. Hy sal oor daardie hekkie kom wanneer Hafsa hier is.
Djamal staan op uit die gemaklike stoel en begin om die skilderye teen die mure te bekyk. Dis algemeen bekend dat Abidin een van die grootste kunsversamelaars in die land is. Hier pryk werke van kunstenaars wie se vanne Djamal nie ken nie: Warhol, Hockney, Klee, Appel en Basquiat. Hy tuur lank na ’n tamaai skildery langs ’n vergulde kaggel. Lyk of die kunstenaar bloot verskillende kleure verf op die doek gedrup het. Wat is so kunstig daaromtrent?
Dan dawer Abidin se stem agter hom. “Ek sien jy bewonder my Pollock. ’n Besonderse werk, nè? Het dit twee jaar gelede op ’n veiling in New York gekoop. Aardige bedrag daarvoor betaal, maar dit is elke dollar werd.”
Djamal stamel dat dit “nogal indrukwekkend” is. Hy steek sy hand uit. Abidin het gewig aangesit sedert hy hom laas gesien het. Sy bolwange en dubbelken getuig van oordaad. Van die aantreklike voorkoms wat hy in sy prille jeug gehad het, is daar geen teken meer nie.
Abidin lei hom aan die arm na ’n stoel. “Jammer dat jy moes wag, my vriend. Ek was op die foon met die man wat Hafsa vir ons in Suid-Afrika moet gaan haal. Hy kom nou-nou ’n draai hier maak voor hy lughawe toe gaan. Was gelukkig om ’n direkte vlug te kry. Sal môreaand in die Kaap land.”
“Wie is die man?”
“Kadi Hoessein. Hy het sy tande geslyp in die Spesiale Magte, op verskeie sendings in Iran en Sirië beïndruk met sy onverskrokke optrede, toe was hy vir ’n jaar ’n paleiswag by MBS voor ek hom daar afgerokkel het om een van my persoonlike lyfwagte te word.” Hy gee ’n laggie. “MBS was lank gatvol vir my daaroor.”
“Was Hoessein al in Suid-Afrika?”
Abidin knik. “Dis waarom ek op hom besluit het. Hy het my en ’n paar prinse as lyfwag vergesel toe ons verlede jaar in Kaapstad ’n klomp resiesperde gaan koop het. Ons het toevallig in dieselfde hotel gebly as waar Hafsa nou is.”
Djamal aarsel. Hy moet die vraag vra wat gisteraand in die bed by hom opgekom het. “Wat gaan MBS se reaksie wees as jy Hafsa daar gaan haal? Onthou, sy is op ’n sending vir Kamal se agentskap, wat gewoonlik opdragte van MBS uitvoer.”
“Moet jou nie daaroor bekommer nie. Ek weet hoe om MBS te hanteer. Ek gaan hom juis na die troue toe nooi. Wanneer hy my verruklik mooie bruid sien, sal hy my optrede verstaan. Buitendien is daar mos ’n ander agent saam met haar. Ons gaan nie die sending kelder as ons die junior een van die twee terugbring nie.”
Djamal oorhandig die koevert. “Hier is die foto’s van Hafsa wat jy gevra het.” Hy aarsel. “Weet nie of dit gaan help nie. Ek het haar streng volgens die profeet se leerstellings grootgemaak. Sy is gesteld daarop om die hijab te dra in vreemdelinge se teenwoordigheid.”
Abidin gee ’n laggie. “Glo my, daar in die vreemde gaan sy haar nie steur aan die gebruik om haar gesig agter ’n sluier te verberg nie. Dis sulke tye dat die jonger geslag hulle tradisies oorboord gooi. Hulle suip ook soos visse daar. Ek het dit telkens gesien op my oorsese besoeke.”
Djamal hoor dit in afgryse aan. Dis goed dat hulle sy bandelose dogter daar gaan uitkry.
* * *
Ottery, Kaapstad
Ondanks sy kloppende hoofpyn en die volgehoue gedawer van die musiek in sy ore, begin hy die legkaartstukke van sy onlangse verlede inmekaarpas.
Carl is dankbaar daarvoor. Ten minste ly hy nie aan geheueverlies nie. Hy onthou van Anwar in die Tuine-woonstel, mevrou Safudien en haar vermiste neef, sy afspraak met Mandy wat nie gerealiseer het nie … en oplaas van die Moslemvrou wat haar as ’n Irannees voorgedoen het.
Hy kners op sy tande. Die Saoedi’s het vir hom ’n strik gestel en hy het soos ’n idioot daarin getrap. Verblind deur die beeldskone vrou en haar oortuigende retoriek oor die Irannese VAJA, het sy gewone waaksaamheid verkrummel. Toe sy haar klere voor hom uittrek, moes hy dadelik onraad gemerk het, maar sy Bester-gene het wéér die dinkwerk namens hom gedoen. Hoeveel keer het dit nie al sy oordeel in die wiele gery nie? En gaan hy ooit sy les leer?
Noudat hy sy verstand terug het, probeer hy bepaal hoe lank hy al hier opgesluit is. Twee dae, drie dae, dalk ’n week? Hy het nie ’n bleddie idee nie. Sy oorweldigende dors en die hongerpyne wat sy maag kort-kort laat saamtrek, wil hom oortuig dat dit al lank is, maar sy baardstoppels vertel ’n ander storie. Dit voel nie na meer as twee dae s’n nie.
Carl druk weer desperaat sy ore toe om die musiek uit te doof, maar soos die vorige kere help dit nie. Hy het al stukkies skuimrubber uit ’n gat in die matras se oortreksel gegrawe om as oorpluisies in te span, maar ook dit kon nie die lawaai uithou nie.
Die Saoedi’s wil sy weerstand afbreek. Dis dieselfde marteltegniek as wat gangsters in die dwelmonderwêreld in sy dae as polisiemol toegepas het op mense by wie hulle inligting wou kry. “Sluit hom op sonder kos en water en entertain hom op loud heavy metal, en binne ’n paar dae sing hy soos ’n canary,” het die een bendebaas altyd gesê.
Wel, dit fokken werk, daarvan kan hy nou getuig. Dit voel nou en dan of hy van sy kop af gaan raak. Die klankgolwe vibreer pynlik in sy slape.
Hy kom steunend orent. Sy bene voel ietwat sterker as die vorige keer toe hy probeer opkom het, wat hom ’n bietjie moed laat skep. Hy stut hom met ’n hand teen die muur en loop na die verste hoek, al is dit meer van ’n gestrompel. Eers toe hy in die hoek is, sien hy die groot luidspreker bo teen die oorkantste muur. G’n manier wat hy daarby kan uitkom nie. Nie eens as hy die drommetjie omkeer en daarop staan nie.
Hy beweeg teen die muur af na die deur toe. Voel-voel daaraan. Hy sug. Staaldeur. Hy stamp daarteen met sy skouer, maar dit roer nie. Gaan net sy kragte verder tap as hy dit probeer oopdwing.
Terug op die matrassie, gaan sit hy met sy rug teen die muur. Sy ooglede voel meteens swaar. Hy dink nie hy het ’n uur se slaap ingekry sedert hy die eerste keer hier wakker geword het nie. Hy sluit sy oë. Dit voel of hy wil indommel.
Voor hom verskyn die Moslemvrou, haar gladde olyfvel, haar volmaakte figuur …
Meteens is hy wawyd wakker. Hy weet nie hoe lank hy geslaap het nie, maar sy ore suis van die stilte. Die musiek is afgeskakel!
Die lig teen die plafon gaan aan, sodat hy instinktief sy oë toeknyp. Hy maak dit op skrefies oop toe die staaldeur krakend oopgaan.
’n Man se donker silhoeët verskyn in die deur. Toe hy nader kom en onder die lig deurbeweeg, sien Carl hy het ’n pistool in sy hand. Kort op sy hakke is die Moslemvrou. Met een hand sleep sy ’n stoel agter haar aan, en met die ander dra sy ’n emmer.

Ottery, Kaapstad
Die pistool het toe voorkom dat Bester weerstand bied. Hy het hom soos ’n lammetjie op die stoel laat vasbind.
Nou, terwyl Mansoor nader aan hom staan, bid Hafsa dat Bester gaan praat. Die vooruitsig om hom by verdrinking te laat omdraai, laat ’n naarheid in haar keel opstoot.
Dan besef sy met ’n skok dat as Bester wel praat en hulle vandag nog bo alle twyfel vasstel dis die waarheid, sý hom sal moet termineer. Mansoor sal na Safudien se wegkruipplek gaan en sy sal hier wag vir daardie opdrag.
Sy is teleurgesteld in haarself dat die idee haar ontstel. Sy is ’n agent van dié elite-agentskap in die land, wat haar kroonprins se belange te alle tye moet beskerm, ongeag enige persoonlike opofferings. Boonop het sy haarself mos geestelik geprogrammeer dat geen taak te veeleisend sal wees nie. Waarom twyfel sy dan nou?
Mansoor se skril stem onderbreek haar gedagtes: “Gee vir hom water om te drink. Lyk nie of sy keel goed genoeg geolie is vir ’n sinvolle gesprek met ons nie.”
Hafsa stap na die matrassie toe en tel die leë blikbeker op, skep dan van die water uit die emmer langs Bester se stoel.
Sy hou die beker by sy mond. Hy drink gulsig, sluk hard, en die water loop in stroompies teen sy ken af. Sy vermy sy blik.
“Genoeg,” sê Mansoor.
Hy staan met sy hande in sy sye, betrag Bester met ’n fyn glimlaggie. Praat dan Engels, met sy vroulike stem wat plek-plek styg. “Jy het vandag twee opsies. Die eerste keuse is om jou volle samewerking te gee en ons te vertel waar Safudien wegkruip. Sodra ons dit wat ons soek by Safudien gekry het, verlaat ons die land. Ons kontakman sal hierdie plek ná ’n dag of twee kom oopsluit, waarna jy toegelaat sal word om te gaan. Niemand sal seerkry nie, nie eens Safudien nie.” Hy leun vorentoe, sy gesig nie ver van Bester s’n nie. “Dan het jy die ander keuse. Jy kan weier om saam te werk, wat uiters onnosel sal wees en waaroor jy bittere berou sal hê. Glo my gerus as ek dit vir jou sê.”
Mansoor staan terug, hande steeds in sy sye. “Is dit duidelik?”
Bester antwoord nie. Die blou oë staar net na Mansoor.
“So, wat het jy besluit, meneer Bester?”
“Vlieg in jou moer in,” kom die antwoord skynbaar kalm.
Mansoor grynslag, knik vir Hafsa.
Met ’n kloppende hart buk sy en doop die hotelhanddoek in die emmer water. Sy wag dat dit genoeg water geabsorbeer het voor sy dit uitlig.
Sy hou dit uit na Mansoor, maar hy skud sy kop, glimlag. “Dis jou voorreg.”
Hy stap om die stoel, gryp Bester aan sy blonde hare en pluk sy kop agteroor. “Doen wat jy moet doen.”
Sy druk die nat handdoek op Bester se gesig.
“Druk harder!” gebied Mansoor.
Bester begin spartel in die stoel, sy krete gedemp onder die handdoek. Hy probeer sy kop losruk, maar Mansoor gryp hom aan die ken en trek sy kop verder agteroor.
Sy hou haar asem op. Hy gaan versmoor, flits dit deur haar brein. Sy gespartel raak al hoe flouer.
Ná wat vir haar soos ’n ewigheid voel, gee Mansoor die opdrag om die handdoek te lig. Hy laat los Bester se kop.
Bester stik, met water wat by sy mond en neus uitloop. Hy snak na asem. Hygend en proesend. Hafsa is verlig toe hy uiteindelik rukkerig beheer oor sy asemhaling begin kry.
Mansoor klap hom liggies teen die wang. “Al van plan verander?”
Bester antwoord nie. Aan die uitdrukking in sy oë is dit duidelik hy gaan nie saamwerk nie.
Mansoor, sy brillense toegewasem van die gespook, beduie vir Hafsa om die handdoek weer in die emmer te druk.
* * *
Tuine, Kaapstad
Anwar loer deur ’n skrefie in die gordyne. Dié tyd van die aand is die straat en Kompanjiestuin verlate, maar hy kan die onsekerheid nie afgeskud kry nie. Hy maak beswaarlik snags ’n oog toe, hou ook die woonstel se ligte af uit vrees dat iemand wat dit dophou, sal besef daar is lewe.
Die feit dat Bester nie oor die naweek hier was nie, ontstel hom ook. Bester moes tog weer met sy ma gepraat het. Sy sou vir hom gesê het Anwar is bewus van wat by haar huis aangegaan het. Hoekom ignoreer hy hom nou? Bester moet tog besef hy is in ’n flat spin.
Verder vervloek Anwar homself omdat hy ingestem het tot die Saoedi’s se versoek dat hulle hom eers op 4 Februarie betaal. Hy moes teruggeskryf het dat hy nie ’n fok omgee oor hulle tesourie se regulasies nie, en dat hy sy geld op die 29ste wil hê. Maar dis nou te laat om daaroor spyt te wees.
Hy loer weer deur die skrefie, maar sien niks wat verkeerd lyk nie.
* * *
Riaad, Saoedi-Arabië
Kamal sit sy selfoon terug op die tafel. Terwyl hy gepraat het, het sy gesin voortgegaan met hulle aandete, gewoond daaraan dat hy tydig en ontydig oproepe kry wat hy uit die aard van sy posisie altyd moet beantwoord.
Volgens Mansoor sal Bester beslis môre praat. Hy is seker dat hy vandag al sou, maar Bester het sy bewussyn verloor met die natdoekbehandeling. “Dit gebeur mos gereeld, maar ons ondervinding is dat sulke persone, wanneer hulle bykom, hulle volle samewerking gee – skytbang dat ons dit sal herhaal. As hy môre weer weier, sal ons ander metodes begin inspan, wat die gehardstes gewoonlik laat sing.”
Mansoor het weer lof vir Hafsa gehad. “Sy is besig om haar volle potensiaal te bereik. Nie ’n oomblik gehuiwer om my opdragte uit te voer nie. Sy is ’n ware steunpilaar.”
Daaroor is Kamal bly. Hy het begin twyfel in haar ná wat in Istanbul gebeur het. Boonop het sy sekretaris hom bewus gemaak van die ander agente se geskinder oor haar. Dit ondermyn die samehorigheidsgevoel wat hy nog altyd in die agentskap probeer handhaaf. Hy wil nie die ander daaroor aanspreek nie. Dit kan ’n negatiewe reaksie afgee. Maar as dit eers rugbaar word hoe goed Hafsa haar van haar taak in Suid-Afrika gekwyt het, sal hulle nie anders kan as om haar as ’n volwaardige agent te begin aanvaar nie. Sy moet al deeglik besef het dit is moeiliker vir ’n vrou om haar in hierdie omgewing te bewys.
Kamal se enigste ander bekommernis ten opsigte van Hafsa is haar pa. Hy sal openhartig met hom moet praat. Dis nie goed dat Djamal onder ’n wanindruk is oor Hafsa se posisie nie. As hy Djamal op ’n subtiele manier inlig oor wat sy by die agentskap doen, behoort hy trots te wees op sy baanbreker-dogter en haar nie te verag omdat sy sekere verstokte tradisies oortree nie. Dit sal ’n moeilike gesprek wees, want Djamal is ’n fundamentalis in die ware sin van die woord en jy swaai nie sommer daai mense se koppe nie.
Dit sal nie veel langer uitgestel kan word nie. Sy gewete ry hom al daaroor.
* * *
Parow, Kaapstad
Wittes stap op en af in sy slaapkamer. Gewoonlik bel Bahir hom stiptelik ’n dag ná ’n operasie om vir hom te sê wanneer sy geld inbetaal word. Hy het die oproep al Vrydagmiddag verwag, maar nou is die hele naweek verby sonder ’n woord.
Hy wou al vir Bahir bel toe Poppie vanoggend kerk toe is, maar het homself net betyds gekeer. Bahir was nog altyd adamant daaroor dat Wittes hom nie mag bel nie. Die een uitsondering was toe hy nou die aand eenvoudig moes oor die fokop by die Safudien-huis.
Wittes voel steeds in sy eer gekrenk omdat Bahir hom uitgekak het nadat hy die afro-kop se keel afgesny het. Hy hoop vir Bahir se onthalwe dat dit nie sy betaling in die gedrang gaan bring nie. Hy wat Wittes is, werk nie vir ’n charity organisation nie. As hy ’n opdrag kry, voer hy dit uit en dan verwag hy om betaal te word. Nie sy skuld dat hulle wrongly gedink het dis Safudien in die huis nie.
Waag Bahir dit om hom nie te betaal nie, sal hy fokken spyt wees. Wittes sal nooit weer ’n job vir hom doen nie, maar eers sal hy Bahir opspoor en die geld uit hom wurg. Bahir dink verniet sy identity is veilig omdat hy onder ’n skuilnaam operate. Wittes is nie so onnosel as wat hy dink nie. Wat hy dalk vergeet het, is dat Wittes jare lank vir SAIMR gewerk het. Hulle het nie vir hom inligting met ’n lepel gevoer, soos Bahir nie. Hy het net die naam gekry van iemand wat hy moet uithaal. Dan moes hy sy eie snuffelwerk doen en die mense opspoor, meestal in Afrika-stede wat hy nie geken het nie. Daar het hy geleer dat elke stukkie detail tel. Hou jou oë en ore wawyd oop en jy sal survive, was sy motto. 
Hy het dit eers nou die aand weer by die Safudien-huis onthou ná sy unpleasant foongesprek met Bahir. Die gedagte dat hy dalk nie vir die job betaal gaan word nie, het toe al by hom opgekom. En hy’t sy oë en ore begin oophou.
Toe hulle die afro-kop se lyk, beddegoed en tasse in die Arabs se BMW se bagasiebak druk, het hy die nommerplaat gememorise. Hy het ook gehoor die man sê iets van dat hulle eers laat by hulle hotel in die Waterfront sal kom, omdat hulle nog Ottery toe moet ry.
As hy nie binne die volgende dag of twee van Bahir hoor nie, gaan hy hom bel. En as hy enigsins hardegat raak en sê Wittes word nie betaal nie omdat die operation ’n fokop was, sal hy in die Waterfront gaan soek na daai Arabs. As hy eers sy Masakage Mizu onder die ettertjie met die brulpadda-ogies en die Moslem-chick se neuse geswaai het, sal hulle gou genoeg sê waar hy Bahir kan opspoor.

Maandag 28 Januarie
Mercurius-kantoor, Kaapstad
Calvyn kyk weer op sy horlosie. Al halftien en Carl is nog nie op kantoor nie. Hy is gewoonlik lank voor hom hier.
Met sy koppie koffie in die een hand staan hy sommer in die gang en bel. Frons toe hy Carl se selfoondeuntjie uit dié se kantoor hoor opklink. Hy stap soontoe. Die deur staan oop.
Hy loop om die lessenaar na waar die luitoon vandaan kom. Die selfoon lê op die klein tafeltjie, die laaier daaraan gekoppel en ingedruk by die muurprop. Hier staan Carl se aktetas ook. Dis net so vreemd, want hy vat dit altyd saam huis toe.
Calvyn ontkoppel die selfoon. Op die skerm word die vier missed calls wat hy gemaak het – die een van nou en drie voriges – aangedui, asook twee missed calls van Sarah en een van ’n Mandy.
Snaaks dat Carl ook nie geantwoord het toe Sarah bel nie. Sover Calvyn kon aflei, hoop hy nog dinge tussen hulle kom reg. En hoekom sou Sarah hom bel? Sy was mos hoogs die hel in vir hom.
Hy staan besluiteloos rond. Daar moet fout wees. As hy na die kantoor kyk, kry hy die indruk dat Carl net gou moes uitgaan en van plan was om terug te kom. Die deur staan immers oop. Hy sluit dit altyd wanneer hy klaar gewerk het. En hy sou nie besluit het om sy selfoon en aktetas die hele naweek hier te los nie.
Calvyn ril. Die Saoedi’s sou hom tog nie hier op kantoor kon ontvoer nie? Hy bestudeer die vertrek. Geen teken van ’n worsteling nie. Verder was die hoofdeur vanoggend gesluit. Iemand wat dit op ’n manier oopgekry en Carl toe ontvoer het, sou nie die moeite gedoen het om dit weer te sluit nie.
Dan merk hy die skryfblok op langs die telefoon. Daar is iets op gekrabbel. Hy buk om te sien wat daar staan, en frons.
Aisha Khan. VAJA. 
Calvyn skeur die boonste vel papier los. Moet hy die CIA bel? Nee. Hy wil hulle nie nou al op hol jaag nie. Hy moet eers meer probeer uitvind.
Hy stap na sy kantoor en gaan sit agter die lessenaar. Die beste stap is dalk om vir Sarah te bel. Hy lig die telefoon se gehoorbuis en skakel haar kantoornommer by die universiteit, want hy is bang sy antwoord nie haar selfoon as sy sien dis hy nie. Ná die Kolof-moord was sy mos nie van plan om weer oproepe van Mercurius te beantwoord nie.
Haar foon lui net.
Hy probeer toe tog maar haar selfoon, maar dít antwoord sy ook nie. Hy wil ’n boodskap los dat sy hom dringend moet bel, maar daar is nie ’n stemboodskapfunksie nie.
* * *
Valke-hoofkantoor, Kaapstad
Adjudant Robert Klaasse staar peinsend na die koerant. Vandag is die storie op bladsy drie. Die media beskou dit nie meer as voorbladnuus nie. April se verhoor is Vrydag van die landdroshof oorgeplaas na die hooggeregshof in die Kaap. April sal oor ’n week daar verskyn vir die voorverhoor. Hy het intussen om borgtog aansoek gedoen, maar dit is nie toegestaan nie.
Klaasse kan maar net nie sy ongemak oor die saak afskud nie. Toe Jake Maarman Vrydagoggend vir April tjop-tjop in die uitkenningsparade uitwys as die ou wat die laptop aan hom wou smous, was hy finaal oortuig dat hulle die regte moordenaar het – net om minute later iets te hoor wat daardie bubble laat bars het.
Hulle bevelvoerder, brigadier Adonis, het hom en kaptein Philander na die uitkenningsparade by die Middestad-polisie vergesel. Toe hulle ná die tyd by die polisiestasie uitstap, het die brigadier seker nie besef Klaasse is reg agter hom nie. Die brigadier en Maarman was in gesprek. Hy’t gehoor hoe Maarman die brigadier heeltyd as “Kenny” aanspreek, en die brigadier vir hom as “Jake”. Daar was toe ’n sagte joke waaroor albei gelag het, maar Klaasse kon nie hoor wat dit was nie. Die brigadier het Maarman selfs met ’n gemoedelike kloppie op die skouer gegroet.
So ’n buddy-buddy-houding was geheel en al afwesig toe hulle by die uitkenningsparade aankom. Toe het Maarman ewe formeel vir Adonis “brigadier” genoem en was daar geen geselsies nie. Hy het beskimmeld eenkant gestaan.
Op pad terug in die kar saam met kaptein Philander kon Klaasse dit nie inhou nie en het hy gevra: “Ken die brigadier hierdie Maarman-ou?”
Philander het gefrons. “Hoegenaamd nie. Sover ek weet, het hulle mekaar net voor die uitkenningsparade die eerste keer ontmoet. Hoekom vra jy?”
“Toe ons nou by die stasie uitstap, het hulle lekker gechat. Mekaar tot op die voornaam genoem.”
“Nee wat, jy moes jou verbeel het. Die brigadier is mos van nature ’n vriendelike ou. Hy was maar net in sy skik dat Maarman ons kon help.”
Maar die storie wou Klaasse oor die naweek nie los nie. Sê nou net die brigadier en Maarman is van lankal af tjommies? En die brigadier het hom ingechat om Philander te bel en te sê April wou die laptop aan hom smous? Hy kon selfs vir hom ’n foto van April per e-pos gestuur het, want daar is ’n paar afdrukke by die kantoor. Dan sou Maarman maklik vir April in die uitkenningsparade kon uitwys. April was die enigste een met ’n snor én ’n scar op die voorkop.
Dit kan net een van twee dinge beteken. Óf die brigadier wil sy eenheid se goeie reputasie red omdat hy self nie heeltemal oortuig is dat April die moordenaar is nie, óf kaptein Philander en die brigadier is kop in een mus om die storie te manipuleer sodat die gerugte van ’n politieke moord finaal kan verdwyn.
Dis serious aantygings hierdie, weet Klaasse. En hy weet nie of hy die guts het om dit regtig te ondersoek nie.
Maar versaak hy nie sy plig as polisiebeampte as hy net ’n blinde oog gooi nie? Dis hierdie moral ding waarmee hy sal moet saamleef as hy niks doen nie. Dis mos nie reg om April vir life te laat opsluit as hy onskuldig is nie.
* * *
Ottery, Kaapstad
Eers nadat die Saoedi’s hom gistermiddag amper verdrink het, het Carl die volle omvang van sy benarde situasie besef. Hierdie bliksems gaan hom aanhou martel totdat hy sê waar Safudien wegkruip. En as hulle daardie inligting het, gaan hulle van Safudien én van hom ontslae raak. Hy glo geen woord van toe die vent gesê het niemand sal leed aangedoen word nie. Dis nie hoe die Saoedi’s werk nie. Hulle gaan nie spore los nie.
Hy het darem gistermiddag ’n klein oorwinning behaal toe hy voorgegee het dat hy sy bewussyn verloor. Dit was klaarblyklik oortuigend, want hy kon hoor hoe groot hulle skrik. Natuurlik bang hy skop die emmer voor hulle weet waar Safudien hom bevind. Toe het hulle die toue om sy enkels en hande losgesny en hom na die matrassie gesleep, hom só neergelê dat sy kop van die matras afhang – ’n voorsorgmaatreël dat hy nie verstik as hy naar word nie, het hy geweet.
Carl het deur geskreefde oë gesien hulle dra die stoel en emmer water weer uit. Kort daarna het die musiek weer begin speel. Dit het dié keer as ’n verligting gekom, ’n aanduiding dat hulle moontlik eers weer die volgende dag sou terugkom vir nog ’n martelsessie. Hulle het ook die lig, waarvan die skakelaar buite moet sit, afgeskakel.
Hy het geweet hy sal dringend ’n plan móét maak. Op ’n manier sal hy die man met die pistool moet oorrompel. Sy enigste mededingende voordeel is dat die man hom nie sal wil doodskiet voor hy die inligting oor Safudien se wegkruipplek uit hom gekry het nie. Daarom moet hy toeslaan voor hulle hom weer op die stoel vasbind.
Carl het sy beperkte opsies oorweeg en aan die werk gespring. Die blikbeker, wat hulle gelukkig gelos het, is sy enigste hoop. Hy het dit maklik platgetrap gekry. Die vierkantige skyf toe gebuig sodat dit gemaklik in die ronding van sy hand pas. En toe het hy aan die een hoek van die skyf begin werk deur dit teen die sementvloer te slyp.
Ná meer as ’n uur was hy tevrede. Sy handgemaakte wapen het nou ’n vlymskerp punt.
Die volgende stap was om uit te werk hoe hy die man gaan oorrompel. Hy sal hom nie agter die deur kan inwag nie. Hulle sal die lig aanskakel en sodra die man die deur oopmaak, sal hy sien Carl lê nie op die matrassie nie.
Carl het lank daaroor gepeins en toe besluit daar is net een uitweg.
Soos gister, sal hy op sy toneelspel moet staatmaak.
* * *
Universiteit van Kaapstad
Toe Sarah van die lesinglokaal af terug in haar kantoor kom, kan sy nie gou genoeg haar selfoon uit haar sak grawe nie. Sy het gedurende die lesing gevoel hoe dit teen haar been vibreer. Haar eerste gedagte was dat Carl haar uiteindelik terugbel.
Sy is teleurgesteld toe sy sien dit was Calvyn. Wil seker weer ’n guns vra. Sy besluit om tog te hoor waaroor dit gaan.
Calvyn antwoord dadelik.
“Shit, ek’s bly jy bel my terug!”
Sy kan die kommer in sy stem hoor, wat haar ontstel. “Het iets met Carl gebeur?”
“Wel … ek weet nie, maar ek vermoed so. Hy het Vrydag sy selfoon en aktetas in die kantoor gelos. Net spoorloos verdwyn en hy is nog nie op kantoor nie.”
“Is … is hy besig met ’n ondersoek?”
“Ja, fok, en die Saoedi’s kan betrokke wees!”
Sarah se keel trek toe. “Die Saoedi’s!”
“Ek gaan jou nou in my vertroue neem, Sarah, maar jy mag nie ’n woord hieroor vir enigiemand sê nie.”
“Natuurlik nie.”
Hy vertel haar. Sy hoor weer die kommer – amper paniek – en dit verbaas haar nie. Calvyn is ’n puik navorser, maar verloor gou kop as dinge rof raak. Sy kan hom nie daarvoor verkwalik nie, want sy is van dieselfde hout gekap.
Sy voel naar toe hy klaar gepraat het. “Wat gaan jy doen?”
“Ek kan nie nou Carl se verdwyning by die polisie aanmeld nie. Dan moet ek met die hele storie vorendag kom en ons wil hulle juis nie nou betrek nie. Wat dink jy moet ek doen?”
“Ek is nie regtig gekwalifiseer om jou raad te gee nie, maar dalk is dit ’n goeie begin om van die ander ondernemings in die gebou te vra of hulle Carl Vrydagmiddag gesien het. Dalk sit iemand jou só op ’n spoor.”
Calvyn bly lank stil. “Dis dalk ’n goeie voorstel. Intussen kan ek maar net hoop ek hoor iets van hom.”
Toe sy aflui, bewe haar hand onbedaarlik. Sy slinger die foon op die lessenaar neer en trane wel in haar oë op.
Dit is nou presies hoekom sy nóóit weer ’n verhouding met Carl Bester mag aanknoop nie. Wie wil die toekoms ingaan saam met ’n man wat hom voortdurend in lewensgevaarlike situasies bevind?

Waterfront, Kaapstad
Die volgehoue twyfel of sy werklik vir hierdie soort werk opgewasse is, het Hafsa ’n rustelose nag besorg. Sy het vanoggend broos en onseker opgestaan, selfs Mansoor se uitnodiging om saam met hom ontbyt te eet van die hand gewys.
Die beelde van gister het haar aptyt heeltemal laat verdwyn. Haar hart het gistermiddag na die spartelende man uitgegaan. Om te sien hoe hy elke keer desperaat na asem hyg, net om kort daarna weer gefolter te word, het haar laat besluit sy wil nooit weer so iets ervaar nie. Sy was verlig toe hy sy bewussyn verloor.
Gedurende die nag het sy tot die skokbesef gekom dat sy die man nie sal kan doodmaak nadat hy gepraat het en Mansoor na Safudien se wegkruipplek gegaan het nie. Dit het haar penorent in haar bed laat sit. Wat maak sy dan by die agentskap?
Die ander agente wat so oor haar geskinder het, was toe tog reg. Sy beskik nié oor wat nodig is om ’n suksesvolle veldagent te wees nie. Die bereidwilligheid, selfs die ywer, om vir volk, vaderland en haar kroonprins te moor, het haar verlaat.
In die donker ure het Hafsa probeer dink wat haar nou te doen staan. Sy wil beslis nie na haar ou, onderdrukte bestaan terugkeer nie. Sy oorweeg dit nie eens om weer by haar pa-hulle te gaan bly nie.
Ná ure se worsteling het sy teen sonsopkoms ’n besluit geneem. Sy moet die werklikheid in die oë kyk. Sy het geen ander keuse as om hierdie sending deur te voer nie. Sy sal móét doen wat van haar verwag word, hoe moeilik dit ook al gaan wees. Daar is by haar geen twyfel nie dat Mansoor haar loopbaan by die agentskap sal beëindig as sy enige tekens van swakheid of verset toon. Buitendien het sy ’n plig teenoor haar vaderland en kroonprins. Dis veral hy wat swaar op haar gewete rus. Die man wat vroue in Saoedi-Arabië uiteindelik ’n stem gegee het, is die een waaroor dit gaan. Sy kan nie ’n operasie laat ontspoor en hom dalk in ’n slegte lig stel nie.
Maar sodra sy terug in Riaad is, sal sy oom Kamal vra dat sy na die analiste-afdeling oorgeplaas word. Dis waar sy regtig waarde sal kan toevoeg met haar agtergrond in staatsleer en ekonomie. Sy weet oom Kamal gaan teleurgesteld wees, maar sy sal hom kan oortuig. Hy het nog altyd ’n sagte plekkie vir haar gehad.
Haar kop ruk op toe daar ’n klop aan die slaapkamerdeur is. Is dit al tyd om te gaan?
Sy kyk deur die loergaatjie. Mansoor. Maak die deur oop.
“Is jy oukei?” vra hy. “Ek was bekommerd omdat jy nie ontbyt wou kom eet nie.”
“Ek is honderd persent, dankie. Ek sal eet voor ons vanmiddag ry.”
“Dis waarom ek hier is. Ek wil hê ons moet al twaalfuur gaan eet sodat ons die volle middag by die fabriek kan gebruik. Ek wil die bleddie job nou afgehandel kry.”
Sy knik. “Dis reg met my. Moet ek … weer ’n handdoek saamvat?”
“Nee, dis nie nodig nie. Ek wil nie hê die bliksem moet weer uitpass nie.”
“Gaan ons met die tang –”
“Nee wat, ons gaan daai stappie vandag skip. Ek het op iets anders besluit, gewoonlik baie meer effektief.” Hy haal iets uit sy baadjiesak. Dit is nog toegedraai in geskenkpapier. “Het vinnig ’n bietjie shopping hier gedoen.”
Hy skeur die papier af en maak die langwerpige dosie oop. Daarin is ’n groot knipmes. Hy trek die mes se lem uit, voel-voel met sy wysvinger daaroor. “Vlymskerp, hoor!”
“Wat … gaan jy daarmee doen?”
Hy grynslag. “Met dié dat niemand Bester se geskree sal kan hoor nie, het ek besluit om sy vingers een vir een af te sny. Baie meer doeltreffend as om naels met ’n tang uit te pluk. Het eenkeer in Beiroet ’n taai, halsstarrige man binne net vyf minute só laat praat, nog nie eens sy duim mooi deurgesny gehad nie.”
* * *
Riaad, Saoedi-Arabië
Kamal is besonder ontevrede oor die e-pos wat hy vanoggend vroeg van Bahir ontvang het, waarin hy navraag doen oor wanneer hy en sy kollega betaal gaan word.
Hy kan beswaarlik sulke vermetelheid glo. Die operasie was ’n totale mislukking, grootliks deur Bahir se toedoen. Hy het eerstens almal laat glo dat Safudien in die huis is, volgens sy waarneming van die situasie toe Mansoor-hulle nog nie daar was nie. Daarna het sy idioot van ’n handlanger die man keelaf gesny op presies dieselfde manier as wat hy van Mvaba ontslae geraak het – met lastige reperkussies. Mansoor en Hafsa is onnodig aan gevaar blootgestel deurdat hulle die lyk voor die Safudien-huis in die bagasiebak moes stop.
Mansoor, ’n perfeksionis, was woedend oor hoe vrot dinge hanteer is. Hoewel hy toegegee het dat Bahir hulle op ander maniere goed ondersteun, het hy aanbeveel dat hy en sy handlanger nie ’n dollar betaal word nie. “Dit moet vir hulle ’n les wees. Jy doen nie halwe werk vir die koninkryk nie!” het hy oor die foon getier.
Kamal weet egter dis belangrik vir die agentskap om Bahir se lojaliteit te behou. Hulle gaan weer op sy nommer druk. Daarom moet hy diplomaties wees in sy antwoord. Hy verduidelik waarom die agentskap se hoofraad nie ’n betaling sal goedkeur nie. Terselfdertyd prys hy Bahir vir die ondersteuning wat hy Mansoor en Hafsa tot dusver gegee het. Hy maak ’n vae belofte dat Bahir later daarvoor vergoed sal word.
Kamal lees vinnig die e-pos deur en stuur dit.
Hy het nou belangriker dinge om aan aandag te gee. MBS wil ’n vorderingsverslag oor die Safudien-aangeleentheid hê. Hy sal die gebeure by die Safudien-huis só moet uiteensit dat die paleis kalm bly.
* * *
Mercurius-kantoor, Kaapstad
Calvyn is kortasem van die navrae wat hy op ’n drafstappie by al die ondernemings op dieselfde verdieping as Mercurius gedoen het.
Dit het darem iets opgelewer. Die tandarts se ontvangsdame wou eers weet of hy praat van “daai handsome hunk met die blonde hare”. Volgens haar het sy Vrydagmiddag kort voor vyf saam met Carl in die hysbak afgery na die parkade. Daar was niemand by hom nie.
Dit slaan Calvyn dronk. Hoekom sou Carl daardie tyd van die middag sonder sy selfoon en aktetas die kantoor verlaat?
Hy het vroeër op Google gekyk of hy iets kan kry oor die vrou wie se naam Carl op die skryfblok neergepen het. Maar die naam Aisha Khan het geen resultate opgelewer nie. Sy Google-soektog oor VAJA het hom verder verwar. Dit is die naam van die Irannese ministerie van intelligensie. Hulle sou Carl sekerlik nie gekontak het nie.
Calvyn weet nie hoe om hierdie ding te hanteer nie. Dit voel of hy soos ’n donnerse afkophoender al in die rondte hol.
Dan onthou hy van die ander missed call op Carl se foon. Mandy. Dalk kan hy iets by haar uitvind. Hy swets toe hy Carl se foon optel. Die skerm is pikswart. Hy vee met sy vinger daaroor en die skerm kry lewe – maar dan sug hy swaarmoedig. Hy het die pinnommer nodig om toegang tot die kontaklys te kry.
Hy spring op agter die lessenaar en haas hom na Carl se kantoor. Daar is mos ’n swart boekie waarin Carl al sy passwords en pinnommers neerskryf. Hy het onlangs teenoor Calvyn bely dat hy verlore is sonder daai boekie, want hy vergeet gereeld sulke goed. “Dit het net te veel geraak om te onthou,” het hy gesê.
Calvyn kry die boekie in Carl se aktetas. Hy is bly om te sien die selfoon se pinnommer is daarin neergeskryf.
Hy vind Mandy se nommer op Carl se kontaklys en bel haar dadelik op sy eie foon.
Die meisie is ook bekommerd oor Carl en vertel hom hoekom, maar sy het self geen idee waar hy hom bevind nie.
Carl bly darem ’n bliksem onder die girls, dink Calvyn toe hy aflui. Hierdie enetjie klink nog bloedjonk.
Sy selfoon lui. Dis Sarah – wat goed is, want hy moet sy vrese met iémand deel.
“Nog niks van Carl gehoor nie?” vra sy.
“Nee, maar daar’s groot fout, Sarah. Hy was die naweek beslis ook nie by sy woonstel nie.”
“Hoe weet jy dit?”
“Ek het een van sy girlfriends gebel. Mandy. Sy sou die naweek by hom gaan kuier het. Toe sy Saterdagoggend daar opdaag en hy nie sy foon antwoord nie, het sy een van die inwoners gevra om die veiligheidshek vir haar oop te maak. Sy het tevergeefs aan die deur geklop. Toe deur die kombuisvenster geloer – jy kan daarvandaan een hoek van die slaapkamer sien. Die bed was glo netjies opgemaak en sy het afgelei dat hy nie Vrydagnag daar geslaap het nie.”

Ottery, Kaapstad
’n Ligte siddering trek deur Carl se lyf waar hy op sy rug op die matrassie lê. Dis senutergend om só te moet wag.
Sy plan móét net werk. Die man met die diklensbril behoort weer eerste in te kom, pistool in die hand, die vrou agterna met die stoel en die emmer. Dis lewensbelangrik dat die man die een moet wees wat nader aan hom kom, en dat hy die pistool moet hê. As die vrou dit hierdie keer het, kan sy plan skouspelagtig misluk.
As dinge uitwerk soos hy hoop, sal hy steeds blitsvinnig moet optree. Hy twyfel nie dat die vent met die bleek gesig ’n formidabele bakleier is nie. Ongeag sy plompheid en skreeustemmetjie, kon Carl aan sy houding sien jy durf hom nie onderskat nie. En daar is ’n boosheid wat uit sy blik straal. Dis die oë van ’n siellose straatvegter met ’n hele paar lewens op sy kerfstok.
Carl konsentreer daarop om egalig en diep asem te haal, om hom te kalmeer. Maar dis moeilik. Sy maag is styf saamgetrek. Daarby is sy mond droog en kleef sy tong aan sy verhemelte vas. Hy lê al ure lank in hierdie posisie. Hy kan dit nie waag om te beweeg nie – dalk is daar ’n elektroniese oog sodat hulle hom kan dophou, al glo hy nie so nie.
Skielik hou die musiek op. Soos gister, suis sy ore van die stilte.
Sy liggaam span nog stywer. Hy gaan sy oë oophou soos ’n mens by ’n lyk sou verwag. Meestal sterf mense met hulle oë oop, en hy durf nie ’n ooglid roer nie. Dit gaan al sy akteursvernuf verg om te maak asof hy dood is. Hy laat sy mond effe oophang.
Die lig word aangeskakel. Hy hoor hoe die deur oopgaan.
Hy staar na die plafon en klem sy handgemaakte wapen langs sy sy vas.
Paniekerige stemme klink op. Voetstappe kom nader. Hy kan die man se nabyheid voel, en uit die hoek van sy oog sien hy beweging.
Hy hou hom gereed.
Die man se vingers raak aan sy nek om te voel of daar ’n pols is – soos hy gehoop het.
Carl reageer blitsvinnig. Hy tref die geboë figuur met die skerp punt van die blikbeker onder die ronding van sy kakebeen, aan die kant van sy nek. Hy voel hoe die punt diep in die sagte vleis wegsak.
’n Onaardse geroggel kom uit die man se keel terwyl ’n straal bloed uit sy nek spuit. Hy laat los die pistool, wat langs Carl op die matrassie land, en steier agteruit, albei hande krampagtig oor die bloeiende wond.
Carl verspeel nie ’n sekonde nie, gryp die pistool, neem korrel en trek die sneller. Die koeël tref die man in die bors. Hy wankel voor sy bene onder hom invou, val dan agteroor en tref die sementvloer hard.
Die vrou slinger die stoel eenkant en hardloop na die deur toe.
Die pistool in Carl se hand blaf weer, maar die koeël ruk net ’n stuk sement uit die muur langs die deur, die vrou is uit.
Hy is op sy voete, maar sy bene voel soos lood terwyl hy agter haar aan hardloop.
Buite moet Carl sy oë toeknyp teen die skerp sonlig. Boonop brand sweet in sy ooghoeke. Hy is momenteel half blind en moet eers bly staan.
Dan hoor hy die voetval. Om die hoek van die gebou sien hy haar, vyftien meter van hom af op pad na ’n kar toe, haar kleed wapperend soos sy hardloop.
Hy móét haar keer. Sy is byna by die kar. Hy mik met die pistool, maar sy hand bewe te veel. Hy sak af op sy knie sodat hy sy elmboog kan stut, korrel vir haar bene, trek die sneller, en swets. Hy pluk die magasyn uit. Geen donnerse patrone nie. Daar moet net twee in gewees het.
Sy is soos blits in die kar, skakel die enjin aan en trek met tollende wiele weg. Metaalblou BMW. Hy probeer die nommerplaat lees, maar die stofwolke maak dit onmoontlik.
Hy haas hom terug na die man, net om seker te maak hy lewe nie meer nie.
In die vertrek moet hy om die onderstebo stoel loop om by die stil figuur uit te kom. Dié keer het hulle nie ’n emmer saamgebring nie.
Die manier waarop die man lê, een arm onder sy blad ingevou, laat geen twyfel dat hy die tydelike met die ewige verwissel het nie. Carl buk oor hom. Die rooi kol op die man se wit hemp bevestig dit was ’n hartskoot.
Carl vroetel deur die man se baadjiesakke. Geen beursie of selfoon nie. Uit die regterkantse sak haal hy wel ’n groot knipmes. Bekyk dit. Splinternuut, as hy moet oordeel.
Carl druk dit in sy broeksak, vryf die pistool se kolf aan sy hemp skoon en gooi dit dan langs die dooie man neer.
Sy allesoorheersende behoefte is om nou by ’n kraan uit te kom. Eers dan sal hy sy gedagtes kan orden.
* * *
Parow, Kaapstad
Danksy die feit dat dit sy afdag is, het Wittes tyd om dertien messe vir drie kliënte te slyp. Hulle woon almal naby die butchery, sodat hy dit môre gedurende sy etebreek kan aflewer.
Hy sou dit vanmiddag al kon doen, maar Poppie het sy kar geleen om mall toe te gaan. Haar Golf se enjin word oorgedoen deur die backyard mechanic oorkant die straat. Daai kar van haar se dae is in any case getel. Hy sal maar ’n plan moet maak wanneer Bahir hom betaal het.
Met Poppie uit die huis, besluit hy om daai fancy laptop onder sy truie te gaan uithaal. Tyd dat hy die ding se fieterjasies onder die knie kry. Hy het juis die naweek ’n bietjie research daaroor gedoen. Lyk darem nie bo sy vuurmaakplek nie.
Hy skakel die laptop aan, verstar toe hy na die skerm kyk. Hulle wil ’n fokken password hê!
Sy selfoon lui. Hy raap dit op. Bahir. Uit-bleddie-eindelik!
Bahir klink of iemand hom gejaag het. “Wittes, ek het nie goeie nuus nie. Jou betaling word eers teruggehou. My opdraggewers is nie tevrede met hoe die operasie by die huis hanteer is nie. Maar ek kyk wat ek kan doen. Ek bel jou weer oor ’n dag of drie.”
Wittes wil kapsie aanteken, maar Bahir het klaar afgelui.
“My betaling word fokken teruggehou,” prewel hy.
Hy voel hoe sy gesig warm word. Hy gryp die koffiebeker wat langs die laptop staan en gooi dit teen die muur stukkend.
* * *
Waterfront, Kaapstad
Hafsa het teruggejaag na die hotel toe, waar sy haar besittings in die tas gedruk en haar skootrekenaar opgeraap het. Gelukkig was die toegangskaart vir Mansoor se kamer in die kar en kon sy sy beursie, paspoort en skootrekenaar kry voor sy uitgeboek het. En genadiglik het hy sy selfoon in die kar gelos. Sy het by ontvangs gesê dat Mansoor nog ’n geruime tyd daar sal bly, maar dat die skoonmakers hom vir die volgende week nie mag steur nie. Hy wil absolute privaatheid hê.
Nou, terwyl sy in die BMW sit waar sy in ’n parkeerarea stilgehou het, kry sy vir die eerste keer die geleentheid om helder te dink. Sy kan nie glo Bester het haar en Mansoor so met ’n slap riem gevang nie. Hulle het soos beginners geval vir sy toneelspel, dadelik gedink hy is deur die nag dood. Waar hy die wapen vandaan gekry het waarmee hy Mansoor in die nek gesteek het, sal sy nie weet nie. Sy is doodseker Mansoor het dit nie oorleef nie. Dit het gelyk of die skoot hom boonop in die bors getref het.
Die werklikheid van die situasie is dat sy nou op haar eie is. Die koninkryk se eer is in haar hande. Dit voel of sy warm gloede kry, wat altyd gebeur wanneer sy paniekerig voel.
Maar dis nie nou ’n tyd om die kluts kwyt te raak nie. Sy moet kalm bly. Oom Kamal sal dit van haar verwag. Dit sal fataal wees om hom dadelik te laat weet van hierdie krisis. Sy het tyd nodig om te dink, proaktief ’n plan aan hom voor te lê. Dis iets wat tydens die opleiding by hulle ingedril is: “As daar ’n krisis in die vreemde opduik, moet die agent volle verantwoordelikheid neem. Omdat hy die omstandighede die beste ken, word van hom verwag om met ’n werkbare plan vorendag te kom, wat hy dan by hoofkantoor kan toets.”
Sy moet by ’n ander hotel inboek. Hier is talle in die Waterfront en dis beter om hier te bly, want sy ken minstens die omgewing. Dis goed dat agente op elke sending van twee vals paspoorte voorsien word, want sy sou nie weer met die Aisha Khan-naam elders kon gaan bly nie.
Sy verkeer onder geen illusie nie – Carl Bester gaan haar soek.
Voordat sy by ’n ander hotel instap, sal sy haar voorkoms moet verander. Sy moet dus dringend by ’n boetiek uitkom. Sal nie meer haar tradisionele kleredrag kan dra nie.
Laastens sal sy haar kop moet breek oor ’n nuwe plan van aksie voordat sy oom Kamal bel. Bahir sal eenvoudig deel van haar planne moet wees. Alleen gaan sy nie hierdie ding kan doen nie.
Die enigste ligstraaltjie in ’n stikdonker tonnel is dat Safudien nie voor 4 Februarie na die media sal hardloop nie. Van môre af is daar nog ses volle dae om hom in die hande te kry.
Alles is nie verlore nie, verseker sy haarself, maar haar gemoed bly broos.

Mercurius-kantoor, Kaapstad
Carl trommel ongeduldig met sy vingers op die lessenaar se blad. Hy het die CIA gebel, maar die baas en die Afrika-direkteur is nie beskikbaar nie. Hy sal later weer moet probeer.
Hy vryf oor sy stoppelbaard. Hy moet soos die hel lyk … en ruik, maar daar was nie tyd om by die woonstel te gaan stort en skoon klere aan te trek nie. Hy streel liggies oor die wond teen sy kop. Die bloed het lankal gestol, maar die plek is nog gevoelig.
Carl het baie tyd by die nywerheidspark verspeel. Die meeste geboue in die omgewing is stoorplekke, met nie ’n siel in sig nie. Eers ná ’n lang soektog het hy ’n plek opgespoor waar daar mense was. Hy het die plek se landlyn gebruik om Mercurius te bel.
Calvyn het ’n halfuur later opgedaag. Toe is hulle reguit na die hotel in die Waterfront waar die vrou ’n kamer het. Carl was seker sy bly daar onder die naam Aisha Khan. Sy sou nie ’n ander naam gebruik het nie, want daar was ’n kans dat hy Vrydagmiddag eers by ontvangs navraag sou gedoen het oor of daar wel so ’n gas is.
Sy afleiding was korrek, maar dit het hom en Calvyn nie veel gehelp nie. Hulle is ingelig dat Khan ’n uur of wat vroeër uitgeboek het. Die vrou by ontvangs het botweg geweier om hulle die kar se registrasienommer te gee “omdat ons nie gaste se persoonlike besonderhede aan iemand mag verstrek nie”.
Daarvandaan is hulle terug na die hotel se parkeerarea, waar Carl se Land Rover nog gestaan het. Calvyn het die spaarsleutel gebring wat Carl in sy aktetas hou.
Terug by die kantoor moes hy eers vir Calvyn alles vertel wat met hom gebeur het. Dié het hom daarna vertel wat hy alles gedoen het om hom te probeer opspoor. “Ek het tot daai Mandy girlfriend van jou gebel om te hoor of sy nie iets weet nie. En Sarah het my die tip gegee om by die ander ondernemings hier op ons verdieping navraag te doen.”
“Waarom … het jy met Sarah gepraat?” wou hy weet.
“Sy’t jou ook oor die naweek gebel en nie antwoord gekry nie.” Calvyn het effe verleë gelyk. “Ek hoop nie ek het drooggemaak nie, maar ek het haar van Mandy vertel.”
“Nee wat, dis oukei. Sarah het my mos lankal afgeskryf. Maar waaroor het sy my gesoek?”
Hy het net sy skouers opgehaal, en Carl het besluit hy sal Sarah vanaand van die woonstel af bel. Calvyn was buitendien gretig om hom oor iets anders in te lig. Hy het die afskrifte van koerantberigte gaan haal wat hy Saterdagoggend by die Kaapse Argief gemaak het.
“Hierdie storie het my opgewonde gehad, hoor! Ek het afgekom op ’n mesmoord wat in 2001 gepleeg is. ’n Krynauw-ou is in sy huis doodgemaak. Hy was ’n oudlid van ’n paramilitêre organisasie wat hulleself SAIMR genoem het, en hier in die tagtigs en negentigs leiersfigure in Afrika afgestamp het. Skynbaar het Krynauw ’n los mond gehad en die polisie het vermoed sy senuweeagtige oudkollegas wou hom stilmaak. SAIMR het in die tagtigs en negentigs na bewering ’n huurmoordenaar genaamd Xavier Groenewald – hy is Wittes genoem – gebruik om van mense ontslae te raak. Dit het die polisie laat dink Groenewald is gehuur om die Krynauw-moord te pleeg.
“Ná ’n lang hofsaak is Groenewald vrygespreek weens ’n gebrek aan deurslaggewende bewyse. Volgens die berigte van daai tyd het die polisie kwaai drooggemaak met die saak, want als het op Groenewald se betrokkenheid gedui. Dit was só ’n rooigesig-aangeleentheid dat die speurspan wat die saak ondersoek het, gefire is.”
Carl het gefrons. “Ek verstaan nie hoekom jy dink hierdie Groenewald kan die skuldige wees nie? Daar was tog geen Saoediese of ander politieke redes nie.”
“Luister gerus hierna.” Calvyn het uit een van die koerantberigte voorgelees: “Die hoofondersoekbeampte het gesê dit was ’n buitengewoon wrede moord. Krynauw is in die nag in sy bed oorval deur die moordenaar, wat sy nek van oor tot oor oopgesny het. Dit was net die nekwerwel wat die kop en lyf nog geheg het.”
“Shit, dit klink nogal na ons man se modus operandi,” het Carl toegegee.
“Presies. En die beste van als is dat Groenewald steeds hier in die Kaap bly. Ek het gegoogle en op ’n beriggie en foto van hom afgekom in ’n TygerBurger van verlede jaar. Groenewald is aangewys as die boereworskoning van die Wes-Kaap. Hy werk by Beyers-slaghuis in Parow.”
“Hel, dis goeie werk, Calvyn. Beslis die moeite werd om op te volg,” het Carl gesê. “Enige nuwe nuus oor die Mvaba-moord?”
“Jip, maar dis minder belowend vir ons teorie. Antelme het my vanoggend vroeg gebel, nog voor ek besef het jy gaan nie inkom nie. Hy het na jou landlyn gebel, maar omdat jy nie geantwoord het nie, het hy my toe gebel. Hy sê die Valke het nou bo alle twyfel bewys dat April die moordenaar is. Hulle het ’n call gekry van ’n ou aan wie hy Mvaba se laptop probeer smous het. Die ou het April toe Vrydag in ’n uitkenningsparade uitgewys.”
“Dit bedonner ons teorie, maar het hulle die laptop intussen opgespoor?”
“Nee.”
“Dan is ek nog nie honderd persent oortuig nie. Dit kan steeds ’n cover-up wees. Maklikste ding in die wêreld om op ’n uitkenningsparade dinge te manipuleer.”
“Ek het nooit so daaraan gedink nie.”
“Ek was lank genoeg in die polisie. Glo my, dis dalk nie algemeen nie, maar dit het al gebeur as die pressure van bo kom om ’n saak in ’n sekere rigting te stuur.”
Calvyn het nie heeltemal oortuig gelyk nie.
Carl sien dis halfvyf. Tyd om die CIA te bel.
Die baas is nie beskikbaar nie, maar die direkteur van Afrika-sake dié keer wel.
Carl vertel hom sy hele storie. “Die feit van die saak is dat daar ’n lyk in ’n stoor in Ottery lê, en dat Safudien se familielid boonop verlede week in die Bo-Kaap ontvoer is en heel moontlik doodgemaak is. Die groot vraag is of ons die polisie nou moet betrek?” sluit hy af.
Die direkteur aarsel. “Nee, los die polisie eers. Môre is die 29ste, wanneer Safudien jou gaan sê wat hy oor die Saoedi’s het. Dan kan ons besin oor hoe ons die saak verder gaan hanteer.”
“Ook my gevoel gewees,” sê Carl.
“Wees intussen op jou hoede. Soos jy nou ervaar het, kan ’n mens hierdie bliksems nie onderskat nie.”
* * *
Al Muhammadiyah, Riaad 
Djamal en Kareem bestudeer Abidin se kontrak. Dit is vanmiddag by die huis afgelewer.
Abidin laat nie gras onder sy voete groei nie, kan Djamal sien. Hy betaal nou al tien persent van die oordraggeld in Djamal se rekening as ’n deposito vir sy toestemming om sy “kosbare dogter deel van die al-Maktoem-familie te maak, waar sy te alle tye soos ’n prinses behandel sal word”. Die res van die geld sal oorbetaal word sodra die verlowingseremonie op 9 Februarie afgehandel is.
Kareem fluit saggies. “Hel, Pa, hierdie is die beste ding wat met die Farat-gesin kon gebeur het! My gevoel is dat Abidin, buiten vir die honderdmiljoen wat hy betaal, ons vorentoe ook op die hande gaan dra. Hy’t huise in byna elke groot Europese stad en van my pelle het my al vertel watse groot partytjies hy daar hou vir gesinslede van sy ander vroue. Ons het nou behoorlik met ons gatte in die botter beland.”
Djamal grinnik. Sy seun se geesdrif is aansteeklik. Hy begin self uitsien na die voordele wat as gevolg van die huwelik na die Farats se kant behoort te kom.
“En dis tyd dat ek en Pa ernstig na seiljagte begin kyk,” gaan sy seun voort. “Ek het gesien ’n beaut van ’n jag wat aan een van Microsoft se grootkoppe behoort, is nou in die mark. Vir net sewe-en-veertigmiljoen dollar klink dit na ’n helse bargain.”
* * *
Waterfront, Kaapstad
Kadi Hoessein beskou homself in die spieël. Die geblomde syhemp en ontwerperjeans laat hom na ’n welvarende toeris lyk. Hy trek sy vingers deur sy bos swart hare en druk sy welige snor sorgvuldig plat – gereed om aandete in styl te nuttig.
Hy is tammerig van die lang vlug van Riaad af, maar daar is nie sprake van vroeg in die bed klim nie.
Hy hoop om Hafsa al vanaand in die hotel te sien. Behoort maklik te wees, want volgens Abidin dra sy permanent haar abaja. Kadi kan nie dink dat daar tans ander vroue met abajas in die hotel tuisgaan nie.
Indien hy so gelukkig is om haar vanaand te sien, kan hy haar ongemerk na haar kamer volg. Hy kan nie bekostig om by ontvangs navraag te doen oor haar kamernommer nie.
Na gelang van Hafsa se bewegings, moet hy sy kans afwag. Hy glo ’n geleentheid sal hom voordoen. Sy sal tog nie heeltyd saam met die ander agent wees nie.
Hy glimlag. Dis nie die eerste keer wat hy vir sy baas iemand ontvoer nie. Twee jaar gelede moes hy dieselfde doen met Abidin se twee dogters, nadat sy eerste vrou saam met hulle Londen toe gevlug het. In die proses moes hy mense bedwelm en ander doodmaak, en was hy in ’n snelbootjaagtog met die vrou se swaar gewapende lyfwagte betrokke.
Kadi voorsien dat dié ontvoering minder drama sal inhou. Abidin het dit haarfyn beplan, soos sy gebruik is. Sodra hy Hafsa oorrompel en bedwelm het, moet hy ’n nommer skakel. ’n Uur later sal ’n helikopter hom op die hotel se dak inwag. Van daar af sal hulle direk na Kaapstad Internasionale Lughawe vlieg, waar ’n privaat straler gereed sal staan om hulle Riaad toe te neem. Te danke aan Abidin se vele kontakte in die Suid-Afrikaanse regering, sal hy en Hafsa nie deur doeane hoef te gaan nie.
Makliker kan dit nie wees nie, dink Kadi. Abidin het hom boonop ’n paar dae speling gegee. Sy opdrag dat Hafsa nie later as 4 Februarie in Riaad afgelewer moet word nie, behoort maklik haalbaar te wees.

Tamboerskloof, Kaapstad
Carl voel beter noudat hy gestort en geskeer het. Toe hy ná ses by die huis kom, het sy hongerpyne die oorhand gekry. Hy het van die oorskietkos in sy yskas opgewarm en dit verslind.
Toe het hy Calvyn se Groenewald-koerantafskrifte deeglik deurgelees. Hy deel Calvyn se optimisme dat dit hulle moordenaar kan wees, maar hy moet nog dink hoe hulle dit bo alle twyfel kan bevestig. Dit sal subtiel moet geskied. Hy wil nie slapende honde wakker maak nie.
Nou, nadat hy ’n koue bier oopgemaak het, vly hy hom op die rusbank neer. Tyd om deur sy selfoonboodskappe te gaan. Hy luister eers na Mandy s’n, glimlag. Sy skel hom uit oor hy nie antwoord nie. Te oordeel na wat sy verder sê, het hy ’n uiters opwindende naweek misgeloop.
Carl huiwer voor hy na Sarah se stemboodskap van Vrydagmiddag luister. Hy het ’n vermoede dit gaan oor sy aandrang op hulle koffie-afspraak, en is baie seker dat sy dit finaal van die hand wys.
Hy aktiveer die boodskap om te luister.
“Hallo, Carl. Bel my asseblief terug as jy ’n geleentheid kry. Ek wil weet of jy môreaand los is. Ek … ek het ’n behoefte om met jou te praat … oor ons.”
Hy staar oorbluf na die foon in sy hand, kan dan nie gou genoeg na haar stemboodskap van Saterdagoggend luister nie.
“Jammer om weer te pla, maar ek is bang jy het dalk nie na my boodskap van gister geluister nie. Ek het ’n groot behoefte om met jou te gesels … dinge tussen ons uit te praat. Bel my asseblief, Carl.”
Daar is dié keer ’n desperaatheid in haar stem.
Hy vervloek homself omdat hy die donnerse foon in sy kantoor gelos het. Volgens die tyd van die Vrydagmiddag-oproep sou hy dit gekry het voor hy by die Waterfront-hotel in is.
Hy bel haar dadelik.
Maar haar foon lui net. En die stemboodskapfunksie is nie geaktiveer nie.
* * *
Riaad, Saoedi-Arabië
Kamal moes vanaand laat werk. Net toe hy sy kantoordeur wou sluit, het sy selfoon gelui. Hy was verlig om te sien dis Hafsa. Hy het deur die loop van die middag ’n paar boodskappe op Mansoor se foon gelaat om hom dringend te bel. Hy kon nie begryp waarom daar nog geen nuus oor Bester was nie. Later het hy maar aanvaar dat hulle nog sukkel om hom aan die praat te kry. Hy moes MBS noodgedwonge dienooreenkomstig inlig, en het hom met moeite tot bedaring gebring deur hom te verseker dat Bester binnekort sal knak.
Maar hy was nie voorbereid op sulke nuus nie! Mansoor, verreweg sy mees bekwame agent, is dood en Bester is op vrye voet.
Onder ander omstandighede sou hy dadelik vir Faroek of ’n ander ervare agent Suid-Afrika toe gestuur het, maar hulle is op ’n sending in Kanada. Nadat ’n sluipmoord verlede jaar op een van MBS se vyande in Toronto misluk het, het die kroonprins daarop aangedring dat ’n ervare span onder leiding van Faroek ’n verkennende besoek aan die stad bring om nuwe planne te beraam om Saad Aljabri te termineer.
Hy moet sy hoed vir Hafsa afhaal. Sy was kalm en het met ’n redelik werkbare plan vorendag gekom. Sy maak die aanname dat Mercurius moontlik nog nie weet dat Safudien se spertyd vir betaling tot 4 Februarie verleng is nie. Omdat hy aanvanklik sy geld op 29 Januarie sou kry, glo sy dat hulle hom môre by sy wegkruipplek sal besoek. Sy dink nie hulle sal hom bel nie, ingeval sy oproepe gemonitor word. Kamal moet toegee dat dit sinvolle dinkwerk is.
Hafsa het versoek dat Bahir haar moet bystaan, wat Kamal genoop het om hom inderhaas te bel. Hy het hom ’n groot bonus belowe as hy sy samewerking gee, maar dit sal behels dat hy vir die volgende week by sy werk verlof moet neem.
Bahir het eers gesê dit gaan byna onmoontlik wees, maar toe Kamal die beloofde bonus verdubbel, het hy ingestem.
Kamal het hom gevra om vanaand al van Mansoor se lyk by die fabriek ontslae te raak. “Ons wil nie hê die Suid-Afrikaanse polisie moet daar begin swerm nie,” het hy gesê.
Dit is goed dat Mansoor se beursie, paspoort en skootrekenaar in die bagasiebak van Hafsa se huurmotor is, en nie by die hotel gelos is nie. Hoewel Mansoor met vals dokumente gereis het, is die foto op sy ID en paspoort natuurlik wel van hom. Die CIA sou dit vinnig kon terugspoor na die intelligensie-presidensie, want Kamal glo hulle het Mansoor lankal op hulle databasis.
Nou kan hy net hoop en bid Hafsa se plan werk, want misluk sy en word Safudien se video-opname wêreldnuus, is Kamal sy werk kwyt. Daaroor twyfel hy nie. Hy sal eintlik gelukkig wees as dit al is wat hy verloor.
* * *
Ottery, Kaapstad
Hy stryk die grond met die graaf plat sodat niemand onraad sal merk as hulle in die veldjie loop nie.
Hy vee die sweet van sy voorkop af. Wat ’n fokken nagmerrie!
Daardie kwansuise topagente het ’n lelike gemors hiervan gemaak, en nou moet hy agter hulle skoonmaak. As Kamal nie die bonus verdubbel het nie, het hy geweier om dié keer saam te werk. Hy sal vir Wittes ’n deel daarvan moet gee, want hy kan nie bekostig om hom die moer in te maak nie. As hy hierdie opdrag klaar saam met Hafsa uitgevoer het, sal hy Wittes laat weet dat hy wel vir die vorige taak betaal word.
Hy het nog nie die onaangename oproep van vroeër heeltemal afgeskud nie. Hy moes omtrent smeek om dié week verlof te kry. “Jy weet so goed soos ek dis nie nou ’n goeie tyd om afwesig te wees nie,” het sy baas getier. Die liegstorie dat sy vrou ernstig siek is en hy na haar moet omsien, het sy baas op die ou end laat instem.
Nou moet een van sy kollegas hom net nie in die stad sien rondhang nie, anders gaan daardie leuen sleg backfire.
* * *
Kloofstraat, Kaapstad
In die badkamerspieël sien Sarah haar oë is rooi en opgepof van die trane wat sy vanaand al gestort het. Nooit gedink dat sy ooit só oor ’n man sal tjank nie. Sy staan nader aan die spieël. Haar hare is verlê en staan met ’n punt na bo, en haar wange lyk vir haar ingesonke.
Sy draai die wasbakkraan oop en spoel haar gesig met yskoue water af, vryf dit dan droog met ’n handdoek.
Op pad sitkamer toe sien sy die staanhorlosie wys dis kwart voor twaalf. Sy weet dit gaan nie help om weer te probeer slaap nie.
Sy was vanmiddag verlig toe Calvyn haar per whatsapp inlig dat Carl oukei is. Sy wil hom darem nie dood sien nie, maar gee nie meer ’n flenter vir hom om nie. Terwyl sy die naweek so op ’n oproep van hom gewag het, het hy klaar vir hom ’n klein slet gereël gehad. Was dit nie vir die ontvoerders nie, het hy en die Mandy-hoertjie sy bed se vere tot die uiterste beproef.
Nou voel sy verneder oor die patetiese stemboodskappe wat sy op sy selfoon gelos het. Sy kan haarself skop daaroor. Om haar hart so teenoor hom oop te gemaak het, onbewus daarvan dat hy onverpoosd voortspyker, is iets waaroor sy nie gou gaan kom nie. Dis duidelik hy het haar lankal afgeskryf.

Dinsdag 29 Januarie 
Valke-hoofkantoor, Kaapstad
Adjudant Robert Klaasse is vanoggend vroeg op kantoor. Hy weet nie hóé om hierdie ding te hanteer nie. Moet hy dit waag om na die Wes-Kaapse polisiehoof te gaan? Nee, dit is nie ’n opsie nie, besluit hy. Die hoof is nog so in sy noppies met hulle “deurbraak” en die lofliedere wat hy daaroor van die nasionale kommissaris en die minister ontvang het, dat hy Klaasse kan probeer muilband.
Dalk is die polisiehoof kop in een mus met brigadier Adonis en selfs kaptein Philander. Of dalk het Philander bloot in opdrag van Adonis opgetree? Philander se antwoord op Klaasse se vraag of Adonis en Maarman mekaar ken, was veels te glad. Hy moes tog ook gesien het hoe die brigadier vir Maarman ’n kloppie op die skouer gee ná die uitkenningsparade. Philander was skuins agter hulle.
Dit wil donners ondenkbaar voel, maar dis nie uitgesluit nie. Die polisiediens is lank reeds nie meer die incorruptible institution van toe sy oupa en pa nog lede was nie.
Hy ken brigadier Adonis nie goed nie. Hy is maar vyf maande in beheer van die Valke. Klaasse kom min by hom in die kantoor, want die brigadier verkies om alleen met Philander sake te bespreek. Sou hy Philander werklik in sy sak hê? Klaasse sal nie regtig so iets van Philander kan glo nie. In die bietjie meer as ’n jaar waarin hulle as ’n speurspan saamwerk, het hy die grootste respek vir hom gekry. In verlede jaar se opspraakwekkende saak toe twee gay mans in ’n Kaapse kroeg doodgeskiet is, het Philander die skuldiges met slim speurwerk binne ’n week vasgetrap. Klaasse was eindeloos beïndruk met veral sy passion om die saak op te los. ’n Ou met integrity ook, het hy hom opgesom.
En nou twyfel hy of hy die kaptein kan vertrou met wat hy uitgevind het.
Hy het gisteraand doelloos op Facebook rondgeswerf. Toe skielik gewonder of Maarman ’n profile daar het – wat hy toe wel het. Dat hy computers herstel, was nie ’n leuen nie. Negentig persent van sy inskrywings handel oor sy services en die secondhand computers wat hy te koop aanbied.
Maar Klaasse het afgerol op sy tydlyn en onverwags die jackpot gestrike. Op 16 Desember 2014 het Maarman ’n foto geplaas van sy matriekklas van 34 jaar gelede. Hy het by die foto geskryf hy hoop hy en sy “ou skooltjommies kan vir ’n verandering weer reunion hou”.
Klaasse het die foto bestudeer. Dit moes uit ’n jaarboek kom, want daar was name by. In die agterste ry het iemand gestaan wat vir hom alte bekend gelyk het. Hy het na die name gekyk om seker te maak.
Daar was dit, swart op wit: Kenny Adonis.
* * *
Kaapse middestad
Hafsa dink nie sy was al ooit so gespanne nie. Bahir, hier langs haar in die bestuursitplek, help ook nie om dit te verlig nie. Hy kyk aanhoudend rond, asof hy verwag Bester gaan hulle enige oomblik betrap.
Tog is sy dankbaar dat hy haar nou kan bystaan, hoewel hy maar suur was toe sy vanoggend daarop aandring dat hulle dié operasie met sy kar uitvoer. Hy het gesê hy kan nie bekostig om daarmee in die stad gesien te word nie, omdat hy vir sy baas gelieg het oor sy siek vrou by die huis.
Sy moes toe eers verduidelik waarom hulle nie met haar BMW kan ry nie. Eerstens het Bester die kar by die fabriek gesien. Dalk selfs die registrasienommer gememoriseer. Tweedens kan sy dit nie vir ’n ander kar by Avis gaan omruil nie, omdat sy dit onder die naam Aisha Khan gehuur het toe sy en Mansoor in die Kaap aangekom het. En soos haar opleiding vereis, het sy die Khan-paspoort dadelik by haar nuwe hotel vernietig deur dit in klein stukkies op te sny en in die toilet af te spoel.
Hy het uiteindelik ingestem, maar nie gelukkig gelyk nie. Ook nie oor die feit dat oom Kamal op haar aandrang van hom vereis het dat hy ’n skietding saambring nie. “Die pistool is in my naam geregistreer,” het hy gesê. “Ek kan nie mense daarmee wil doodskiet nie. Dit kan teruggespoor word na my.”
“Ek is nie van plan dat jy iemand doodskiet nie. Maar ons gaan dit nodig hê om Safudien se samewerking te kry,” moes sy verduidelik.
Hulle hou die gebou in stilte dop. Dit kan ’n bitter lang dag word, besef sy. Dit sal van Bester afhang. Hulle het al sesuur vanoggend hier kom parkeer, skuins oorkant die gebou waarin Mercurius se kantore is. Hafsa het haar gisteraand op die maatskappy se webblad van die adres vergewis.
Bester se Land Rover het net ná agt by die gebou se parkade ingetrek. Bahir kon nie onthou watter kleur dit is nie. Dit was te donker toe hy hom die aand in die Bo-Kaap by die Safudien-huis dopgehou het, het hy gesê. Daarom is Hafsa dankbaar dat Mansoor, nadat hulle Bester in die hotelkamer oorrompel het, daarop aangedring het dat sy die Land Rover in die parkeerarea opspoor om te kyk of daar dalk dokumente van belang in is.
Aan die sleutel kon sy sien dis ’n Range Rover Sport. Daar was toevallig drie modelle met verskillende kleure in die groot parkeerarea langs die hotel. Die afstandbeheerder het gewys die rooie is die regte een.
Nou hoop sy net hierdie plan van haar werk. As Bester hulle nie vandag na Safudien se wegkruipplek lei nie, moet sy en Bahir hom teiken, was oom Kamal se opdrag. En daarvoor sien sy amper nie kans nie. Selfs Mansoor was nie opgewasse teen hom nie.
* * *
Waterfront, Kaapstad
Kadi Hoessein het lanklaas só gestres. Maar nou is dit verby en kan hy sy middagete rustig gaan geniet.
Aan die ontbyttafel het die onrustigheid hom oorval. Soos met gisteraand se aandete, het Hafsa in haar afwesigheid geskitter. Hy het nie meer ’n keuse gehad nie, en die drie foto’s wat hy van Hafsa het – twee waar sy haar hoofbedekking sonder ’n sluier ophet en een sonder hoofbedekking – vir ’n vrou by die ontvangstoonbank gewys.
“Ek is op soek na hierdie vriendin van my, maar twyfel nou of sy wel by julle ingeboek is.”
Die vrou het haar wenkbroue gelig. “Kan jy haar nie bel nie?”
Hy het sy sjarmante laggie gegee. “As ek haar selnommer gehad het, sou ek, maar ons het drie jaar gelede kontak verloor. Noudat sy geskei is, sal ek haar graag weer wil sien. Volgens my inligting is sy hier ingeboek. En ek wil haar graag verras.”
Dit het die vrou oortuig dat hy ordentlike bedoelings het, want sy het gewys na die foto waarop Hafsa ’n hoofbedekking dra. “Mejuffrou Khan was hier, maar het gister uitgeboek.” Meer wou sy nie sê nie en sy het geweier om die kar se registrasienommer vir hom te gee. “Dis teen hotelbeleid.”
Kadi was om die minste te sê hewig ontsteld. Volgens Abidin se inligting sou Hafsa nog minstens ’n week in Suid-Afrika vertoef.
Hy het homself gedwing om kalm en nugter oor die saak te dink, iets wat hy tydens sy opleiding by die Spesiale Magte aangeleer het. Hy het iewers gelees dat intelagente in die vreemde gereeld van blyplek verwissel om seker te maak hulle laat nie ’n spoor nie. Hy het toe op sy skootrekenaar bepaal watter hotelle in die stad hy gaan teiken, en gekonsentreer op die luukses omdat hy nie kan glo dat Saoediese intelagente hulle sal verwerdig om in laeklasplekke tuis te gaan nie.
Kadi het daarop gereken dat hy die hele dag met hierdie taak besig gaan wees, wat hom effens paniekerig gestem het. Boonop is sukses nie gewaarborg nie. Daar is ’n magdom vier- en vyfsterhotelle in die Waterfront en die Kaapse middestad, die dele waarop hy vir eers sou konsentreer.
Hy kon sy geluk nie glo nie. By die tweede hotel in die Waterfront waar hy navraag doen met dieselfde “vriendin-storie”, het hy reggekom. Die baie hulpvaardige man by die ontvangstoonbank het dadelik na die foto gewys waar Hafsa geen hoofbedekking dra nie. “Gister hier ingeboek.” Hy het selfs ’n naam verskaf nadat Kadi gesê het hy ken nie haar getroude van nie, en twyfel of sy weer haar Khan-nooiensvan aangeneem het.
Kadi het dadelik teruggery na sy ou hotel, sy bagasie gevat, uitgeboek en by die nuwe hotel ingeboek.
Binne minder as twee uur was sy krisis iets van die verlede. Die hulpvaardige man by ontvangs het selfs Sajida Kumar se kamernommer vir hom gefluister. Kadi het hom met ’n fooitjie van tweeduisend rand beloon.
* * *
Tuine, Kaapstad
Anwar loer vir die soveelste keer deur ’n skrefie in die gordyne. Elke keer verwag hy om Bester se Land Rover in die straat te sien stilhou.
Dis al drieuur in die middag en daar is nog geen teken van hom nie.
Hy is doodseker dat Bester hom gaan besoek, want hy verkeer nog onder die indruk dat Anwar vandag sy onthulling oor die Saoedi’s gaan maak.
Die gedagte daaraan dat Bester intussen deur die Saoedi’s uitgeskakel kon gewees het, maak hom angsbevange. Die man is sy reddingsboei.
Terselfdertyd weet hy nie hoe Bester gaan reageer wanneer hy hoor dat hy nou eers op 4 Februarie sy verklaring gaan aflê nie. Mercurius kan die rug op hom keer en dan is hy op sy eie, en dááraan wil hy nie eens dink nie.
Intussen het hy slapelose nagte oor die lot van sy neef Dawood en sy arme getraumatiseerde ma.
Vir die soveelste keer besef hy hoe ’n helse ding hy oor sy familie gebring het. Met hierdie daad het hy ’n monster wakker gemaak, wat, soos Khashoggi dit in sy whatsapps aan sy vriend beskryf het, “alles in sy pad sal insluk. En hoe meer slagoffers hy verslind, hoe meer wil hy hê”.

Mercurius-kantoor, Kaapstad
Carl wag op ’n oproep van die CIA-baas, van wie hy vroeër ’n whatsapp ontvang het.
Voor jy na Safudien gaan, moet ons dringend gesels. Daar moet nog sekere reëlings getref word. Ek bel jou vanmiddag halfvyf julle tyd.
Dit irriteer Carl dat hy die hele werksdag moet wag. As dit van hom afgehang het, was hy al vanoggend by Safudien. Maar die CIA-baas het seker sy redes.
Intussen het hy darem werk gemaak van Groenewald. Die eerste stap was om uit te vind waar hy bly. As jy iemand ondersoek, help dit om jou te vergewis van sy slaapplek. Beter om sy bewegings van daar af dop te hou as by sy werk.
Maar daar is geen Xavier of Wittes Groenewald in die Kaapse telefoongids gelys nie, het Calvyn kom sê.
“Wel, dan bel ons hom by die slaghuis en hoor wat sy huisadres is,” het Carl gesê.
“Hoe de hel gaan jy dit regkry sonder om hom onraad te laat vermoed?!”
Hy het glimlaggend vir Calvyn gewys om oorkant hom te kom sit. “Luister gerus hoe ’n oud-cop daardie inligting tjop-tjop kry,” het hy gesê en die Beyers-slaghuis gebel.
Groenewald was dadelik hoogs die moer in toe Carl hom vertel dat hy van die munisipaliteit is en hom net wil waarsku dat sy elektrisiteit en water vandag afgesny gaan word omdat hy vier maande laas sy rekening betaal het.
“Is julle fokken mal?” het hy geskree. “Ek betaal elke donnerse maand!”
Carl het toe die rol van ’n onseker amptenaar gespeel. “O jinne, meneer Groenewald, ek hoop nie ek het die verkeerde man beet nie. Wat is u adres, dat ek net van my feite seker kan maak?”
Groenewald het sy adres in Parow verstrek, waarna Carl nederig om verskoning gevra het. “Ons stelsel is soms ’n bietjie deurmekaar. Ek is vreeslik jammer vir die fout. Die Groenewald wat ek soek, bly in Boston.”
“Shit, jy’s so glibberig soos ’n paling,” het Calvyn gesê toe hy aflui.
“Hoe vorder jy met jou ander opdrag?” het Carl gevra.
“Al tien hotelle gebel, maar nog sonder sukses. Daar is nie ’n Aisha Khan by een ingeboek nie. Maar ek het nog dertig op my lys.”
Kort daarna het Antelme vir Carl gebel.
“Jong, hier is nou so ’n ligte geskarrel oor die Mvaba-moordsaak waarvan jy dalk moet weet. Dit kan natuurlik ’n rumour wees, maar waar daar ’n rokie trek, is daar gewoonlik ’n vuurtjie. Die staatsadvokaat wat die saak hanteer, sê hy het by ’n junior hofklerk gehoor April se regspan het vanoggend ’n anonieme oproep gekry. Die inbeller beweer dat sekere dinge deur die Valke gemanipuleer is om April na die skuldige te laat lyk.”
“Watse dinge?”
“Nee, dit weet hy nie, maar die staatsadvokaat is moer nervous daaroor. Die hofsaak begin binnekort in die hooggeregshof en hy is bang April se regspan vang hom met ’n vuil trick.”
“Wat sê die Valke?”
“Kenny Adonis, die Valke-baas, het gesê die staatsadvokaat moet hom nie aan rumours steur nie. Hulle saak is solid. Maar ek dag ek noem dit net vir jou. Julle het mos ’n ander teorie oor die moord.”
Dit is goeie nuus, het Carl gedink. Mvaba se moord is te identies aan dié wat op die Saoedi’s dui. Hy kon nooit vir April as die skuldige sien nie.
Maar hoe hard Carl ook al vandag op sy werk probeer konsentreer, bly sy gedagtes by Sarah. Hy het gisteraand oorweeg om vir haar ’n whatsapp te stuur, maar daarteen besluit. Hy weet nie hoe om die Mandy-storie te verduidelik nie. Met sy uitnodiging aan haar het hy weer vir homself ’n gat gegrawe, en moontlik sy laaste kans op ’n versoenende gesprek met Sarah gekelder.
Sy landlyn lui.
Die CIA-baas.
“Carl, jammer om jou te laat wag. Ek weet jy brand al om na Safudien toe te gaan. Maar ons moes aan hierdie kant eers reëlings tref om te verseker sy veiligheid is gewaarborg ná die onthulling. Die Saoedi’s gaan hom jag daaroor. Ons het gereël dat hy vanaand nog met ’n ligte vliegtuig na Lesotho gaan. Ons het toutjies getrek dat die doeane daar nie ’n paspoort van hom sal vereis nie. Van daar af sal hy oormôre na Botswana gevlieg word, waarna hy na die VSA gebring sal word. Hy sal moet begryp dat die CIA ’n deurtastende gesprek met hom wil voer. Daarna sal reëlings getref word om hom onder ’n ander identiteit in ’n land van sy keuse te vestig. Jou taak sal wees om hom vanaand nog veilig op die Ysterplaat-lughawe te kry.”
“Nie ’n probleem nie. Ek is bly ons kan hom so vinnig help.”
“Laat weet my dadelik wat hy te sê het, sodat ek die vlieënier kan sê om op ’n gereedheidsgrondslag te wees.”
“Uiteraard.”
“En dan ’n ander ding, Carl. Jou beskrywing aan die Afrika-direkteur van die man van wie jy in die fabriek ontslae geraak het, dui net op een naam: Ali Mansoor. Hy is of was die mees gevreesde agent in die Saoediese intelligensie-presidensie. Mansoor word verbind met ernstige misdade in die naam van die koninkryk, en is beslis hulle go-to-man om die koninkryk se vullis op te ruim. Dit alleen dui daarop dat die Saoedi’s bitter ernstig daaroor is om Safudien te onderskep.”
“En die Aisha Khan-vrou?”
“Sy is onbekend aan ons. En ek kan jou waarborg dis ’n vals naam. Maar sover ons kennis strek, het die intelligensie-presidensie nie vroulike agente nie. Sy was moontlik ’n assistentjie, een wat net opgelei is om jou te probeer verlei. As jy my vra, is haar doel nou uitgedien.”
“Dink jy hulle gaan iemand anders laat invlieg om te kom help?”
“Ons weet nie, maar ons mense in Riaad hou die lughawe voltyds dop. Ek laat weet jou sodra ons sien hulle stuur versterkings.”
Ná hulle gesprek staan Carl op en kyk vir die soveelste keer by die venster uit. Hy het ’n goeie uitsig op die straat en daar is geen metaalblou BMW in sig nie.
Tyd om na Safudien toe te gaan. Die wete dat die Saoediese agentskap nie vroulike agente in hulle diens het nie, stel hom in ’n mate gerus. Die verleidster sal sekerlik nie met die taak vertrou word om Safudien op te spoor nie.
* * *
Waterfront, Kaapstad
Kadi was vanoggend vyfuur al uit die vere. Hy was bang Hafsa vat die pad sonder dat hy daarvan weet. Hy het op ’n bankie buite die hotel gaan sit met ’n tydskrif in die hand – só geposisioneer dat hy ’n oog op die parkade se uitgang en die hotel se ontvangsarea het.
Sy besluit om vroeg op te staan het vrugte afgewerp. Om halfses het ’n grys Honda Civic voor die hotel stilgehou en oomblikke later het Hafsa, in ’n T-hemp en jeans, by die hoofingang uitgekom. Hy het haar maklik herken aan haar welige bos swart hare.
Hafsa en die bestuurder het eers ’n hele ruk in die Civic gesels voordat hulle vertrek het. Kadi het aangeneem dat die bestuurder die ander agent is. Hulle bly dus in verskillende hotelle, wat hom soos ’n handskoen pas. As hy Hafsa oorval, hoef hy hom nie te bekommer oor ’n kollega wat kan inmeng nie.
Nou, terwyl hy in die gastesitkamer sit en die hoofingang dophou, is hy tevrede dat sy ander planne agtermekaar is. Hierdie hotel het gelukkig ook ’n landingsarea vir helikopters op die dak. Hy het die vlieënier gebel om hom te laat weet van die nuwe optelpunt. Dié het pas na hom teruggekom met die nuus dat die landingsarea reeds vanaand benut word, maar dat hy dit vir môre- en oormôreaand bespreek het.
Dit pas Kadi. Dit gee hom kans om alles rustig deur te voer.
* * *
Parow, Kaapstad
Wittes het aangebied om die butchery te sluit. Hy het gewag tot Beyers en Kenneth huis toe is en toe sy kerksuit in die agterste stoorkamertjie aangetrek.
Poppie weet klaar dat sy hom die volgende paar dae nie vroeg by die huis moet verwag nie.
Hy bekyk homself in die badkamerspieël. Hy is tevrede dat niemand die Masakage Mizu onder sy suit se baadjie sal kan sien nie. Dis in sy skede aan die holster, wat Wittes al in sy SAIMR-dae aangepas het sodat hy ook messe aan sy bolyf kan dra.
Hy activate die butchery se alarm system en sluit die voordeur agter hom.
In sy kar kyk hy weer na die kaart van die Waterfront, waarop hy al die hotelle met kruisies gemerk het. Hy sal die spul van ’n kant af deurwerk, wat twee aande in beslag kan neem.
Dit skrik hom nie af nie. Hy het besluit op dieselfde werkswyse as waarmee hy eenkeer in Bulawayo ’n man gevind het van wie hy ook net sy kar se registrasienommer gehad het. Hy het by al die hotelle aangegaan, eers in die ontvangsportale rondgehang en dan ongesiens die trappe gevat na hulle parkades toe. Só het hy die man opgespoor, en later sy keel net daar langs sy kar afgesny.
Hy is seker daarvan dat die twee Arabs gou gaan sing as hy hulle met die mes dreig. 
En voor die einde van dié fokken week sal hy weet waar Bahir hom bevind. Die bliksem sal spyt wees dat hulle paaie gekruis het.
Net voor hy die kar se enjin aanskakel, lui sy foon in sy sak. Hy’s vies toe hy sien dis Poppie. Wat de fok wil sy nou weer hê?
“Wittes, jy moet huis toe kom!” Sy klink histeries.
“Vir wat?”
“Ek wou vanmiddag ’n komposgat hier agter in die tuin gegrou het.”
Hy verstar. “Ek het mos gesê ék sal dit nog vir jou grawe.”
“Ek het op Coenraad se tas afgekom, Wittes. En die beentjies van ’n hand. Aan die een vinger is Coenraad se ring.”
Sy begin histeries te huil. “Hoe … kon jy?” vra sy tussen die snikke deur. “Hoe … fokken kon jy … jou siellose vark?!”

Tuine, Kaapstad
Hafsa was beïndruk met hoe Bahir vir Carl in die swaar vyfuurverkeer gevolg het. Hy het haar instruksies gehoorsaam dat daar altyd twee karre tussen hulle en die Land Rover moet bly. Toe Bester onverwags in ’n smal straatjie sy flikkerlig aanskakel en voor ’n woonstelblok stilhou, het Bahir sonder huiwering ’n entjie aangery en in sy truspieëltjie gekyk.
“Hy druk nou ’n knoppie by die veiligheidshek se interkom,” het hy verslag gedoen.
Toe Bester in die gebou verdwyn, het Bahir blitsig in ’n systraatjie afgedraai, en by ’n oprit ingery om om te draai.
En nou, skaars ’n minuut later, sit hulle aan die oorkant van die pad met ’n goeie uitsig op die woonstelblok. Dit het oop gange wat van die straat af sigbaar is.
Hulle wag nie lank voor hulle Bester sien loop nie. Hafsa tel vinnig. Vierde verdieping. Bester loop by verskeie deure verby. Dan klop hy by ’n hoekwoonstel. Die gordyne is styf toegetrek, in kontras met dié van die ander hoekwoonstelle.
Sekondes later word die deur vir hom oopgemaak.
* * *
Tuine, Kaapstad
Toe Carl die woonstel binnestap, sien hy dat Safudien toe wel sy kop kaalgeskeer het. Maar hy kan aan Safudien se gesig agterkom dat iets fout is. Hy lyk uiters senuweeagtig. Sou iets skeefgeloop het?
Hy besluit om met die goeie nuus weg te val voor hy Safudien pols oor sy groot onthulling.
“Ek het fantastiese nuus, Anwar. Die CIA het reeds reëlings getref om jou vandag ongesiens uit die Kaap te kry. Jy gaan ’n dag of wat in Lesotho oorbly en daarna in Botswana, waarna hulle jou Amerika toe gaan vlieg. Uiteraard wil hulle persoonlik met jou gesels, maar daarna is hulle bereid om jou met ’n ander identiteit in ’n land van jou keuse te vestig.”
Safudien gaan sit op die rusbank. Hy sug. “Ek … ek kan nog nie praat nie.”
“Wat bedoel jy?”
“Dinge het verander. Ek kan nou eers op 4 Februarie praat.”
Carl gaan sit langs hom op die bank. “Anwar, dalk moet jy my nou in jou vertroue neem. As ek weet wat jy het om te onthul, kan ek die situasie beoordeel en vir jou raad gee. Ons kan saam dink hoe om die ding te hanteer. Jy kan selfs nou al van die CIA se aanbod gebruik maak en Amerika toe gaan. Hulle sal begrip daarvoor hê as jy eers op 4 Februarie wil praat.”
Safudien skud sy kop heftig. “Ek kan nie nou iets vir jou sê nie. En ek kan ook nie nou al soontoe gaan nie. Ek gaan nie my ma hier los nie. Jy moet reël dat sy op 4 Februarie saam met my Amerika toe gaan. As sy hier bly, kan sy ’n teiken word. As die Saoedi’s haar in die hande kry, kan hulle my afpers. My neef Dawood is klaar dood as gevolg van my, en sy familie se lewens is verwoes. Ek gaan nie my ma ook aan gevaar blootstel nie.”
“Ek verstaan dit net te goed. Ek glo ek kan die reëlings met ’n dag uitstel, dan kan jy en jou ma môre vlieg.”
Weer skud Safudien sy kop. “Ek sal haar eers moet oortuig. Sy kruip buitendien nou by ’n vriendin weg en selfs jy gaan haar nie in die hande kry nie. Ek het haar opdrag gegee om laag te lê en niémand te vertrou nie.”
Carl haal sy selfoon uit sy sak en hou dit vir hom uit. “Dit sal veilig wees om haar op my foon te bel. Dis jou kans om haar nou te oortuig.”
“Nee, dis te … te voortydig. Ek … moet sekerheid oor my eie situasie kry voor ek haar sal kan oortuig. En ek gaan eers op 4 Februarie finale antwoorde hê.”
Dis vir Carl duidelik hy gaan Safudien nie ompraat nie, maar hy probeer tog weer. “As jy my vertrou met wat jou situasie behels, kan ek jou help, Anwar. Twee koppe is beter as een.”
“Ek kan ongelukkig nie,” sê hy bot.
Carl besef hy moet hierdie nuwe wending aanvaar. “Reg, dan is dit 4 Februarie.”
Safudien lyk verleë. “My kosvoorraad is nou bietjie uitgedun.”
“Te verstane. Ek sal met Checkers reël dat hulle môre weer vir jou kruideniersware kom aflewer.”
By die deur steek Carl vas. “Hou die gordyne toegetrek. En as dit moontlik is, hou maar saans die ligte af. Gelukkig word dit eers laat donker. Moenie nou jou waaksaamheid verslap nie. En gebruik jou vals snor en donkerbril as jy die woonstel in die dag móét verlaat.”
Safudien knik net, kyk skaars in sy rigting toe Carl die deur oopmaak.
* * *
Parow, Kaapstad
Hier waar hy in die kar voor sy huis sit, weet Wittes nie hoe hy dié fokop gaan handle nie.
Toe Coenraad veertien jaar gelede hier sy intrek geneem het, het hy geweet daar kom problems. Poppie was smoorverlief op dié werklose luigat en wou niks sleg van hom hoor nie. Wittes het haar gewarn dat Coenraad op hulle nekke gaan lê en nooit ’n werk gaan kry soos wat hy haar gereeld promise nie.
En Wittes was reg. Twee jaar later was die useless bliksem steeds werkloos. Maar Poppie het bly vasskop: “Dis sy swak hart en bloeiende maagseer wat teen hom tel. Buitendien werk ek my gat af by die kafee om op te maak vir sy verblyf hier. Onthou, ek koop al die groceries. So hou op moan.”
Wittes het egter genoeg gehad van die fokker, wat hy in any case van die eerste dag nie voor sy oë kon verdra nie. Op een van sy afdae, toe Poppie by die kafee was, het hy Coenraad – weer met sy gevreet in die yskas om te sien wat hy kan aas – van agter bekruip en sy keel met die Masakage Mizu afgesny.
Hy het hom saam met sy tas en ander aardse besittings in die tuin se agterste hoek begrawe. Toe was hy lank in die kombuis op sy knieë om elke bloedkolletjie te verwyder.
Toe Poppie die aand by die huis kom, het hy ewe onskuldig gevra of sy en Coenraad die vorige aand ’n fight gehad het.
“Ons fight nooit. Hoekom vra jy?” wou sy weet.
“Hy is vanoggend sak en pak hier weg met ’n taxi. My nie eens gegroet nie.”
Dit het Poppie meer as ’n jaar geneem om oor Coenraad te kom.
* * *
Tuine, Kaapstad
Teen elfuur besluit Hafsa hulle het genoeg wys geword. Daar is by haar min twyfel dat hulle Safudien se wegkruipplek geïdentifiseer het.
Daar is beslis iemand in die woonstel, want daar is vir Bester oopgemaak en hy is weer alleen vort. Die gebou se gange is helder en Safudien sou nie na sononder die woonstel kon verlaat het sonder dat sy en Bahir hom sien nie.
Die feit dat daar nou nog nie ’n lig in die woonstel aangeskakel is nie, dui verder daarop dat Safudien daar wegkruip. Dit moet ’n voorsorgmaatreël wees.
“Gaan ons vanaand op hom toeslaan?” verbreek Bahir die stilte in die kar. Hy lyk senuweeagtig.
“Nee. Die veiligheid hier maak dit moeilik en dit sal onnodige risiko’s inhou. Buitendien gaan Safudien nie laataand vir ons sy deur oopmaak nie. Ons sal dit môre deur die dag moet doen, wanneer hy so iets die minste verwag.” Sy beduie na die veiligheidshek. “Dan sal ons ook maklik toegang tot die gebou kan kry, deur net te wag tot een van die inwoners uitgaan. Dit neem ’n hele paar sekondes voor die hek toegaan. Daar sal ’n geleentheid wees om in te glip.”
Bahir lyk skepties. “Waarom sal hy gedurende die dag vir ons die deur oopmaak?”
“Ek sal ’n plan bedink. Feit van die saak is dat hy nie in die dag ’n aanslag sal verwag nie.”
Hy knik, aarsel dan. “En is die plan dat ons in die woonstel … van hom ontslae raak?”
“Ja, as ek gekry het wat ek soek. Maar moenie jou bekommer nie, ek gaan nie verwag dat jy hom skiet nie. Laat dit aan my oor.”
Hafsa hoop nie haar moed begewe haar nie. Daar is in elk geval geen ander uitweg nie. As sy haar toekoms by die agentskap wil verseker, sal sy eenvoudig moet deurdruk. Wanneer sy hierdie operasie suksesvol voltooi het, sal oom Kamal tog nie haar versoek kan weier om na die analiste oorgeplaas te word nie.
“Ons kan maar ry,” sê sy vir Bahir. Haar stem klink skielik vir haar skor.
* * *
Riaad, Saoedi-Arabië
Kareem is vanaand besonder opgeruimd. Waar hy tussen sy vriende in hulle gereelde kuierplek uithang, voel dit of hy die wêreld verower het.
Die paar ander prinse en hulle vriende hang aan sy lippe. Die meeste van hulle is gereelde besoekers aan dié versteekte keldervertrek in die middestad waar dwelms in oormaat beskikbaar is.
Hy het vir hulle die seiljag in volle besonderhede beskryf. “En ek kan dit vir drie-en-veertigmiljoen dollar kry. Die eienaar, nogal een van Microsoft se grootbase, wou sewe-en-veertig hê, maar ek het hom afgestry.”
“Waar kry jy sulke geld?” vra een van die prinse verbaas.
Kareem neem eers ’n lang teug aan sy daggazol, blaas die rook in kringetjies uit. “Als te danke aan my mooi sustertjie. As iemand met haar wil trou, moet hy bereid wees om sy beursie wyd oop te maak.”
“Is dit Hafsa wat gaan trou?”
Kareem lag. “Ja, my vriend, dis die enigste mooi sustertjie wat ek het.”
“En wie is die lucky bastard wat haar as ’n vrou gaan kry?” wil een van die ander weet.
Kareem leun vorentoe. Hy fluister, maar hard genoeg dat almal kan hoor: “Abidin al-Maktoem.”
Een van hulle fluit hardop. “Shit, jy’s ’n lucky donner. Daai ou swem in die geld!”

Woensdag 30 Januarie
Parow, Kaapstad
Wittes sien dis al eenuur terwyl hy op die bed langs Poppie sit en oor haar voorkop streel. Haar oë is toe, maar hy dink nie sy slaap nie.
Wat sou in haar kop aangaan? Die laaste uur het sy stilstuipe gehad, wat nooit ’n goeie sign is nie.
Hy moes vanaand omtrent please explain en in die proses lieg soos ’n ketter, want Poppie was van haar trollie af. “Die enigste man wat my ooit liefgehad het, het jy koelbloedig vermoor! En dit net omdat hy nie ’n werk kon kry nie.”
Daar was skuim in haar mondhoeke en haar oë het gelyk soos dié van ’n mal mens.
“Dit was ’n ongeluk, Poppie. Ek het op hom afgekom toe hy geld uit my beursie steel. Toe gee ek hom ’n snotklap, toe val hy en kap sy kop teen die muur. Morsdood. Ek was panic stricken. Ek het geweet jy gaan my nie glo dat dit net ’n ongeluk was nie.”
Die leuen was duidelik nie convincing nie. Sy het hom geklap en toe op hom begin skreeu. Dit het seker ’n uur lank aangehou. Hy het maar in silence sit en luister hoe ’n fokop hy is.
Toe begin sy huil, sonder ophou. Hy’t probeer troos, maar sy het hom weggestoot.
Sy’t kamer toe gegaan nadat sy ’n bietjie tot bedaring gekom het. Hy het vir haar tee gemaak en dit soontoe gevat. Sy het dit nie gedrink nie. Net na die plafon lê en staar. Nou en dan iets gemompel.
En nou speel sy die silent game, wat hom jittery maak. Daar broei dan iets in haar kop.
Hy staan op en stap na die deur toe. Toe hy terugkyk, sien hy haar oë is oop.
“Vanoggend kan jy saam met my ry, dan laai ek jou op pad na die butchery by die mall af. Ek het vyfduisend rand in my kamer wat jy kan kry. Dan koop jy net wat jou hart begeer,” sê hy.
Sy antwoord nie, kyk hom net aan asof hy ’n stuk rubbish is.
* * *
Waterfront, Kaapstad
Kadi het gisteraand halftwaalf gesien hoe Hafsa by die hotel inkom. Hy was in die groot sitkamer agter ’n pilaar. Sy afleiding was korrek dat haar kollega in ’n ander hotel tuisgaan – sy was alleen.
Hy was vanoggend vroeg op en het later gesien hoe sy in die eetkamer ontbyt nuttig voordat die Honda Civic haar weer kom oplaai het.
Dit sal hom pas as sy vanaand weer laat inkom. Wanneer hy haar oorrompel, is daar minder kans dat iets kan skeefloop indien die meeste gaste slaap.
* * *
Parow, Kaapstad
Carl sak laer af in die Land Rover se sitplek toe die rooi Ford Fiesta by die erf uitgery kom. Hy herken die kaalkop-Groenewald as die bestuurder. Lyk net soos op sy foto as die kontrei se boereworskoning in die TygerBurger.
Iemand sit langs hom, wat Carl aanneem sy vrou is. Hulle moet op pad werk toe wees. Dalk werk sy ook by die slaghuis. Hopelik is daar niemand anders in die huis nie.
Sedert die frustrasie van gister omdat Safudien vir eers nog weier om saam te werk, het hy besluit om meer oor Groenewald te wete te kom. Hy kan tog nie rondsit tot iets op 4 Februarie gebeur nie. Dit bly ’n feit dat daar moorde ter wille van die Saoedi’s in Suid-Afrika gepleeg word. En die moontlikheid is nie uitgesluit dat Groenewald nie alleen die sluipmoordenaar is nie, maar ook die baasbrein agter die moorde. Als dui daarop dat die Saoediese agente nie direk betrokke was by die Mvaba-moord nie. En die gerugte dat April deur die polisie geframe word as Mvaba se moordenaar, bevestig hulle teorie dat iemand in Suid-Afrika die storie manipuleer. Dit kan selfs wees dat die polisie weet die moord is deur die Saoedi’s geïnisieer, maar dit in opdrag van die regering toesmeer met die oog op miljarde rande se oliebeleggings.
Carl glimlag. Toe hy Calvyn vroeg vanoggend bel om hom te sê wat hy van plan is om te doen, het dié amper ’n hartaanval gekry. “Fok, Carl, dis mos onverantwoordelik! Word jy daar betrap, gaan jy aangekla word. Dis inbraak. Die CIA gaan nie daarvan hou nie! En jy kan Mercurius se cover blaas.”
“Moenie worry nie, ek sal nie onnodig kanse waag nie. En ek gee regtig nie ’n moer om of die CIA daarvan gaan hou of nie. Ek wil net seker maak ons afleiding oor Groenewald was reg. En al manier hoe ek dit kan uitvind, is om ’n bietjie in sy huis rond te krap.” Hy het afgelui voor Calvyn ’n behoorlike tantrum kon gooi.
Carl beskou die beskeie sinkdakhuisie. Dit is omhein deur ’n lae baksteenmuur, maar hy wil nie die eiendom oop en bloot van die straat se kant af betree nie. Die huis grens egter aan ’n speelpark. Van daar af sal hy heel moontlik ongesiens in die erf kan kom.
Die aanvanklike druk agtuurverkeer het nou bedaar.
Hy wag nog veertig minute, dan skakel hy die Land Rover se enjin aan en ry die entjie tot oorkant die speelpark, waar hy op die skouer van die pad onder ’n koelteboom parkeer. Hy kyk eers goed rond voor hy uitklim. Op die een hoek is ’n man besig om gras te sny, maar andersins is die straat verlate.
Die speelpark is verwaarloos. Die twee swaaie se kettings is albei gebreek en die ander apparate is op hulle laaste bene. Carl stap deur die kniehoogte-gras na die muurtjie, klim oor en beskou die agterste erf vlugtig. In die een hoek is ’n hoop uitgebrande tuinvullis. Langsaan is die grond effe omgedolwe, asof iemand onlangs daar gewerskaf het. Die sementplavleisel is vol krake waardeur onkruid opgekom het en die huis kort dringend ’n laag verf. Hy is bly dat die motorhuis aan die ander kant sit. As Groenewald-hulle om die een of ander rede terugkom, sal hy kans hê om ongesiens spore te maak.
Op die agterstoepie bekyk hy die diefwering voor die venster langs die agterdeur. Die ou houtskuiframe lyk taamlik gehawend en die staalknip is nie in die sluitposisie nie.
Carl trek sy latekshandskoene aan en haal die groot knipmes wat hy by die dooie Saoedi afgeneem het uit sy baadjie se binnesak. Hy wriemel sy hand deur die diefwering en druk die lem tussen die twee rame in. Hy wikkel dit, met die gewenste resultaat – die boonste raam begin stadig beweeg. Met sy ander hand skuif hy die raam halfpad oop totdat daar genoeg spasie is om sy arm deur die grootste opening in die traliewerk te kry. Hy moet strek, en voel-voel vir ’n sleutel in die agterdeur. Tot sy verligting vat hy dit raak, en hy draai dit.
Die kombuis is vir so ’n betreklik klein huis verbasend ruim. Hy stap in ’n kort gangetjie af tot by ’n beknopte sitkamer. Daar is geraamde sertifikate teen die mure, waaraan hy nie aandag skenk nie. Sy oë skeer oor die vertrek. Net basiese meubels en ’n TV-stel. ’n Gemmerkat op die bank gluur hom aan.
In ’n langer gang loer Carl by die eerste slaapkamer in. Enkelbed. Op die kassie lê ’n verweerde weergawe van Kook en geniet. Die hangkasdeure staan oop en hy sien daar is net ’n string rokke binne-in.
Hy stap verby ’n badkamer. Die laaste slaapkamer is ruimer. Ook net ’n enkelbed, nie opgemaak nie. Daardie berig en foto van Groenewald wat in die TygerBurger was, is geraam en hang skeef teen die muur. Die swart skootrekenaar op die lessenaar in die hoek is toegeklap. Carl gaan sit by die lessenaar en trek die boonste laai oop. Net ’n klomp rekeninge en twee kartydskrifte.
In die onderste laai vind hy ’n klomp kleurfotostate. Die mesfoto’s vang dadelik sy oog. Dis uitdrukke van ’n webwerf wat “Japanese kitchen knives, whetstones and accessories” verkoop.
Hy bekyk die messe. Japannese skrif is op al die lemme ingegraveer, wat mevrou Safudien se woorde by hom laat opkom: Daar was sulke Japannese of Chinese lettertjies op die lem gegraveer. Dis nie ’n mes wat jy sommer hier in ons geweste sien nie.
Daar is niks anders van belang in die laai nie. Hy beskou die klein boekrakkie langs die lessenaar. Net ’n spul ou slapbande, hoofsaaklik Wilde Weste-boekies. Hy is half teleurgesteld. Hy soek iets wat dui op Groenewald se bande met Saoedi-Arabië. Sou dit seker op die skootrekenaar kon kry, maar hy sou ’n password moes hê. Buitendien wil hy nie daarop rondkarring nie. Netnou doen hy iets wat Groenewald snuf in die neus kan laat kry dat iemand daarop doenig was.
Hy maak die klerekas se deure oop. Net ’n paar hemde, baadjies en broeke aan hangers. Onder is daar langs ’n hoop skoene ’n ingeboude kas met drie laaie. Die boonste een het onderklere en kouse in. Tweede een ’n spul T-hemde. In die onderste laai is daar truie. Net toe hy dit wil toedruk, gewaar hy iets blinks wat onder die truie uitsteek. Hy lig dit op. Frons. Vreemd dat Groenewald ’n skootrekenaar hier bêre …
Carl trek dit versigtig onder die truie uit. State of the art as jy dit met die skootrekenaar op die lessenaar vergelyk. Dan onthou hy die koerantberig en foto van Mvaba se skootrekenaar wat Calvyn hom gewys het. Hy kan nie die ding se naam onthou nie. Hy lees wat staan op die silwer plaatjie op die deksel – dis ’n Microsoft Surface. Hy haal sy selfoon uit sy sak en neem ’n foto van die rekenaar, druk dit dan weer onder die truie in.
Carl kyk onder die bed en maak die bedkassie se deurtjie oop, maar dit lewer niks op nie.
Tyd om te gaan, besluit hy. Sy sending was relatief suksesvol, veral as dit sou blyk die skootrekenaar is dieselfde fabrikaat as Mvaba s’n. Voeg daarby die uitdrukke van die Japannese messe en dan wil dit lyk na ’n uitgemaakte saak dat hulle hul moordenaar het.
Maar tree Groenewald namens iemand anders op? Of is hy die Saoedi’s se enigste kontakpersoon in die land?
Hy maak die kombuisdeur agter hom toe, sluit dit op dieselfde manier as wat hy dit oopgekry het, skuif dan die venster se houtraam soos dit was.
In die kar whatsapp hy die foto van die rekenaar vir Calvyn, met die versoek dat hy dit met die koerantfoto moet vergelyk. Om sy senuweeagtige kollega te kalmeer, voeg hy by dat sy sending suksesvol was.
Uit die hoek van sy oog sien hy hoe ’n bus ’n entjie in die straat op stilhou. Hy kyk hoe ’n vrou met ’n helse lot Pick n Pay-sakke afklim. Sy kom na die huis toe aangestryk.
Hy kry die Land Rover aan die gang en ry.
Eers toe hy langs die vrou verbyry, sien hy dit is die een wat langs Groenewald in die kar gesit het.
Hy fluit saggies deur sy tande. Die geluksgodin was aan sy kant. Hy sou haar nie hoor inkom het voor dit te laat was nie.
* * *
Riaad, Saoedi-Arabië
Kamal kyk fronsend na die e-posboodskap wat hy pas van ’n medewerker van die agentskap ontvang het – een van honderde wat landwyd namens die koninkryk ’n oor teen die grond hou: vermom as klerke agter winkeltoonbanke, amptenare in die korporatiewe en nywerheidsomgewing, portiere by hotelle, operateurs in die toerismebedryf, tolke en vriende van belangrike persone.
Die sender is in laasgenoemde groep. Hy maak ernstige aantygings. Kamal weet nie wat om daarvan te dink nie. Dit is só vergesog dat dit eerder na Kareem se dronkmanspraatjies klink. En Kamal wil nie nou die storie by Djamal probeer verifieer nie. Dan sal hy met hom oop kaarte moet speel oor Hafsa, en daarvoor is hy nie gereed nie.
Maar hy kan ook nie waag om dit te ignoreer nie. As hy nugter daaroor dink, klink dit regtig na iets wat Abidin al-Maktoem sal aanvang. Hy het ’n reputasie vir sulke onbesonne dade – het tot ’n tyd gelede sy eksvrou se dogters uit Londen ontvoer, wat ’n mediaherrie afgegee het.
Kamal weet hierdie saak moet dadelik onder die paleis se aandag gebring word. As daar enige waarheid in steek, is MBS al persoon wat dié magtige oliesjeik in die bek sal kan ruk.
Hy het ’n vermoede MBS gaan blind van woede wees.

Tuine, Kaapstad
“Hier is ons kans! Kom, Bahir,” beveel Hafsa.
Hulle klim uit die kar en stap oor die straat na die woonstelblok. Hulle gaan staan ’n paar meter van die veiligheidshek af langs die Checkers-afleweringstrok. Hafsa het gesien hoe die man twee bokse met kruideniersware uithaal, die interkomknoppie druk en kort daarna by die hek inloop. Sy en Bahir het hom toe in die gang van die vierde verdieping na die hoekwoonstel toe sien stap. Sy is seker dit is ’n kosaflewering vir Safudien. Dit maak sin. Mercurius was onder die indruk dat hy net tot gister hier sou wees. Nou vul hulle sy kosvoorraad aan.
’n Paar minute later kom die man uitgestap. Hy maak die veiligheidshek oop en stap om die trok sonder om na hulle te kyk.
Hafsa keer dat die hek weer kan toegaan. Hulle stap in en besluit om die trappe te vat na die vierde verdieping. Wil nie in ’n hysbak saam met ander inwoners beland nie. Sy verduidelik vir Bahir wat hy moet sê wanneer hy klop.
Hulle stap haastig in die gang af. By die deur gekom, is Hafsa verlig om te sien daar is nie ’n loergaatjie nie.
Bahir trek ’n balaklawa oor sy kop. Hafsa verstaan nie waarom hy so ’n voorsorgmaatreël tref nie, want Safudien gaan nie lewe om hom uit te ken nie.
Bahir klop aan die deur.
Hulle hoor naderende voetstappe.
“Meneer, jammer, dis weer Checkers hier. Ek sien nou daar was ’n derde boks vir jou in die trok,” sê hy luid op Engels.
“Oukei, ek maak oop,” kom die stem van agter die deur.
Toe dit op ’n skrefie is, skouer Bahir dit verder oop. Hy druk die pistool onder die verskrikte man se neus. “Maak jou mond oop en ek skiet!”
Hafsa sluit die deur agter hulle. Al het Safudien sy kop geskeer, herken sy hom dadelik aan sy hoë wangbene en swart oë. Sy gesig is van vrees vertrek.
Bahir beduie na ’n stoel. “Gaan sit,” beveel hy.
Hafsa bind Safudien se hande met die nylontou aan die stoel se armleunings vas. Sy gaan staan voor hom. Hy bewe soos ’n riet en sy oë staan stokstyf in sy kop.
“Jy weet wat ons van jou wil hê. Gee jou samewerking en jy sal niks oorkom nie. Ons sal jou hier vasgebind los en vanmiddag is ons op ’n vliegtuig terug Riaad toe. Jou vriende van Mercurius sal jou wel hier kry.”
“Ek … ek het … dit nie by my nie,” stamel hy met ’n geboë hoof.
Sy klap hom teen die wang dat sy kop ruk. “Moenie lieg nie! Jou ma het gesê jy het dit by jou.” Sy leun oor na hom, haar gesig amper teenaan syne. “Ons weet waar jou ma wegkruip. Moenie dat ons haar onder hande gaan neem nie. Ek weet nie of sy een van ons ondervragingsessies sal oorleef nie.”
Dit het die gewenste uitwerking, want hy sê dadelik: “In die kamer. Onderste laai van die ingeboude kas.”
Hafsa stap na die naaste kamer, waar die deur oopstaan.
Sy kry die plastiekhouertjie onder ’n klomp klere in die laai. Maak dit oop. Twee geheuestafies. Sy sit dit op die bed neer. Kyk in die ander laaie en voel deur die sakke van die paar baadjies aan hangers. Niks. In die bedkassie kry sy Safudien se selfoon en skootrekenaar, wat sy ook op die bed neersit.
Sy groot reistas langs die bed is leeg. Ook niks onder die bed nie. In die en suite-badkamer sien sy ’n donkerbril en vals snor lê. Hy moes dit as vermomming ingespan het.
Sy loop in die gang af na die ander slaapkamer. Die bed is nie oorgetrek nie, net ’n kaal matras. Kasdeure staan oop. Leeg. Sy kyk volgende in die ander badkamer en in die gangkas. Ook die kombuis lewer niks op nie.
Terug in die eerste slaapkamer sit sy die selfoon en houertjie met die geheuestafies in haar handsak en neem die skootrekenaar.
Safudien hou haar beangs dop toe sy weer in die sitkamer kom. Bahir hou steeds die pistool op hom gerig.
Hafsa moet diep asemhaal. Sy sal hom nou moet doodwurg. Sy het geen keuse nie. Sy begin in haar handsak grawe vir die oorblywende stuk nylontou. Die skuifknoop is reeds aangebring.
Dis asof Safudien haar gedagtes lees. “Dit gaan julle nie help om my dood te maak nie. Ek het vir Mercurius ’n ander geheuestafie gegee waarop die video is. Bester se opdrag is om dit aan die media vry te stel as ek iets oorkom.”
Dit ruk haar. Sy voel hoe die bloed haar gesig verlaat. As Safudien die waarheid praat, beteken dit dat hulle die oorblywende stafie by Bester sal moet kry. En maak sy Safudien nou dood en hulle kry nié die stafie nie, gaan die hel losbars. Die media sal genoeg bewyse hê om Safudien se dood direk voor Saoedi-Arabië se deur te lê. Dit kan ’n nuwe storm tot gevolg hê, soortgelyk aan die Khashoggi-moord. En dis nie iets wat oom Kamal-hulle kan bekostig nie.
Sy sal met ’n Plan B vorendag moet kom, en bitter vinnig ook.
* * *
Mercurius-kantoor, Kaapstad
Calvyn wys hom die berig en foto wat in Die Burger verskyn het.
“’n Microsoft Surface. Groenewald is beslis ons man, Carl!”
“Alles dui daarop. Wanneer ’n mens uiteindelik op daai rekenaar beslag lê, sal jy vinnig kan vasstel of dit aan Mvaba behoort het.”
“Wat is ons volgende stappe?”
“Ons sal tot 4 Februarie moet wag. Sodra Safudien die beans gespill het, sal ons die saak aan die polisie moet oorgee. Hulle moet Groenewald in hegtenis neem. Met Antelme se kontakman wat dan terug by die polisiestoor is om die ander dossier vir ons te kry, gaan die polisie geen ander keuse hê as om die saak tot op die been oop te vlek nie. En met die mediageraas wat Safudien se onthulling hopelik maak, sal hulle ook nie kan waag om dit te probeer manipuleer of toesmeer nie.”
“En die CIA? Gaan hulle oukei wees daarmee as ons die polisie betrek?”
“Ek glo hulle sal insien dat daar nie ’n ander uitweg was nie. Dit sal ook die kollig laat val op Saoedi-moorde van die verlede. En dis tog die hele doel van hierdie ondersoek.”
* * *
Tuine, Kaapstad
Anwar besef dit gaan ’n nuttelose oefening wees om te probeer loskom. Hulle het hom so deeglik hier op die bed in die spaarkamer vasgebind dat hy nie kan roer nie. Elke keer as hy hom probeer loswikkel, sny die nylontoue dieper in sy polse en enkels in. Sy mond is ook so goed toegeplak dat hy net asem mors deur ’n geluid te probeer uitkry.
Hy haal rukkerig deur sy neus asem, want die vrees golf nog deur sy liggaam. Hy’t hom natgepis, maar dit maak nie eens saak nie. Wat belangrik is, is dat hy homself ’n buitekans gegee het om te oorleef.
Terwyl die vrou in die woonstel rondgesoek het, het dit hom soos ’n vuishou getref. Hoe kon hy so naïef wees? Hy moes geweet het hulle was nie van plan om hom te betaal nie. Daarom dat hulle aangehou het om die datum uit te stel. Hy verwens hom ook nou omdat hy nie die video iewers in die cloud gestoor het nie. Maar hy was nog nooit goed met sulke tegnologiese dinge nie, bang hy maak ’n fokop en versprei die video aan die hele wêreld.
Hy moes vinnig dink om sy lewe te red. Hulle het genadiglik geval vir sy bullshit-storie dat Bester ’n geheuestafie het.
Nou is sy enigste hoop op Bester gevestig. En dis ’n fókken vae hoop.
Want as hulle Bester in die hande kry en uitvind hy het nie ’n stafie nie, gaan hulle nie alleen van Bester ontslae raak nie, maar beslis hierheen terugkom om hóm dood te maak.
* * *
Riaad, Saoedi-Arabië
Toe die groen foon op sy lessenaar lui, antwoord Kamal dadelik. Dis die direkte lyn van die paleis af.
“MBS wil hê generaal moet onmiddellik hierheen kom,” sê die kroonprins se sekretaris.
“Gaan … dit oor die Abidin-storie wat Kareem versprei het?”
“Ja. MBS het Abidin ook opdrag gegee om hierheen te kom. Hy wil hê generaal moet by wees wanneer hy met hom praat.”

Waterfront, Kaapstad
Die omstandighede ten spyt, is dit goed om terug in haar hotelkamer te wees. Hafsa sit eers haar handsak en Safudien se skootrekenaar op die bed neer. Maak dan die yskassie oop, draai ’n botteltjie whisky se prop af en neem ’n paar groot slukke. Sy het iets sterk nodig om haar te kalmeer.
Met ’n sug wil sy agter die skryftafel gaan sit, maar onthou dan waarvan sy seker moet maak. Sy maak die klerekas se deur oop. Onder tussen die skoene lê Bester se baadjie, wat hy uitgetrek het toe hy in die vorige hotel saam met haar was. Sy het dit ingepak toe sy daar padgegee het.
Sy krap in die binnesak. Sy het so iets daarin opgemerk, maar nie toe juis daaraan aandag gegee nie. Hier is dit wel, die kaartjie en die velletjie papier.
Sy haal haar selfoon uit haar handsak en bel Bahir. Hy moet nog in sy kar op pad huis toe wees.
“Ek het dit. Dit was toe wat ek gedink het,” sê sy toe hy ná ’n paar luie antwoord.
“Wonderlik. Kan ek dan voortgaan?”
Sy huiwer ’n oomblik. “Ja, gaan voort.”
Sy lui af. Hierdie plan van Bahir is donners opportunisties, maar sy kan nie aan iets beters dink nie. Toe hulle by Safudien se woonstel weg is, het hulle hul gehaas na Bester se plek in Tamboerskloof, wat sy op haar selfoon aangeteken het toe die analiste die adres ingesluit het in die e-pos oor Bester se agtergrond.
Sy en Bahir het dadelik besef die woonstelblok se hemelhoë geëlektrifiseerde heining gaan dit amper onmoontlik maak om ongesiens daar in te kom. Net so is dit nie ’n haalbare opsie om Bester helder oordag in sy kantoor te probeer oorrompel nie. Die analiste kon nie met sekerheid vasstel hoeveel personeellede by Mercurius werk nie.
Toe kom Bahir met sy plan.
Al slaag dit, is sukses nog nie gewaarborg nie, besef Hafsa. Dit gaan afhang of sy Bester aan die praat kry. Indien wel, sal hulle eers hulle hande op daardie geheuestafie moet lê – al behels dit ’n middernagtelike inbraak by Mercurius se kantoor. Kry hulle die stafie, sal hulle eers van Bester ontslae moet raak en dan van Safudien in sy Tuine-woonstel.
En alles moet binne die volgende vyf, ses uur gebeur.
Sy sal oom Kamal ook nog moet oortuig dat dit ’n werkbare plan is. Daar is nie tyd vir uitstel nie. Sy moet hom nóú kontak.
Sy bel, maar hy antwoord nie sy selfoon nie. Op die landlyn kry sy ook net sy sekretaris.
“Die generaal is nie nou op kantoor nie. Hy is in ’n vergadering met MBS, maar sodra hy terug is, sal ek vir hom sê om jou te bel.”
Hafsa lui af en swets. Haar tyd is só bleddie min. Dankie tog sy het Bahir solank die groen lig gegee. Oom Kamal sal maar net met die plan vir lief moet neem.
Dan onthou sy weer van die twee geheuestafies in haar handsak – en van oom Kamal se opdrag van gister: “As jy dit gekry het, moenie daarna kyk nie. Vernietig dit net.”
Hoekom wil oom Kamal nie hê sy moet daarna kyk nie? Sy weet tog dis ’n opname van die Khashoggi-moord. Of sou daar nog iets wees?
Sy haal die stafies uit haar handsak, gaan sit by die skryftafel en aarsel voor sy een by haar skootrekenaar se koppelvlak indruk. Niemand sal tog weet nie.
Die video-opname se gehalte is besonder goed. Hafsa herken die vertrek as die leë lokaal in die Istanbulse konsulaat. Sy sien hoe ’n paar mans iemand bespring. Dit moet Khashoggi wees. Hulle hou sy arms vas terwyl een man ’n plastieksak oor sy kop trek. Khashoggi worstel om los te kom, maar dis tevergeefs. Die man trek die plastieksak net stywer. Sy kyk in afgryse hoe Khashoggi se worsteling al hoe flouer word en sy liggaam uiteindelik verslap. Hulle lê hom op die vloer neer. Daar is heelwat ander mans in die vertrek, wat in gedempte stemme praat. ’n Paar lag terwyl hulle sy klere uittrek. Iemand staan met ’n saag in sy hand nader. ’n Ander een haal ’n bandspeler uit en skakel dit aan. Musiek klink op. Die man begin saag aan Khashoggi se bobeen.
Dan kom ’n lang man aangestap in die rigting van die persoon wat die video-opname maak, wat Safudien moet wees. Die man se aandag is gevestig op die selfoon in sy hand. Sy herken hom as die koningshuis se mediabeampte, Saoed al-Qahtani, wie se foto gereeld in die nuus verskyn. Hy draai sy rug op die kamera en praat op sy selfoon.
Hafsa verstyf toe sy besef met wie hy praat. Dit kan tog nie wees nie. Maar Saoed noem hom ’n paar keer op die naam terwyl hy verslag doen oor wat met Khashoggi gebeur – asof hy terugvoer gee oor ’n opdrag. Hy beaam dat hulle besig is om die liggaam op te saag. “Presies soos jy versoek het,” voeg hy by. “En ja, ons bring sy vingers vir jou.” Hy skree ’n paar opdragte vir sy handlangers wat hy duidelik van die persoon aan die ander kant kry.
’n Naarheid stoot in Hafsa se keel op. Hoe kan die man wat sy tot nou verafgod het, tot so ’n afskuwelike daad in staat wees? Die Saoediese hof het beslis dat hy geen aandadigheid aan die moord het nie. En die koningshuis het dit by verskeie geleenthede ten sterkste ontken. Sy het dit onvoorwaardelik geglo.
Almal het gelieg. Oom Kamal en sy kollegas by die agentskap het die waarheid van haar weerhou. Haar gedagtes keer terug na Istanbul, toe sy in die hotel ’n koerantberig gelees het oor ’n VN-verslag waarin bevind is dat die kroonprins by Khashoggi se moord betrokke is. Sy kan Mansoor se presiese woorde onthou toe sy haar ontsteld na sy kamer gehaas het.
Daar steek geen waarheid in nie. Die moord was ’n ondeurdagte plan van ’n klomp onafhanklike radikales. Moet jou nie steur aan wat jy hier in die media lees nie – soos jy goed weet, het die Turke nie ooghare vir ons nie. Dis hulle disinformasie-veldtog wat die VN sulke afleidings laat maak.
Dat oom Kamal-hulle haar nie vertrou het met die ware toedrag van sake nie, laat haar minderwaardig voel. Is dit omdat sy ’n vrou is?
Die vraag wat nou by haar opkom, is of sy nog bereid is om vir haar kroonprins te moor. Ná wat sy op die video gesien en gehoor het, twyfel sy. Die heldeverering is iets van die verlede, en dié besef is ’n skok vir haar gestel.
Met geklemde kake trek Hafsa die geheuestafie uit die skootrekenaar. Sy gebruik die hak van haar skoen om albei stafies stukkend te kap. Sy spoel die skerwe in die toilet af. Die bietjie lojaliteit wat sy nog vir haar vaderland voel, noodsaak dit. Niemand mag ooit die opname onder oë kry nie.
Sy gaan sit op die bed. Sy het haar besluit geneem. Sy sal haar taak hier afhandel, want sy het geen keuse nie – al is die vooruitsig nou werklik weersinwekkend. Terug in Riaad sal sy haar bedanking by die agentskap indien. Haar ma se voorstel dat sy ’n akademiese loopbaan moet volg, is nou ’n strooihalm om aan vas te klou.
’n Siddering trek deur haar lyf. Die presidensie se agente is lakeie van ’n monster. Haar gewete gaan haar nie ná vanaand langer toelaat om deel daarvan te wees nie.
* * *
Parow, Kaapstad
Wittes los die vleissaag toe sy selfoon lui. Hy hoop dis Poppie, want since haar tantrum het sy nog nie ’n dooie woord met hom gepraat nie. Nie eens toe hulle vanoggend mall toe gery het nie.
Dis Bahir, sien hy op die skerm. Dít het hy nie verwag nie! Hy stap uit die vleiskamer en antwoord in die gangetjie sodat hy nie voor Kenneth hoef te praat nie.
“Wittes, eerstens is die probleem rondom die betaling vir die vorige job opgelos. Jou geld sal oor ’n week inbetaal word. Maar daar is verdere goeie nuus. Hou jou gereed om vanaand nog ’n helse groot bonus te verdien. Anders as die vorige een, behoort dit ’n maklike job te wees. Ek weet dis kort kennisgewing, maar is jy reg daarvoor?”
“Natuurlik is ek reg.”
“Mooi!” sê Bahir in sy diep stem. “Het geweet ek kan op jou staatmaak. Ek bel jou vyfuur met meer besonderhede. En, Wittes, sorg dat jy een van jou messe byderhand het.”
Wittes wil nog dankie sê, maar Bahir het klaar afgelui.
Hy druk die foon terug in sy sak, loer in by die vleiskamer en sê vir Kenneth om met die werk voort te gaan.
Hy weet nie wat hom besiel het om Bahir te wantrou nie. Net ’n genade hy het nie sy plan deurgevoer om die Arabs te dreig nie. Dit sou als bedonner het.
Hy maak ’n paar vinnige somme. Met twee groot betalings so kort opmekaar, kan hy nie net vir Poppie sonder worries saamvat Japan toe nie, maar vir hulle albei nuwe karre koop. En hy kan daai sonkamer laat aanbou waaroor sy so droom. Coenraad sal gou vergete wees.
Op pad terug na die vleiskamer, wonder hy watter mes hy vanaand gaan saamvat. Dalk tyd dat hy sy vriend Kajiwara se Sujihiki op die proef stel. Dit is meerdoelig – nie net ideaal vir snywerk nie, maar kan ook ’n doeltreffende steekmes wees.
* * *
Kloofstraat, Kaapstad
Sarah kan nie ontken dat sy senuweeagtig oor vanaand se ete-afspraak is nie. Aangesien sy vroeg klaargemaak het by die universiteit, het sy darem tyd om haar ook geestelik voor te berei.
Sedert Carl het sy nog nie weer met ’n ander man uitgegaan nie, en voor hom was sy vir vier jaar in ’n verhouding met Dewald. Sy ken glad nie meer die dating game nie.
Sy kan eintlik nog nie glo dat sy ingestem het nie. Maar haar vriendin wat saam deur Europa gereis het, karring al van toe af aan haar om “wyer as Carl Bester vir mansvriende te soek”. Tydens die reis moes Sarah gereeld hoor: “Jy sal nooit gelukkig saam met hom wees nie.” Toe het sy egter nog geglo daar is ’n geringe kans dat dinge tussen haar en Carl sal uitwerk.
Gisteroggend het haar vriendin se oproep haar onverhoeds betrap. “Ek het gróót nuus vir jou, Sarah. Altus Bredenham sê hy het lankal ’n ogie op jou. Hy’t my gevra of ek dink jy sal saam met hom op ’n ete-date gaan.”
Sy was dadelik vies. “En jy het natuurlik gesê ek sal spring om te gaan.”
“Nee, ek het gesê hy kan gerus probeer, maar ek kan niks waarborg nie.”
Haar vriendin skimp lankal dat Altus die ideale ou vir haar is. Meer nog: “Beslis een van die hubaarste hunks in die Kaap. En as ’n entrepreneur van faam, ken hy op vyf-en-dertig nie die einde van sy skatte nie. Boonop het hy onlangs ’n helse liefdesteleurstelling gehad. Dink net hoe lekker kan julle twee gekneusde siele gesels oor julle ekse!”
Sarah het hom al vlugtig by sosiale geleenthede ontmoet. Sy moet erken dat Altus nie onaansienlik is nie. Toe hy dus gistermiddag bel, het sy ja gesê.
En dit het nogal goed gevoel. So asof sy die Carl-kettings afgegooi het.

Riaad, Saoedi-Arabië
Kamal bel Hafsa dadelik toe hy terug op kantoor kom. Sy moet vir die oproep gewag het, want sy antwoord ná ’n enkele lui.
“Was julle suksesvol?” wil hy weet.
“Gedeeltelik, maar ons het nou ’n nuwe krisis.”
Toe sy hom klaar ingelig het oor die oggend se gebeure, swets hy. “Julle sal Bester dan donners vinnig in die hande moet kry, Hafsa. Mercurius kan enige tyd besluit om weer by Safudien se woonstel aan te doen. Dit sal hulle laat besef hulle sit nou met die enigste oorblywende bewysstuk. Niks keer hulle dan om die geheuestafie dadelik aan die media vry te stel nie.”
“Die feit dat daar vanoggend kos by Safudien afgelewer is, dui daarop dat hulle hom eers op 4 Februarie weer sal kontak. In daardie opsig is ons veilig,” sê sy. “Maar ons het ’n plan om Bester te kry.”
Kamal luister aandagtig. Dit klink werkbaar.
“Die groot vraag is of Bester daarvoor sal val,” sê hy.
“Dis ’n berekende kans wat ons moet waag.”
“En as dit nie realiseer nie?”
“Dan sal ons hom in sy woonstel moet oorval. Maar dit gaan moeilik wees, hoewel Bahir my verseker sy huurmoordenaar het al meer uitdagende opdragte uitgevoer.”
Kamal snork. “Solank die donner net nie voor die voet kele afsny nie. Dít kan hy eers doen wanneer ons die ander geheuestafie het.”
“Moenie bekommerd wees nie. Bahir sal hom dié keer self hanteer.”
Kamal kug. Hy sal die nuus nou op so ’n wyse moet oordra dat sy nie snuf in die neus kry nie.
“Dan het ek darem ook goeie nuus vir jou, Hafsa. Ek het hulp vir julle gereël.”
“Hulp? Is Faroek in Suid-Afrika?”
“Nee, nie Faroek nie, maar ’n man wat al sy merk in die Saoediese Spesiale Magte gemaak het – ’n hoogs opgeleide en onverskrokke kêrel wat al sy lewe lank die koninkryk se belange op die hart dra. Sy naam is Kadi Hoessein. Ons analiste het vasgestel dat hy tans met vakansie in Kaapstad is, en jy sal my nie glo nie, maar heel toevallig in dieselfde hotel tuisgaan as waar jy nou is,” jok hy gladweg. “Ek het reeds met hom gepraat. Hy is gretig om jou by te staan. Maar hy is ook ’n man met geweldig baie kontakte, wat nou vir ons voordelig kan wees.”
“Voordelig in watter opsig?” Kamal kan hoor sy is skepties.
“Indien die operasie vanaand suksesvol afloop, sal hy sorg dat jy dadelik kan terugvlieg Riaad toe sonder om by die lughawe deur doeane te moet gaan. Dit sal jou veiligheid waarborg, want loop daar iets skeef, dan kan die plaaslike owerhede op die uitkyk wees vir jou.”
“Dit is goeie nuus! Ek was nogal bekommerd daaroor.”
“En, Hafsa, gebruik hom ook vanaand. ’n Ervare hand kan net goed wees.”
“Reg so.”
Hy gee vir haar Hoessein se selfoonnommer. “Kontak hom sommer nou. Hy wag vir jou oproep.”
Toe Kamal aflui, vra hy sy sekretaris om Taleb te ontbied.
Dié kom met die kenmerkende kommerlyne op sy voorkop by die kantoor ingestorm. “En hoe het MBS toe gereageer?”
Kamal beduie hy moet sit.
“Hy was eers woedend omdat Abidin sonder sy medewete amper ons hele operasie in Suid-Afrika bedonner het. Vir hom geskree dat hy die paleis nie lewend sal verlaat nie.”
“Ek het so iets vermoed. Wat sê Abidin toe?”
“Daai bliksem is so glibberig soos ’n nat koekie seep. Hy het ons probeer oortuig dat sy man in Suid-Afrika Hafsa eers sou ontvoer nadat hy seker gemaak het ons operasie is suksesvol afgehandel. Wat natuurlik louter kak is.”
“En MBS het vir sy storietjie geval?”
Kamal haal sy skouers op. “Waarskynlik nie regtig nie, maar MBS moet besef dat hy nie een van sy invloedrykste ondersteuners kan verloor nie. Abidin het al groot geld bewillig om afvallige prinse om te koop om MBS as troonopvolger te steun.”
Hy vertel Taleb waarop hulle toe met Abidin ooreengekom het. “Ek het ook met Hoessein oor die foon gesels. Hy besef hy moet saamspeel.”
“Weet MBS van die geheuestafie wat Mercurius het?”
“Nee, ek het dit verswyg. Beter dat hy nie daarvan hoor nie. Ek het net gesê dat Hafsa nog alle spore wat na ons toe kan lei, moet toevee.”
“En weet Hafsa van die troue wat op haar wag?”
“Fok, natuurlik nie! Ek voel soos ’n hond dat ek haar nie daarvan kan vertel nie. Maar dit sal haar heeltemal laat ontspoor. Dis nodig dat sy gefokus bly op haar taak.”
Kamal sug.
“Ons sal maar moet aanvaar dat ons haar as agent verloor het. MBS het sy goedkeuring vir die troue gegee.”
* * *
Parow, Kaapstad
Twintig oor vier bel Poppie hom.
“Ek hoop jy kom vandag vroeg huis toe, Wittes,” sê sy in ’n stem wat hy nie kan peil nie.
“Ek sal, maar ek het vanaand ’n ding aan. Ek sal nie lank kan bly nie.”
“Dalk moet jy daardie ding eerder cancel.”
“Hoekom?”
“Ons moet praat. Ek wil jou darem ’n fair kans gee om jou dinge agtermekaar te kry.”
“Watse dinge?”
“Ek het besluit ek gaan die cops bel. Ons kan nie oor Coenraad wil stilbly nie, Wittes.”
Sy is nou heeltemal fokken mal, flits dit deur sy brein. Hy moet diep asemhaal om kalm te klink. “Ek is op pad. Sien jou oor ’n kwartier.”
Wittes druk die foon in sy sak, gryp sy baadjie en sy messetas. Met die uithardloop skreeu hy vir ’n verbaasde Kenneth dat hy ’n krisis by die huis het.
* * *
Mercurius-kantoor, Kaapstad
Carl kan nie wag dat die horlosie vanmiddag vyfuur moet slaan nie. Dit was ’n uitputtende dag wat al bleddie vroeg vanoggend begin het toe hy by Groenewald se huis was.
By die kantoor kon hy nie langer uitstel om die maandeinde-vorderingsverslae vir die CIA af te handel nie, wat al veronderstel is om die 25ste in te wees. Hy het breedvoerig verslag gedoen oor die gevaar dat Boko Haram sy terroristedade suidwaarts kan uitbrei, asook oor die Mosambiekse dwelmkartel wat steeds in die Limpopo-provinsie bedrywig is en die Chinese afvaardiging wat geheime gesprekke met sekere groepe in die land voer. Volgens Calvyn se navorsing en Antelme se terugvoer lyk al dié sake onder beheer, met die plaaslike owerhede wat ’n oog daaroor hou en die SAPD wat op die punt is om die dwelmkartel vas te trek.
Carl moes verskoning maak omdat hulle nog nie aan die CIA se versoek voldoen het om ’n volledige profielverslag oor die Staatsveiligheidsagentskap se waarnemende hoof op te stel nie. Ons gee aandag daaraan sodra die Safudien-saak afgehandel is, het hy geskryf.
Hy kyk op van sy rekenaarskerm toe Calvyn by die kantoor inkom.
“Pas klaar met my navorsing oor mesmoorde met politieke motiewe. Niks opgespoor in die jare tussen die Thompson- en Mvaba-moorde nie.”
“Thanks, Calvyn, dit was ’n helse groot job. Ons moet dan aanvaar dat die Saoedi’s nie so gereeld toeslaan soos ons gedink het nie. Maar van die Mvaba-moord gepraat, het jy weer iets gehoor van die bewerings dat April deur die polisie geframe word?”
Calvyn skud sy kop. “Nie ’n woord nie. Antelme sal ons seker laat weet as daar iets is. Ek sien buitendien in die koerant dat die hofsaak met ’n hele maand uitgestel is.”
Carl klap sy rekenaarskerm toe en wys na sy horlosie. “Tjailatyd. Ek kan nie wag om by die woonstel te kom nie. Gaan vanaand donners vroeg die bed slaan.”
Met die uitstap lag Calvyn. “Hoop dan vir jou onthalwe Mandy kom verras jou nie met ’n besoek nie. Sy klink nogal na die avontuurlustige soort.”
“Ek sal nie eens vir haar my veiligheidshek oopmaak nie,” roep Carl agter hom aan.
* * *
Ottery, Kaapstad
Hafsa beskou haar troepe vir vanaand se deurslaggewende operasie.
Links van haar staan Wittes Groenewald met sy lang, lenige lyf, fris voorarms en glimmende, haarlose kop. Hulle moes wag, want die bliksem het laat hier aangekom. Noudat sy hom sonder sy balaklawa sien, gee hy haar koue rillings. Sy twee varkogies is swart en yskoud onder die spierwit wimpers en wenkbroue en hy voel kort-kort aan sy mes se skede onder sy baadjie.
Langs Wittes staan Kadi Hoessein, saam met wie sy hierheen gery het. Daar is iets glibberigs en agterbaks aan die kort, bonkige man. Hy is oorvriendelik, maar vermy haar blik wanneer sy met hom praat. Sy sluk swaar daaraan dat iemand hom so goedsmoeds sal beskikbaar stel vir ’n gevaarlike sending, en dit terwyl hy met vakansie is. En hoe kry hy dit reg om die land so maklik op ’n onwettige manier te verlaat?
Bahir, met ’n balaklawa op die kop, onderbreek haar gedagtes toe hy begin praat. Vandat Groenewald by hulle aangesluit het, praat hy skielik in ’n diep stem – dis vir haar duidelik dat hy nie sy identiteit aan Groenewald wil openbaar nie. “Ek het by ’n polisievriend die nodige goed gekry om vanaand se toneel geloofwaardig te laat lyk. My voorstel is ons kry die terrein nou eers gereed.” Hy beduie na Hoessein. “Ons sal jou kar gebruik as die een wat hier voor die gebou geparkeer staan.”
Hafsa knik. “Kom ons kry dan als gereed. Daarna sal ons koppe bymekaar moet sit oor hoe ons hom gaan oorrompel. Hy is nie iemand wat jy sonder handskoene kan pak nie.” Sy vestig haar blik op Groenewald. “En onthou, die doel is om hom eers lewend te hou aangesien hy ondervra moet word. As hy teenstand bied, mag hy onder geen omstandighede doodgemaak word of só beseer word dat hy nie ondervra kan word nie.”
Groenewald staar woordeloos na haar met sy varkogies.
Sy kyk na Bahir. “Is jy reg om later te bel?”
Hy knik. “Ek weet hoe om dit geloofwaardig te hou. En ek het klaar my huiswerk gedoen na aanleiding van die inligting wat jy my gegee het. Ek het selfs ’n naam geïdentifiseer wat hom behoort te oortuig.”
Terwyl die mans die terrein voorberei, pak die onsekerheid Hafsa van voor af. Sê nou Bester praat nie? Hy het reeds gewys hy is ’n taai vent.
Sy byt op haar tande. Hy móét net. Al moet sy Groenewald opdrag gee om sy vingers een vir een af te sny, sál sy hom vanaand aan die praat kry. Hierdie nagmerrie moet nou endkry. Sy kan nie wag om weer in Riaad te kom en met haar nuwe lewe te begin nie.

Tamboerskloof, Kaapstad
Carl het gestort, ’n sweetpak aangetrek en kombuis toe gekom. Hy krap gebukkend in sy koskas terwyl hy met sy een oor na die seweuur-nuus op die TV in die sitkamer luister.
Sy selfoon lui waar dit op die kombuistafel lê. Hy kom orent en kyk. Onbekende nommer.
Hy antwoord.
“Meneer Bester,” kom ’n diep stem aan die ander kant, “dis adjudant Meiring van die Spesiale Spookeenheid wat praat. Jammer om jou dié tyd van die aand te steur.”
Carl frons. “Waarmee kan ek help?”
“Wel, ek hoop jy kan ons help. Ek en my kollegas is hier op ’n moordtoneel by ’n verlate fabriek in Ottery. Ons wil weet of jy bereid sal wees om hierheen te kom. Dit kan help om dinge vir ons op te klaar.”
“Wat … wat bedoel jy met opklaar?”
“Meneer Bester, jou baadjie is hier op die toneel langs die vermoorde man aangetref.”
“Hoe weet julle dis my baadjie?”
“Jou besigheidskaartjie was in een van die binnesakke. En daar was ’n strokie van ’n droogskoonmaker in een van die ander sakke. Jou besonderhede is daarop.”
Carl is onthuts. “Moet ek regtig nóú soontoe kom? Dit kan seker darem wag tot môre? Ek is bereid om dan ’n verklaring by julle af te lê.”
“Wel, ons hoofondersoekbeampte sê hy ken jou en hy het vertroue dat jy as oudpolisieman moontlik vir ons klarigheid oor die situasie hier sal kan gee. Trouens, hy sê hy sal dit hoog op prys stel as jy dadelik kom.”
“Wie is die hoofondersoekbeampte?”
“Kaptein Kassie Kasselman. Hy het blykbaar verlede jaar saam met jou –”
“Ja, ek ken hom,” onderbreek hy Meiring. “Kan ek met kaptein Kasselman praat?”
“Hy is besig op sy foon met ons bevelvoerder. Hulle gesprek kan nog ’n hele tydjie duur. Dit sal ons regtig help as jy nou kan kom.”
“Reg, ek kom. Verduidelik net vir my die pad soontoe,” hou hy hom dom.
Terwyl die man verduidelik, hardloop Carl se gedagtes in allerhande rigtings. Dis die Saoedi’s wat sy baadjie daar moet geplant het, wat hy in die Waterfront-hotel in die verleidster se kamer uitgetrek het. Om wat te bereik? Dit slaan hom dronk. Wou hulle hom ’n verdagte maak sodat die polisie op hom kan toeslaan, om sy aandag só te verdeel?
Hy sug toe hy aflui. Sy voorneme om vroeg in die bed te kom het pas gesneuwel.
Dis wel ’n genade dat Kasselman die hoofondersoekbeampte is. Hy sal vir hom die situasie kan verduidelik sonder dat die storie in die media uitbasuin word. Kassie het juis verlede jaar ’n belangrike aandeel daarin gehad dat die mal Duitser se storie nie by die media uitgekom het nie. Carl moes toe ’n wit leuen vertel dat hy namens die CIA ’n menseregtesaak ondersoek wat ernstig kan boemerang as dit publisiteit kry. Dit het Kassie laat instem. Nou sal hy weer so iets moet fabriseer, iets geloofwaardig wat hy op pad soontoe sal uitdink. Gelukkig het hy die pistool skoongevee waarmee hy die Saoedi geskiet het. En sy blikwapen lê iewers in die veld.
Hy besluit om net so in sy sweetpak te gaan, en gryp die karsleutels op die tafeltjie in die voorportaal.
* * *
Rondebosch, Kaapstad
Toe hulle die spoggerige restaurant binnegaan – glo een van die voorste eetplekke in Suid-Afrika – kry Sarah opnuut ’n beklemming. Sy het ’n helse fout gemaak om saam met die vent te kom. Dit gaan ’n bitter lang aand wees.
Dit het haar net tien minute in Altus Bredenham se rooi Ferrari geneem om te besef dat hy nie haar ridder op ’n wit perd is nie. Sy buitensporige blink baadjie en die goue hangertjie om sy nek het haar reeds afgesit toe sy die woonsteldeur oopmaak. Dalk is sy in daardie opsig te konserwatief, het sy egter toe nog gedink. Sy moet die man nie op sy kleredrag en aanhangsels takseer nie.
Maar toe hulle in die kar klim, het hy met die ryding begin spog. Sy moes luister na hoe dié vuurwa, ’n seven-speed automated manual met ’n V8-enjin, sewe soorte dinges uit enige ander sportkar sal ry. En toe het ’n breedvoerige lesing gevolg oor al die ander incredible features. Sy kon nie ’n woord inkry nie.
Hulle word na ’n hoektafeltjie gelei.
Toe hulle gaan sit, sê Altus: “’n Mens betaal wel deur jou nek by dié plek, maar dis elke sent werd, hoor. Trust ou Altus maar on this one.” Hy wink ’n kelner nader. “Nie nodig vir ’n wynspyskaart nie. Bring net vir ons ’n bottel van jou beste uitvoerwyn. Uiteraard ’n rooie, nè?” sê hy sonder om by Sarah te hoor wat sy verkies.
* * *
Ottery, Kaapstad
Hy bekyk die toneel met sy hande in sy sye. As Bester nie hiervoor val nie, sal niks hom oortuig nie. Hy gaan met oop oë in hulle strik trap.
Hy kan nou nog nie glo dat hulle foongesprek so glad verloop het nie. Dit het donnerse vinnige dinkwerk gekos toe Bester versoek om met Kasselman te praat, maar hy het dit suksesvol afgepull. Hy is nou bly hy het sulke deeglike navorsing gedoen nadat Hafsa hom voorsien het van wat die Saoedi’s se analiste alles omtrent Bester weet. Hy weet die noem van Kasselman se naam het die deurslag gegee.
Hy hoop van harte Hafsa noem al hierdie dinge teenoor Kamal. Dit sal die agentskapshoof laat besef dat hy die soort waarde toegevoeg het waarsonder Hafsa nooit haar opdrag suksesvol sou kon uitvoer nie. En dit duidelik maak dat hy nooit gering geskat mag word nie.
Hafsa het hom wel skeef aangekyk toe hy tydens hulle vinnige beplanningsessie noem dat hy nie deel van vanaand se gebeure sal wees nie. Hy het haar eenkant geroep sodat Wittes nie kan hoor nie.
“Ek kan nie hier met ’n balaklawa rondstaan wanneer Bester instap nie. Hy gaan dadelik besef daar’s fout.”
“Hoekom haal jy nie die bleddie ding af nie?” het sy gevra.
“Ek wil nie hê Wittes moet weet hoe ek lyk nie.”
“Hoekom nie? Julle werk al hoeveel jare saam.”
“Dan gaan ek my houvas op hom verloor. Ek wil die skim in sy lewe bly. Hy is ’n gevaarlike kalant en ek vertrou hom net so ver as wat ek hom kan sien. As hy weet wie ek is, kan dit my posisie in gevaar stel.”
Sy het nie oortuig gelyk nie. “Ons het alle hande hier nodig.”
“Wittes is mans genoeg vir Bester. En jou fris Hoessein-kollega is mos ook nog daar as iets dalk skeefloop.”
Sy’t nors geknik.
“Ek sal ná die tyd ons spore hier doodvee. En as jy gekry het wat jy van Bester wil hê, sal ek sy en Safudien se lyke in die veld begrawe,” het hy bygevoeg om weer sy waarde tydens die operasie te onderstreep.
Hy stap na die vertrek en loer by die deur in. Hy is tevrede dat Bester niks behoort te vermoed wanneer hy hier instap nie. Die drie sandsakke wat hy met die seil toegegooi het, lyk nes ’n liggaam wat daar lê.
Hy kyk op sy horlosie. “Reg, mense, neem julle posisies in. Bester behoort oor ’n kwartier hier te wees.”
* * *
Tuine, Kaapstad
Paniek wil Anwar kort-kort oorweldig. Sy liggaam is snaarstyf gespan en hy voel duiselig.
Hy probeer sy bene roer om die bloedsomloop te verbeter, maar dit help nie. Die toue span net stywer om sy enkels.
Die stilte in die woonstel maak hom nog meer gespanne. Dit is asof hy sy dood geluidloos lê en afwag. As die Saoedi’s Bester in die hande gekry het en hulle vind uit hy het nie ’n geheuestafie nie, sal hulle dadelik terugkom.

Ottery, Kaapstad
In die skemer het die nywerheidspark ’n grimmige voorkoms. Die wolke het al vroegmiddag begin saampak en gee die omgewing ’n onnatuurlike donkergrys skynsel. Die takke van ’n paar groot bome beur en buig onder die aanslae van ’n sterk wind. Met die straatligte af lyk die reusestore na spookgeboue. In die breë hoofstraat besaai met slaggate fladder papiere oral rond.
Toe Carl uit die hoofstraat afdraai op die stukkie grondpad na die fabriek, sien hy daar brand ligte. Soos hy nader ry, merk hy die kar met die blou lig op die dak wat voor die gebou geparkeer staan. Die ingang na die plek waar die Saoedi’s hom aangehou het, is afgesper met geel polisielint en ’n staanlamp verlig die terrein buite.
Hy is effe bekommerd, want hy weet nog nie wat hy vir Kasselman gaan sê nie. Hy sal maar eers hoor wat dié aanvoer. Gaan bliksems moeilik wees om ’n verklaring te gee vir sy baadjie op die toneel sonder om openlik te lieg.
Hy hou agter die ongemerkte polisiekar stil, verbaas dat dit ’n nuwe Audi A4 is. Die polisie het beslis opgradeer na beter rygoed sedert sy dae daar. Of dalk is dit net ’n elite-groep soos die Spesiale Spookeenheid wat die voorreg van nuwe modelle het?
Carl klim uit en maak die deur toe. Hy sluit sy kar met die afstandbeheerder en druk sy karsleutels in die sweetpak se gatsak.
Die silhoeët van ’n lang man verskyn in die ingang. Hy kom aangestap.
“Bly jy kon kom, meneer Bester,” sê hy, sy hand uitgestrek.
Dan verlig die staanlamp sy gesig.
Carl is vir ’n oomblik oorbluf. Groenewald! Dis ’n fokken lokval!
Hy neem egter die uitgestrekte hand.
“Adjudant Meiring,” sê Groenewald.
Carl pluk hom nader, lig sy knie en stamp hom so hard as wat hy kan tussen die bene. ’n Kreet ontsnap uit die verbaasde man se mond.
Carl ruk sy hand los en stamp hom eenkant toe. Met ’n gepynigde uitdrukking hou Groenewald sy knaters gebukkend vas. Hy prewel iets onhoorbaars.
Carl hardloop na sy kar, maar sukkel om die sleutels uit sy gatsak te kry.
Dan hoor hy ’n ritseling en sien uit die hoek van sy oog ’n beweging. ’n Kort, bonkige man pyl met ’n vaart op hom af.
Carl maak of hy gereed staan om die aanslag af te weer, maar ontduik die man op die laaste oomblik, steek sy been uit en pootjie hom. Die vent ploeg met ’n slag neer.
Hy besef daar is nie tyd om sy sleutels uit te kry en in sy kar te kom nie, want Groenewald is op pad na hom toe en die man is amper weer orent.
Carl hardloop. Hy kies koers in die grondpad se rigting, sy hoop daarop gevestig om die ander geboue te bereik, waar hy dalk ’n kans het om weg te kruip.
Hy sigsag oor die pad. Hulle gaan dit ten minste moeilik vind om in die skemerte te korrel as hulle van plan is om op hom te skiet.
Al wat hy hoor, is hoe sy agtervolgers oor die klipperige grondpad hardloop.
Hy span elke sening en spier in sy liggaam in.
Dertig meter van die naaste gebou af hoor hy hoe ’n motor agter hom se enjin aangeskakel word.
Met groot inspanning versnel hy sy pas. Hy kyk vlugtig om. Hy het die afstand tussen hom en sy twee agtervolgers aansienlik gerek, maar die Audi kom nou in die grondpad aan.
Sy bene pomp reëlmatig, sy oë soekend na ’n geskikte skuilplek. Die naaste gebou sal nou moet doen.
Toe sy voete die teerpad slaan, swenk hy gebukkend skerp na regs in die gebou se rigting. Dit lyk soos een van die talle store in die omgewing.
Hy glo hy verdwyn net betyds om die hoek dat die karligte hom nie uitwys nie.
Die terrein hier agter is oneweredig. Hy hardloop strompelend na wat vir hom lyk soos ’n inham in die gebou.
Hy hoor die kar in die pad tot stilstand kom, deure wat oopgaan en toeklap en luide stemme. Hulle moes hom tog hier agter sien inhardloop het.
“Vat julle daai kant, ek sal hierdie kant omgaan!” skree ’n man op Engels. Carl hoor ’n vrouestem ook, maar kan nie uitmaak wat sy sê nie.
Sy asem jaag toe hy by die inham kom. Dit moet die agterste uitgang wees.
As hy in die gebou kan kom, staan hy dalk ’n kans. Daar is ’n groot venster langs die dubbeldeur, maar dit het diefwering. Hy swets. Nie ’n opsie nie.
Hy verstyf toe hy voete in die verte hoor.
Hy sal nóú iets moet kry om hom mee te verdedig. Hy skreef sy oë om beter te kan sien. In een hoek van die inham lê ’n hoop rommel. Hy haas hom soontoe, krap naarstig daarin rond. Hy vat ’n staalpyp vas. Dis dik en pas goed in sy palm. Die pyp is ongeveer ’n halfmeter lank en redelik swaar.
Die voetstappe kom nader.
Sy maag trek op ’n knop.
Hy druk sy rug styf teen die inham se muur, hou die pyp gereed in albei hande.
Met ingehoue asem luister hy na die naderende voetstappe. Hy hoor die persoon se swaar asemhaling.
’n Silhoeët beweeg langs hom verby. Hy eien die lang gestalte as Groenewald.
Carl spring vanuit sy skuilplek. Hy swaai die pyp met al sy krag en tref die man met ’n dowwe slag skrams teen die kant van sy kop.
Groenewald uiter ’n kreet, wieg heen en weer, sy hand wat onder sy baadjie inbeweeg, maar hy vat-vat mis.
Carl lig die staalpyp en swaai weer na sy kop, maar Groenewald se reflekse is nou vinniger en hy buk onder die hou in. Toe sy hand onder die baadjie uitkom, kan Carl in die swak lig die lem van ’n mes uitmaak.
Hy spring agtertoe om afstand tussen hulle te kry.
Groenewald kom gebukkend nader, grommend soos ’n roofdier, die mes voor hom uitgehou.
Carl hou die staalpyp gereed, maar het die groot man se spoed onderskat. Hy is soos blits op hom, stamp die pyp weg en steek.
Carl spring uit die pad, met die mes wat sy skouer rakelings mis.
Hy swaai blindelings die pyp na Groenewald se onderlyf en tref hom op die knie. Dit laat die reus sy balans verloor. Hy steier vorentoe en die mes skiet uit sy hand.
Carl beweeg skuins agter hom in.
Groenewald kruip verbete op sy knieë om die mes by te kom. Dit gee Carl kans om weer te slaan, dié keer met alles wat hy het. Hy tref hom agter die kop, een helse kraakgeluid.
Groenewald ploeg vooroor, met sy gesig wat die grond hard tref. Hy bly so lê, sy arms voor hom uitgestrek.
Carl hoor mense aankom.
“Wittes!” roep ’n vrouestem.
Hy hardloop terug na die hoop rommel en tel ’n paar kleiner skrootstukke op. Hy slinger dit diep tussen ’n klomp droë bosse ’n entjie weg in. Dit maak ’n lawaai.
Die aankomelinge steek vas. “Wittes, is dit jy?” roep die vrou.
Hy verspeel nie ’n sekonde nie. Hy beweeg so geruisloos moontlik terug op sy spore. Teen die tyd dat sy agtervolgers agterkom daar is niemand tussen die bosse nie, behoort hy weer in die pad te wees.
Hy loer versigtig om die hoek, die Audi in sy sig, ligte nog aan. Hy sluip gebukkend nader, sien niemand in die kar nie.
Hulle het die Audi, nou sonder die blou lig op die dak, net so gelos, besef hy toe hy vyf meter daarvandaan is. Die vrou en die bonkige man moes om die ander hoek na hom gaan soek het.
Hy maak die deur oop en sien die sleutel is in die slot. Hy klim haastig in, trek die deur toe en skakel die enjin aan. Die wiele tol en fluit op die teer toe hy die pedaal diep intrap.
* * *
Rondebosch, Kaapstad
Sarah kan haarself skop dat sy ingestem het om saam met hierdie poephol te kom eet.
Sy praatjies bly oppervlakkig en verveel haar tot die dood toe. Haar een of twee pogings om die gesprek in ’n meer sinvolle rigting te stuur, het klaaglik misluk. Toe Bredenham na die Amerikaanse president as “George Trump” verwys, het sy finaal besef sy belangstellingsveld strek nie verder as sy onmiddellike leefwêreld nie. As hy nie oor rugby praat nie – waarvan sy bitter min weet – vertel hy haar van sy vakansiehuis op Clifton of die drie nuwe “shops” wat hy in die noordelike voorstede oopgemaak het.
Soos die aand vorder, weet Sarah nou presies waarom sy nooit weer op énige blind date sal gaan nie. Sy sal al die mans met Carl Bester vergelyk.
Dit laat haar diep nadink terwyl Bredenham se stem vervaag tot blote agtergrondgeluide.
Dit voel vir Sarah of die akute pyn wat sy in haar hart gedra het oor Carl se ontrouheid, van haar wegdrywe. En ’n helder lig vir haar ’n nuwe rigting aandui.

Riaad, Saoedi-Arabië
Kamal pik sy selfoon van sy studeerkamer se lessenaar op toe dit lui.
Dankie tog dis Hafsa. Die spanning het hom al opgevreet.
Sy groet nie, val net weg. “Oom Ka- … generaal, ons sending was ’n aborsie! Alles het verkeerd geloop en –”
“Wag, Hafsa,” onderbreek hy haar streng. “Jy klink histeries. Haal diep asem en vertel my kalm wat gebeur het, soos dit ’n agent betaam.”
“Jammer … maar … ek is ontsteld.”
“Reg, ek aanvaar dit. Het Bester nie by die fabriek opgedaag nie?”
“Nee, hy het, maar hy moes dadelik onraad gemerk het toe Groenewald uitstap om hom te ontmoet. Bahir kan dit nie verklaar nie, want Bester kon op geen manier geweet het Groenewald is nie ’n polisieman nie. Maar die feit is, hy het weggekom voor Groenewald hom kon oorrompel.”
“Het hy in sy kar weggekom?”
“Nee, hy het weggehardloop, toe agter een van die geboue in die nywerheidspark ingeglip. Groenewald het om die een kant na hom gaan soek, en ek en Kadi om die ander. Ons … ons het Groenewald toe daar met ’n bebloede kop aangetref. Hy is dood. Bester moes hom bitter hard met iets geslaan het.”
Sy sluk hard, hoor Kamal. “En toe … wel, toe het hy weggekom.”
“Hoe kon hy net verdwyn het?!”
Sy huiwer ’n oomblik. “Toe hy by die fabriek weggehardloop het, het ek agter hom aan gery met Kadi se kar en in die straat voor die gebou geparkeer. Dit … dit was domonnosel van my om die sleutel in die aansitter te los. Hy het met Kadi se kar weggekom.”
Kamal swets binnensmonds. “Kon julle hom nie agternasit nie?”
“Nee, Bahir was in sy kar, wat agter die fabriek geparkeer was. Hy het nie geweet wat aan die gebeur is nie.”
“Julle sal Bester by sy fokken woonstel moet gaan uithaal, Hafsa!”
“Ek, Kadi en Bahir is dadelik in Bahir se kar soontoe. Daar was geen teken van Kadi se kar nie. Die woonstelblok is klein en het ’n oop parkeergarage waarin al die karre van die straat af sigbaar is.”
“Shit!”
“En die ergste is dat Kadi se paspoort en die Avis-vorm wat hy ingevul het, in sy kar se paneelkissie lê. Bester weet nou hy is ’n Saoediese burger. Kadi is in ’n toestand daaroor en dring daarop aan om vanaand met die helikopter lughawe toe te gaan, sodat hy kan wegkom voor die polisie na hom begin soek. En … Bahir sê hy sal met dié dat Groenewald dood is, ook nie meer kan help nie. Sy werk gaan ook nie toelaat dat hy langer afvat nie.”
Kamal word nog kouer toe die volle impak van wat Hafsa hom vertel by hom insink. Hulle gaan nie die geheuestafie by Bester kry nie. Boonop het Hafsa nou duidelik gewys sy is nie opgewasse om Bester alleen aan te vat nie. En fokken Bahir sit nie sy hande aan vuilwerk nie.
Kamal kan homself nou vervloek dat hy ’n junior agentjie saam met Mansoor gestuur het.
“Dan het ons geen ander keuse nie. Julle moet die sending aborteer en dadelik Riaad toe kom. Ek gee nie veel vir Kadi om nie, maar ons kan nie bekostig dat die polisie jou daar in boeie slaan nie. Dit sal die agentskap verder knou en ’n nog groter mediaherrie veroorsaak.”
“Wat van Safudien?” vra Hafsa.
“Vergeet van hom. Bester het die oorblywende geheuestafie, en ná hierdie gebeure kan ek jou verseker daardie video gaan môre wêreldnuus wees. Ons moet aanvaar dat ons niks verder daaraan kan doen nie.”
“Oom Kamal, ek –”
“Ek het klaar gepraat, Hafsa. Sorg dat jy vanaand op pad terug Riaad toe is. Ek het nou veel belangriker en dringender dinge om aan aandag te skenk.”
Hy lui af voor sy nog iets kan sê. Dalk maar ’n genade dat hulle haar dienste by die agentskap verloor. Sy sal ’n veel beter vrou vir Abidin uitmaak.
Met ’n bewende hand maak Kamal sy selfoon se kontaklys oop om Taleb te bel. Daar wag ’n lang nag op hulle, want nou moet hulle vir oorlewing veg.
* * *
Mercurius-kantoor, Kaapstad
Carl is dankbaar dat sy kantoorsleutel aan sy kar se sleutelhouer is, anders was hy gestrand sonder ’n foon. Sy selfoon lê in die Land Rover se paneelkissie.
Hy het Calvyn eers van die landlyn gebel en hom vertel wat gebeur het. “Wees maar op jou hoede. ’n Mens weet nooit of hierdie donners uitgevind het jy bly by jou swaer nie.” Hy het met Calvyn ooreengekom dat dié hom môreoggend by die kantoor sal kom oppik en hulle dan direk Ottery toe sal ry om te gaan kyk of sy Land Rover nog daar is.
Carl wik en weeg of hy die CIA moet bel. Hy twyfel of hulle geneë daarmee gaan wees dat hy nou die polisie betrek. Soos laas keer, gaan hulle wil hê hy moet tot Maandag wag, wanneer Safudien bereid gaan wees om te praat.
Buitendien is hy nie gretig om nou met die CIA te praat nie. Om te erken dat hy ’n tweede keer met oop oë in ’n lokval gestap het, sê nie veel van sy vermoëns nie. Hulle hoë dunk van hom kan soos mis voor die son verdwyn.
Hy kyk fronsend na die paspoort wat hy in die Audi se paneelkissie gekry het. Dit behoort aan Kadi Hoessein, ’n Saoediese burger. Hy is seker dat die bliksem ook vir die Saoedi’s se intelligensie-presidensie werk. Hulle het hom natuurlik teen ’n spoed ingevlieg nadat die Mansoor-kêrel uitgeskakel is. Die vrouestem wat hy by die fabriek gehoor het, moet die verleidster s’n wees.
Die Saoedi’s se situasie moet nou benard wees. Hulle Suid-Afrikaanse kontakman en spiertier is uitgeskakel. As daai hou Groenewald nie doodgemaak het nie, sit hy op die minste met ’n massiewe breinbesering. Die kraakgeluid van sy skedel het op iets ernstigs gedui. En Hoessein moet besef Carl het sy paspoort, wat hom benoude spronge gaan laat maak. Gaan hy Carl in ’n laaste, desperate poging manalleen in die hande probeer kry? In die wete dat die polisie dalk op sy spoor is? Carl twyfel.
Die moontlikheid is natuurlik nie uitgesluit dat die Saoedi’s nog versterkings kan invlieg nie. Daarom sal hy en Calvyn dit nie kan waag om hulle waaksaamheid voor Maandag te verslap nie.
Carl staan op agter sy lessenaar. Hy het besluit om hier te oornag. Sou dom wees om nou na sy woonstel te gaan. Die Saoedi’s kan nog ’n ryding hê en dalk sit hulle nou Mercurius se gebou en dophou. Dalk weet hulle selfs waar sy woonstel is en wag hom daar in.
Hy sug. Die gehawende rusbank in die voorportaal sal as ’n bed moet dien.
* * *
Waterfront, Kaapstad
Hafsa pak inderhaas haar klere in, gryp haar handsak en haar en Safudien se skootrekenaars. Sy het darem Mansoor se skootrekenaar in haar tas ingeforseer gekry. Sy haas haar na die hysbak. Die helikopter land binne minute op die dak. Kadi het gesê hy kry haar daar.
Sy bewe nog innerlik van ontsteltenis oor die mislukte sending. Sy wou nie op só ’n manier by die agentskap weggaan nie. Sy glimlag wrang. Miskien hoef sy nie eens te bedank nie. Hulle sal haar waarskynlik ná hierdie gemors in die pad steek.
Op die boonste verdieping klim sy uit en vat die stel trappe na die dak. Kadi is al daar. Hy staan met sy rug na haar toe, selfoon teen sy oor. Sy stem is luid.
“Dis fokken dringend. Ek moet nóú met Abidin praat. Gaan haal hom uit sy kamer. Sê vir hom ek het goeie nuus oor Hafsa. Dan sal hy dadelik kom.”
Hafsa verstyf. Abidin? Goeie nuus oor haar? Sy bly roerloos staan sodat hy nie kan weet sy is reeds hier op die dak nie.
Minder as ’n minuut later praat hy weer. “Abidin, ek en jou bruid is op pad Riaad toe. Gedink dis belangrik dat jy weet. Jy sal haar seker op die lughawe wil inwag.”
Hafsa se oë vernou. Bruid?
“Ja, als het goed uitgewerk. Ons vlieg in opdrag van generaal Ahmad terug.” Hy bly ’n rukkie stil, gee dan ’n laggie. “Natuurlik weet sy nog niks nie! Die voorreg om haar in te lig dat sy mevrou al-Maktoem word, behoort tog aan die bruidegom.”
Hafsa voel hoe die bloed haar gesig verlaat. Sy weet goed wie Abidin al-Maktoem is, een van die rykste oliesjeiks in Saoedi-Arabië. ’n Vet, drillerige vent met ’n string vroue. Hy woon nie te ver van hulle af nie en sy het hom ’n paar keer in sy slap limousine sien ry. Haar bleddie pa moes hierdie transaksie beklink het. Sy voel of sy wil naar word. Oor haar dooie liggaam!
Sy tel haar bagasie stilletjies op en retireer voetjie vir voetjie na die deur toe. Maar toe sy amper daar is, steek Kadi sy foon terug in sy sak en draai om.
“Bly om te sien jy’s hier,” sê hy en draf nader. “Laat ek jou bagasie vat en by my myne gaan neersit.”
Sy oorhandig dit onwillig. Dan hoor sy die helikopter se dreuning.
“Hier’s ons pilot!” roep Kadi uit.
Sy trek hom aan die mou, en moet skreeu om bo die gedreun hoorbaar te wees. “Pak solank my bagasie in! Ek het iets in die BMW vergeet. Ek móét dit gaan kry.”
“Wat is so fokken belangrik?”
“Mansoor se skootrekenaar,” lieg sy. “Daar is belangrike inligting op wat nie in die verkeerde hande mag beland nie.”
“Maak dan bleddie gou. Die helikopter mag net tien minute hier vertoef.”
Sy is binne sekondes by die deur uit en met die trappe af na die hysbak, nou dankbaar dat die BMW se sleutels in haar handsak is. Sy is gelukkig en ry die twaalf verdiepings af na die parkade sonder om een keer te stop.
By die BMW haal sy haar selfoon uit haar handsak, sukkel eers om in haar haas die agterste klap oop te kry. Toe sy dit uiteindelik oop het, haal sy die geheuekaart uit, breek dit in twee en slinger die foon teen die muur stukkend.
Sy klim in die BMW, skakel die enjin aan en trek weg.



60
Donderdag 31 Januarie
Ottery, Kaapstad
Carl is verlig om te sien sy voertuig staan nog voor die fabriek. Van gisteraand se sperlinte en staanlamp is daar geen teken nie.
Hy en Calvyn klim uit dié se motor en stap na die Land Rover. Die deure is nog gesluit en alles lyk in orde.
Dan beduie hy vir Calvyn en hulle stap na die gebou toe. Die deur van die vertrek waar Carl aangehou is, staan oop, en hulle gaan in.
Hy wys na die toegegooide lyk op die vloer. “Snaaks dat hulle hom hier gelos het.” Hulle stap nader. Net voor Carl die seil oplig, merk hy egter op dat die kenmerkende reuk van ’n ontbindende liggaam ontbreek.
“Sandsakke!” roep Calvyn uit.
“Hulle het sy lyk seker al lankal verwyder. Sou dom gewees het om dit hier te los.” Carl sien die vloer is gewas sodat daar geen teken van bloed meer is nie, en net so min is daar ’n teken van die pistool. Carl se baadjie lê eenkant en hy tel dit op.
Hulle besluit om om die gebou te stap.
’n Rooi Ford Fiesta is aan die agterkant geparkeer. Carl herken dit dadelik aan die ingeduikte buffer as Groenewald se kar. Met ’n sakdoek in sy hand voel hy aan die deurhandvatsels, maar dis gesluit. Hulle kan niks van belang deur die vensters sien nie.
“Hulle moes met die verleidster se BMW gery het. Dit was seker ook gisteraand hier buite sig geparkeer.”
Terug by die Land Rover, vra hy dat Calvyn sodra hy by die kantoor kom, Hoessein se Audi na die Avis-tak in die middestad moet vat. “Parkeer dit voor hulle gebou. Hulle sal dit wel die een of ander tyd daar kry. Dis darem stapafstand terug na ons kantoor toe. Ek wil net eers by my woonstel aangaan om te stort en hierdie onwelriekende sweetpak vir skoon klere verruil.”
Net voor hy in die Land Rover klim, aarsel hy. “Calvyn, ons moet nog een pit stop maak voor ons terugry.”
Hulle hou stil by die gebou waar Carl laas nag probeer wegkruip het. Hy en Calvyn stap om die gebou. By die inham is daar geen teken van Groenewald se liggaam nie.
“Hulle het hul spore goed doodgevee,” merk Carl op.
Op pad terug na hulle karre toe sê Calvyn: “Ek sal my kontakte by die lugrederye bel om te hoor of Kadi Hoessein ’n kaartjie bespreek het.”
“Jy gaan jou tyd mors. Sonder sy paspoort gaan dit vir hom onmoontlik wees. Hy sal op ’n ander manier oor die landsgrense moet probeer kom. Maar ons moet aanneem hy is nog in die Kaap. Wees dus te alle tye op jou hoede.”
Aan sy gesigsuitdrukking kan Carl sien dis ’n gedagte wat Calvyn ontstem.
* * *
Kaapse middestad
Hafsa kan nie anders as om elke nou en dan oor haar skouer te loer nie. Sy het nie ’n idee of Kadi toe met die helikopter weg is nie. Sy kan amper nie dink dat hy sou gebly het nie omdat hy so desperaat was om uit die land te kom, in die wete dat sy paspoort in die Audi was en die polisie op sy spoor kan wees. Maar dalk het hy oom Kamal of Abidin gebel toe sy nie terugkeer na die helikopter nie. Albei sou hom aangesê het om haar eers in die hande te kry.
Sy kan nie glo oom Kamal het haar nie van die troue vertel nie. Sy het meer van hom verwag. Hy is net soos die res van die gespuis. Haar laaste bietjie lojaliteit teenoor hom is nou daarmee heen, net soos met MBS. Sy skuld nie een van hulle meer iets nie. Van nou af gaan dit oor háár.
Gedurende die nag het sy in ’n donker, verlate straatjie in die BMW gesit en met haar gewete geworstel soos nooit tevore nie. Sy het haar besluit in die vroeë oggendure geneem. Net die gedagte daaraan om met die Amerikaners saam te werk, maak haar naar. Hoewel die VSA ’n sogenaamde bondgenoot van Saoedi-Arabië is, is sy haar hele lewe lank geprogrammeer om daardie land te verag. “Dit is die teenpool van alles waarvoor ons in die Midde-Ooste staan,” het haar pa altyd gesê. Ook op skool is Amerika voorgehou as ’n land van verderf. Tydens 9/11 het daar oor die hele Saoedi-Arabië vreugdevure gebrand, hoewel die aanval nooit in die openbaar goedgepraat is nie.
Hierdie besluit gaan lewensveranderend wees, weet sy. Maar sy het eenvoudig nie ’n ander keuse nie. Wat moet sy in elk geval doen sonder die steun van die presidensie?
Sy sal haar vaderland miskien nooit weer sien nie. Sy gaan haar ma en susters mis, maar dit is ’n opoffering wat sy bereid moet wees om te maak. Die moontlikheid bestaan altyd dat dinge vorentoe in Saoedi-Arabië só kan verander dat sy met hulle herenig word. Dis die flentertjie hoop waaraan sy sal moet vasklou.
Vir ’n laaste keer kyk sy oor haar skouer. Daar is geen teken van Kadi tussen al die voetgangers op die sypaadjie nie. By die gebou se ingang stap sy sonder aarseling in. Die naambord in die voorportaal wys op watter verdieping hulle kantoor is. Sy klim in die hysbak en druk die knoppie.
’n Kort rukkie later stap Hafsa uit in ’n lang gang. Haar bene is bewerig toe sy by die deur kom. Sy voel aan die handvatsel, maar dis gesluit. Sy druk die klokkie. Haar hart klop in haar keel.
Ná omtrent ’n minuut wat vir haar soos ’n ewigheid voel, maak ’n man die deur op ’n skrefie oop. “Kan ons help?”
“Ja, ek wil graag met Carl Bester praat.”
“Hy is nie nou hier nie, maar sal binnekort kom.”
“Ek sal wag. Kan … ek maar inkom?”
Die man huiwer. “Wie is jy, as ek mag vra?”
“My naam is Hafsa Farat, maar meneer Bester ken my as Aisha Khan.”
* * *
Riaad, Saoedi-Arabië 
Kamal en Taleb het deur die nag aan ’n strategie gewerk. Indien die video vandag aan die wêreldmedia vrygestel word, sal hulle beweer dat daar met die klank gepeuter is om MBS op ’n slinkse manier by die moord te betrek.
Aan die ooglopende betrokkenheid van die koningshuis se gewese mediabeampte, Saoed al-Qahtani, kan hulle niks doen nie. Gelukkig het MBS hom intussen gepos. En die hofsaak oor die Khashoggi-moord het hulle ’n skuiwergat gegee. Hulle sal beweer dat al-Qahtani een van dié vyf mans is wat ter dood veroordeel is. Niemand sal die teendeel kan bewys nie, want die veroordeeldes se name is nooit bekend gemaak nie.
Hy en Taleb het ook besluit om MBS nie nou al in te lig oor die stand van sake nie. Hulle sal onskuldig pleit as die video wêreldnuus word en beweer dat hulle nie van die derde geheuestafie bewus was nie. Of dit hom tevrede gaan stel, bly ’n ope vraag.
Al die agentskap se analiste is tans besig om elke moontlike nuuskanaal in die wêreld te monitor. As die nuus breek, sal hy en Taleb dadelik paleis toe moet gaan om hulle reaktiewe plan aan MBS voor te lê.
Kamal se gedagtes word onderbreek toe sy sekretaris by die deur inloer. “Kan generaal ’n oproep van Abidin neem? Hy wil dringend met u praat.”
“Ja, sit hom tog maar deur,” sê hy. Wat sou die lastige bliksem nou weer wil hê?
“Kamal, ons het gróót probleme!” val die oliesjeik met die deur in die huis. “Ek het pas ’n oproep van Kadi gekry. Hafsa is nie op die fokken vliegtuig saam met hom nie.”
“Wát?”
“Toe die helikopter land, moes sy iets in haar kar gaan haal wat sy vergeet het, maar Kadi sê sy het nooit teruggekeer nie.”
“Het hy haar nie gaan soek nie?”
“Hy sê die polisie moes haar onderskep het. Hy het haar ’n paar keer gebel, maar dit klink of haar foon buite werking is. Sy afleiding was dat hulle haar in die parkade vasgetrek het, maar dat sy kans gehad het om die foon betyds te vernietig.”
“Laat ek ondersoek instel. Ek bel jou later.”
Abidin begin iets sê, maar Kamal verbreek die verbinding.
“Fok, ons het nie dít ook nodig nie,” prewel hy.
Hy skakel Hafsa se nommer. Daar kom die luitoon van ’n selfoon wat óf afgeskakel óf buite werking is. Kadi se afleiding dat sy haar foon vernietig het, is heel moontlik korrek. Dit word by agente ingedril om hulle fone te vernietig as die moontlikheid bestaan dat hulle gevange geneem kan word.
En Kamal onthou dat Hafsa bekommerd was dat Bester haar huurmotor se registrasienommer gesien het. Sy het net betyds by die fabriek weggejaag toe hy met Mansoor klaargespeel het. Daarom dat sy nooit weer met die kar gery het nie. Bester moet die nommerplaat vir die polisie gegee het, wat dit na haar hotel teruggespoor het.
Hy sit roerloos agter sy lessenaar en sy brein werk teen die hoogste versnelling. Gaan Hafsa stilbly, of … sal sy stilgemaak moet word?
Hy bel sonder om langer te wag.
Tot sy ontsteltenis gee Bahir se foon presies dieselfde luitoon as Hafsa s’n.
* * *
Woodstock, Kaapstad
Hy besef nou dat hy in sy jeug sy oupa se avonture só geromantiseer het dat hy ’n onnatuurlike fassinasie met Saoedi-Arabië ontwikkel het. Dit het daartoe gelei dat hy hulle kontakman hier in Suid-Afrika geword het. As hy toe geweet het wat hulle uiteindelik van hom sou verwag, sou hy beslis nie ingestem het nie. Dit was nooit deel van sy planne om mense te laat vermoor nie.
Ná die eerste moord, die een op Abdurahman, kon hy weke lank nie slaap nie. Die groot bedrag geld wat hulle hom betaal het, was ’n skrale troos. Hy het sy gewete verkrag en dit wou hom daai tyd nie los nie. Sy enigste innerlike verweer was dat hy geen keuse gehad het nie. Kamal het hom uitdruklik laat verstaan dat hy sy eie lewe en dié van sy vrou in gevaar stel as hy nie hulle opdragte uitvoer nie. Met die moord op Thompson het hy ook gewetenswroegings gehad, maar dit makliker verwerk. Die geld het begin om daarvoor te vergoed. Hy besef nou hulle het hom mettertyd so gebreinspoel dat hy selfs vies was dat hulle agente hierheen gestuur het om Safudien op te spoor.
Nou weet hy hy kan nie meer so voortgaan nie. Met Wittes in sy graf, het hy buitendien nie ’n opsie nie. Die Saoedi’s gaan van hom dinge vereis wat hy nie bereid is om te doen nie. Hy was nooit ’n koelbloedige moordenaar nie en dit gaan onmoontlik wees om ’n geskikte plaasvervanger vir Wittes te kry. Hy was enig in sy soort.
Hy besef goed die Saoedi’s sal dit nie aanvaar as hy sy bande met hulle wil verbreek nie. Hy weet hopeloos te veel. Maar vir eers gaan hy kontak met hulle vermy. Hulle behoort te verstaan dat hy ook laag moet lê ná gisteraand se fiasko by die fabriek. Hy sal aan ’n plan moet dink om hom uit hulle greep los te wikkel. Hy glo darem dat Hafsa vir hom ’n goeie woordjie by die presidensie sal doen, want hy het sy verdere pligte getrou afgehandel.
Nadat hy haar en Kadi by die hotel afgelaai het, het hy terug Ottery toe gery. Eers by die fabriek opgeruim en toe Wittes se liggaam gaan oplaai en dit in die veld begrawe. Hy het sy en Wittes se selfone stukkend gekap en in dieselfde graf gegooi – hulle verbintenis sodoende finaal beëindig. Vanaand sal die man wat hy omgekoop het, Wittes se kar by die fabriek gaan haal en direk daarmee na ’n chop shop ry. Só sal dit ook van die aardbol verdwyn.
Uitgeput van al die bedrywighede en die afgelope tyd se min rus, vly hy hom op die rusbank neer.
Of hy sal kan slaap, weet hy nie.

Mercurius-kantoor, Kaapstad
Calvyn keer Carl in die ingangsportaal voor toe hy by die kantoor aankom.
Sy kollega se oë is groot en hy praat in ’n fluisterstem. “Jy sal nie glo wie wag hier vir jou nie. Aisha Khan! Sy het net hier opgerock en gesê sy wil met jou praat.”
“Waar’s sy?”
“Ek het haar in die leë kantoor laat wag.”
“Fok, Calvyn, sy kan ’n wapen by haar hê! Jy kan die mense nie vertrou nie.”
Hy beduie na die ontvangstoonbank. “Ek het haar gevra om haar handsak in te handig. Klaar gecheck. Daar is nie ’n skietding in nie. En sy het beslis nie een by haar nie, want sy het net ’n T-hemp en jeans aan. Ek sou gesien het.”
Carl stap in die gang af verby sy kantoor na waar die vrou wag.
Sy sit op een van die twee stoele. Sy lyk afgerem en bleek, met donker kringe onder haar oë. Hy sien hoe sy verstyf toe hy inkom. Sy kom effe orent, maar hy wys vir haar om te bly sit en gaan sit oorkant haar.
“Dit is … wel, ’n verrassing om jou hier te sien,” begin hy.
Sy kyk hom stip aan, haar stem emosieloos. “Ek kom gee myself oor. Ek het gisteraand die geleentheid gehad om die land te verlaat, maar het daarteen besluit. As agent van die intelligensie-presidensie van Saoedi-Arabië was my opdrag onder meer om van jou ontslae te raak. Ek is nou bitter spyt dat jy soveel lyding moes deurmaak en ek vra om verskoning daarvoor. Sekere gebeure het my laat besef ek kan my nie langer met my koninkryk se terreurdade vereenselwig nie. Ek is bereid om Mercurius en die CIA my volle samewerking te gee, en alles wat ek oor die Khashoggi-moord en ander wandade weet met julle te deel.”
“Ek luister graag,” sê Carl en haal sy selfoon uit. “Gee jy om as ek ’n stemopname maak?”
“Nee, hoegenaamd nie.” Sy huiwer ’n oomblik. “Maar ek wil die versekering by jou hê dat ek in ruil vir hierdie inligting nie in ’n Suid-Afrikaanse tronk gaan beland nie.”
Carl glimlag fyntjies. “Mercurius het geen samewerkingsooreenkoms met die SAPD nie. Ek verseker jou jy sal nie hiér in ’n gevangenis eindig nie, maar die CIA gaan wel sekere eise stel om jou te vrywaar van vervolging. Ek kan nie namens hulle praat nie.”
Sy knik.
“Net voor jy begin, sal ek graag wil weet waar Kadi Hoessein inpas. Is hy ook ’n agent?”
“Nee, hy is ’n lyfwag van ’n oliesjeik wat toevallig in die land was. Generaal Ahmad van die presidensie het hom gevra om my by te staan. Hy is gisteraand landuit met ’n privaat straler.”
Carl leun effe terug in sy stoel. “Reg, jy kan maar voortgaan.”
Sy val dadelik weg. Sy vertel hom hoe sy die eerste vrou geword het wat as veldagent by die agentskap aangestel is, met haar oom die hoof daarvan, van die afpersnota en geheuestafie met ’n video-opname van die Khashoggi-moord wat die agentskap ontvang het, haar en Mansoor se besoek aan die konsulaat in Istanbul, hulle reis na Suid-Afrika, dat hulle kontakman hier iemand genaamd Bahir is wat Groenewald inspan om moorde te pleeg, en van hulle pogings om Safudien by sy ma se huis in die hande te kry.
Haar volgende sin laat hom regop sit. “Ek en Bahir was gisteroggend by Safudien se wegkruipplek en ons het twee geheuestafies by hom gekry, wat ek vernietig het. Ons weet hy het ’n derde een vir jou gegee. My opdrag was om dit by jou te kry. Daarom gisteraand se lokval by die fabriek in Ottery.”
Hy hou sy hand omhoog om haar te onderbreek. “Het julle Safudien … doodgemaak?”
“Nee, hy lê vasgebind in sy woonstel.”
Carl voel hoe die bloed in sy gesig styg. Hy kom orent. “Maar fok, vrou, dan moet ek hom dadelik gaan help. Dan kom ek terug en beter jy elke één van my báie vrae beantwoord.”
Carl drafstap by sy kantoor in en haal die Tuine-woonstel se spaarsleutel uit ’n lessenaarlaai.
Calvyn wag hom in die voorportaal in. Hy gee hom ’n vlugtige opsomming van wat die vrou gesê het. “Ek moet nou eers na Safudien gaan. Die arme drommel lê vasgebind in die woonstel. Hy het vir hulle gelieg en gesê hy’t ’n derde geheuestafie vir my gegee. Ons kan maar net hoop dat hy daaraan gedink het om die video ook op ander maniere te stoor.”
By die deur steek hy vas.
“Maak vir haar koffie of iets. Sluit die deur van daai kantoor as jy dit klaar vir haar gegee het. Net om seker te maak sy verdwyn nie, want ek vertrou haar nog nie heeltemal nie.”
* * *
Universiteit van Kaapstad
Sarah blaai naarstig deur die verhandeling wat sy pas deur die pos van ’n kollega in politieke studies aan Harvard ontvang het. Dit handel oor heersers in die Midde-Ooste, en dis asof haar gebede verhoor is.
Sy het nog ’n uur voor haar volgende klas, maar is desperaat om iets van belang te kry. Sy soek net iets bruikbaars, dit hoef nie opspraakwekkende inligting te wees nie.
Op bladsy 108 steek sy vas by ’n gedeelte oor Saoedi-Arabië.
According to the
House of Saud, the wealth of $1.4 trillion belongs to nearly 15,000 royal family members who live in lavish palaces. State-owned oil company, Saudi Aramco, which is among the world’s most valuable and profitable companies, constitutes the backbone of the sprawling royal family’s fortune.
The family is renowned for maintaining an enviable lifestyle, which has come under severe criticism on several occasions for being wastefully extravagant and full of pomposity. With the controversial elevation of Muhammad bin Salman (MBS) to the position of crown prince, the past few years have been rocky for the family. MBS arrested several of his family members, including his first cousins, in what appears to be a power struggle playing out along the margins of cruelty and cajolery mirroring the fictional book and TV series Game of Thrones.
But the culture of extravagant and reckless spending thrives amidst the politics of ambition and vengeance – from spending hundreds of millions on lavish luxuries such as superyachts and private jets to fuelling wars in the Middle East.
“I’m a rich person. I’m not Gandhi or Mandela. I’m a member of the ruling family that existed for hundreds of years before the founding of Saudi Arabia,” MBS told CBS over his spending and personal life.
Sarah skud haar kop. Dit gaan nie regtig kan help nie, dis redelik algemeen bekende inligting. Sy blaai aan, stuur ’n skietgebed op dat iets wel sal opduik.
Op bladsy 114 kry sy twee paragrawe wat sal help, al is dit nie aardskuddend nie.
The oil-rich monarchy has seen several internal tussles within the family over the years. There has been lots of evidence that missing members of Saudi Arabia’s royal family have been kidnapped and abducted from other countries and brought back to Riyadh.
Historically, Saudi officials have denied all accusations about the fate of missing princes and others they have been accused of abducting. Prince Sultan bin Turki, Prince Turki bin Bandar and Prince Saud bin Saif were abducted by the Saudi royal family due to their criticism of the Riyadh rule.
Sy sal vir nog feite moet grawe. Dan kan sy ’n afspraak met Carl maak.
Haar trots gaan haar nie toelaat om die ware rede vir so ’n besoek te laat deurskemer nie.
* * *
Mercurius-kantoor, Kaapstad
Hafsa is dankbaar vir die koffie en drink dit stadig. Haar keel was omtrent droog.
Die ander man hier lyk lugtig vir haar. Hy kon hom nie vinnig genoeg uit die voete maak ná hy die koffie gebring het nie. En sy het gehoor hoe hy die deur agter hom sluit.
Ondanks die feit dat Bester sy cool verloor het toe sy hom vertel van Safudien, is sy verlig oor hoe hy tot dusver die situasie hanteer het. Die vrees dat hy haar dadelik in boeie gaan slaan en polisie toe neem, was ongegrond. Dis duidelik hy stel die CIA se belange bo dié van die plaaslike polisie.
Die gesprek met hom was vir haar traumaties. Om haar vaderland so te verraai, was nie maklik nie. Dit het soms gevoel of sy haar eie derms sit en uitryg. Alles waarvoor sy tot ’n paar dae gelede gestaan het en onwrikbaar in geglo het, het sy met daardie gesprek uitgewis. Sy het amptelik haar rug op haar geboorteland gekeer.
Sy neem nog ’n slukkie koffie. Eintlik behoort sy bly te wees dat sy hierdie besluit deurgevoer het. Sy het die eerste tree op haar nuwe lewenspad gegee.

Mercurius-kantoor, Kaapstad
Carl hou stil in die parkade. Hy wonder of hy nie nou die CIA moet bel nie, maar besluit daarteen. Hy wil eers hoor wat Hafsa Farat verder te sê het.
Nadat hy Safudien losgemaak en die erg getraumatiseerde vent eers amper ’n liter water uitgedrink het, het hulle gepraat. Carl kon die verbasing op sy gesig sien toe hy hom vertel dat hy nou weet hy het die Saoedi’s vir twintigmiljoen dollar probeer afpers. Die slegte nuus was dat daar nie werklik ’n derde geheuestafie is nie – dit was ’n leuen om Safudien se lewe te red. Nog slegter nuus was dat die dom poephol die video-opname ook nie op ’n ander plek gestoor het nie.
Safudien het hom vertel wat alles op die video van die moord gesien en gehoor kon word. Daarvolgens was die kroonprins beslis betrokke – die gevolgtrekking wat die CIA en die VN reeds gemaak het, maar wat die koninkryk ten sterkste ontken het. Die video-opname sou vir die CIA die deurslag gegee het. Carl se hoop is nou daarop gevestig dat Farat meer inligting sal verskaf waaroor Safudien nie beskik nie. Hy sal haar mislei deur voor te gee Mercurius is in besit van die derde stafie, maar het nog nie daarna gekyk nie.
Hy was ook teleurgesteld toe hy Safudien vra vir ’n beskrywing van die Bahir-kêrel wat hom saam met Farat in die woonstel oorval het. Dit was bloot: “Hy het ’n balaklawa opgehad.” Safudien het gesê hy sal hom nie aan sy stem kan uitken nie.
Dalk kan Farat ’n beter beskrywing gee. Bahir is die vermiste skakel in hierdie Suid-Afrika-Saoedi-ketting, en die man wat Groenewald opdrag gegee het om te moor. Dis belangrik dat hy geïdentifiseer word.
Hy is darem bly dat Safudien se koppigheid die wyk geneem het. Hy het soos ’n lammetjie ingestem om in die woonstel aan te bly en hom gereed te hou om binne ’n dag of twee Amerika toe te vlieg. Hy het nie weer daarop aangedring dat sy ma saamgaan nie. Hy moet besef dat sy bedingingsmag daarmee heen is en hy nie meer eise kan stel nie. Die geelwortel van ’n nuwe identiteit en plek van hervestiging weeg nou die swaarste.
Carl klim uit die Land Rover en vat die hysbak na die kantoor.
* * *
Riaad, Saoedi-Arabië
“Ek glo nie daar was ’n derde geheuestafie of ’n afskrif wat hy op ’n ander plek gestoor het nie,” sê Kamal.
“Hoe seker is jy daarvan?” vra Taleb.
“Wel, eerstens was daar nog niks in die nuus nie. Tweedens begin ek te twyfel of Safudien vir Mercurius met ’n derde geheuestafie sou vertrou. Daardie video-opname was sy paspoort tot groot rykdom. Hoekom die kans waag om dit vir Bester te gee? Hy moes vir Hafsa gelieg het in die hoop dat hy nie dadelik doodgemaak sal word nie. En toe werk dit.”
“Hy gaan beslis nou alles uitblaker. Hy het niks meer om te verloor nie.”
Kamal gee ’n laggie. “Sonder daardie video-opname kan hy maar sê wat hy wil. Ons sal dit as ’n leuen verwerp en binne ’n week het die wêreld daarvan vergeet.”
Taleb knik. “Jy is seker reg. En … wat van Hafsa?”
“Ons moet aanneem die polisie het haar vasgetrek, wat ’n groot gemors is. Ek weet nie hoe ek hierdie ding vir haar pa-hulle gaan verduidelik nie. Veral vir Djamal. Hy verkeer nog onder die indruk dat sy dogter my tydelike sekretaresse is.”
“Wat ek eintlik bedoel is, sal sy nie dalk onder polisie-ondervraging knak nie?”
“Ek weet nie, Taleb. Sy het vir my gesê sy het albei geheuestafies vernietig sonder om daarna te kyk. As dit die geval is, twyfel ek nie oor haar volgehoue lojaliteit teenoor die koninkryk nie. Sy verafgod vir MBS. Dan behoort hulle niks uit haar te kry nie.” Hy aarsel. “Kom ons hoop so.”
“Ons tree nie nou volgens die handboek op nie, nè?”
“Wat bedoel jy?”
“Ek besef Hafsa is ’n familielid van jou, maar …”
“Maar wat?”
“Volgens die agentskap se reëls moet ons alles in ons vermoë doen om te verseker dat ’n agent wat gevange geneem is, nie praat nie. Al behels dit om plaaslike wetstoepassers om te koop of … of om die agent op ’n ander manier te probeer termineer.”
Kamal sug. “Ek weet, maar daardie opsie bestaan nie meer nie. Bahir antwoord nie sy foon nie en reageer ook nie op my e-posse nie.” Hy snork. “Dis duidelik dat hy sy rug op ons gekeer het. Met Groenewald dood, is sy blus uit. Dit lyk of hy sy bande met ons verbreek het.”
“Shit, dis ’n gemors. Hy weet heeltemal te veel van ons sake. Sê nou hy begin ’n los bek kry? Dít kan ons wragtig nie bekostig nie!”
Kamal knik. “Ek besef dit. Ek het klaar gereël dat Faroek direk van Kanada na Suid-Afrika vlieg. Hy sal komende Dinsdagaand daar land. Ek het hom opdrag gegee om Bahir stil te maak.”
“Mooi vooruit gedink.” Taleb raap sy paar dokumente van die lessenaar af op en kom orent. “Ek neem aan Hafsa weet nie van haar troue met Abidin nie?”
“Nee, genadiglik nie, anders het ons dalk ernstiger probleme gehad.”
* * *
Mercurius-kantoor, Kaapstad
Bester kom sit oorkant haar. Hy neem weer die gesprek met sy selfoon op.
“Reg, ek weet nou wat op die video-opname was. Safudien het my vertel. Ek het self nog nie na die derde stafie gekyk wat Safudien vir ons gegee het nie. Dit is veilig in ’n kluis op ’n ander plek toegesluit. Ek sal graag jou indrukke wil hoor van wat daar gebeur het. Ek neem aan jy het daarna gekyk?” vra hy. Soos daardie keer in die hotelkamer, ontsenu sy deurborende blik haar effens.
“Ek … ek het. Dit was … afstootlik.”
“En het jy ook gehoor hoe die mediabeampte sy opdragte van Mohammed bin Salman oor die foon ontvang?”
“Ja. Dit was deurslaggewend in my besluit om na jou toe te kom.”
“En jy is bereid om dit vir die CIA te vertel? Hulle gaan ook inligting by jou wil hê oor die agentskap se binnewerke. En al hierdie dinge wat jy sê, gaan aan die groot klok gehang word. Dit gaan opslae maak.”
Dié werklikheid ruk haar. Sy gaan met die Amerikaners moet heul. Maar sy het geen keuse nie. Dit is al manier om haarself te beskerm. Sy aarsel voor sy praat.
“In ruil vir die onderneming dat ek nie vervolg sal word nie, sal ek alles vertel wat ek weet. Ek neem aan hulle sal my van ’n ander identiteit kan voorsien? Ek gaan nooit weer veilig onder my eie naam kan beweeg nie.”
“Ek glo hulle sal daartoe instem.”
“Wel, dis ’n vereiste. Jy moet dit vir hulle duidelik so stel.”
“Ek sal. Maar wat vir Mercurius in Suid-Afrika van groter belang is, is om meer oor hierdie Bahir-kêrel uit te vind.”
Hafsa het geweet dié vraag gaan kom en sy het haar daarop voorberei. Bahir het haar goeie ondersteuning gegee. Ná Mansoor se dood kon sy nie sonder hom klaarkom nie. En toe hy haar en Kadi by die hotel aflaai ná hulle mislukte poging by die fabriek, het hy dit duidelik gemaak dat hy klaar is met sy hulp aan Saoedi-Arabië. Soos sy nou maak, het hy besluit om ’n nuwe rigting in te slaan. Sy gun hom dit, daarom gaan sy sy identiteit beskerm so ver as wat sy kan. Hy is inherent ’n goeie man.
“Wat wil jy omtrent hom weet?” vra sy.
“Wat is sy regte naam?”
Hafsa haal haar skouers op. “Dit weet ek nie. Bahir is sy kodenaam by die agentskap en dis hoe ons hom aangespreek het.”
“Werk hy voltyds vir die agentskap?”
“Nee, hy het ’n ander werk en is bloot hulle kontakman in Suid-Afrika. Maar ek het nie ’n idee wat hy doen nie. Hy was baie geheimsinnig oor sy ander lewe.” Dis wel die waarheid, dink Hafsa.
“Hoe lyk hy?”
“Hy’t meestal ’n balaklawa opgehad. Ek het hom net een keer vlugtig daarsonder gesien, maar kan jou nie regtig ’n beskrywing gee nie. Hy is wit, ’n fris, kort kêrel,” jok sy.
“Watter soort kar het hy?”
“Ligblou Toyota Corolla.” Sy het tydens haar opleiding geleer om nooit te huiwer wanneer jy ’n leuen vertel nie.
“Was dit hy wat hom oor die foon as adjudant Meiring voorgedoen het?”
“Ja.”
“Hy’t ’n diep stem, nè?”
Sy knik.
“Hoe het hy geweet van kaptein Kasselman en die Spesiale Spookeenheid?”
“Die agentskap se analiste het jou volledige geskiedenis vir ons gestuur.”
Bester frons. “My verbintenis verlede jaar met Kasselman was nie algemeen bekend nie. Dit is ook nooit in die media genoem nie.”
Sy haal haar skouers op. “Bahir moes dit by sy vriend in die polisie uitgevind het. Dié vriend het hom ook voorsien van die geel sperlinte en die blou polisielig op die kar, om alles by die fabriek geloofwaardig te laat lyk.”
“Het jy enige idee wie daardie vriend kan wees?”
Sy skud haar kop.
Hy kom orent. “Reg, ek sal reël dat my kollega vir jou iets te ete bring. Ek vermoed dat jy nog vanaand Amerika toe gevlieg kan word. Het jy bagasie?”
“Nee. Nie meer nie.”
“Waar is dit?”
“Op ’n straler op pad Riaad toe saam met Kadi. Ek moes gisteraand vinnige besluite neem. Om my bagasie te verloor was ’n klein prys om te betaal.”
Hy knik net en stap uit die kantoor.

Vrydag 1 Februarie
Mercurius-kantoor, Kaapstad
Carl sit peinsend agter sy lessenaar. Hy is tevrede dat die saak so te sê in die sakkie is. Die CIA is bruisend opgewonde oor die vooruitsig om Farat te ondervra. Hulle analiste het intussen bevestig dat sy die waarheid praat en onlangs as ’n volbloedagent by die presidensie aangestel is – die eerste vrou in die geskiedenis. En dat die agentskapshoof, generaal Kamal Ahmad, inderdaad haar ma se broer is.
Hy het ook seker gemaak dat Farat se storie klop deur die hotel te bel waar sy en Kadi Hoessein tuisgegaan het. Hulle het bevestig dat ’n helikopter Woensdagaand op die dak geland het om gaste op te tel.
Carl is verlig dat Safudien en Farat nie meer sy verantwoordelikheid is nie. Hy het hulle gisteraand tienuur by Ysterplaat afgelaai, van waar hulle na Botswana sou vlieg. Die atmosfeer in die Land Rover op pad Ysterplaat toe was gespanne met die twee so saam in een voertuig. Hy glimlag. Hulle sal mekaar maar moet verduur. Dit is ’n lang reis Amerika toe.
Carl het met die CIA ooreengekom om tot Maandag te wag vir die Thompson-dossier wat Antelme se kontakman sal kry voor hulle na die polisie toe gaan met die saak. Die CIA kon insien dat Mercurius se magte te beperk is om die saak nou verder te voer. “Met julle inligting dat Bahir ’n vriend in die polisie het, behoort hulle sy gat vinnig vas te trap. En as hulle die skootrekenaar by Groenewald se huis gaan konfiskeer en dit blyk Mvaba s’n te wees, sal die reg hopelik sy loop neem. Maar julle sal hulle heeltyd moet monitor om seker te maak die politici meng nie in met die saak om die Saoedi’s te beskerm nie,” het die Afrika-direkteur gesê.
Wat makliker gesê as gedaan is, dink Carl.
Die telefoon op sy lessenaar lui.
Antelme.
“Carl, ek het ’n interessante brokkie nuus wat ek by ’n bron van my gehoor het. Hy is ’n regsman en ’n prokureursklerk het dit vir hom vertel. Ek kan dus nie vir die waarheid daarvan instaan nie, maar my bron verseker my die klerk is ’n betroubare outjie.”
“Nou’t jy my nuuskierig,” sê Carl.
Antelme klink tevrede. “Jy weet die rumour wat by die staatsadvokaat uitgekom het dat April se regspan ’n anonieme oproep gekry het?”
“Die bewering dat die April-uitkenningsparade gemanipuleer is?”
“Einste daai een. Die klerk het ’n meer volledige storie te vertelle. Hy sê volgens die anonieme inbeller was daar ’n hoë polisie-offisier teenwoordig. Voor die parade het die ou wat April moes uitken, Jake Maarman, rondgestaan tussen die polisiebeamptes, maar nie laat blyk dat hy dié offisier ken nie. Maarman het glo tydens die uitkenningsparade dadelik vir April uitgewys as die ou wat die skootrekenaar aan hom probeer verkwansel het. Maar ná die tyd het die anonieme inbeller gemerk dat Maarman en die hoë polisie-offisier hand op die blaas was, mekaar selfs op die voorname genoem en grappies gemaak het. Inderdaad toe ou tjommies, want hy het later uitgevind dat die twee saam in matriek was. Sy afleiding is dat die offisier sy skoolpel ingechat of omgekoop het om April na die skuldige te laat lyk.”
“Wie is die polisie-offisier?”
Antelme lag. “Ek het dit juis vir die poeding gehou. Niemand anders nie as brigadier Kenny Adonis, grootbaas van die Valke.”
Carl fluit deur sy tande.
“Korrup, nè?” merk Antelme op.
“Wil so voorkom.”
Toe Carl die oproep beëindig, besef hy dat die saak nou ’n ernstige kinkel gekry het. Hy was juis van plan om volgende week Mercurius se bevindings van die afgelope tyd met brigadier Adonis te gaan bespreek, aangesien sy eenheid die Mvaba-moord hanteer.
* * *
Universiteit van Kaapstad
Sarah sien nie daarvoor kans om haar hart teenoor Carl op die foon uit te stort nie. Dis te melodramaties en daar is altyd die moontlikheid dat hy haar kan verwerp.
Sy moet terugval op haar ou taktiek en haar tyd is vandag uiters beperk. Oor ’n halfuur kom pik haar vriendin haar hier by die kampus op sodat sy die naweek kan saamgaan Struisbaai toe – maar sy wil nog skietgoed kry voor sy volgende week bel.
Daarom blaai sy weer deur die Harvard-verhandeling. Toe sy hard daaroor nadink, het sy besluit dat die inligting oor die verdwyning van die prinse in Saoedi-Arabië ook nie genoeg is dat sy met hom ’n afspraak kan maak nie.
Haar oë beweeg oor die bladsye. Onder die opskrif Espionage tactics
in the Middle East kry sy iets wat haar opgewonde maak. In ’n verwysing na spesifiek Saoedi-Arabië word gemeld dat die intelgemeenskap daar ’n wye netwerk van oorsese kontakte opbou om hulle belange in soveel lande moontlik te beskerm. Hulle fokus veral daarop om wetstoepassers te probeer werf. Drie voorbeelde word gegee van wetstoepassers wat reeds in onderskeidelik Switserland, Duitsland en Australië as Saoediese intelkontakte geïdentifiseer is.
Dit behoort Carl te interesseer.
* * *
Mercurius-kantoor, Kaapstad
“Die Valke-baas!” roep Calvyn uit.
“Dit kan een van baie dinge beteken,” sê Carl. “Kenny Adonis kon besluit het om April te frame vir die moord op Mvaba, om enige gerugte van Suid-Afrikaanse politieke motiewe te begrawe. Of Adonis is bloot ’n pion van iemand hoër op in die polisie, of selfs een van die politici wat sulke bewerings gesmoor wil hê. Hy probeer ook dalk net die situasie manipuleer om sy eenheid goed te laat lyk. Dink net aan hulle rooi gesigte as dit blyk dat hulle die verkeerde man in hegtenis geneem het.
“Al daardie moontlikhede is die een scenario. Die ander is natuurlik dat Adonis die Saoedi’s se belange beskerm, en hy en hierdie Bahir-karakter kop in een mus is. Dat Adonis inderdaad Bahir se polisievriend is.”
“Dis die eerste gedagte wat by my opgekom het,” sê Calvyn.
“Die feit dat Bahir van sperlinte en ’n polisie-bloulig voorsien is, kan natuurlik op ’n polisielid van enige rang dui. Maar die feit dat Bahir my met die Kasselman-storie in die lokval laat trap het, wys dat hy inligting gekry het van iemand wat in hoë polisiekringe beweeg. Net Kasselman se bevelvoerder by die Spesiale Spookeenheid het geweet van sy hulp aan my verlede jaar met die klomp neo-Nazi’s.”
Calvyn se gesig helder op. “En as Valke-bevelvoerder sou dit vir Adonis maklik wees om dossiere by die polisiestoor te trek en te laat verdwyn.”
“Jy’s reg – heel moontlik makliker vir hom as vir iemand met ’n laer rang.”
“Wat gaan jy nou doen? Jy kan nie meer ons bevindinge met hom bespreek nie. Jy sal direk na die Wes-Kaapse polisiehoof moet gaan.”
Carl haal sy skouers op. “Ek weet nie of ek enigiemand in die polisie meer kan vertrou nie. Ek sal weer moet dink oor hoe ons die saak gaan hanteer.” Hy glimlag floutjies. “Ek het darem ’n hele naweek tyd om met ’n plan te kom. En dalk lewer die Thompson-dossier Maandag iets van belang op.”
Calvyn snork. “As dit nie ook voete gekry het nie.”

Maandag 4 Februarie
Universiteit van Kaapstad
Sarah het vanoggend haar trots gesluk en ’n tussenganger gebruik om haar doel te bereik – iets wat sy nie in haar wildste drome kon voorsien het nie.
Op Struisbaai het sy finaal tot dié besluit gekom. Selfs haar vriendin wat glo dat ’n toekoms saam met Carl net hel gaan wees, het later teensinnig toegegee dat sy haar hart moet volg. “As dit dan al is wat jou gelukkig gaan maak, moet ek dit seker aanvaar,” het sy gesê.
Sarah het vir haar gesê dat sy die werklikheid in ag móés neem. Sedert sy en Carl nie meer bymekaar is nie, is alle vreugde in haar lewe gedemp. Sy kan niks meer met oorgawe geniet nie. Die ete saam met Bredenham was die keerpunt. Op vier-en-dertig weet Sarah dat die poel van beskikbare, hubare mans vervuil is met glibberiges soos hy. Voor haar vier jaar lange verhouding met Dewald was sy met te veel van hulle deurmekaar. Dit was die enigste rede waarom sy destyds aanklank gevind het by die ingetoë wiskunde-professor wat toe nie haar ridder op die wit perd was nie.
Toe kom Carl in haar lewe ingewals, wat haar siening van mans heeltemal op sy kop gekeer het.
Sarah het voor haar eerste klas vanoggend gebel. Sy kon hoor Calvyn was verbaas om so vroeg van haar ’n oproep te kry.
“Ek het inligting oor die Saoedi’s wat dalk vir julle van belang kan wees,” het sy weggeval.
“Vertel, vertel, ons het alle hulp broodnodig.”
“Dis ’n hele spul gegewens. Ek kan vanmiddag ’n draai by Mercurius maak om dit met julle te bespreek.”
“Sjoe, Sarah, jou tydsberekening is bietjie sleg. Ons is op die rand van ’n deurbraak. Vandag gaan onmoontlik wees. Maar gee my die belangrikste punte sommer nou oor die foon. Dalk help dit ons.”
Sy’t geaarsel, diep asemgehaal en oop kaarte gespeel. “Calvyn, dis als taamlik bekende feite. Niks opspraakwekkends nie.”
“Ek … verstaan nie nou nie. Hoekom wil jy dan –”
“Kan ek jou vertrou?” het sy hom onderbreek.
“Vertrou met wat?”
“Dat jy nie vir Carl gaan vertel nie.”
“Wat vertel?”
“Dat ek eintlik net ’n geleentheid soek om hom weer te sien, vir eers onder die dekmantel van ’n formele gesprek.”
Calvyn het lank stilgebly. “O, ek verstaan nou. Oukei, jy’t ’n deal, ek belowe ek sal hom nie vertel nie.”
“Ek sal jou nóóit vergewe as jy my drop nie.”
“Ek sal nie. Ek reël ’n formele meeting sodra Carl beskikbaar is, maar dit behoort eers later in die week te wees.”
Noudat die druk van Sarah af is om die oproep te maak, sien sy kans vir die dag.
* * *
Mercurius-kantoor, Kaapstad
Antelme het woord gehou en vanoggend vroeg gebel.
“Slegte nuus, Carl. My kontakman het voor werk al na die Thompson-dossier gaan soek. Presiés dieselfde bleddie storie as met die Abdurahman-dossier. Die inligting is uit die lêer verwyder. Net die leë dop is weer geliasseer. As jy my vra, gaan die Mvaba-dossier ook ná die hofsaak voete kry.”
“Shit,” was Carl se enigste reaksie. Calvyn was toe reg.
Nou bel hy hom, en kort voor lank kom Calvyn met sy beker koffie by die kantoor in en en gaan sit oorkant hom.
Carl vertel hom van Antelme se oproep. 
“Het jou mos gesê! Noem my in die toekoms sommer Siener van Rensburg.” 
“Dit wil al hoe meer lyk of Kenny Adonis ons man is – Bahir se polisievriend.”
“So, jy kan nie waag om met hom te gaan praat nie.”
“Nee, ek gaan júis met hom praat.”
Calvyn se oë rek. “Jy’s nie ernstig nie!”
“Doodernstig. Ek het die naweek ’n plan bedink. Daar is risiko’s aan verbonde, maar dis al manier hoe ons sal uitvind of Adonis die skuldige is.”
Calvyn vat ’n groot teug koffie. “Ek hou niks van daai risiko-deel nie.”
“Jy gaan my met daardie deel moet help. Dalk vanaand al.”
“Bliksem, Carl, wat voer jy in die mou?”
Hy vertel hom wat hy beplan. 
Calvyn luister oopmond. Hy skud sy kop toe Carl klaar is. “Shit, dis ’n helse gamble. Jy sal jou woorde mooi moet kies. Onthou, as Adonis die skuldige is, weet hy van Safudien, die lokvalle wat hulle vir jou gestel het, die geheuestafies en al die ander dinge wat gebeur het.”
“Ek besef dit, maar laat dit aan my oor. Ek dink ek sal hom kan bullshit.”
“Wanneer gaan jy met hom praat?”
“Nog vanmiddag as ek ’n afspraak kan kry.”
“Gaan jy eers jou plan met die CIA bespreek?”
“Nee, fok hulle, soms moet ’n mens jou eie oordeel vertrou.”
“As jy so dink, is ek oukei daarmee. Ek sal my reghou as die aksie vanaand al gebeur.”
Hy staan op, aarsel ’n oomblik. “Carl, kan ek jou iets persoonliks vra? Oor … iets heeltemal anders.”
Carl glimlag. “Skiet maar. Ek het niks om weg te steek nie.”
“Is jy en die Mandy girl … in ’n ernstige verhouding?”
“Hoegenaamd nie. Net ’n los gelukkie gewees. Sy is in elk geval heeltemal te jonk vir my. Ek kon haar pa gewees het.”
Calvyn knik net.
Toe hy uit die kantoor is, skud Carl sy kop. Nuuskierige klein donner!
* * *
CIA-hoofkantoor, Langley, Virginië
Hafsa was nog half deur die slaap toe sy per motor na die CIA-hoofkantoor gebring is – nie gewoond daaraan om vieruur in die oggend uit die bed gejaag te word nie.
Sedert sy Saterdagaand in die VSA geland het, het hulle haar goed behandel. Sy en Safudien is geneem na ’n veiligheidskompleks met net ’n paar wooneenhede. Haar kamer is ruim en het ’n en suite-badkamer. Daar het selfs twee stelle klere, onderklere en pajamas op die bed vir haar gewag. Die feit dat die deur agter haar gesluit is, asook die diefwering voor die vensters, het dit wel duidelik gemaak dat sy nie vrye toegang tot die terrein het nie.
Twee forsgeboude mans het gister haar ontbyt-, middag- en aandmaaltye kamer toe gebring. Dieselfde twee het haar vanoggend kom wakker maak en gebring na die hoofkantoor, sowat drie kilometer van die wooneenhede af.
Nou, terwyl sy saam met een van hulle in ’n lang gang af stap, begin haar senuwees weer knaag. Die feit dat sy kort ná vier in die oggend al ’n ondervragingsessie moet deurgaan, herinner sterk aan die intelligensie-presidensie se tegnieke, en dit voorspel niks goeds nie.
Sy word by ’n kamer ingelei. In die verste hoek is daar ’n tafel en drie stoele. Twee mans wag haar in en beduie sy moet sit.
Die man wat haar ingebring het, stap uit en maak die deur agter hom toe.
Die ouer een van die twee mans, ’n gryskop met ’n goedige gesig, praat eerste.
“Jammer dat ons jou so vroeg moes wakker maak, maar ons wil vanoggend teen agtuur al ’n verklaring aan die media uitreik. In dié stadium stel ons net in twee sake belang: Eerstens wat jy als op die video-opname van die Khashoggi-moord gesien en gehoor het, en tweedens hoe jou agentskap gestruktureer is en jou spesifieke pligte by hulle.”
Die jonger man, met blinkgejelde hare en ’n veel strenger uitdrukking op sy gesig, voeg by: “Ons wil nog nie die gebeure in Suid-Afrika aan die media bekend maak nie, want dit kan ons medewerkers se saak daar bemoeilik. Ons sal jou eers by ’n latere geleentheid daaroor ondervra.”
“Enige vrae van jou kant?” vra die gryskop.
“Ek het die versekering in Suid-Afrika gekry dat ek nie vervolg sal word nie en dat ek van ’n nuwe identiteit voorsien sal word. Staan dit nog?”
Die man met die gejelde hare antwoord: “Dit staan nog, maar dit hang natuurlik daarvan af dat jy jou vólle samewerking gee. As jy iets terughou of ons onder ’n wanindruk bring en ons vind dit uit, sal jou situasie beslis hersien word.”
Hafsa sluk. “Ek verstaan.”

Valke-hoofkantoor, Bellville
Om halfvyf stap Carl by die Valke se hoofkantoor in. Hy kon vanoggend nie direk met Adonis praat nie, maar het ’n boodskap by sy sekretaresse gelos – dat hy inligting oor die Mvaba-moord het wat die Valke in hulle ondersoek kan help, en dat hy dit graag met die bevelvoerder wil bespreek. Vanmiddag drieuur het hy die boodskap gekry dat die brigadier hom sal sien.
’n Vrou by ontvangs lei hom na Adonis se kantoor. Die sekretaresse beduie hy kan maar instap.
Daar is twee ander mans by Adonis. Hy stel hulle aan Carl voor as kaptein Clayton Philander en adjudant Robert Klaasse. “Dis die span wat die moordondersoek lei. Gedink hulle behoort in te sit.”
Carl is teleurgesteld. Hy sou verkies het om alleen met Adonis te praat, maar hy moes seker voorsien het dat lede van die ondersoekspan teenwoordig sal wees.
Adonis spog met ’n indrukwekkende vag grys hare, wat hy agteroor kam. ’n Groot neus en swak ontwikkelde ken herinner Carl aan ’n bekende komediant wie se naam hy vergeet het. Carl skat hom in sy vyftigs, min of meer dieselfde ouderdom as Philander. Klaasse is heelwat jonger.
“Reg, meneer Bester, ons luister graag. Ek verstaan dat u by Mercurius, ’n menseregte-organisasie, werk?”
“Dis reg.” Carl val weg. Hy vertel hulle dat Mercurius kontak gehad het met Mvaba oor Suid-Afrikaanse wapentuig wat in Saoediese aanvalle op Jemense burgerlikes ingespan is. Mercurius beskou dit as oorlogsmisdade en internasionale menseregteskendings. Hulle het Mvaba van sekere inligting voorsien, wat hy later in die media bekend gemaak het.
Adonis onderbreek hom met ’n hand in die lug. “Ek hoop nie jy is hier met dieselfde belaglike teorie as die media nie. Ek kan jou verseker daar skuil geen politieke motiewe agter die moord op Mvaba nie. Die Suid-Afrikaanse regering het dit tog duidelik gestel en ons eenheid se ondersoek het dit bo alle twyfel bevestig.”
“Die Suid-Afrikaanse regering is onskuldig, maar ons ondersoek dui daarop dat Saoedi-Arabië by die Mvaba-moord betrokke was.”
Adonis grinnik vir sy twee kollegas. “Wel, wel, hier het ons ’n splinternuwe samesweringsteorie, manne.”
Carl ignoreer die opmerking. Hy vertel Adonis van die Abdurahman- en Thompson-moorde. “Dit toon groot ooreenkomste met die moord op Mvaba. Al drie persone het fel kritiek teenoor Saoedi-Arabië uitgespreek en al drie is op presies dieselfde manier met ’n mes uit die lewe gehelp.”
Dit skud Adonis effe, kan Carl sien, maar hy herstel gou. “Saoedi-Arabië word gereeld op onregverdige wyse van hierdie soort misdade beskuldig. Hulle heersers het dit al verskeie kere ontken. As jy my vra, sit die rebelle in Jemen agter die stories. Maar wat vir jou belangrik is om te weet, meneer Bester, is dat ons deurslaggewende bewyse het dat April van Mvaba ontslae geraak het en dat daar hoegenaamd geen sprake van Saoediese betrokkenheid was nie. Dit was bloot ’n inbraak en die enigste motief vir die moord was om te steel.”
“Dis juis oor jou laaste opmerking wat ek vandag hier is,” sê Carl. “Inligting wat Mercurius bekom het, dui daarop dat iemand vir Mvaba se moord verantwoordelik was – ’n persoon wat sy opdragte van ’n plaaslike Saoediese kontakman gekry het. Die kontakman het onder meer ’n vriend in die polisie wat help om April na die skuldige te laat lyk.”
Adonis lag. “Dis die mees verregaande stelling wat ek nog in my bleddie lewe gehoor het! Waarop grond jy hierdie fairy tale, meneer Bester?”
“Behalwe dat my lewe die afgelope paar weke ’n klomp keer bedreig is omdat Mercurius aan die saak krap, het ons gisteraand ’n anonieme e-pos gekry,” jok Carl.
Adonis grynslag. “En met watse aardskuddende openbaring het dié anonieme ou gekom?”
Carl haal die foto van die skootrekenaar in Groenewald se huis uit sy baadjie se binnesak en oorhandig dit aan Adonis. “Ek het hierdie foto, wat aangeheg was, afgedruk. Volgens die sender van die e-pos is dit ’n foto van Mvaba se skootrekenaar, wat die moordenaar in sy huis wegsteek.”
Adonis beskou die foto en oorhandig dit aan Philander sodat hy en Klaasse daarna kan kyk. “En wie is die moordenaar nogal?”
“Dit weet ek nie. Die persoon het dit verswyg.”
“En op grond daarvan sluk jy sy storie? Daar moet tientalle soortgelyke rekenaars in die Kaap wees. Die foto bewys mos nie dat dit aan Mvaba behoort het nie.”
“Daarmee stem ek saam.” Nou is dit tyd om die strik te stel. “Maar die man beweer ook dat daar sekere inligting op die moordenaar se persoonlike skootrekenaar is, wat aandui dat hy sy opdragte van ’n Saoediese kontakman ontvang en dat die polisie betrokke is. Dié rekenaar is ook in die moordenaar se huis. Die e-posskrywer beweer dat die moordenaar al sy opdragte in detail daarop aangeteken het.”
Adonis gooi sy hande in die lug. “En jy wil hê ons moet hierdie snert ernstig opneem! Dis niks anders as ’n bullshitter wat die gereg probeer ondermyn nie. Ons behoort eintlik daai vent se gat vas te trap.”
“Ons kan die persoon dalk deur sy e-posadres opspoor,” sê Philander. 
Carl sug. “Dit gaan ongelukkig onmoontlik wees. Ek het ’n halfuur ná ek die e-pos ontvang het, teruggeskryf. Daar bestaan nie meer so ’n adres nie. Hy moes dit uitgewis het nadat hy die e-pos gestuur het.”
Adonis staan op agter sy lessenaar. “Met alle respek, meneer Bester, jy het ons tyd gemors. Jou bewerings oor moorde wat dekades gelede gepleeg is, klink na die fopnuus wat deesdae op sosiale media aan die orde van die dag is. En jou anonieme e-posskrywer is bloot deel daarvan. Jy wil tog seker nie hê ons moet sulke duimsuig-bewerings ondersoek nie?”
Carl kom ook orent. “Ek het gedink dis noodsaaklik om dit minstens onder die polisie se aandag te bring.”
“Ons waardeer jou besorgdheid, maar laat die polisiewerk in die toekoms eerder aan ons oor.”
Toe Carl uitstap, hoor hy hoe Adonis vir sy kollegas sê: “Kan julle dit fokken glo?!”
* * *
Riaad, Saoedi-Arabië
Kamal lees die kort mediaverklaring wat hy pas geskryf het, vlugtig deur terwyl Taleb oor sy skouer loer.
Die CIA-bewerings oor die Khashoggi-moord wat pas aan die wêreldmedia bekend gemaak is, is van alle waarheid ontbloot. Hafsa Farat, die sogenaamde “agent” wat hierdie vals inligting aan die CIA verskaf het, was ’n tydelike sekretaresse by die intelligensie-presidensie. Farat is kort voor haar persoonlike besoek aan Suid-Afrika afgedank weens ongerymdhede met geld. Hierdie verdigsel van haar aan die CIA is niks anders nie as ’n wraakaksie om die agentskap in ’n swak lig te stel. Die presidensie en die koninkryk verwerp dit en sal hulle nie verwerdig om enige verdere kommentaar te lewer nie.



Dinsdag 5 Februarie
Parow, Kaapstad
Carl sien dis al twintig oor twee. Hier waar hy tussen die bosse in die speelpark langs Groenewald se huis wegkruip, het hy ’n goeie uitsig op die huis danksy die maan wat redelik helder skyn. 
Maar hy begin nou te twyfel of Adonis in sy strik getrap het. Dalk was sy storie té vergesog. Hy het van die veronderstelling uitgegaan dat Adonis dadelik vir Bahir opdrag sou gee om die twee skootrekenaars in die hande te kry. 
Calvyn was al vyfuur gistermiddag hier om die huis dop te hou. Carl het halfses by hom aangesluit. Dit was wel ’n waagstuk om Calvyn aan die bokant van die straat te laat wegkruip, want Bahir kan aan die onderpunt stilhou. Carl het gereken dit sou sekere risiko’s inhou om daar te parkeer, want daar is ’n skerp draai met geen ordentlike stilhouplek op die skouer nie.
Nou wens hy Mercurius het nog ’n werknemer gehad. Dan kon hulle alle kante gedek het.
Hy verstyf toe die selfoon in sy hand vibreer. Dis ’n whatsapp van Calvyn. Hy maak dit oop en lees. 
Man het pas hier stilgehou. Honda Civic. Vyf minute in kar bly sit en omgewing bespied. Toe uitgeklim en stap nou in rigting van huis. Behoort binne ’n minuut daar te wees.
Carl hoop dis die regte man. Hafsa het gesê Bahir het ’n Toyota Corolla, maar dis nie onmoontlik dat hy ’n tweede kar besit nie. 
Hy wag met ingehoue asem. Hy is ten minste seker dat niemand hom hier sal sien nie. Die plaat bosse in die hoek van die speelpark is redelik dig en daar is nie ’n straatlamp naby nie.
Dan sien hy ’n figuur by die muurtjie aan die straat se kant tot stilstand kom. Die man kyk rond voor hy oor die muurtjie klim. Dis te donker om sy gesig te sien. Langs ’n hoë struik trek hy ’n balaklawa oor sy kop.
Hy sluip om die huis na die agterdeur, haal iets uit sy broeksak. Omdat sy rug op hom gekeer is, kan Carl nie sien wat hy doen nie, maar dit lyk of hy met die slot peuter. As hy ’n stel lopers het, gaan hy sukkel om die deur oop te kry. Soos Carl goed weet, sit daar ’n sleutel aan die binnekant.
Ná twee minute blaas die man die aftog. Hy beweeg om na die voorkant van die huis en verdwyn buite sig.
Carl swets gedemp en verlaat sy skuilplek. Hy moet handeviervoet langs die lae muurtjie af beweeg om die voordeur in sig te kry. 
Hy loer versigtig oor die muurtjie, net betyds om te sien hoe die man die deur oopmaak en by die huis in verdwyn.
Carl stuur ’n whatsapp vir Calvyn dat hy sy ding moet doen. 
Hy loer weer oor die muurtjie. Van hier af kan hy Groenewald se kamervenster goed sien. 
Dan gewaar hy die dun straaltjie lig kenmerkend van ’n penflits agter die gordyne. Dit beweeg heen en weer, soos wanneer iemand iets soek. Hy tel die minute, bid net dat die man ’n wyle daar vertoef sodat Calvyn ’n ordentlike job kan doen deur alle moontlike hoeke te dek.
Ná presies ses minute gaan die liggie dood. Dadelik whatsapp Carl vir Calvyn om na sy skuilplek terug te keer. 
’n Minuut later stap die man by die voordeur uit. Carl sien hy het iets in sy een hand en knyp iets onder sy ander arm vas toe hy weer die deur sluit.
Carl blaas stadig sy asem uit terwyl hy die man dophou. 
In die strik. 

Stortingsterrein, Bellville-Suid
Die plek lyk in die vroeë oggendure verlate, maar hy ry eers ’n draai oor die terrein om seker te maak daar is nie haweloses wat agter ’n berg vullis kamp opgeslaan het nie.
Tevrede dat daar nie ’n siel is nie, klim hy met die twee skootrekenaars uit die kar. Hy sit dit op ’n stuk sementblad neer, kyk rond en tel ’n halwe baksteen op. Hy kap eers Mvaba s’n aan flarde, dan Wittes s’n. Hy kan nie glo die dom blokman het sy instruksies op die rekenaar oorgetik nie. Ook nie dat Wittes teen sy opdrag in nié Mvaba se skootrekenaar vernietig het nie.
Toe hy klaar is, sluit hy die Honda se bagasiebak oop en haal sy eie skootrekenaar uit – die een waarmee hy met Kamal en die Saoedi’s gekommunikeer het. Hy kap dit ook stukkend en gooi dit saam met die twee ander in ’n gat vol modderwater. Hy kyk eers dat die rekenaars gesink het voor hy terug in sy kar klim.
Op pad na sy huis toe kry hy dit nog nie reg om te ontspan nie. Hy het wel by Wittes se plek ingebreek en gekry wat hy gesoek het sonder om die suster wakker te maak. Haar slaapkamerdeur was toe, wat gehelp het. Maar iets vreet nog aan hom. Wie kan die anonieme e-posskrywer wees? Hoe weet hy van Wittes? En waar kom hy aan Bester? Hoekom die e-pos en foto van Mvaba se skootrekenaar vir hom stuur?
Dit kan net ’n ou SAIMR-pel van Wittes wees – een vir wie Wittes alles vertel het en wat nou kat en muis wil speel. Hom dalk vorentoe gaan probeer afpers.
Maar hy dink mos nie nou helder nie. Wittes het nie ’n clue gehad wie hy is nie. Geen pel van Wittes sal hom kan afpers nie. 
* * *
Valke-hoofkantoor, Bellville
Robert Klaasse het vanoggend vroeg ingekom. Daar is nog niemand nie. 
Hy loop op en af in die kantoor. Kan hy dit waag?
Hy het klaar ’n helse kans gewaag deur April se advokaat te bel met die inligting dat die brigadier en Jake Maarman tjommies is.
Sal hy nog een waag en Bester ook laat weet?
Nee, dis nie die moeite werd nie, besluit hy. Wat kan Bester in any case met sulke inligting doen? Hy werk net vir ’n human rights organisation.
Dalk stuur daai anonymous outjie weer vir Bester ’n email en noem die brigadier by die naam. Dan sal die stront wel spat, en dan was hy nie involved nie.
Sy loopbaan is darem ook belangrik. Hy moet nou net relax, terugsit en kyk wat gebeur. Want hy voel aan dat hier binnekort groot kak kom. 
* * *
Mercurius-kantoor, Kaapstad
Toe die Afrika-direkteur van die CIA hom vanoggend negeuur bel, het Carl dadelik geweet dis ’n belangrike oproep. Dit is drieuur in die nag by hulle. 
Die CIA het die besonderhede rakende die video van die Khashoggi-moord aan die media bekend gemaak, maar soos hulle verwag het, het die Saoedi’s dadelik alles ontken en beweer dat Farat ’n tydelike sekretaresse was met ’n wrok teen die intelligensie-presidensie. Uit die ondervragingsessie kon die CIA egter bo alle twyfel vasstel dat sy ’n volwaardige agent is.
Maar dit net terloops, het die direkteur gesê. Wat vir Carl van belang is, is dat Farat gebieg het dat sy nie vir hom die volle waarheid oor Bahir vertel het nie. Sy wou Bahir beskerm omdat hy, net soos sy, nou sy rug op die Saoedi’s gekeer het. 
Die direkteur het gesê hy vermoed sy het tot ander insigte gekom, omdat dit duidelik aan haar gestel is dat sy vervolg kan word as die CIA uitvind sy praat nie die volle waarheid nie. 
“Sy het blatant vir jou gelieg. Bahir is nie wit nie, maar bruin. En hy het ’n Honda Civic en nie ’n Toyota Corolla nie. Sy meld vanoggend om agtuur hier aan vir haar volgende sessie, dan kan sy self vir jou ’n beter beskrywing van die man gee.”
Dit was musiek vir Carl se ore. ’n Honda Civic. Hulle hét die regte man.
Calvyn het reeds sy kontakman by die verkeersdepartement gebel om die naam van die Honda se eienaar te kry. Dié is in ’n vergadering, maar sal so vinnig moontlik daarna terugbel.
Intussen is Calvyn na sy pel in die middestad met ’n fotowinkel, om uitdrukke te maak. Op die kameraskerm lyk dit belowend. Hy het sy kollega se vaardighede gruwelik onderskat. 
Carl kom orent agter sy lessenaar. Die feit dat hy vanoggend net ’n paar uur se slaap ingekry het, affekteer hom glad nie. Hy is so skerp soos hy lanklaas was – die adrenalien pomp soos in sy polisiedae deur sy are. 
Hy vat sy sleutels en stap deur toe. 
Hy moet oor iets sekerheid kry. Toe hy Antelme gebel het om bevestiging te kry dat Safudien se neef, Dawood Davis, al deur familielede by die polisie as vermis aangemeld is, het hy skielik daaraan gedink.
Nou wil hy die terrein self gaan ondersoek.
* * *
Universiteit van Kaapstad
Sarah steek vyf meter van die lesingsaal se ingang af vas toe haar selfoon lui. Sy haal dit uit haar sak en wil dit dooddruk omdat sy klaar effens laat vir die klas is, maar sy sien dis Calvyn. Moet nuus wees oor die vergadering by Mercurius.
Haar hart klop vinniger toe sy antwoord.
“Sarah, hou jou reg vir Donderdagmiddag tweeuur. Ons is op die punt om ’n helse deurbraak te maak en as als volgens plan verloop, sal ons die saak teen daardie tyd afgehandel hê.”
“Weet Carl al van die afspraak?” vra sy.
“Nee, ek sal hom later sê wanneer ek sy onverdeelde aandag het. Hy is nou so gefokus op die saak dat dit nie die regte tyd is nie.”
“Reg, dan sien ek julle Donderdag.”
“Sarah, nog iets. Ek … het so terloops by Carl navraag gedoen of hy en die Mandy-meisie ’n ernstige ding … verhouding het.”
Haar hart mis ’n slag. “En?”
“Hoegenaamd nie. Net ’n fling gewees. Hy sê sy is in elk geval te jonk vir hom. Hy kon haar pa wees.”
“Dankie, Calvyn, jy maak my dag,” groet sy.
Sy staan eers stil by die lesingsaal se deur om die glimlag van haar gesig af te vee voor sy instap.
* * *
Mercurius-kantoor, Kaapstad
Toe Carl terug by die kantoor kom, wag Calvyn vir hom in die ingangsportaal.
“Al iets gehoor van jou kontak by die verkeersdepartement?” vra Carl.
“Hy’t gewhatsapp en laat weet hy is nog in sy meeting, maar amper klaar.”
Carl kan sien sy kollega brand om hom iets te vertel. 
“Die foto’s lê op jou lessenaar. Veral een het stunning uitgekom. Al moet ek dit nou self sê, dink ek niemand kon dit beter gedoen het nie. Ek het sommer drie uitdrukke daarvan laat maak.”
Hy stap saam met Carl na sy kantoor. “Hoe het dit toe met jou ondersoek gegaan?”
Carl frons. “Ek moes ’n hele ent in die veld in loop, maar het uiteindelik daarop afgekom. Die grond was duidelik onlangs omgedolwe.”
“Hoeveel grafte?”
“Drie.”
“So dit stem ooreen met wat ons vermoed?”
“Jip.”
Hulle stap by die kantoor in. Die drie foto’s op Carl se lessenaar is ongeveer A4-grootte. Hy tel een op en bekyk dit goed. “Absoluut perfek, Calvyn! Niemand sal twyfel waar en wanneer hierdie foto geneem is nie.”
Die Honda Civic se nommerplaat kan gesien word, die straat se naambord is leesbaar en die maan is op die agtergrond sigbaar. Op die voorgrond is gister se Cape Argus, wat Calvyn in een hand moes vashou om te sorg dat dit ook in die foto kom, se datum duidelik leesbaar.
“Ons was vrek lucky dat hy langs die naambord stilgehou het,” sê Calvyn. Dan lui sy selfoon en hy pluk dit uit sy sak. Hy beduie opgewonde na die skerm. “My pel by die verkeersdepartement.” Hy antwoord: “Jis, Drikus.”
Hy luister aandagtig, frons. “Is jy doodseker? Goeie bliksem! Thanks, pel. Ek skuld jou ’n dop. Cheers.”
Hy kyk na Carl. “Jy sal dit nie fokken glo nie!” Dramaties gryp hy ’n pen en skryf die naam op ’n los vel papier neer. 
Carl is net so verbaas. “Shit, Bahir het toe nie ’n polisievriend gehad nie, maar was sommer self die polisieman!”
“Ongelooflik, nè?”
“Right, nou moet ons spring, Calvyn. Bel Antelme, vra of hy ’n goeie foto van hom op hulle databasis het, wat hy ASAP vir ons moet stuur. Forward dit dan sommer direk vir die Afrika-direkteur sodat Farat daarna kan kyk. Net om honderd persent te bevestig dis ons man.”
“Ek maak so.”
Carl keer hom. “Nog ’n ding. Vra vir Antelme om op sy personeelrekord in te gaan.” Hy vertel Calvyn waarna hy soek. “Maar voor jy Antelme bel, bring gou die dossierinligting van die Mvaba-moord. Ek dink skielik aan iets waarvan ek seker wil maak.”
By die deur steek Calvyn vas. “Wat is jou volgende stap?”
“Ek gaan die CIA-baas nou wakker bel. Moet eers met hom uitklaar hoe ek dit gaan hanteer. My eie posisie moet immers ook gewaarborg word. Ek wil nie van moord aangekla word nie. En dan gaan ek ’n vergadering met die Wes-Kaapse polisiehoof belê.” 
Hy aarsel. “Gaan natuurlik noodsaaklik wees om Kenny Adonis ook daar te kry.”

Woensdag 6 Februarie
Wes-Kaapse Polisie-hoofkantoor, Kaapstad
Carl is verlig dat hy vanoggend vroeg ’n afspraak by generaal Radeba kon kry. Hy kon hom ook gistermiddag oor die foon oortuig om Adonis te laat insit.
“Brigadier Adonis het my ingelig oor jou besoek aan sy eenheid. As jy bloot dieselfde bewerings wil maak as Maandag by die Valke, is ek bevrees ons vergadering gaan nie realiseer nie,” het die generaal eers beslis gesê.
“Nee, ek het nou deurslaggewende bewyse wat hierdie saak tot op die been gaan oopvlek. En die CIA sal alles kan bevestig, omdat Mercurius in hierdie saak, wat begin het as ’n ondersoek na menseregteskendings, baie nou met hulle saamgewerk het.”
Die verwysing na die CIA se betrokkenheid moes die deurslag gegee het, want Radeba het toe dadelik ingestem.
Carl word in die klein ontvangsarea deur ’n stuurse sekretaresse versoek om eers in een van die besoekerstoele te wag. “Die generaal en brigadier Adonis is nog besig,” sê sy.
Ná tien minute lui die sekretaresse se foon.
Sy wys hy kan ingaan.
Toe Carl instap, sien hy dat Adonis hom aangluur. Hy mompel iets en knik net in sy rigting. Generaal Radeba skud egter hoflik sy hand en beduie hy moet sit.
“Jy kan maar gesels,” sê Radeba. Hy lyk heel ontspanne, maar Adonis sit op die punt van sy stoel met ’n gepynigde uitdrukking op sy bakkies, duidelik nie lus om weer na Carl te luister nie.
Carl herhaal kortliks wat hy Maandag in die vergadering by die Valke gesê het. Hy maak melding van Mvaba en die Saoediese wapenonthullings, en die Abdurahman- en Thompson-moorde se ooreenstemming met dié op Mvaba.
“Daardie storie van jou is al ou nuus, wat my nie oortuig nie,” onderbreek Adonis hom.
Carl maak of hy hom nie hoor nie. “Vir die nodige agtergrond moet ek by die moord op Jamal Khashoggi in Istanbul begin.”
Hy hoor hoe Adonis steun.
Carl vertel hulle van Safudien, die geheuestafies met die video-opname van die moord, die mislukte poging van die Saoedi’s en hulle kontakman in Suid-Afrika, Bahir, om Safudien in sy ma se huis te kry, die verdwyning van Dawood Davis, die lokval in die Waterfront-hotel, sy aanhouding in die Ottery-fabriek, sy ontsnapping deur van Ali Mansoor ontslae te raak, die Saoedi’s se besoek aan Safudien in die Tuine-woonstel, die daaropvolgende lokval in Ottery, en sy geveg tot die dood met Groenewald.
“Ek kan dit nie glo nie!” onderbreek Adonis hom. “Jy sit hier koel en kalm vir ons en vertel hoe jy twee mense doodgemaak het! Besef jy watse gevolge dit vir jou inhou?”
“In albei gevalle was dit uit selfverdediging. Daarvan sal die CIA kan getuig, sowel as Hafsa Farat, ’n agent van Saoedi-Arabië se intelligensie-presidensie, wat hier by als betrokke was, maar tans in Amerika vir die CIA haar samewerking gee om haar vaderland se wandade te ontbloot.”
Radeba frons. “Meneer Bester, waarom het jy nie al ná jou eerste skermutseling met dié mense na die polisie toe gekom nie?”
“Dis die punt waarby ek wil uitkom. Ek kon nie, want ons het vermoed ’n polisieman was by al hierdie bedrywighede betrokke, ook indirek by Mvaba se moord.”
“Nou begin jy weer met daai belaglike teorie van jou!” roep Adonis uit.
“Ek moet saamstem,” sê Radeba. “Dis ’n gevaarlike aantyging.”
“Ek besef dit, maar gee my kans om te verduidelik. Ek gaan oop kaarte speel. Mercurius het aanvanklik vermoed dat brigadier Adonis daardie polisieman is.”
Adonis se stem styg skerp. “Ek! Op grond van wat?”
“Dit het onder ons aandag gekom dat u bevriend is met Jake Maarman, die kêrel wat Johannes April in die uitkenningsparade uitgewys het as die ou wat Mvaba se skootrekenaar aan hom wou verkwansel. Ons afleiding was dat u die uitkenningsparade só probeer manipuleer het.”
“Jy’s van jou fokken sinne beroof!” skreeu Adonis en kom halfpad uit sy stoel orent.
“Ken jy Maarman, brigadier?” vra Radeba fronsend.
Adonis gaan sit weer, nou asvaal om die kiewe. “Ek … ek en hy was saam op skool, maar ons is g’n vriende nie. By die uitkenningsparade het ek hom die eerste keer sedert ons skooldae raakgeloop. Ons het ná die tyd vlugtig oor die ou dae gesels. Maar om my te beskuldig dat ek –”
“Brigadier, jy gee my nie kans om klaar te praat nie,” sê Carl. “Ek het gesê ons het vermoed jy was die skuldige oor jou Maarman-verbintenis, maar nou weet ons jy is onskuldig.”
Adonis snork. “En wie is nogal die skuldige?”
Carl haal twee foto’s uit die koevert wat hy saamgebring het, maar wys dit nog nie vir hulle nie.
Hy rig sy blik op die generaal. “Toe ek Maandag met die brigadier en sy span vergader het, het ek ’n strik gestel. Omdat ek die brigadier verdink het as die polisievriend van Bahir, het ek ’n storie opgemaak oor daardie anonieme e-posskrywer. Ek het gedink die brigadier behoort te weet dat Wittes Groenewald die moorde gepleeg het. Ek was vroeër wederregtelik in Groenewald se huis en het self die foto van Mvaba se skootrekenaar geneem. Maar ek het voorgegee dat die e-posskrywer dit gedoen het en dat daar nog verdoemende inligting op Groenewald se persoonlike rekenaar is, wat Bahir se rol uitspel. My vermoede was dat Bahir, wat opdrag gegee het dat die moorde gepleeg moet word, so gou moontlik daardie rekenaars in die hande sou wou kry.” 
 Hy oorhandig ’n foto aan elkeen. “Ek was toe reg, want gister het Bahir in die vroeë oggendure by Groenewald se huis ingebreek en met die rekenaars uitgekom. Ek het dit sien gebeur en ’n kollega van my het hierdie foto geneem van Bahir se motor, wat hy parkeer het in die straat in Parow waar Groenewald bly.”
Albei mans staar na die foto’s wat hulle vashou.
“Vanoggend het ons by die verkeersdepartement vasgestel aan wie die motor behoort.”
“En wie s’n is dit?” vra Radeba.
“Kaptein Clayton Philander s’n.”
Adonis ontplof. “Nou raak jy blerrie lasterlik! Clayton is al vir jare een van die mees gerespekteerde speurders by die Valke. Jy is van lotjie getik!” 
“Wel, dis sy kar.”
“Dis ’n fokken belaglike afleiding, man!” skree Adonis. Hy is weer op uit sy stoel, gooi die foto op die vloer neer en swaai sy vinger wild rond. “Ons ondersoek dui daarop dat Mvaba deur April vermoor is. En daarvoor het ons bewyse. Onder meer die vier Waterman-penne wat in April se huis gekry is. Wil jy vir my sê ons is ’n klomp ape?!”
“Nee, hoegenaamd nie. Maar die feit van die saak is dat Philander die penne daar geplant het,” sê Carl.
Adonis gooi sy hande in die lug en gee ’n snorklaggie. “Wáár in die fokken wêreld kom jy daaraan?”
“Uit ’n afskrif van die Mvaba-moorddossier wat ons via ’n kontakman van die CIA bekom het,” lieg Carl om Antelme te beskerm, “sou dit vir hom moontlik gewees het om dit te doen. Hy en Klaasse het die twee slaapkamers in April se huis afsonderlik deursoek, maar kon niks kry nie. Toe het hulle plekke geruil en weer die kamers deursoek. Klaasse het toe op die penne afgekom in die kamer waar Philander eers was.”
“Dit … is ’n afleiding wat jy nie kan …” stamel Adonis, maar Radeba onderbreek hom. 
“Brigadier, hierdie afleiding maak vir my sin. Gee meneer Bester kans om klaar te praat.”
“Dankie, generaal,” sê Carl. “Ons het gister ’n foto van Philander na die CIA gestuur. Farat het bevestig dat dit die man is wat sy as Bahir leer ken het. Sy het ook gesê dat Bahir mildelik deur die Saoedi’s vergoed is vir sy taak as kontakman in Suid-Afrika en sy aandeel in vorige moorde. Hy het ook geld ontvang om aan Groenewald oor te betaal vir elke moord wat dié gepleeg het. Dit gaan baie maklik vir julle wees om Philander se bankrekords te trek en julle daarvan te vergewis. Farat het ook melding gemaak dat Philander verlede week by sy werk verlof geneem het om haar by te staan met haar take hier. Die brigadier sal kan bevestig of dit waar is.”
Dit lyk of Adonis ’n spook gesien het, want hy is wasbleek. “Hy … het wel … verlof geneem,” kom dit uit sy mond. 
“Volgens Farat het Philander ook van die lyke van Ali Mansoor, Dawood Davis en Wittes Groenewald ontslae geraak om te verseker die polisie krap nie onnodig aan die saak nie. Ek vermoed hy het hulle in die veldjie langs die fabriek in Ottery begrawe. Die grond is onlangs daar op drie plekke omgedolwe.
“En laastens het ons in koerantberigte van 2011 vasgestel dat Philander die hoofondersoekbeampte in die Thompson-moordsaak was,” jok hy weer om Antelme te beskerm, wat dié inligting op Philander se personeelrekord gekry het. “Ons het rede om te glo dat hy ook met daardie saak, soos nou met Mvaba se moord, dinge gemanipuleer het om Groenewald te beskerm.” 
Daar hang ’n ongemaklike stilte in die kantoor. Dan kug Radeba en begin met dringendheid in sy stem praat, sy blik op Adonis: “Ons sal ná afloop van hierdie vergadering ’n spesiale taakspan ASAP op die been moet bring om die saak deeglik te ondersoek. Philander moet dadelik in aanhouding geneem word. Dit gee ons net agt-en-veertig uur om al die bewyse teen hom in te bring, insluitend sy bankrekords.”
Hy verskuif sy blik na Carl. “Sal jy beskikbaar wees om vandag nog amptelike verklarings by die taakspan af te lê?”
“Natuurlik.”
Hy glimlag. “Meneer Bester, jou metodes dra nie noodwendig die polisie se goedkeuring weg nie, maar ek wil jou uit my hart bedank vir hierdie uitstekende speurwerk. Deur jou toedoen kan ons nou seker maak dat die regte skurk in die verhaal aan die pen ry.”
Adonis staan op, kyk Carl in die oë en steek sy hand uit. “Ek kan maar net beaam wat die generaal sê. En ek vra nederig om verskoning vir my gedrag van vandag.” 

Tamboerskloof, Kaapstad
Carl strek hom uit op die rusbank. Al is dit byna middernag en was die dag lank en vermoeiend, is sy brein nog te aktief om aan slaap te dink.
Hy moet toegee dat hy respek vir die Wes-Kaapse polisiehoof gekry het. Radeba het nie gras onder sy voete laat groei nie. Voor middagete was twee lede van die nuwe taakspan al by Mercurius se kantoor om hom te ondervra.
Op Radeba se versoek het Carl die twee na Ottery vergesel om die terrein uit te wys waar hy vermoed die grafte is. By die fabriek is hulle deur ’n forensiese span ingewag. Carl het bygestaan toe Mansoor, Dawood en Groenewald se lyke opgegrawe is. Twee selfone wat opgekap is, is saam met Groenewald se lyk gevind. Carl se afleiding was dat een daarvan aan Philander behoort het, en dat dit die taakspan sal baat om sy selfoonrekords te trek. Daarop behoort genoegsame bewyse te wees dat hy gereeld in kontak met Groenewald en die Saoedi’s was. 
En skaars ’n uur gelede het Carl ’n oproep van Antelme gekry. Hy was gelukkig om te kon praat met een van die taakspanlede wat Philander vandag onder kruisverhoor geneem het. Volgens die taakspanlid het Philander verrassend maklik erken dat hy Bahir is. As gesoute polisieman moes hy besef het die bewyse teen hom is oorweldigend en deur sy samewerking te gee, kan hy sy tronkstraf met ’n jaar of wat verminder. Hy het erken dat hy April na die skuldige wou laat lyk nadat dié nie bevredigend rekenskap van sy bewegings op die aand van die Mvaba-moord kon gee nie. Hy het toe self ’n stel Waterman-penne gekoop om in April se huis te plant, want sy aanvanklike opdrag aan Groenewald was om alles te vernietig wat hy uit Mvaba se woonstel gesteel het. Hy het ook erken dat hy Maarman met Saoedi-geld omgekoop het om April tydens die uitkenningsparade as die skuldige uit te wys. 
Die taakspanlid het aan Antelme gesê hulle sluk egter nie Philander se ander storie nie. Hy beweer dat die Saoedi’s ’n houvas op hom gehad het sedert hy Saoedi-Arabië in 1999 as jong man besoek het. Daar het sy paaie glo gekruis met dié van Kamal Ahmad, deesdae hoof van die intelligensie-presidensie, maar toe nog ’n junior lid van die agentskap. Hy beweer Ahmad het hom gewerf om kleinerige takies vir die Saoedi’s te verrig om hulle goeie naam in Suid-Afrika in stand te hou. Toe het hy egter opdragte begin kry om mense soos Abdurahman en Thompson te vermoor. Hy het vir sy lewe gevrees en het toe onder dwang vir Groenewald gewerf om dit te doen.
Hierdie storie van hom is in skrille kontras met wat Hafsa Farat vir die CIA vertel het. Volgens haar was Philander een van die agentskap se ywerigste medewerkers. En soos sy by haar oom verstaan het, is Abdurahman, Thompson en Mvaba op sy aanbeveling doodgemaak omdat hulle ’n bedreiging vir die koninkryk se goeie naam ingehou het. 
Die laaste brokkie nuus was dat die taakspan ook by Groenewald se huis in Parow was. Daar het hulle in ’n slaapkamer op die lyk van ’n vrou afgekom, haar keel afgesny net soos Groenewald van ander slagoffers ontslae geraak het. Navrae by die bure het bevestig dat dit Groenewald se suster was, die vrou wat Carl saam met hom in die kar gesien ry het. Die bure was stomgeslaan. Volgens hulle het Groenewald en sy suster ’n baie goeie verhouding gehad. 
Die CIA-baas was in sy skik met hoe Carl alles hanteer het. Sy lofliedere vroeër vanaand het Carl half ongemaklik laat voel. Hy het aanbeveel dat Carl die res van die week afvat, maar Calvyn het ’n stokkie daarvoor gesteek toe hy bel om te sê hy gaan eers Maandag weer op kantoor wees.
Volgens Calvyn kry hulle môre tweeuur ’n besoeker wat beweer hy het opspraakwekkende feite oor die Saoedi’s wat hy spesifiek met Carl wil bespreek. “Kan nie nou die ou se naam onthou nie, maar hy kom uit ’n intelligensie-omgewing en hy klink oortuigend.”
Carl het ingestem om daar te wees, maar sal daarna van die CIA-baas se aanbod gebruik maak.
Hy het reeds besluit dat Mandy net die regte medisyne is. Hy sal haar môre ná die vergadering bel om te hoor of sy al van Vrydag af sy lewe kan kom opkikker.
* * *
CIA-hoofkantoor, Langley, Virginië
Hafsa voel vir die eerste keer vry. Nadat sy haar met die grootste inspanning gedwing het om alles wat sy weet vir die CIA te vertel, is sy ’n ander mens. Sy is nie meer ’n prinsessie nie en ook nie meer uitgelewer aan haar omstandighede nie. Sy sal ook nooit ’n oliesjeik se slaaf word nie.
Die wete dat sy die breinspoeling van die intelligensie-presidensie ook uit haar sisteem geweer het, is amper nog meer bevrydend. Oom Kamal-hulle het haar geprogrammeer om te moor en te martel vir volk, vaderland en kroonprins. Sy was bloot ’n wapen in hulle hande. 
Was dit nie vir Anwar Safudien se video-opname van die Khashoggi-moord nie, sou sy steeds die kroonprins verafgod het. Daardie video was die keerpunt in haar lewe. Dit het haar die goeie waardes laat besef wat sy altyd onderliggend gehad het, maar wat deur die koninkryk se indoktrinasie en haar pa se fundamentalistiese leerstellinge onderdruk is. 
Tydens die ondervragings het sy die juk van ’n onderdrukte vrou finaal afgeskud.
Donderdag 7 Februarie
Mercurius-kantoor, Kaapstad
Sarah het vanoggend moeite met haar voorkoms gedoen, iets waaraan sy die afgelope paar maande nie veel aandag gegee het nie. Sy was nog nooit ’n groot grimeerder nie, maar het al die truuks in die boek ingespan.
Sy kon tydens haar klasse die verbasing op sommige manlike studente se gesigte sien. En ná die laaste lesing het sy eers in die administratiewe kantoor se badkamer haar grimeersakkie nader getrek om enige spore van die oggend se inspanning uit te wis.
Toe sy ’n kwartier vroeg vir die afspraak by Mercurius se kantoor aankom, was Carl nog nie daar nie. Calvyn het haar egter verseker dat hy op pad is en sy haarself solank in Carl se kantoor kan tuismaak. Calvyn het om verskoning gevra omdat hy nie sou kon insit nie, want hy het “nog duisende klein takies om voor die einde van die week af te handel”. Sy kon sien hy jok, maar was dankbaar dat haar liewe gewese kollega begrip het vir haar behoefte om alleen saam met Carl te wees.
Nou, terwyl sy die minute aftel na tweeuur, bou die spanning in haar lyf op. Sy kan nog nie glo dat sy tot hierdie stap oorgegaan het nie. Sy is soos ’n bakvissie agter ’n man aan, en dit nogal ’n man dertien jaar ouer as sy, met ’n kriminele rekord, en ’n vrouejagter van faam.
Toe haar verhouding met Dewald aan die verbrokkel was, wou sy soos ’n slang vervel en in haar nuwe gedaante wegseil van alles wat bekend is. Sy was klaar met mans, het sy besluit.
En toe stap Carl in haar lewe in. Die man wat met sy sterk gelaatstrekke nuwe betekenis aan manlikheid gee, en met ’n atletiese figuur wat hom veel jonger as sy ouderdom laat lyk. Iemand in wie se hande sy gewillig klei geword het. En dan nog ’n intelligente man wat met groot gesag oor wêreldsake kan gesels. Vir Sarah ’n onweerstaanbare kombinasie.
Sy verstyf toe sy stemme hoor.
“Jou besoeker wag daar,” hoor sy Calvyn sê.
Sy voel die hitte in haar nek opstoot toe Carl die kantoor binnestap.
* * *
“Sarah!” kom die naam spontaan oor Carl se lippe. Hy kan nie sy verbasing wegsteek nie. “Ek … ek het jou nie hier verwag nie.”
Sy gee ’n laggie en lyk verleë.
“Het Calvyn jou nie gesê nie?”
“Nee, hy … het, maar hy het nie gesê dis jý wat my wil spreek nie.”
“Ek het nuwe inligting oor Saoedi-Arabië wat dalk vir jou van belang kan wees.”
Carl gaan sit agter sy lessenaar. Haar klassieke skoonheid val hom dadelik weer op. Die ysige blik wat hom by die Universiteit van Kaapstad begroet het, is afwesig. Haar groot bruin oë is onseker. Sy lyk kwesbaar as sy só na hom kyk.
“Ek luister graag,” sê hy.
Sy haal ’n notaboek uit haar handsak en slaan dit oop. Kug voor sy praat, haar oë op die notaboek.
“Dit gaan oor Mohammed bin Salman … oor die manier waarop hy van sy eie familielede ontslae raak. En dat Saoedi-Arabië se intelagentskappe wetstoepassers in ander lande werf as kontakpersone.”
Carl knik. “Van jou laaste stelling het ons nou eerstehandse kennis.”
Hy vertel haar vlugtig van Philander. Sy luister met ’n geboë hoof.
Dan kyk sy op. Sy klap die notaboek onverwags toe, sit dit op die lessenaar neer. Hy sien haar naels is perfek gemanikuur.
Sy laat sak haar hande, haar vingers verstrengel op haar skoot.
Is dit wanhoop wat hy in haar blik gewaar, wonder hy. En verbeel hy hom, of is daar ’n effense nattigheid in haar ooghoeke?
“Ek weet dis eintlik alles ou nuus,” sê sy met ’n ligte trilling in haar stem. “Ek het dit uit ’n verhandeling opgediep as verskoning om jou te kom sien.”
Hy is oorbluf.
“Ek … ek is –”
Sy val hom in die rede: “Ek het ’n groot behoefte om te gesels.” Sy sluk. “Oor ons. Dit wil sê as jy nog wil.”
Carl staan op en stap om die lessenaar na haar toe, sy hart bonsend in sy bors.
Sy kom ook orent. Hy trek haar aan die hand nader.
Sy druk haar lyf styf teen syne vas, die geur van haar parfuum in sy neusvleuels.
Sy brein sukkel om die regte woorde te kry.
Maar dit is nie nodig om te praat nie, want sy lig haar kop om gesoen te word.



Naskrif: Feite en fiksie
Feite:
13 Augustus 2019 (BBC News): ’n Saoediese vroueregte-aktivis, Loujain al-Hathloul, word deur die Saoediese owerhede vrylating uit die tronk aangebied as sy ooreenkom om te sê sy is nooit gemartel nie. Haar familie beweer egter dat sy tydens haar aanhouding gereeld gemartel en seksueel aangerand is. Sy was ’n kampvegter vir vroue se reg om motors te bestuur, maar is deur die owerhede in die tronk gegooi omdat sy na bewering met “vyandelike entiteite saamgesweer het”. 
22 Januarie 2020 (Netwerk24):
Die Saoedi-Arabiese ambassade in die VSA ontken berigte dat dié land ’n virus op die Amazon-grootbaas Jeff Bezos se foon geplant het. Volgens amptenare van die Verenigde Nasies is daar genoeg bewyse dat die koninkryk Bezos se foon binnegedring het en só baie van die data daarop gesteel het. Die verhouding tussen Bezos en die Saoedi’s het versuur nadat The Washington Post, wat aan hom behoort, berig het oor die koninkryk se betrokkenheid by die dood van Jamal Khashoggi.
3 Julie 2020 (Head Topics South Africa): Declassified UK beweer dat Saoediese militêre personeel in 2019 in Brittanje deur die Royal Air Force opgelei is om bomwerpervliegtuie te hanteer in ’n tyd toe Jemense burgerlikes onder bomaanvalle deurgeloop het. 
9 Julie 2020
(The Independent): Die Britse minister van verdediging, Ben Wallace, bel sy Saoediese eweknie in die geheim om die Saoediese regering amptelik om verskoning te vra nadat die Britse regering Saoedi-Arabië die vorige dag skerp oor menseregteskendings gekritiseer het en hulle met sanksies gedreig het. Die Britse regering verswyg die foongesprek, maar die Saoediese staatsnuusagentskap blaker dit uit in ’n nuusuitreiking.
7 Augustus 2020 (The Guardian): ’n Gewese Saoediese intelligensie-amptenaar wat hegte bande met Westerse intelligensiedienste het, beskuldig kroonprins Mohammed bin Salman daarvan dat hy beplan het om hom in 2018 in Kanada te laat vermoor. Saad Aljabri beweer ’n Saoediese moordbende wou hom om die lewe bring, omdat hy as ’n bedreiging beskou is vir die kroonprins se goeie verhouding met die VSA. 
8 September 2020 (Netwerk24): ’n Hof in Saoedi-Arabië spaar die lewens van vyf mense wat vroeër skuldig bevind is aan die moord op Jamal Khashoggi in 2018. Die mans se doodstraf word versag na twintig jaar tronkstraf nadat Khashoggi se familie hulle in Mei ingevolge die Sjaria-wetgewing vergewe en kwytgeskeld het. Nie een van die beskuldigdes is geïdentifiseer nie.
21 September 2020 (The Times of Israel): Die Amerikaanse president, Donald Trump, spog dat hy vir Saoedi-Arabië se kroonprins, Mohammed bin Salman, in die bresse getree het oor die moord op Jamal Khashoggi. “Ek het sy agterent gered,” het Trump in ’n stemopname verklaar aan Bob Woodward, bekende ondersoekende joernalis, ter voorbereiding van sy boek Rage. “Ek het dit reggekry dat die Kongres die kroonprins met rus laat. Ek het hulle suksesvol gekeer.”
8 Maart 2021
(The Washington Post): Die Biden-regering maak bekend dat ’n gedeklassifiseerde CIA-verslag daarop dui dat Mohammed bin Salman die operasie om Jamal Khashoggi te vermoor goedgekeur het. Tog sê president Joe Biden die VSA sal nie sanksies teen die Saoedi-regering instel nie omdat enige regstreekse strafmaatreëls teen dié land Amerika se stryd teen Iran in die gedrang kan bring.
Fiksie:
15 Maart 2019: Clayton Philander word in ’n verbyry-skietvoorval noodlottig in sy huis se voortuin gewond twee dae nadat hy op borgtog van R100 000 vrygelaat is. Die hofsaak waarin hy aangekla word van moord, sou einde Maart in Kaapstad se hooggeregshof begin het. Tot op hede kon die polisie nog nie sy moordenaar vastrek nie. 
30 Maart 2019: Kamal Ahmad word afgedank as hoof van Saoedi-Arabië se intelligensie-presidensie en in hegtenis geneem op verskeie klagte ingevolge Mohammed bin Salman se veldtog teen korrupsie.
1 Julie 2019: Hafsa Farat word onder ’n nuwe identiteit by die CIA se direktoraat van analise aangestel, met ’n fokus op Midde-Oosterse aangeleenthede. Sy bly in ’n ruim woonstel in Washington en is in ’n vaste verhouding met ’n 32-jarige uitgeweke Saoediese prokureur.
1 Augustus 2019: Anwar Safudien word onder sy nuwe identiteit as joernalis aangestel by die Berrien County Record, ’n plaaslike weeklikse koerant in Buchanan, Michigan. Op pad terug huis toe ná sy eerste werksdag word hy noodlottig beseer in ’n tref-en-trap-ongeluk. 
3 Augustus 2019: Sarah Theron trek by Carl Bester in sy Tamboerskloofwoonstel in. Die paartjie wil trou, maar die Covid 19-pandemie dwarsboom hulle planne om in 2020 in ’n Italiaanse kapelletjie in Villa del Balbianello die knoop deur te hak. 

Opsomming
Die laaste voerings van oudpolisiespeurder Carl Bester (wat lesers uit 2019 se Vloek onthou) se lewe torring los toe sy verhouding met Sarah Theron eindig. Dit bring hom by ’n kruispad, en hy sluit aan by die Kaapse tak van Mercurius, ’n gesiglose CIA-steunpilaar.
Intussen word ’n wêreldbekende Saoediese joernalis in ’n konsulaat in Istanbul vermoor, met ’n Suid-Afrikaanse joernalis as onwillige ooggetuie. Hy besef hy hou dinamiet in sy hand vas. Maar as hy sy kaarte reg speel, wen hy dalk ’n sorgelose nuwe lewe.
Gevolge van dié joernalis se besluite kring uit na Kaapstad, waar Carl opdrag kry om die saak te hanteer. Sy pad kruis weer met dié van Sarah, ’n bekende word grusaam keelaf gesny, en soortgelyke politieke moorde word uit die verlede opgediep. Saoediese agente en ’n siellose mesmoordenaar is maar twee van die monster se vele tentakels wat Carl een-een moet afkap.
En wie is die geheimsinnige tussenganger, Bahir, wat alles in Suid-Afrika onder ’n dekmantel orkestreer?

Merk en Hartedief, en die topverkopende komiese romans Hans steek die Rubicon oor, Hans gee Herklaas horings en Hans bars die bioborrel.

